Л.Н. Гумилев атындағы Еуразия ұлттық университеті

ӘОЖ 821.512.122:74 Қолжазба құқығында

# ЖУНУСОВА АЙНАГУЛЬ КУАНЫШБАЕВНА

## Жазушы Кемел Тоқаев және қазақ әдебиетінің детектив жанрын ЖОО-да оқыту

8D01717 – Қазақ тілі мен әдебиеті

Философия докторы (PhD)

дәрежесін алу үшін дайындалған диссертация

Отандық ғылыми кеңесші филология ғылымдарының докторы,

профессор Тұрысбек Р.С.

Шетелдік ғылыми кеңесші доктор PhD,

профессор Метин Екижи

(Еге университеті, Түркия)

Қазақстан Республикасы Астана, 2023

# МАЗМҰНЫ

[АНЫҚТАМАЛАР 3](#_TOC_250009)

БЕЛГІЛЕР МЕН ҚЫСҚАРТУЛАР 5

[КІРІСПЕ 6](#_TOC_250008)

1. ЖАЗУШЫ КЕМЕЛ ТОҚАЕВ ШЫҒАРМАШЫЛЫҒЫ ЖӘНЕ

ДЕТЕКТИВ ЖАНРЫНЫҢ ЭВОЛЮЦИЯСЫ 13

* 1. [Кезеңдік әдеби үрдіс: қаламгер шығармашылығының қалыптасуы 13](#_TOC_250007)
  2. [К. Тоқаевтың детективті туындылары: деректілік пен көркемдік. 25](#_TOC_250006)
  3. [Қаламгер шығармаларындағы сюжеттік коллизия және кейіпкерлер әлемі 41](#_TOC_250005)

1. [К. ТОҚАЕВ ПРОЗАСЫНЫҢ ҚҰРЫЛЫМДЫҚ-КӨРКЕМДІК КЕҢІСТІГІ 60](#_TOC_250004)
   1. [Қаламгердің детективті туындыларындағы гуманистік ұстаным. 60](#_TOC_250003)
   2. [К. Тоқаев шығармаларындағы психологиялық функция. 66](#_TOC_250002)
   3. [Жазушы стилі және көркемдік амал-тәсілдер 83](#_TOC_250001)
2. ДЕТЕКТИВТІ ӘДЕБИЕТТІ ОҚЫТУДЫҢ ПЕДАГОГИКАЛЫҚ-ПСИХОЛОГИЯЛЫҚ НЕГІЗДЕРІ МЕН

ҒЫЛЫМИ-ӘДІСТЕМЕЛІК АСПЕКТІЛЕРІ 96

* 1. [Детективті әдебиетті оқытудың педагогикалық-психологиялық негіздері............................................................................................ 96](#_TOC_250000)
  2. ЖОО-дағы детективті әдебиетті талдаудың ғылыми-әдістемелік

аспектілері 104

* 1. ЖОО-да детектив жанрын оқытудың эксперименттік

нәтижелері 116

**ҚОРЫТЫНДЫ.**............................................................................................. **ПАЙДАЛАНЫЛҒАН ӘДЕБИЕТТЕР ТІЗІМІ**.........................................

125

129

# АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:

**Авантюрлық оқиға** (фр. aventure – приключение) – шытырман оқиғалы, өткір сюжетті шығарма.

**Баллистика** (немісшее Bаllіstіk, грекше ballo – лақтырамын) – жарылғыш заттар мен оқ-дәрі теориялары және т.б. ілімдерге сүйенетін әскери-техникалық ғылым. Баллистика – ішкі баллистика және сыртқы баллистика болып бөлінеді. Ішкі баллистика оқ-дәрі оталғаннан кейін оқ, снаряд, мина т.б-лардың қару ұңғысындағы қозғалысы мен жану камерасында өтетін процестерді зерттейді.

**Гангстеризм** (ағылшынша – gang. Банда) – батыр немесе ұйымдасқан қылмыстық топтың мүшелері.

**Герменевтика** (грек тілінен аударғанда түйсіну) – мәтінді интерпретациялау теориясы және мағынаны түйсіну ғылымы.

**Дактилоскопия** (грек. daktylos – саусақ және skopeу – қараймын, көремін, бақылаймын) – тұлғаны анықтау, қылмыстық тіркеу және қылмыскерлерді іздестіру мақсатында саусақтарының ұшындағы тері өрнектерінің құрылысын зерттейтін криминалистиканың бөлімі.

**Детектив** (латын тілінен detego – әйгілеу, әшкерелеу) – шытырманды оқиғалардың себептері мен оны шешудің жолын қарастыратын әдеби жанр.

**Диалог** – адамдардың бір-бірімен тығыз қарым-қатынас құруы. Екі адамның ұзақ сөйлесе отырып, мәдени байланыс орнатуы. Сол адамның өмірінен хабардар болып отыруы. күнделікті Көркем шығармадағы кейіпкердің өзара тілдік қатынасының негізгі формасы диалог болып табылады.

**Идентификация** ([ағылш.](https://kk.wikipedia.org/wiki/%D0%90%D2%93%D1%8B%D0%BB%D1%88%D1%8B%D0%BD_%D1%82%D1%96%D0%BB%D1%96) *Identification*) – "*сәйкестендіру*" деп те аталуы мүмкін. Психологияда: 1) басқа адамға ұқсау. Осы үрдіс суперэго (Жоғарғы мен) болуына итермелейді; 2) индивидтің өзін басқа адаммен, топпен, идеалмен эмоционалды және т.б. теңестіруі үрдісін және нәтижесін бейнелейтін категория.

**Интерпретация –** интерпретация көркем шығарманың тұтастай мағынасын, мазмұнын, оның идеясын, концепциясын тану, түсіну, зерделеу болып табылады. Интерпретация латынның «Interpretatio – делдалдық (посредничество)» деген ұғымынан тарайды. Яғни, көркем шығарманы қабылдау, түсіну мен талқылау, ой қорыту, шығармашық өңдеуден өткізу.

**Компаративизм** (салыстыру, салыстырмалы) – әдебиеттану ғылымындағы салыстырмалы әдіс. Онда әр халықтың рухани мұралары, ал әдебиетте шығарманың идеясы, сюжеті, характері, образдары ұлттық тарихи контекстен, дүниетаным жүйесінен тыс салыстырыла талданады.

**Конспирология** (ағыл. сonspiracy – құпиялылық, қастандық) – әрқашан биліктің құпияларын, биліктің нақты қалай жұмыс істейтінін, оның құпияларын ашу.

**Коллизия –** латынның «сollision» – қақтығыс деген сөзінен шыққан. Көркем шығармада кейіпкерлердің нақты әрекет үстінде көрінетін бір-біріне қарама-қайшы өмірлік ұстанымдарының, көзқарас, мотивтердің қақтығысы.

**Криминалистика** ([лат.](https://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96) *crіmіnalіs* - қылмысқа байланысты) – қылмысқа қатысты әрекеттерді қарау уақытында соттық дәлелдемелерді жинақтап, тянақтап, зерттеп пайдаланудың тәсілдер жүйесін құрайды. Бұл тәсілдер қылмыстық [сот](https://kk.wikipedia.org/wiki/%D0%A1%D0%BE%D1%82) ісін жүргізу кезінде қылмыстардың алдын алуға көмектеседі.

**Монолог –** көркем шығармада кейіпкердің толғанысын, көңіл-күйін бейнелеу негізінде қолданылатын тәсіл. Монологтың қызметінде адамның ойы, сөзі көрініс табады.

**Мотив** – тақырыптық [сарын](https://kk.wikipedia.org/wiki/%D0%A1%D0%B0%D1%80%D1%8B%D0%BD), қалыптасқан дәстүрлі тақырыптық әуен оқиға желісіндегі кезең. Бірнеше жазушының шығармасында, әр түрлі әдеби нұсқаларда, әр дуәірдің әдебиетінде белгілі бір сарындар қайталанып келеді.

**Оқу үдерісі** – оқытудың арнайы ұйымдастырылған түріндегі жеке тұлғаның жалпы дамуы мен тәрбиесінің, білім беру мақсатын айқындайтын

біртұтас педагогикалық үдерістің нақты көрінісі.

**Полиция процедурасы** – роман полицияның ресми мемлекеттік құқық қорғау органы ретіндегі жұмысын баяндауды бірінші орынға қояды, қылмыскерді табу және қадағалау бойынша күнделікті жұмыс көрсетіледі.

**Ретро-детектив** – тарихи шындыққа құрылған детективтік сюжет. (тарихи роман).

**Фольклор** – халық арасында туып, атадан балаға жетіп, ел аузында сақталып келген көркем сөз өнері.

**Ізкесуші** – Қоғамда болып жатқан ірі қылмыстарды анықтау үшін тергеуші керек. Ізкесуші әр алуан адамдардың кейпін кие алады: заң орындарында істейтін қызметкер, милиция, тергеуші, туысқандар, таныстар кездейсоқ адам т.б. Алайда, ізкесуші қылмыскер бола алмайды.

# БЕЛГІЛЕУЛЕР МЕН ҚЫСҚАРТУЛАР

|  |  |
| --- | --- |
| ЖОО | – жоғары оқу орны |
| ж. | – жыл |
| ҚР | – Қазақстан Республикасы |
| КСР | – Кеңестік Социалистік Республикасы |
| МҚК | – Мемлекеттік қауіпсіздік комитеті |
| ҒЖБМ | – Ғылым және жоғары білім министрлігі |
| БҒСҚК | – Білім және ғылым саласындағы сапаны қамтамасыз ету комитеті |
| % | – пайыз |
| т.б | – тағы басқа |

# КІРІСПЕ

**Диссертациялық жұмыстың жалпы сипаттамасы.** Ұлттық әдебиетте детективті шығармалар арнайы зерттеуді, табиғаты мен тарихын, идеялық- көркемдік бағытын айқындауды қажет етеді. Детектив табиғатын ашу үшін, ең алдымен оның жанрлық сипатына және өзекті мәселелеріне, осы бағытта қалам тартқан жазушы Кемел Тоқаев шығармашылығына тоқталуды жөн көрдік.

Детективті әдебиет, осы бағыттағы шығармалар қоғамның шынайы келбетін айқын да дәл таныта алуымен құнды. Детектив жанры кеңес әдебиетінде кең өріс алып, тамырын терең жая қойған жоқ. Ал, батыс әдебиетінде, әсіресе ағылшын-американдық және латын американдық әдебиетте өте танымал, әрі оқырман қауымның жоғары сұранысына ие болды.

Осы ретте қазақ детективті әдебиетті дамыту ісіне үлес қосқан К. Тоқаевтың есімін айрықша атаумен бірге, осы жанрда жүйелі еңбек етіп, көптеген шығармалар жазғанын да еске алар едік. Зерттеу барысында қаламгер К. Тоқаевтың шығармашылық мұрасына кең көлемде тоқталып, тақырыптық мәнін, көркемдік-эстетикалық құндылықтарын, кейіпкер жүйесін, мәтін құбылысы мен тіл байлығын, ой-сөз жүйесін, стильдік айшықтарын айқындауға қатысты ізденіс, талдау мен салыстырулар жасалады.

**Зерттеу жұмысының өзектілігі.** Қазіргі әдебиеттің даму бағдары әдебиеттану ғылымының алдына күрделі міндеттер қойып отыр. Соның бірі – қазақ әдебиетіндегі детектив жанрының қалыптасуы мен даму үрдістерін айқындау. Бұл бағытта, әсіресе детектив жанрында қалам тартқан жазушы К. Тоқаевтың шығармалары тұңғыш рет диссертациялық зерттеу нысанына алынып отыр. Бұған дейін К. Тоқаев шығармаларының әр қырына қатысты некен-саяқ зерттеу жұмыстары болғанымен арнайы тақырып ретінде қарастырылмады. Осыған орай К. Тоқаевтың жазушылық жолына, дүниетанымы мен туындыларының көркемдік кеңістігіне, тіл-стиль мәселелеріне, шығармашылық шеберлігіне тереңінен үңіліп, жан-жақты талдау және қазақ әдебиетінің детектив жанрын ЖОО-да тиімді әдіс-тәсілдермен оқыту диссертациялық жұмыстың өзектілігі болып табылады.

Қазақ әдебиетінде детективті, шытырман оқиғаға құрылған бірен-саран шығармалар бар. Атап айтқанда, Қ. Исабайдың «Ажал құрсауында» (1961),

«Комендант» (1998), Б. Бодаубайдың «Қарт тергеушінің әңгімелері» («Прокурордың ажалы») (2014), Ш. Күмісбайұлының «Түнгі текетірес», З. Төлеудің «Жоғалған ауыл туралы аңыз» (2006), Балаларға арналған «АБКА тобы ашқан қылмыс» (2013), С. Бақбергеновтың «қан тозаң», К. Баялиевтің «ар жазасы» атты шығармаларын айтуға болады.

Қаламгер К. Тоқаев детектив жанрына өлшеусіз үлес қосты. Оның роман, повесть, әңгімелер шоғыры да назар аударарлық. Зерттеу жұмысы барысында қаламгер шығармашылығына байланысты жазылған баспасөз беттерінде жарық көрген мақалалар, шетелдік және отандық ғалымдардың еңбектері пайдаланылды.

## Зерттеу жұмысының теориялық және әдіснамалық негізі.

Диссертациялық жұмыста детективті шығармалардың жанрлық сипаттары бойынша шетелдік ғалымдардан Г.К. Честертон, С.С. Ван Дайн, Р. Нокс, Д. Кавелти, Т. Кестхейннің теориялық еңбектерінің маңызы зор. Ресейлік ғалымдардың А. Адамов, Н.Н. Вольский, Х.Л. Борхес, А.З. Вулис, М. М. Бахтин, Ю.М. Лотман, К.Г. Юнг, П. Моисеевтің еңбектеріндегі теориялық тұжырымдар зерттеу жұмысында негізге алынды.

Отандық ғалымдардан З. Қабдолов, С. Қирабаев, З. Ахметов, Ш. Елеукенов Қ. Алпысбаев, Б. Майтанов, Р. Тұрысбек, Ж. Аймұхамбет, Қ. Байтанасова, Ж. Жарылғапов, М. Оразбек және т.б әдебиеттанушы ғалымдардың теориялық тұжырымдары басшылыққа алынды.

Сондай-ақ, А. Байтұрсынұлы, Ә. Қоңыратбаев, А. Көшімбаев, Қ. Бітібаева, Б. Әрінова, Т. Жұмажанова, Б. Сманов, А. Әлімов, Б. Жұмақаева, Қ. Байтанасова мен С. Айтуғанова және т.б. ғалымдардың еңбектеріне сүйендік. Детектив жанрын оқыту мен меңгертуде әдістеме ғылымындағы кейінгі жылдар жетістіктері, теориялық тұжырымдары қолданылып, зерттеу жұмысының әдіснамалық негіздерін құрады.

Детективті әдебиетті оқыту мәселелері белгілі орыс әдістемешілері М.А. Рыбникова, В.В. Голубков, Н.И. Кудряшев, В.Г. Маранцман, З.Я. Рез еңбектерінде жеке тараушалар түрінде көрініс тапты.

Қазақ детектив жанрына байланысты көптеген бұқаралық ақпарат құралдарында, газет-журналдарда мақалалар жарияланды. Айталық, Р. Асылбектің «Қазақ детективі қай деңгейде?» (2008), Т. Тәшеновтің «Қазақ детективі қашан жанданады?» (2009), Ә. Балқыбектің «Детектив жанры неге кенже қалып отыр» (2012), Б. Берікұлының «Детектив жанры қазақ әдебиетіне керек пе?» (2018), Ө. Шүкірқызының «Қазіргі қазақ детективі» (2021) А. Кеңшілікұлының «Қазақ детективін қашан оқимыз?» (2021) деген мақалалары қазақ әдебиетіндегі детектив жанрының мәнін, тарихы мен тағылымын кең түрде баяндайды.

**Зерттеу жұмысының мақсаты:** Қазақ детектив жанрының даму тарихын саралап, қаламгер К. Тоқаев шығармаларын жан-жақты талдау және ЖОО-да қазақ әдебиетінің детектив жанрын тиімді әдіс-тәсілдермен оқыта отырып, жаңа ғылыми-теориялық әдістеме ұсыну жұмыстың басты мақсатын айқындайды.

## Зерттеу жұмысының алға қойған міндеттері:

* Қазақ әдебиетіндегі детектив жанрының арғы-бергі тарихы мен қалыптасу кезеңдерін айқындау;
* - К. Тоқаевтың шығармашылық өмірбаяны мен атқарған қызметін қаламгерлік тәжірибесімен ұштастыра сипаттау;
* К. Тоқаевтың қазақ детектив жанрының дамуына қосқан үлесін зерделеу; К. Тоқаевтың жазушы ретіндегі қырларын ашу және шығармаларындағы көркемдік-эстетикалық құндылықтарын көрсетіп, стильдік сипаттарына талдау жасау;
* К. Тоқаев туындыларының деректік негізі мен көркемдік сипатын байыпты қарастыру;
* Қаламгердің көркем прозасындағы тақырыптық ізденіс, жанр мен образ жасау, кейіпкерлер жүйесін, әрекет-қимылдарын, қылмыс хроникасын, тергеу ісіндегі, кейіпкер характерін ашудағы көркемдік тәсілдерді қолданудағы шеберлігін саралау;
* К. Тоқаевтың туындыларындағы портреттік бейнелеулер мен пейзаждық суреттеулердің психологиялық-поэтикалық ерекшеліктерін жүйелеу;
* Жазушының нысанға алынған шығармаларын уaқыт пен кеңістікке қaтыстылығы тұрғысынaн саралау;
* Шығармаларының жанрлық-стильдік, тілдік ерекшеліктерін екшеп, сюжеттік-композициялық құрылымына талдау жасау;
* ЖОО-да К. Тоқаев шығармашылығын және қазақ әдебиетінің детектив жанрын оқытудың әдіснамасын айқындап, ғылыми-теориялық негіздерін дәйектеу;
* Білім алушылардың әдеби-интеллектуалдық қабілетін дамыту, көркемдік-эстетикалық, рухани жан дүниесін байыту мақсатында К. Тоқаев шығармашылығын оқып-білумен бірге, жүйелі әдіс-тәсілдермен меңгерту.

**Зерттеу нысаны.** Диссертациялық жұмыста қазақ әдебиетінде детективтің жанр ретінде пайда болу, қалыптасу, даму тарихы маңызды мәнге ие болады. Осының негізінде қаламгер К. Тоқаев шығармалары, тақырыптық жанрлық-көркемдік аспектісі зерттеу нысанына алынды.

К. Тоқаевтың «Жұлдызды жорық», «Солдат соғысқа кетті», «Қастандық», «Түнде атылған оқ», «Соңғы соққы», «Ұясынан безген құс», «Сарғабанда болған оқиға», «Көшкен үйдің қонысы қайда», «Көмескі із», «Солдат қабірінің басында» туындылары негізге алынды. Осы арқылы қазақ әдебиетіндегі детективті туындылар тақырыптық ерекшелігі мен идеялық ұстанымы, жанр жүйесі мен көркемдік арналары, ой-сөз мәні, тілдік-стильдік сипаттары тұрғысынан қарастырылды. Анығында, жазушы К. Тоқаевтың детективті жанрдағы туындылары тақырыптық тұрғыдан байыпты зерделеніп, кейіпкерлердің қарым-қатысы мен көзқарасы, қылмыс пен жазаның ара салмағы, күдікті мен жазалаушының өзіндік ерекшеліктері, милиция қызметкерлерінің қырағылығы мен ұстанымдары, қысқасы қоғам мен адам өміріне қауіп төндірген келеңсіз көрініс, кереғар жайттардың сыр-сипаттары, ондағы жазушы еңбегінің ізденісі мен көркемдік қырларымен сабақтастық негізінде кең өріс алады. Бұл тұста, қаламгер К. Тоқаевтың шығармашылық мұрасы, тақырыптық көркемдік кеңістігіндегі өзіндік ерекшелігі зерттеу нысанын құрайды.

**Зерттеу пәні.** Жазушы Кемел Тоқаев және қазақ әдебиетіндегі детектив жанрын жоғары оқу орнында оқыту.

**Зерттеу жұмысының ғылыми жаңалығы.** Диссертациялық жұмыстың негізгі ғылыми жаңалығы оның өзектілігімен тікелей байланысты. Мұнда бүгінгі уақытқа дейін зерттелмей келген қазақ детектив жанры мен

осы бағытта қалам тербеген жазушы К. Тоқаевтың шығармашылығы тұңғыш рет диссертациялық деңгейде қарастырылып отыр. Жазушы К.Тоқаевтың шығармашылық мұрасы төңірегіндегі ізденістер, бірқатар талдау мен салыстырулар, ғылыми тұжырымдар – жұмыстың басты жаңалықтары қатарына жатады. Бұдан басқа, бірқатар ізденістер мен зерттеу нәтижелері де негізгі назарға алынды:

1. Қазақ детективінің ерекшелігі, кешегі мен бүгінгі тарихы, даму бағыты қазақ әдебиеттанушы ғалым, сыншылардың пікірлері сараланып, жүйеленді;
2. Жазушы еңбегі мен ондағы басым бағыттары, көркемдік-идеялық ұстанымдары, қолтаңбалық-зертханалық мәні анықталды.
3. К. Тоқаев туындыларындағы өмір шындығы мен оқиға өрісі, қылмыс пен жаза мәні, тергеуші мен қылмыскердің әрекеті, іс-қимылы, даралау және мінездеуге байланысты мәселелердің өзекті тұстары кең түрде сараланды;
4. К. Тоқаев – қазақ әдебиетіндегі детектив жанрында жүйелі қалам тартқан, оның ұлттық сөз өнеріне енгізген көрнекті қаламгер ретіндегі болмысы мен бейнесі жан-жақты ашылды;
5. Әлем және қазақ әдебиетіндегі жазушылардың шығармаларымен жан- жақты, салыстырмалы зерттеулер жасалды;
6. Жазушы еңбегінің тақырыптық ерекшелігі, деталь мәні, диалог пен монологтың көркемдік қызметі, мәтін құбылысы, ой мен сөз жүйесі, тіл құнары мен стиль айшықтары, бірқатар амал-тәсілдерінің сыр-сипаты ашылады;
7. Суреткер шығармашылығын зерттеу барасында детектив жанрын оқытудың әдістемелік жүйесін саралау арқылы аталған жанрдың мән-мазмұны айқындалды;
8. Жазушы еңбегін ЖОO-да оқытудың тақырыптық ерекшелігі айқындалып, мазмұндық-құрылымдық жүйесі жасалып, инновациялық әдіс- тәсілдердің тиімділігі теориялық тәжірибелік қырларына сай көрсетілді;

**Зерттеу жұмысының теориялық мәні.** Қазақ әдебиеттану ғылымында қазіргі кезеңге дейін зерттеу нысанына айналмаған детектив жанры қарастырылып, ғылыми айналымға енгізу бағытында ізденістер жасау. Жазушы К. Тоқаевтың шығамаларына жан-жақты талдау жүргізу. Бұл бағыттағы ізденіс пен талдаулар нәтижесі ұлттық әдебиеттануда тың тұжырымдар жасау жұмыстың теориялық мәні болып табылады.

## Зерттеу жұмысының тәжірибелік маңызы.

Зерттеу жұмысы кезінде К. Тоқаевтың детективті шығармаларына қатысты айтылған ой-пікірлер, зерттеу еңбектері, сын мақалалары негізге алынды әрі тиянақты ой жасалған. Сонымен қатар бұл ғылыми зерттеуді жоғарғы оқу орындарының филология және әдебиеттану мамандықтарында оқытылатын дәрістерде, практикалық сабақтарда студенттердің, магистранттардың, докторанттардың өз беттерімен жұмыс істеуі үшін берілетін қосымша материал ретінде пайдалануға болады.

**Қорғауға ұсынуға болатын тұжырымдар:** Зерттеу нәтижесінде мынадай тұжырымдарды қорғауға ұсынамыз.

1. К. Тоқаевтың шығармашылық зертханасы, оның деректер мен мәліметтерді көркем шығармада қолдануы, қаламгердің өзіндік шеберлігі теориялық бөлімде ауқымды қарастырылды;
2. К. Тоқаев шығармалары – деректік негізге сүйеніп, көркем шығарма жазудың озық үлгісі. Жазушы өмірде болған оқиғаларды көркем дүниеге айналдырып, толыққанды шығарма ретінде ұсынудың шынайы шебері.
3. Жазушы қазақ және басқа ұлт жауынгерлерінің отансүйгіштігін шынайы көргендіктен патриоттық тәрбиені жас ұрпаққа майдан даласын оқиғалар ретінде жеткізуді мақсат еткен.
4. Жазушы К. Тоқаевтың шығармашылығы туралы көптеген замандас, жазушы, сыншы ғалымдардың баспаөз беттерінде жазған пікірлері бір арнаға жинақталды;
5. Жазушы өз шығармаларында адамгершілікті, адалдықты, азаматтықты, ар-намысты, еліне деген сүйіспеншілікті дәріптеді. Қаламгер шығармаларындағы адамгершілік әлемін танытудағы автор шеберлігі пайымдалды;
6. К. Тоқаев «Қастандық», («Тасқын»), «Түнде атылған оқ», «Сарғабанда болған оқиға», «Көшкен үйдің қонысы қайда» атты детективті туындыларында құқық қорғау органдары, қауіпсіздік комитеті қызметкерлерінің өмірін арқау ете отырып, түрлі (мысалы, кісі өлтіруші, ұрлықшы, қарақшы) қылмыскерлердің типтерін айқындайды. Автор заң орындарындағы интелегенция өмірі бүгінгі замандастарымыз – халық қорғаны танылған милиция қызметкерлерінің ерліктерін насихаттай отырып, қоғамға жат алаяқтардың қылықтарын әшкерелейді.
7. Қаламгер шығармаларындағы адамның портреті, ішкі сана ағымы, мінез-құлық, пейзаж, географиялық орта, уақыт арқылы көрінеді. Яғни кейіпкердің қоғамдағы қалыптасқан нормаға қайшы әрекеті кезіндегі психологиялық тәсілдері пайдаланылды. Жазушы детектив туындыларын жазу кезінде өзгеше баяндау, концептілік қолданыс (стиль), құқықтық терминдер, троптың түрлерін қолданылғаны анықталды.
8. ЖОО-дағы детективті әдебиетті талдаудың ғылыми-әдістемелік аспектілері көркем мәтінді талдаудың әдебиеттанушылық және әдістемелік негіздерін анықтау, сипаттау негізінде анықталды. Студенттердің әдебиеттанушылық және әдістемелік құзыреттерін сәтті қалыптастыру дидактикалық эвристика әдістерін қолданған жағдайда мүмкін болады.
9. Детектив жанрын оқытуда дамыта оқыту, сыни тұрғыдан ойлау, проблемалық оқыту т.б технологияларды пайдалануға болады. Мұның өзі, сайып келгенде детективті әдебиет мәнін терең түсініп, ондағы ақиқат жайттар мен жалғандық арасын, адамдар қарым-қатнасын, қылмыс пен жазаның сыр- сипаттарын жан-жақты танып, бағалауға мол мүмкіндіктер береді.
10. Жоғары мектепте детектив жанрын педагогикалық және психологиялық ұстанымдар, шарттар мен қағидалар негізінде оқытудың тиімділігі дәлелденді.
11. Жазушы К. Тоқаев мұрасы негізінде библиографиялық көрсеткіш дайындалды. (Библиографиялық көрсеткіш). Бұл еңбек К. Тоқаевқа қатысты деректерді анықтауға, мәліметтерді нақтылауға, жүйелеуге мүмкіндік береді.

**Зерттеу жұмысының әдістері.** Зерттеу жұмысы барысында К. Тоқаевтың шығармаларының өзіндік ерекшеліктері мен көркемдік қуатын, автордың шығармашылық ізденістерін, жазушылық шеберлігін талдап-түсіндіруде тарихи-салыстырмалы, герменевтикалық, эксперименттік әдістер қолданылды.

## Зерттеу жұмысының жариялануы мен талқылануы: Зерттеу жұмысының нәтижелері негізінде 11 мақала жарияланды.

**Scopus/Web of Science базасында:**

1. Tracing the History of the Detective Genre in a Literature: A Qualitative Study Based on Interviews with Literary Critics // International Journal of Society, Culture & Language. Iran. Onlinе ISSN: 2329-2210. Volume & Issue Volume 11, Issue 3, September 2023, ‒ 13-22 pp.

## ҚР ҒЖБМ БҒСҚК енгізген журналдарда келесі мақалалар жарияланды:

1. Жазушы Кемел Тоқаев шығармашылығы және ұлттық детектив жанры // Академик Е.А. Бөкетов атындағы Қарағанды университетінің хабаршысы. Филология сериясы. – 2021. – №2(102) – Б. 75-80 (ISSN 2663-5127).
2. Жоғары оқу орындарында детективті шығармаларды оқыту жолдары

// С. Торайғыров атындағы Павлодар мемлекеттік университеті. Педагогика сериясы. – 2022. – №3. – Б. 109-119 (ISSN 2710-2661).

1. Әдебиеттегі детектив жанры және Кемел Тоқаев шығармашылығы // Л.Н. Гумилев атындағы Еуразия ұлттық университетінің хабаршысы. Филология сериясы. – 2022. – №3(140). – Б. 200-208 (ISSN 2663-1288).

## Халықаралық конференциялар мен симпозиумдарда, шетелдік басылымдарда жарияланған мақалалар тізімі:

1. Кемел Тоқаев шығармаларының көркемдік қызметі // «Дәстүр мен жаңашылдық тоғысындағы тіл және әдебиет мәселелері» атты халықаралық ғылыми конференцияның материалдар жинағы (Нұр-Сұлтан, 2021. – Б. 310-314; ISBN 978-601-337-508-3).
2. Жазушы Кемел Тоқаев және руханият мәні // Елдік ұстаным және тәуелсіздік нысанасы» атты Қазақстанның еңбек сіңірген қайраткері, ф.ғ.д., профессор Тұрсын Жұртбайдың 70 жылдық мерейтойына арналған халықаралық ғылыми-тәжірибелік конференция материалдарының жинағы (Нұр-Сұлтан, 2021. – Б. 267-270; ISBN 978-601-337-600-4).
3. Әзілхан Нұршайықов және Кемел Тоқаев // «Әзілхан Нұршайықов және журналистика мен әдебиеттанудың өзекті мәселелері» атты халықаралық ғылыми-практикалық конференция материалдары (Астана, 2022. – Б. 203-206; ISBN 978-601-337-859-6).
4. Кемел Тоқаев прозасындағы көркемдік ізденістер **// «**Гуманитарлық

ғылымдар тоғысындағы әдебиеттанудың жаңа парадигмалары» ҚР ҰҒА академигі, Қазақстан Республикасы ғылымына еңбегі сіңген қайраткер Зәки Ахметовтің 95 жылдығына арналған халықаралық ғылыми-теориялық конференция материалдары (Астана, 2023. – Б. 211-215; ISBN 978-601-337-843-5).

1. Кемел Тоқаев шығармашылығының әдеби-теориялық мәселелері («Солдат соғысқа кетті» шығармасы негізінде) // Iscience /Актуальные научные исследования в современном мире. – 2021. – №10(78). – Б. 87-92; ISSN 2524- 0986).
2. Жазушы Кемел Тоқаев және балалар әдебиеті // Қазақ тілі мен әдебиеті журналы. – 2022. – №7/8. – Б. 34-38 (ISSN 2410-6712).
3. Kemel Tokayev'in edebi yaraticiliği ve karakter yaratma arayişi. İstanbul Üniversitesi Farabi Avrasya Çalışmaları Uygulama vе Araştırma Merkezi, Uluslararası Sempozyumun Bildiri Kitabı (Haziran, 2023. – Б. 40-48; (ISBN 978- 601-75-22-55-1).

**Диссертацияның құрылымы.** Диссертация анықтамадан, кіріспеден, үш бөлімнен және ішкі бөлімдерден, қорытындыдан, пайдаланылған әдебиеттер тізімінен тұрады.

# ЖАЗУШЫ КЕМЕЛ ТОҚАЕВ ШЫҒАРМАШЫЛЫҒЫ ЖӘНЕ ДЕТЕКТИВ ЖАНРЫНЫҢ ЭВОЛЮЦИЯСЫ

## Кезеңдік әдеби үрдіс: қаламгер шығармашылығының қалыптасуы

Детективті әдебиеттің де әуелгі бастауы, даму бағыттары мен өзіндік үрдістері бар. Шытырман оқиға, қылмысты ашудың мың сан амалы мен қилы жолдары – әдеби шығарманың өзегін құрайды. Өмір оқиғасының сырын ашу, әр қилы жұмбақ та құпияға толы оқиғалардың мәнді шешімін табу – детективті туындылардың басты арқауына негіз етіледі. Осы орайда, детектив жанры әлем әдебиетінде ХІХ ғасырдың орта шенінен бастап қалыптаса бастағанын айтқан жөн. Анығында, детективті туындылардың тақырыптық мәнінен, жанр жүйесі мен көркемдік-рухани арналарынан қоғамдық жағдай, заман шындығы, өмір ағымы мен уақыт рухы айқын аңғарылды. Мазмұн жүйесінен, құрылымдық мәнінен шытырман оқиға, қылмысты ашудың әр алуан қырлары көрініс берді. Мұның өзі әр түрлі көркемдік әдіс-тәсілдер арқылы жүзеге асты.

Еске алсақ, XVIII-XIX ғасырлар аралығында дамыған буржуазиялық елдерде қылмысты әшкерелеу және болдырмау мақсатында ішкі істер бөлімінің аппараттары құрыла бастады. Алғашқы тергеу жұмыстары ұлы ағылшын жазушысы Генри Филдингтің қатысуымен болды. Шамамен бір ғасырдан кейін Чарльз Диккенс әйгілі Скотланд-Ярдтың алғашқы қадамдарына қызығушылық танытты. Одан кейін Э.Б. Литтон, О. Бальзак, Э. По, А.К. Дойл, Ф.М. Достоевский т.б. әдебиет өкілдері пайда болды [1]. Жұмбақ оқиға әрқашан адамды қызықтырды, алайда қылмысты кәсіби түрде тергеу әлеуметтік шындық ретінде пайда болғанға дейін әдебиетте жеке тақырып, қызғылықты сюжет ретінде қарастырылмағанын да айтқан жөн.

«Детектив» терминін алғаш рет американдық жазушы Анна Кэтрин Грин қолданысқа енгізген болатын. Ол өзін – «Детективтің анасымын» деп атаған екен. Оның алғашқы «Ливенворт ісі» деп аталатын детективтік романы 1878 жылы жарыққа шығады.

Детективтік әдебиет (ағылш. Didaktikos ‒ әйгілеу, әшкерелеу) ‒ шытырман оқиғалы қылмысты істерді ашуға құрылған шығарма. Детективтік әдебиет сюжеті жұмбақ қылмыстарды логикалық ойлар, пайымдаулар арқылы ашып көрсетеді. Басты кейіпкер ретінде ізкесуші, заң қызметкерлері немесе тыңшы, барлаушылар мен қылмыскер алынып, алуан түрлі оқиғалар арқылы екі жақтың ашық та астыртын қақтығыстарынан соң қылмыс әшкереленеді [2].

Бүгінгі таңда детектив жанры – барлық елдерде, әлемнің түпкір- түпкірінде жиі ауызға алынып, көп оқылатын жанр. Олардың кейбір түрлері полиция романы, балалар детективі, ирониялық түрлері кездеседі. Сондықтан детектив жанрын жан-жақты жанр деп айтуға болады. Жалпы жанр табиғаты өте қызықты. Себебі, белгілі бір жанр туып,

дамып, бір кездері жоғалып кетуі де мүмкін. Оған әдебиет тарихында болған жанр түрлеріне байланысты көптеген мысалдар келтіруге болады. Сонымен бірге жанрлық түрлену дегенде кез-келген жанр, кез-келген әдебиетке етене кірігіп кете алмауы да мүмкін. Детектив жанрындағы шығармалар да өзінің табиғи ерекшелігіне байланысты барлық елдердің әдебиетінде болмауы да мүмкін. Жоғарыда айтқанымыздай, детектив жанрының батыс әдебиетінде өркендеуінің себебі де сол кездегі халықтың тұрмыс-тіршілігіне байланысты болған деп санаймыз. Мәселен, ХХ ғасырдың басында Еуропада бұқаралық және элиталық әдебиет өзара әрекеттесе бастады. Тарихқа көз салсақ, осы уақытта Еуропада әр түрлі буржуазиялық революциялар жиі болып отырды. Белгілі бір деңгейде модернизм және постмодернизм бағыттарының пайда болып дамуына детективтердің әсері болғанын байқаймыз. Детективтік прозаның жанрлық модификациясының қалыптасу тарихына үңілсек, оның өзіндік құрылымы және табиғаты бар эстетикалық құбылыс екенін көреміз.

Екінші дүниежүзілік соғыстан кейінгі жылдарды детективтің гүлдену кезеңі деп атауға болады. Көптеген жазушылар детектив жанрында әңгімелер, повестер, романдар жазды. Кейіннен олар жанрдың классиктеріне айналды. не себепті нақтылы осы соғыстан кейінгі уақытта детектив жанры дамыды деген заңды сұрақ туады. Әдебиет адам баласы өмір сүріп отырған қоғамының айнасы десек, сол кезеңде ел ішінде қылмыстық оқиғалардың көбеюі, халықтың тұрмыстық әлеуетінің нашарлауы кісі тонау, өлтіру фактілерінің жиілеуі нақты соғыстан кейінгі уақытта болғаны белгілі. Тіпті, үлкен қалаларда тонаушылардың үлкен топтары құрылып, олар халықты бір уақытта үрейде де ұстаған. Мәселен, екінші дүниежүзілік соғыс аяқталғаннан кейін 1946 жылдан 1949 жылға дейін Мәскеу қаласында «Қара мысық» (Черный кот) деген бандалық қылмыстық топ қала халқын қорқынышта ұстағаны белгілі. Кейін сол топ туралы халық арасында аңыздар мен әр түрлі оқиғалар әңгіме болып тараған.

Детектив жанрын қазіргі әдебиеттің арқауында қарастыру – қазақ әдебиеттануында ең өзекті мәселелердің бірі. Ұлттық әдебиетіміздегі детектив жанрының алғашқы негізін айқындау, қай кезеңнен бастау алғандығын дәлелдеу және әлі күнге дейін зерттелмей келуі әдебиеттану ғылымы үшін аса маңызды жағдаяттар. Детективті әдебиет пен оның жанрына байланысты көптеген газет-журналдарда мақалалар жарияланды. Кіріспе бөлімінде атап өткеніміздей, Р. Асылбектің «Қазақ детективі қай деңгейде?» (2008), Т. Тәшеновтің «Қазақ детективі қашан жанданады?» (2009), Ө. Шүкірқызының «Қазіргі қазақ детективі» (2021), А. Кеңшілікұлының «Қазақ детективін қашан оқимыз?» (2021) деген мақалалары қазақ әдебиетіндегі детектив жанрының жай-күйі туралы баяндайды. Қазақ әдебиетінде детектив, шытырман оқиғаға құрылған бірен-саран шығармалар бар. Мысалы, Қ. Исабайдың «Ажал құрсауында» (1961), «Комендант» (1998), Б. Бодаубайдың «Қарт тергеушінің әңгімелері» («Прокурордың ажалы») (2014), Ш. Күмісбайұлының «Түнгі текетірес», З. Төлеудің «Жоғалған ауыл туралы аңыз» (2006), Балаларға арналған «АБКА тобы ашқан қылмыс» (2013), С. Бақбергеновтың «Қан тозаң»

К. Баялиевтің «Ар жазасы» атты шығармаларын айтуға болады. Сонымен қатар, қазіргі таңда Т. Кенжетаев, Ш. Орынбай, Б. Исаев, С. Ұзақбаев, А. Бектұрғанов, Е. Бейілхан, Қ. Әбілқайыр, Б. Қадыр, Е. Нұрахмет сынды жазушылар аталған жанрға өз үлестерін қосты.

Соңғы жылдары бірталай әдебиеттанушылар детектив жанрына қатысты өз пікірлерін білдіре бастады. Ақын, журналист Т. Тәшенов өзінің «Қазақ детективі қашан жанданады?» [3] деген мақаласында детективті әдебиеттің дамуы қала тіршілігінде болып жатқан, өзін-өзі өлтіру, қарақшылар, ұрылар, қалада болатын оқиғалар, ал қазақ халқының қалаға шоғырлануы енді-енді жүзеге асып келе жатқанын айтады[3]. Қазақ әдебиеттану ғылымына үлес қосып жүрген Ә. Әліәкбар бұл тұжырымды қолдай келе, қазақ детектив жанрының кенже қалуы ұлтымыздың қалалық өмірге бертініректе келуіне байланысты, себебі, көшпелі халық болған соң, елімізде қылмыс бола қойған жоқ деп топшылайды. Осы мәселеге қатысты журналист А. Абдраимнің пікірінше, жас қаламгерлердің көбісі поэзия жанрын таң таңдап келеді, прозалық шығармаларды жазатын жас жазушылардың жоқтығы, бұл жанрдың дамуын тоқтатқандай деген пікірді айтады [4]. Осыған байланысты зерттеуші Ж. Жұмагелдин қазақ детектив жанрының кенже қалуы қазақ қоғамындағы психологиялық санаға да байланысты екенін атап көрсетеді. Оқырмандар бұл жанрды өзінен бойын аулақ ұстайды. Себебі, қазақ қоғамындағы түсінік бойынша, детективке деген құштарлық – әртүрлі психологиялық аурулардың алғашқы белгілері деп көрсетеді [5]. Ал ақын, жазушы Ә. Ыбырайымұлы бұл пікірмен келіспейді. Жазушының пікірінше, қазақ қаламгерлерінің ұғымы, жазу мәнері терең баяндауға, ой айтуға құрылатын арнадан арыла алмай отырғанын атап айтады [6]. Жоғарыдағы пікірлерді сараптай келе, қазақ әдебиетіндегі детектив жайында қалам тербеп жүрген сыншы, жазушы Н. Ақыш және профессор С. Жұмағұл детектив жанры қазақ әдебиетінің тарихында бұрын-соңды болмаған деген пікірге толықтай келіспейді. Себебі, бұрын-соңды қазақ әдебиетінде детектив жанры болған, алайда, олар таза детективті шығармалар емес, шым-шытырқ оқиғаға құрылған фантастикалық шығармалар болуы мүмкін екенін меңзейді. Мысалға алатын болсақ, ұлттық әдебиетіміздің тарихында авторлық шешіммен поэзия жанрында дастандар бойына детективтік элементтерді енгізудің әдеби талпынысы – Ә. Найманбайұлының «Қызыл табан – ағаш ат» қиссасында фантастикамен астасып көмескіленіп берілсе, М. Көпейұлының «Өліп тірілген Шаһизада» аңыз дастанында детектив жанры әдебиетімізде өзінің бар екендігін танытты. Бірақ нақты жеке жанр деңгейіне көтеріле алмады. Осыған байланысты әдебиеттанушы Ә. Әліәкпардың М. Көпейұлының «Шаһизада» аңыз дастанына Пайғамбарымыз кесік айтушы, айуандықпен жасалған қылмысты ізкесуші бейнесінде сомдауы: бір жағынан, нұр сипатты пайғамбарымызды тек одалық негізде көкке көтере жырлаудан бөлектенетін детективтенген аралық жанрды танытса, екінші жағынан, шығарма мәтініне белгілі бір оғаштық енгізуі: расулымыздың көгершін

мен қылыштан жауап алуы фантастикалық емес фантастиканы қолдану болып табылады» – дейді [7]. «Шаһизада» дастанының құрылымын үш түрге бөліп, қарастыра келіп, оның композициясына тоқталады. Оның шығармасында алдымен қылмыс жасалады, одан кейін Алдиярханға күмән тудырып, куә арқылы шындыққа көз жеткізуге талпынады. Соңында расул көгершін мен қылышты куә етіп қылмысты ашады. Автордың таза детектив емес, аралас жанрында жазғандығы байқалады, яғни фантастиканы араластырып, өлікті тірілтеді.

Осы тұста жазушы, әдебиеттанушы А. Кеңшілікұлының айтуынша, жалғыз түйесін жоғалтқан кедейдің алдынан жолыққан жолаушылармен болған әңгімесінде, көзімен көріп, қолымен ұстамаса да жоғалған түйенің бір көзі соқыр, аяғы ақсақ, құйрығы шолағын жазбай тану нағыз детективке тән тәсіл екенін меңзейді. Ертөстіктің елге қайтып келе жатып, Сорқұдықтың басына сорға бола қонуынан келген қиындықтар баяндалып, қиялға ерік беретін ертегідегі баяндалатын әңгімелерде детектив жанрының желісі, ықылым заманның қоржынында қалып қойған ертегі-аңыздарымызды түрлендіріп, өзгеше дем беріп, жаңа қырымен жарыққа шығаруға болатын атап айтады [8]. Ал, профессор С. Жұмағұлдың пікірнше, фольклорлық туындыларда, ертегілерде, соның ішінде қиял-ғажайып ертегілерде әдебиет жанрларының сипаттарының барын айта келіп, қазақ әдебиеті осы фольклорда, тарихи жырларда, батырлық жырларда шытырман оқиғалы болып келетінін, ондағы кейіпкерлердің қақтығысы, кульминация, шарықтау шегі, сыртқы жаумен болған соғыс, жауға қарсы соғыс, жекпе-жек, осылардың бәрі детективтік әдебиеттің нышандары екенін айтады[9]. Әдебиеттанушы, жазушы Н. Ақыштың пікіріне келетін болсақ, шытырман оқиғалы шығарма мен детективті шығармалардың ара-жігін ажыратып алған дұрыс екенін айтады [9]. Алайда, фольклорлық шығармаларда детективтің элементтері болғанымен, олар тек шытырман оқиғалы шығармалармен үндеседі. Детективті әдебиет дегеніміз – шытырман оқиғалы қылмысты істерді логикалық пайымдаулар арқылы ашып көрсетеді. Ал, шытырман оқиғалы шығармаларда бірнеше кейіпкерлердің арасында шым-шытырық оқиғалар болады. Осы екеуінің арасында үлкен айырмашылық барын байқар едік.

Әдебиеттегі шытырман оқиғалы шығармаларды зерттеген ғалым А.З. Вулис өзінің теориялық еңбегінде бұл жанрды «үлкен жанр» деп атайды [10]. Өйткені, бұл жанр бірнеше жанрдың басын қосқан жанрлардың бірі болса керек. Біз қарастырып отырған детектив жанры – осы шытырман оқиғалардың бір бөлігі ғана. Шытырман оқиғалы (авантюрлық оқиға) шығармалардың табиғатына үңіліп қарасақ, оның тақырыбының өзі оқырманды баурап алады. Тарауларына қарасаңыз, адамға түрлі сырға толы құпиялар байқалады. Шытырман оқиғалы шығарманың өзіне тән логикас бар. Сол себепті де жанр өз оқырмандарын бірден баурап алады.

Орыс әдебиетінің зерттеушісі А. Вулис шытырман оқиғалы шығармалардың қатарына сатиралық, детективті, авантюрлық романдарға ғылыми-фантастикалық шығармаларды енгізіп отыр. Бұл жанрды «үлкен жанр» деп атауының себебі осы.

Сондықтан да жоғарыда аталған жанрлардың шытырман оқиғаға құрылатын ортақ ұқсастығы болса, әрқайсысының өзіндік ерекшеліктері мен айырмашылықтарын байқауымыз керек. Осыған байланысты зерттеуші ғалым А. Наркевичтің пікірінше, шытырман оқиғалы әдебиет нақты шекараларын белгілемеген, тек шытырман сюжетіне, тақырыбына, мотивтерінің ұқсастығына байланысты ортақ атау алған бірнеше жанрға берілген ұғым деген пікір келтіреді. Расымен де бұл пікірдің шындыққа үйлесімі бар секілді. Біз қарастырып жүрген детективті сюжеттер поэтикасын толыққанды ашу үшін шытырман оқиғалы шығармалардың ерекшеліктерінен бастау керек. Сол себепті, детективті жанрды тек шытырман оқиға деп тануға болмайды.

Шытырман оқиғалы шығармалардың бастауы сонау аңыз, ертегілерден басталған. Шытырман оқиғаның құрылымына мән бере бастаған грек романдарын жалғап рыцарьлық романдар келеді. Рыцарьлық романдар шытырман оқиғалардың қоғам алдындағы басты міндетін көре білді. Кейін шытырман оқиға поэтикасының басты ерекшелігі – тәртіпке деген ұмтылыстың пайда болған кезеңі классицизм дәуірі туды. Ал, романтизмде фантастикаға, құпияға ұмтылыс болса, қайта ояну дәуірінде рационализм мен сентиментализм күшейе түседі. Неоромантизмде бұл жанр жаңа заманға лайықталған реалистік бет алады. Реализмде синтезден көп уақыт бойы өткен жанр поэтикасы саналы логика мен нақтылыққа жетеді [11].

Зерттеуші А. Вулис дамыған шытырман оқиға философиясын Ч. Дарвин теориясымен байланыстырады. Мысалға айтатын болсақ, ерте заманда шытырман оқиғаның кейіпкері ертегі-аңыздарда өзімен тең адаммен емес, айдаһармен, құбыжықтармен соғысқан. Ал, уақыт өткен сайын шытырман оқиғаның кейіпкеріне өзімен тең адаммен күресуге тура келді. Бұл жерде алып бір күш емес, ақыл, айла деген қасиеттер маңызды болды. Яғни бұл ерекшеліктер детектив жанрында да кездеседі. Детектив жанрындағы шығармаларда күреске тергеуші мен қылмыскер түседі. Осыдан шытырман оқиғалы жанрдың көпқырлы болмысының барын байқаймыз. Ал детектив табиғатының бойында шытырман оқиғадан басқа бөлек ерекшеліктері, өзгешеліктері бар.

Жоғарыдағы әдебиеттанушылар детектив жанрының кенже қалуының бірнеше себептеріне тоқталған болатын. Адамның бостандығы ерікті ұмтылыстар қатаң шектелген, бұл адамның өмір сүруін білдіреді классикалық көзқарасты түбегейлі өзгерту, көркемдік танымға ұсынылған кеңестік тоталитарлық жүйе адамзаттың тарихи прогресінде тұр, бұл да қазақ халқының даму жолындағы маңызды кезең [12]. Социалистік реализмнің қатаң талабы, көркем шығармашылыққа зиян келтірмейтін әдіс принциптерінің саяси бұрмалануы қазақ прозасының негізгі себептері болып табылады. қазіргі даму жолына қатты әсер еттіСол себепті қазақ қаламгерлері детективті шығармаларды жазуға бара бермеді. Осы кезеңде қазақ қаламгерлері арасынан суырылып шыққан, әр түрлі сыннан өтіп, қиын кезеңдерден мойымай, батылдық танытып, детектив жанрының дамуына үлес

қосқан, жазушы К. Тоқаевтың өмірі мен шығармашылығына тоқталамыз.

Кемел Тоқаев – қаламы жүрдек журналист, дарынды жазушы, қоғам қайраткері, Ұлы Отан соғысының ардагері. Саналы ғұмырын жазушылыққа арнаған қаламгер қазақ прозасының детектив жанрын өмірге әкелді.

Қаламгер Кемел Тоқаев 1923 жылы 2 қазанда Алматы облысы, Қаратал ауданынының Кәлпе ауылында дүниеге келген. Әкесі Тоқа – қарапайым шаруа адамы, балалары үшін қолдан келгеннің бәрін жасаған. Анасы – өте көрікті, сұлу, ақжарқын адам болған. Кемелдің ата-анасы қайтыс болған соң, ағасы Қасым екеуі жетімдер үйінде тәрбиеленеді. 1940 жылы Шымкент қаласындағы қазақ орта мектебін тәмамдап, 1942 жылы Бішкек қаласындағы әскери училищені аяқтайды. Ағасы Қасым – тәрбиелі, білімге құштар, ақылды, бауырмал жігіт болып өседі. Ағасы соғыста қаза тауып, елге оралмағандықтан бұл Кемелдің жанына қатты батады.

Қазақ әдебиетінде балалық шақ мәселесі өз кезеңінде нысанға алынды. Әдебиет, әсіресе, жетім баланың тағдырын, жетімнің бейнесін, халықтың бейнесін көрсетті. Адамзаттың өміріне зорлықпен енген тарихтың өзгерісі баланы жақындары мен отбасынан айырды. Сөйтіп, майдандағы ағасының қазасы баланың санасына қатты әсер етті. Олар ертерек есеюге, өздерінің іс- әрекеттері мен мінез-құлықтарын ертерек танытуға тиісті болды. Жазушы Баққожа Мұқай қаламгер К. Тоқаевты соғыста болса да, өлім көрсе де, жүрегі қатыгез деп ойлаған. Алайда, жазушының жылағанын көріп, қателескенін айтады[13]. Орыс жазушысы Л. Толстой өзінің автобиографиялық трилогиясында Никольенканың ашық, қамсыз балалық шақтан шыққаннан кейін, ересектер өміріне қадам басқанда өзін жат, еріксіз сезінетіні бар. Тұтастай алғанда орыс әдебиетінде бала идиллиялық түрде, ересектер түрде өмір сүрген. Ал, Макаренко керсінше. Балалық шақ трагедиядан басталады. Өйткені бала жастайынан өзінің берік туыстық тамырынан ажырайды, жат адамдардың арасында есейеді. Сөйтіп, ортақ танымы, берік қалыптасқан бала қоғамдық, жалпы қағидалар мен идеяларды тез ұғып, мақсатты өмір сүреді [14]. Қаламгердің өмір тарихына көз жүгіртетін болсақ, небір сұрапыл күндерді басынан өткерген. Ағасы Қасым екеуі бір күнде ата-анасынан, қарындасынан айырылады. Майданға аттанған өрімдей жас Қасым соғыстан қайтпады. Батыл да, қайсар мінезді Кемел моймай тағдырға қарсы тұрды. Он сегізге толмастан соғысқа аттанып, сол жерде майдангер бола жүріп, күнделік жазады. Сұм соғыста достар тауып, оларға бауыр басады. Соғыста жүріп, оң аяғынан жарақат алып, елге оралады. Майданнан оралған соң, барлық уақытын білім алуға жұмсайды.

К. Тоқаев шығармашылығының бастауы журналистикадан келді. Журналистикада оқып жүріп, бірнеше мақалалар жазады. Әуелде жазған мақалалары балаларға арналған болса, кейін әлеуметтік мәселені қозғап жазатын болған. Екінші дүниежүзілік соғыс аяқталған соң, Алматы қаласындағы С.М. Киров атындағы университеттің тарих-филология факультетіндегі журналистика бөлімін аяқтап, еңбек жолын республикамыздың мерзімді баспасөзінде, газет-журналынан бастаған ол

жылдар бойы Қазақ ССР Жоғарғы советінің аппаратында қызмет атқарады.

Кемел Тоқаевтың өмірбаяны мен шығармашылығына қатысты жазушы, журналист Көсемәлі Сәттібайұлының қаламгер К. Тоқаевтың 1948 жылы қазіргі Әл-Фараби атындағы ҚазҰУ-ін бітіргенін, сол кездері Қазақстан Компартиясы орталық комитетінің жолдамасымен Жамбыл облысындағы «Сталиндік жол» газетіне қызмет етуге барғанын өз мақаласында жазады. Қазіргі таңда ол газет «Ақ жол» деп аталады екен. Бұл деректерді архивтен Кемел Тоқаевтың өз қолымен жазған өмірбаянынан оқыған. Ал қазір ғаламторда жарияланған ақпаратта ол кісінің еңбек жолы «Лениншіл жас» газетінен басталғаны туралы жазылған. Бірақ Кемел Тоқаев оқуды тәмамдағаннан кейін шығармашылық жолын кинорецензиядан бастаған екен. «Молодая гвардия» киносына рецензия жазған. Киноның көркемдік дәрежесі мен актерлердің шеберлігіне баға берген. Одан кейін «Далекая невеста» («Алыстағы қалыңдық»), «Сібір жері туралы аңыз» киноларына рецензия жазыпты. Сол кезде Кемел Тоқаев небәрі 25 жаста болған екен [15]. Ал, Профессор Құлбек Ергөбектің айтуынша, К. Тоқаев әдебиетке журналистикадан, балалар әдебиетінен келген екен. Бұл жанр туындылары әуелде балалар әдебиетінен басталған. Бүгінде ерекшелеп айтуға болатын фантастика, детективтік шығармалар да балалар әдебиетінің ішінде қалыптасып, кейін табиғатына орай бөлініп дербес отау болып шыққан жанр үлгілері [16].

Содан кейін «Қазақстан пионері», «Социалистік Қазақстан» республикалық басылымдарда жұмыс істейді. Біліктілігі мен ұйымдастырушылық қабілетінің арқасында басшылық қызметке дейін көтеріледі. 1960 жылы Қазақ КСР Жоғарғы Кеңесінің «Жаршысына» жұмысқа ауысып, бұл мекемеде ұзақ жылдар хатшы, жауапты редактор болып қызмет атқарады. 1980-1984 жылдары Қазақстан Жазушылар одағында кеңесші болып еңбек етеді.

Суреткерлік талант адам баласына тумыстан дариды, сол талантты шыңдау әркімнің өмірлік жолы мен ұстанар мүддесіне байланысты. Белгілі американдық жазушы Э. Хемингуэй адамның балалық шағының бақытсыз болуы және ол көп көрген қиыншылық қаламгер болып қалыптасуға игі ықпал етіп, қосымша идея береді дейді. Қаламгер Екінші дүниежүзілік соғыс кезіндегі қиын-қыстауды сәби жүрегімен сезініп, санасының түкпіріне сақтап, өсе келе сол тағдырды арқау еткен теңдессіз дүниелерді алып келді.

Жазушы К. Тоқаевтың шығармашылығы көп қырлы деуге болады. Ол газет-жуналдарға мақалалар, очерктер, күнделік, әңгімелер, повестер, романдар жазды. Еліміздегі қоғам алдында тұрған мәселелер туралы қаламгер дер кезінде үн қатып, тұжырым жасап отырды. Жазушы халықтың тұрмысы, экономикасы туралы мақалалар, очерктер жазуды тоқтатпады. Ол халықтың қамын ойлап, әлеуметтік мәселеге қатысты газет-журналдарға бірнеше материалдар жазып тұрды.

Қаламгердің «Темекі егушілердің еңбегі», «Қала тарихымен танысқанда», «Жас шеберлер», «Адам туралы ойлар: мемлекеттік пенсия туралы», «Малайсары қойнауында», «Сүт пен бірге ет те қажет»,

«Жаңа аудан жерінде», «Жеті жол қойнауында», «Заң терминдері хақында: тіл мәдениеті мәселесі», «Жыл әуені», «Ел ырысы еселенді», «Қиындықты жеңгендер», «Сұлукөл суреттері: «Сұлукөл» асыл тұқымды мал заводындағы егін орағы жайлы» т.б. мақалалары бар. Осы мақалаларында халықтың әлеуметтік мәселелерін қозғай отырып, публицистикалық шығармаларымен халыққа тез танылды.

Жазушы К. Тоқаевтың кеңес чекистеріне арналған оннан астам кітабы қазақ және орыс тілдерінде басылып шығады. «Қызыл комиссар», «Қылмыскер кім?», «Сиқырлы сырлар» деп аталатын пьесаларын жарыққа шығарады. «Жұлдызды жорық» жинағы (1954), «Болашақ туралы ойлар» жинағы (1955), «Көмескі із» повесі (1958), «Қыс қарлығашы» повесі (1958), «Түнде атылған оқ» (1955-1975) повестер жинағы, «Қастандық» повесі (1971, 1975, 1976), «Арнаулы тапсырма» повесі (1965, 1976), «Сарғабанда болған оқиға» повесі (1965-1976), «Таңбалы алтын» повесі (1977), «Соңғы соққы» романы (1881), «Солдат соғысқа кетті» романы (1983), «Ұясынан безген құс» романы (1983) т.б. шығармалары жарыққа шығып, әр уақытта қайта басылып отырды. Жазушының кез-келген туындысы алғашқы сөйлемдерінен бастап, оқырмандарын бірден баурап, жетелеп ала жөнеледі. Осы тұста, жазушы К. Тоқаевтың шығармашылық мұрасын кезеңдерге бөліп, өмір жолымен байланыстыра қарастырдық.

Ол қазақ әдебиетіндегі детектив жанрын өркендету оның образдылығы мен көркемдігін жетілдіре түсу жолында елеулі еңбек еткен жазушы. Бірақ оның бірталай еңбегі кеңестік кезінде назарға ілінбей, орынсыз кінәлар тағылып, жарыққа шықпай қалды.

Әкейдің шығармаларының саны аз емес. Ол кісі әдебиетке көзсіз берілген жан еді, сондықтан күн демей, түн демей еңбек етті [17]. Қазақ детектив жанрын алғаш жүйелеп, біріздендірген К. Тоқаевтың өмірі мен тағдыры жайлы замандастарының жазған мақалалары бар. Әдебиет сыншысы, ақын Сейфолла Оспанның айтуынша, кеңес кезеңінде детективті жанрға барушылар өте сирек болатынын айта келіп, сырын білмеген тақырыптың айналасындағы тиіп кетсең тегеурінді екінші басы өзіңе тигенін сезбей қалып, «халық жауы» болады, сондықтан бұл тақырыпқа жазушыларымыздың қалам тартуы сирек екенін баса айтады [18]. Бұл кезеңде қаламгер қоғамның жақсы жақтарын ғана дәріптеп, кейбір қылмыстардың құпиясын іштей сақтады. Билікке деген ашу-ызасын ішінде тұншықтырып жүрді. Жұртқа момын болып көрінгенмен, мінезді екенін бірден басшыларға байқатты. Осы тұста К. Тоқаевтың турашыл, қайсар мінезді, ұлтына деген адалдығын бірден байқауға болады. Халқын жанындай сүйетін азамат жадындағы пікірлерін бүкпентайсыз анық та батыл айтатын болған

Қаламгерді замандастары сыйлап, құрметтеген, шығармаларына жоғары баға берген. Бойындағы адамгершілігі, жұмысына деген адалдығы жайында мақалалар жариялаған. Олар: Қ. Қайсенов, Ә. Нұршайықов, М. Әлімбай, А. Байтанаев, Қ. Исабай, Х. Әлжанов, С. Қирабаев, Ш. Елеукенов, Ә. Ыдырысов, Ә. Тарази, Қ. Ысқақ, Ж. Ысмағұлов, Ә. Әкімжанов, Қ. Сәрсекеев, Б. Мұқай, Р. Ниязбек және тағы басқалар.

Кеңес үкіметі кезінде қоғамда болып жатқан қылмыстарды аңғарып жатса да үндемеді, бәрі ішінде болды. Детективті жазған Кемел Тоқаев осы сыннан қалай өтті деген сұрақ туындайды? Осы жөнінде Жазушы Қ. Исабай Кемел Тоқаевқа былай дейді: «Сен елуінші жылдардың орта кезінен бастап, осы тақырыпқа қана жазып келе жатырсың. Сталин заманында «Кеңес одағында қылмыс болмайды» дейтін. Ал сен шығармаларыңда «қылмыс бар» дейсің? Қалай қорықпай барып жүрсің бұл тақырыпқа? деген кезде, жазушының бір ғана жауабы болды. Ол «Қылмыс болмаса, милицияны неге ұстайды? Айла!» [19] – деп жауап қайтарады. Жазушы Қ. Исабайдың айтуынша, үшінші рет бәйге ұйымдастырғанда да, сол бәйгенің жеңімпазы К. Тоқаев болған. Бірінші сыйлыққа «Соңғы соққы» деген повесті ұсынып жатты. Бұл повесте Синьзянда келесі соғысқа дайындалып жатқан Дутов ұясының қалай талқандалғаны жөнінде жазылған болатын. Алайда, полковник Лисин бұған қарсы шығады. Сонда Қалмұқан Исабайдың милиция ерлігін насихаттауға үш жүздей жазушыдан суырылып дара шыққан осы К.Тоқаев қана болғанын жазушылар одағында отырғанда баса айтады [19, б. 189]. Жазушы детектив жанрын қазақ әдебиетіне жаңалық етіп әкелді. Детектив жанрында біршама еңбектер жазды. Еңбектері жасанды емес, қарапайым тілмен, оқырманға түсінікті етіп берді. Жазушы кеңес үкіметі кезіндегі қиын кезеңдерде, қылмыссыздандыру саясаты болған кезде, детективті әдебиетті жандандырды. Жай басып, ақырын жүріп жазған шығармалары көп ұзамай оқырманның көңілінен шықты. Оқырмандары жазушымен кездесуге ынтықты, себебі, тез, қызықты, қарапайым оқылатын туындысы оқырманның жүрегінен орын алды.

Осы жоғарыдағы дерекке байланысты Қасым-Жомарт Тоқаев «Әке туралы толғаныс атты» еңбегінде әкесінің жаңа романынан үзінді алып, 1978 жылдың ортасында «Жалын» журналында жариялаған көрінеді. Оқырман қауым баспадан шығуын асыға күтсе керек. Алайда, романның журналдық нұсқасы сол кездегі өте сақ идеология қызметкерлерінің «қырағы» назарына іліккен. Олар еңбектің бір шағын эпизодында сөз болған С. Сейфуллин мен ірі көпес Шәріп Ялымов арасындағы қатынас қайшылығын байқайды. С. Сейфуллин бұл фактіні өзінің «тар жол, тайғақ кешу» романында анық жазды, әрі бұл жағдайды айғақтайтын құжаттар МҚК мұрағатында да сақталған деседі. Алайда, партия идеологтарының «төбе шашын тік тұрғызған» сенсациялық материалдағы С. Сейфуллиннің жеке жауы Димаш Ахметұлы Қонаевтың жұбайының әкесі болып шығады. Орталық комитеттен шұғыл нұсқау түсіп, журналдың тиражы түгелдей кері қайтарылаған екен. Ал, сол нөмірмен Кемел Тоқаевтың романынан үзіндінің орнына басқа материал салынып, қайта басылса керек. Жазушының кеткен қағаз шығыны үшін, 1000 сом айып төлеп шығынданады. Тіптен К. Тоқаевты республика басшылығына «күйе жаққаны» үшін партиядан шығаруды ұсынған [17, б. 216-217]. Қаламгердің шығармашылық жолында көп кедергілер болса да, мойыған жоқ. Алайда, өмірінде болып өткен оқиғалар жазушының жүрегінде мәңгіге қалып қойды.

Академик Х. Әлжановтың айтуынша, Кемел майданнан оралғаннан кейін де өзінің барлаушылық тәжірибесін жазушылық жолмен жалғастырып, шым-шытырық оқиғалы шығармалар жазуға кіріскен. Онда Қазақстан барлаушылары мен қарсы барлаушыларының құпия қызықты жұмыстарын жазушылық шеберлікпен көрсете білген. Ол кезде Қазақстанның сыртқы барлау бөлімінде бастық болып істеген. Жазушыға керекті құпия мәліметтерді шектен шықпай, нақтылы адамдардың аты-жөндерін атамай беріп отырыпты. Қазақстан барлаушыларының елімізге жасырын кіріп кеткен тыңшылардың жауыздық әрекеттерін іске асыруға жол бермес үшін күрестер жүргізуінде жазушының өз басынан кешірген тәжірибелері мен жазушылық шеберлігі байқаған. Қазақстан Мемлекеттік қауіпсіздік комитеті төрағасының орынбасары А.Т. Тілеулиевке мұрағат материалдарын пайдалануға рұқсат алып бергені үшін Кемел рақметін айтып отырған. Осындай кітап жазғаны үшін К. Тоқаев Жоғары Кеңестегі қызметінен де кетті, Қазақстан Жазушылар одағындағы жұмысын да тоқтатты. Ал, кітапты таратуға тиым салынды. Бір адамның көзқарасы бойынша Кеңес өкіметіне қарсы адам болып шыға келді дейді [20]. К. Тоқаевтың шығармалары адам қиялынан гөрі шындық оқиғалар мен деректерге құрылған. Оның кейбір кітаптарын таратуға тиым салса да, мерзімді баспсөздерде жарияланып үлгерген екен.

Академик С.Қирабаевтың жазған мақаласында Кемел Тоқаевтың милиция қызметкерлерінің қылмыскерлерге қарсы күрестегі ауыр еңбегін көрсететін кітаптар жазғанын айтады. Бұл күрделі сала болғандықтан Кемел соларды жалықпай зерттеген. Милиция қызметкерлері мен чекистер арасынан достар тапты. Солардан мәліметтер алып, шығармаларын деректі негізге құрды. Болған оқиғалар негізінде туған Кемел кітаптары әр түрлі үлгіде жазылған. Жазушы көбінесе кейіпкерлер мен жер атын өзгертіп пайдаланады. Сонымен бірге болғанына аз уақыт өтіп кеткен фактілер мен кейіпкерлерді өзінің шын атымен көрсеткен кездері де болған. Осындай бір фактінің Кемелдің қызметі мен тағдырына әсер еткені елдің көбіне мәлім екенін барша оқырманға мәлім етеді[21]. Жазушы К. Тоқаев революция кезінде шет елге қашқан адамның шекарадан өту кезінде ұсталып сотталғанын жазады. Чекистердің ерлігін жазамын деп жазбаны өз атынан жариялап жіберген екен. Кейін олардың жоқтаушылары шығады. Ол Зухра Шәріпқызы Қонаева болып шығады. Оны қаламгер білмей қалып, кейін Жоғары Кеңестегі қызметінен кетеді. Жазушы өзінің қайтпас қайсарлығымен, батылдығымен Қазақстан Жазушылар одағына қайта келіп, қызметін әрі қарай жалғастырады. Әрі қарай шығармашылығын жандандыру үшін көп тер төкті. Сол кезеңде жазушы К. Тоқаев көзкөрген жазушылармен бірге жүріп олардан кеңес алды. Сонда Мұқан Иманжанов К. Тоқаевқа повеске бірнеше қызықты оқиғаларды топтастыруды айта келіп, шығарма жазу үшін қайдағыны ойдан шығарып, өтірікті құрап әурелентіндер бар, алайда жазған еңбегін нағыз шындық, оны әсерлеп жазудың қажеті жоқ. Өйткені, өмірдің өзі – шығарма. Бізде детектив жанры атымен жоқ.

Егер осы жанрды бастап алып кетсең әдебиетіміздегі үлкен олқылықты толтырар едің деп ағалық кеңесін білдіреді [22]. Әрине, қаламгер қазақ әдебиетіне аз еңбек жасаған жоқ, өз қазағына детектив жанрын әкеліп, оны жоғары деңгейге шығарды.

Халық қаһарманы Қ. Қайсенов: «Бір күні Кемелге кездескенде, Украинаға барып қайтқалы жүргенімді айттым. Ол аз ойланып тұрды да: ‒ Менің сізбен барғаным жақсы болар еді, - деп тілек білдірді. Үш-төрт күннен кейін ол қызмет орнынан демалыс алып, екеуміз жолға шықтық. Елге оралған соң, көп ұзамай партизандар өмірінен жазылған «Арнаулы тапсырма» атты кітабы қазақша жарық көрді. Кітапта адам, жер, село-қала аттары еш өзгертілмеген. Тек менің есімімді Қали деп алыпты. Кемел соңғы жылдарында Қасеке, мен сізді де ақтадым. Өткенде қазақша шыққан кітаптың «Особое задание» деп аталған орысша басылымында сіздің аты-жөніңізді өзгертпей алдым» – деп маған кітабын табыс етті» ‒ дейді [23]. Қаламгердің кез-келген шығармасына кино түсіруге болатын еді. Алайда, өз заманында қазақ киноматографистері оларға назар аудармағандықтан негізге ала қоймады.

Қаламгер К. Тоқаевтың шығармаларына детективтік жанрдағы фильмдер жасауға, үлкен мүмкіндіктер болды. «Сарғабанда болған оқиғаның» желісімен түсірілген фильм де шықты. Майданнан аман-есен оралып, қазақ әдебиетінің детектив жанрына өлшеусіз үлес қосты және оны әлемдік деңгейге көтерді. Басқа қазақ детективистерінің шығармалары өз кезінде нақ Кемел Тоқаев туындыларындай жаппай сұранысқа ие бола алмады. Осы кезде профессор Құлбек Ергөбек К.Тоқаевты детективтік жанрдың қазақ әдебиетіндегі жалғыз классигі дейді. Кемел ағаға дейін бұл жанр қозғалмаған деген пікірді айтады. Қазақ әдебиетінде детективтік шығарма жазған Жұмабек Еділбаев, Қалмұқан Исабаев, Нығмет Төлендиев, Әлібек Файзулла болғанымен олар детективтік әдебиетті жеріне жеткізе алмады деп топшылайды [16].

Қазіргі таңда Қазақстан Республикасының президенті Қасым-Жомарт Тоқаев «Әке туралы ой-толғау» [17, б. 197] атты ғұмырнамалық кітабында: «Әкем үшін Отан деген ұғым бәрінен де жоғары тұратын. Әкемде жекеменшіктік психология деген атымен болмайтын, қоғамның, мемлекеттің мүддесін әрқашан бәрінен жоғары қоятын. Ол шын мәніндегі зиялы адам болатын» [17, б. 197] – деп құрметпен еске алған. Қасым-Жомарт Кемелұлының «Әке туралы толғаныс» еңбегі туғандардың арасындағы бір-біріне деген шынайы бауырмалдылық пен сүйіспеншілікті байқатады. Ерлік пен махаббаттың жыршысы болған Әзілхан Нұршайықов жазушы К. Тоқаевтың жақсы қасиеттеріне қызыға қарайды. Жазушының ісінен үлгі алсам ба деп жүреді [24]. Адам өз ғұмырында біреумен жақын араласа келе, мінез-құлықтары үйлессе, ой-өрісі, ақыл-парасаты, пайым-психологиясы ұқсас, бітім-болмысы, орайлас болса, сол адаммен көбіне достасып кететіні бекер емес. Жазушы Әзілхан Нұршайықовтың мінез-құлқындағы кейбір игілікті ерекшеліктер – уытты әрі орынды әзіл-қалжың, тапқырлық,

ұлтжандылық пен әділдік сынды асыл қасиеттер Кемел Тоқаевтың бойынан да табылар еді. Жазушы Әзілхан Нұршайықов пен Кемел Тоқаевтың достығы сонау 1959-1960 жылдары «Социалистік Қазақстан» газетінің редакциясында қызмет етіп жүргенде басталған. Екеуін табыстырып, ажырамастай жақындастырған қазақ халқының мүддесі, ұлттық идея, отаншылдық рух болғаны сөзсіз. Ол халқының тағдыры үшін, ертеңгі болашақ үшін адал еңбек етіп, қазақ әдебиетінің дамуына үлкен үлес қосты. Елдің мүддесін, Отан мүддесін майданда қарумен, бейбіт күнде қаламмен қорғап, өз Отанына патриот бола білді.

Қазақстанның еңбек сіңірген қайраткері Р. Ниязбек: «Кемел Тоқаевтың ерекше бір қасиеті: көңілін тербеген тақырыбын түбегейлі зерттеп барып, бұрқасынды уақыттан туындаған шым-штырық оқиғаның шындығына әбден көз жеткізіп барып жазуға отыратындығы» ‒ дейді [25]. Ал Д. Әріпұлы: «Аудандық мәдениет үйінде өткізілген кездесуде де жазушылар өздерінің шығармалары жайлы кең көлемде әңгімелеп берді. Әсіресе, Кемекеңнің шытырман оқиғаларға бай шығармаларының өмірге қалай келгендігі, ағаның алдағы жоспарлары жайлы алуан сұрақтар қойылды. Осы кездесуде бір мұғалім келіншек: «Кемел аға, Сіз шытырман оқиғалар жайлы көп жазып келесіз, оларды әрқайсымыз оқуға құмармыз. Осы кітаптарды жазу үшін қанша жыл уақытыңыз кетті?» – деп сұрады. Сонда Кемекең: мен шығармаларымды жылдап емес, бір-екі ай ішінде жазып бітіремін. Бірақ, солай жазып шығу үшін шығарманың желісін, бастауын, орта кезін, аяқталу шағын, кейіпкерлердің мінез-құлықтары мен іс-әрекеттерін, кітаптың жалпы құрылымын, бәрін біраз уақыт ойымда жетілдіріп, пісіріп жүремін де, содан кейін барып жазуға отырамын – деп жауап бергені әлі есімде [26]. Сол кезеңде әдеби процеске ат салысушылардың кейбірі, шығармашылық тоқырауға ұшырады. Осы орайда, К. Тоқаевтың детектив жанрын шығармашылықпен игеруі, өмірлік материалдарды көркемдікпен пайдалануы – үлкен ізденістерінің бірі еді. Автор Еуропа әдебиетінің жетегінде кетпей, өз шығармашылығын ұлттық көркемдік дәстүрмен тығыз байланыстыра білді.

К. Тоқаев қазақ әдебиетіндегі екінің бірі дәті барып қалам тартпайтын әлемдік әдеби жанрдың бір түрі – детективті романтизм мен реализмнің тоғысуы арқылы жаңа әдеби-тарихи жағдайда көркемдікпен кестелеп, жаңа деңгейге көтерді. Сондықтан, әдебиеттегі К. Тоқаевтың шығармашылығын зерттеу арқылы оның жаңа сипаттағы қазақ әдебиетінің қалыптасуы дәуірінде әдеби күрестің бел ортасында болғандығын айқындай аламыз. Қаламгер өзіндік үні мен шығармашылық ерекшелігі арқылы қазақ әдебиеті классиктері арасынан өз орнын мәңгіге тапты [7].

К. Тоқаевтың детективтік туындылары оқырманға қандай әсер қалдырды? деген сұраққа былай жауап берер едік. Біріншіден, жазушы туындыларының оқиғалары шынайы, боямасыз, дәл анық суреттеледі. Екіншіден, өмірдегі қатыгез адамдардың әрекеттері ашық баяндалады. Үшіншіден, жазушы шығармаларынан Отанына, еліне, жеріне деген сүйіспеншілікті байқауға болады.

К. Тоқаев қазақ жазушыларының ішіндегі ең көп оқырманы бар қаламгердің бірі болған. Детективті тақырыпта жазылған оннан астам кітаптары жарыққа шығып, чекистер өмірінен алынып жазылған шығармаларға республика бойынша бәйгені төрт рет жеңіп алған. Өз оқырмандарының өтініші бойынша қаламгердің кітаптары үш-төрт рет қайталанып басылып отырған. Мысалы, «Көмескі із» повесі 4 рет, (1955, 1958, 1972, 1975), «Қастандық» повесі 4 рет (1971, 1972, 1975, 1976), ал «Арнаулы тапсырма» повесі 3 рет (1965, 1968, 1976) қайта басылды.

Қорыта келгенде, детектив жанры батыс әдебиетінен бастау алып, дамып өркендеді. Ал қазақ әдебиетiнде бұл жанр кенже қалған жанр деп саналды. Оның бірнеше себебі жоғарыда атап көрсетілді. Қаламгердің детектив жанрын шығармашылықпен игеруі, өмірлік материалдарды көркемдікпен пайдалануы – үлкен ізденістерінің бірі болды. К. Тоқаев детективті шығармаларды жазу үшін де бірталай сынақтардан өтті. Замандастарының ой-толғамдарынан К. Тоқаевтың сабырлылығын, батылдығын байқауға болады. Батылдығының, жігерлілігінің арқасында қазақ әдебиетіндегі детектив жанрын биік шыңға көтерді. Оның шығармаларына арқау болған қилы кезеңдегі оқиғалар өмірдің өзінен алынды, бастан кешкен оқиғалар жазушының жан жүйесіне әсер еткен қайталанбас сәттер еді. Автор Еуропа әдебиетінің жетегінде кетпей, өз шығармашылығын ұлттық көркемдік дәстүрмен де тығыз байланыстыра білді.

## К. Тоқаевтың детективті туындылары: деректілік пен көркемдік

Қаламгер К. Тоқаев – өмірде болған, өзінің басынан өткен оқиғаларды көркем дүниеге айналдырып, толыққанды шығарма етіп, ұсынудың шынайы шебері.

Біз бұл тараушамызда К. Тоқаевтың шығармашылығын деректік негіз бен көркемдік сипат ұғымдары тұрғысынан қарастырдық. Яғни, жазушы шығармашылығын дерек пен көркемдік шешімнің арасындағы суреткерлікпен шеберліктің берілуінің мәнін ашу.

Жазушының өмірде болған, нақты ақиқат алдында құбылыстарды ғана суреттеп қоймай, қажет болған жағдайда, құбылыстардың мәніне тереңдеп барып, оны жан-жақты ашып көрсету мақсатында, ақиқат деректер беретін шындықты өз мұратына орай өзгерген немесе толықтырылған түрде пайдалануы елеулі табыстарға жеткізеді [27]. Осы тұста, әдебиеттанушы- ғалым А. Ісмақованың пікірінше, суреткердің өмірді танудағы, мәдени қазынаны жасаушы ретіндегі жеке психологиясы, жаңа бір туындының қиялда туғанынан бастап, оның аяқталуына дейінгі динамика, яғни көркем шығарма жасаудағы жалпы және жекелеген заңдылық процесі деп мәлімдейді. [28]. Яғни, өмір шындығын көркем шындық поэтикасына сай

бейнелеуде шығармашылық психологиясы ең елеулі басты қызмет атқарады.

Әдеби процесс – рухани құндылықтар тарихы. Әдеби шығарма – өткен мен бүгінді, болашақты тұтастай елестететін өзекті мәселелерді қамтитын көркемдік-эстетикалық тағылымы мол халық дүниетанымының айнасы [29].

Әдеби үдерісте көркем шығармаларың үздіксіз дамуындағы қозғалысы, поэтикалық болмысы қарастырылса, қазақ әдебиетінің арғы-бергі кеңістігіндегі шығармалардың реалистік сипатына деректілік басты негіз болып табылады. Яғни, деректілік – шығармалардың барлығын да адамдардың қабылдау дүниетанымын танытатын өмір шындығының көрсеткіші. XX ғасырдың екінші жартысындағы қазақ әдебиеті дамуындағы көркем туындылардың, әсіресе прозалық шығармалардың өмір шындығы мен көркемдік шешім мәселелерін игеруі, суреткерлердің шеберлікке шыңдалу ізденістерін танытады.

Біз талдайын деп отырған шығармаларда өмір шындығының деректері сол күйінде алынғанның өзінде де ол көркем шындықтың материалы болып саналады. Демек, өмір шындығының өзгертілмей алынған дерегіне сүйенген шығарма қаншама деректі туынды аталғанымен, көркем шындықтың жыршысы. Сондықтан да, бұл жерде көркем шындықтың объектісі деп өмірлік материалды танимыз.

Өмірде болатын әр түрлі оқиғалар, адам образы арқылы ғана көркем жинақтау тәсілімен беріле алады. Өз заманында осы мәселе төңірегінде Аристотельдің айтуынша, ақынның міндеті шын мәнінде болған оқиғаны емес, болуы мүмкін немесе қажет мәселені айту. Тарихшы мен ақынның бір- бірінен ерекшелігі – біреуі шын мәнінде болғанды, екіншісі болуы мүмкінді айтуында, сондықтан поэзия философиялық, салмақты маңызға ие [30]. Бұдан жазушының кейінгі ұрпақты тәрбиелеу, тарихи санасын жаңғырту, өткенді ұмытпау, келешекке үлгі ету жолындағы еңбегін анық байқаймыз.

Қаламгер тәрбиелік мәні бар патриоттық тақырыпта еңбектер жазған Б. Момышұлы, Қасым Қайсенов, Әди Шәріпов сынды жауынгер жазушыларымыздың ізін жалғады.

Кемел Тоқаев деректік негізінде Екінші дүниежүзілік соғыс кезінде күнделік жазып, оны қолдана отырып, «Солдат соғысқа кетті» деген көркем шығарманы дүниеге әкелді. Себебі, жазушы өзінің аталған туындыларында өз өмірінде болған оқиғаларды арқау еткен. Ол сол оқиғаларды көркем бейнелеп, оқырманға шебер жеткізді. Сондай-ақ, «Соңғы соққы», «Арнаулы тапсырма» шығармалары да дерекке құрылған құнды дүниелер. Жазушының детективті туындылары «Түнде атылған оқ», «Қастандық», «Сарғабанда болған оқиға» повестерінің де дерекке құрылған шығарма екенін айта кеткен жөн. Сол жазған деректік негіздемелерін көркемдеп сипаттау жағынан да жазушы қабілеттілігімен, ой парасаттылығымен ерекшеленеді. Жазушы журналистика саласында қызмет етіп, көркем әдебиетті жазу үшін деректер пен мәліметтер жинады.

Жас солдаттың Сталинградтың алаулаған қызыл жиегін көрген алғашқы күннен алған әсері. «Солдат күнделігінен» деген романға арнайы қосымша

суреттелген. Белгісіз солдаттың беймәлім күнделігі соңында «18 октябрь, 1942 жыл» деп қағазға түсірілген мерзімі көрсетілген. Соған қарағанда бұл күн Кемел Тоқаевтың алғаш майдан шебін көрген мезеті болар деп жорамалдаймыз [31]. Жазушының көркем шығармасына арқау болатын дүние – сол қаламгердің өзінің өмірі.

К. Тоқаевтың «Солдат соғысқа кетті» романы бірінші томға берілген. Роман желісіндегі «Ұлы Отан соғысында 22 жасында ерлік өліммен қаза тапқан политрук Қасым Болтаевқа арнаймын» деген эпиграммаға қарап, автордың бұл шығармасына айырықша шынайылықпен, көкейін тескен тебіреністі күймен толғай қалам тербегенін көреміз. Көлемді шығарманың құрылымдық жүйесі де «Солдат күнделігінен» үзінділерімен тұздақтала отырып, майдандағы қаһарлы күндер психологиясы мен панорамасы жан-жақты суреттеледі. Оқиғалардың желісі майдандағы өмірді суреттеу арқылы өрімдей жас жауынгерлердің образын ашып көрсетеді [32]. Қаламгер Екінші дүниежүзілік соғысы жылдарындағы от пен оқтың ортасында отырып жазған күнделіктерінен, шығармаларынан құнды құжаттарды сөйлете отырып, оны деректі шығармаларында қолдана білуінен оның қайталанбас тұлға екенін аңғаруға болады.

Қаламгердің туындылары жеке өмірінен алынғанымен тұтас бір ұлттың тарихын көркемдікпен жазылған құнды дүниесі. Ондағы өмір шындығын арқау еткен құнды романдары мен әңгіме, повестері қалың оқырманның іздеп оқитын шығармаларына айналды. Шығармада 1941 жылдардан басталған балалық шақтың кезеңінен өтіп, өмірдің қилы кезеңдері қамтылады. Шығармаларда қиял, болжам деген дүниелер жоқ, мұнда тек қаламгердің өмірлік деректердің көркем шығармаға айналу жолындағы суреткерлігі, оны баяндауында кездесетін өз ерекшеліктері бар.

Ешбір адам дайын күйінде өзінен-өзі әдеби бейне болып шыға келмейді. Оның ішкі дүниесі барша болмысымен ашылғанда ғана, ол шын көркем бейне дәрежесіне көтеріледі. Ал бұл – нағыз суреткердің ғана қолынан келетін іс. Қаламгер шынайы тарихи материалдарға иек арта отырып, нысаналы идеясына байланысты көркем бейне сомдайды. Тарихи тақырыпқа қалам тартқан жазушы өткеннің елеулісін екшеп іріктегенде, шығарма идеясына шырай беретінін сұрыптап, керексізіне кідірмейді [33].

К. Тоқаевтың бұл романында Екінші дүниежүзілік соғыс кезіндегі кеңес жауынгерлерінің ерліктері суреттеледі. Көркем шығарма деңгейінде жазылған бұл туынды өмірбаяндық шығармаға ұқсайды. Себебі, Мұхамедтің басынан кешкен оқиғалары, айқас алаңында жүрген сұрапыл күндері сипатталады. Бұл романның бастапқы бөлімінде Мұхамед Мейірмановқа өзінің басынан өткен күндерін баяндайды [34]. Оқырман ең алдымен жазушыны шығармалардың авторы емес, шығармадағы ержүрек, қайсар, батыл адам ретінде таныды. Романның басты кейіпкері – Мұхамед. Романда Мұхамед орыс офицерлерін құтқарып қалады. Олардың қатты қуанғанын көрген Мұхамед көзіне жас алады. Көз алдындағы суреттелген кпртинаға қарап, Мұхамедті лирикалық қаһарман дер едік. Лирикалық қаһарман – ол

ең ұлы, асқақ ниетті адам. Бұның ар жағында еліне, жеріне деген таза сезім жатыр. Автор үшін қаһарман көкірегі өкініш пен шерге толы, тағдыры тайғақты болғанымен, рухы мықты жан образында елестейді. Сөйтіп автор қуатты образды алға шығарып отырады. Роман бірнеше бөлімнен тұрады. Бөлім атауларының өзі — сюжеттік оқиғаның құпиялылығымен, жұмбақтығымен және шытырман бір жайтқа қатысты екендігімен назар аударады. Мысалы, «Жауға атылған алғашқы оқ», «Олар жетеу еді», «Ерекше тапсырма», «Ашылмай қалған сыр» және тағы басқалары.

«Солдат соғысқа кетті» романында жауынгерлердің жаттығу кезеңінен бастау алған соғыстың мың сан көріністері, нақтылы жағдаяттар негізінде, жүйелі де, әсерлі суреттеледі. Қаламгердің бұл туындысы соғыстың ерлік пен елдіктің, жауынгер-солдаттарының өмірі мен қилы кезеңіндегі тағдыр-талайының көркем шежіресі десек, артық айтқандық емес [35]. Майдан даласындағы ерліктер, қыршын кеткен жас балалар, қырылған бейкүнә жауынгерлер бейнесі қоғамды толғандырар қатпарлы ой-тұжырымдарға жетелейді. Шығарманы оқыған кезде екінші дүниежүзілік соғыс кезіндегі өмір шындығының мәні байқалып отырады. Оның кез-келген туындысы жастарды батырлыққа, тапқырлыққа, шыдамдылыққа, адамгершілікке шақырады. Сондай-ақ, қаламгердің туындыларының көркемдік ерекшелігі, стилі, композициялық құрылымы терең болып келеді. Оның шығармаларының басты ерекшелігі – кейіпкерлерін бар шындығымен көрсете білуінде жатыр.

Зерттеуші Л.М. Баткиннің ойынша кез келген жанр және өмірбаян – «дүниетанымдық қатынас тәсілін көрсететін «мәдени форма». Осы мәдени қалып өмірбаянның «әмбебап» жоғары міндетін көрсетіп, жеке тұлғаның тарихи уақыт кеңістіктегі орнын танытады. Өмірбаяндық шығарманың өзіндік жанрлық ерекшеліктері бар. Біріншіден, баяндау бірінші жақтан жүреді. Екіншіден, грамматикалық, стилистикалық және құрылымдық ерекшелігі болады. Үшіншіден, жазудың ментальді ерекшелігі сақталады. Романның бастапқы бөлімінде Мұхамед Мейірмановқа өзінің басынан өткен күндерін баяндайды. Осы тұста реминисценциялық-ретроспекциялық тәсілдің бары байқалады. Ретроспекция – «өткенге назар аудару» («өткеннің тірілуі», «өткенді іздеу») – әдебиеттану термині ретінде – баяндау тәсілі (a narrative device) [36]. Реминисценция және ретроспекция тәсілдері туралы екі ұғымды қарастырамыз. Біріншіден, бұл ұғымдар көркемдік тәсіл, яки құрал ретінде өткен оқиғаны, шығарма тақырыбына арқау етеді; Екіншіден, шығарма мазмұнындағы кейіпкердің, яғни баяншының өткен оқиғаны еске түсіруі, шегініс жасауы түрінде көрінеді. Дәл осы құрылымды ретроспекция тәсілімен байланыстырамыз.

Ал «Әдебиеттану терминдерінің сөздігінде» «Реминисценция (reminiscentia – еске алу) көркем тексте, көбінесе өлеңде кездесетін басқа бір шығарманы еске түсіретін нышан. Реминисценция – еркінен тыс болатын жайт. Яғни, автор әдейілеп қайталамайды, поэтикалық зерде түбіне шөккен

Әлдебір таныс сурет, ырғақ тынысы, ұйқас үйлесімі шығармашылық прлцесс үстінде сана түкпірінен бедерленіп шығып, жаңа туынды құрылымынан орын тебеді. Реминисценцияның еліктеуден, көшіруден айырмашылығы да осында [37]. Бұған дәлел ретінде мына шығарма үзіндісіне үңіліп көрейік: «*Саған түсінікті болу үшін әңгімені өзімнің туған жерімнен бастайын. Атамыздың ата мекені Қаратал өзенінің бойы болады* [38]. *«Ертеңгісін көзімді ашқанда бұлтсвз, бұлыңғыр дүниенің ортасында жатқандай сезіндім»* [38, б. 14]. Романның бас жағында балалық шақтың трагедиясына көңіл бөлінеді. Кейіпкеріміз балалық шаққа тиесілі кезеңді көрмеген, басынан небір қиыншылықтар өткен. Сол бір қан майданда автор өзін Мұхамед деп таныстырады. Қасында болған жеті солдаттың іс-әрекеттерін, олардың жаудан қорықпай ерлікпен шайқасқанын, жастай өліп кеткен Фаткулиннің аңғалдығын, Мейрманов досының ерлігін, Чумаковтың қайтпас қайсар қайсарлығын Қойбағаровтың ауырып жүріп, жаумен күрескеенін қалың оқырманға шынайы жеткізген. Мейірмановтың жұмбақ өлімі бірінші бөлімнің негізгі тақырыбына айналады. Мәселен, қаламгердің шығармасындағы мына бір үзіндісін мысалға алайық: «*Комиссар Алиев: ‒ Біздің әңгімеміз аяқталмай қалды. Мейірманов тура жау қолынан өлді дейсің. Сонда оны өлтірген кім? – деді. ‒ Кім екенін дұшпанды ұстаған кезде айтам. ‒ Қылмыскер қайткенде де тұтылуға тиіс. Ол жазасыз ұзақ жүре алмайды. Әйтпесе, бұл дүниеде әділеттік болмай кетеді ғой! Мұхамедтің айтқаны дәл келді»*[38, б. 95]. Оқиға қалай аяқталар екен, Мейірмановтың жұмбақ өлімі қалай ашылар екен деген оймен шығарманың аяғына дейін оқырманға қызықты болып қалады.

Шындықтың шырынын алып жазған қаламгердің шығармаларында ақиқат өмір көрінісі бар бояуымен барынша қанық суреттелген. Шеберліктің биік шыңына көтерілген, детективті әдебиетті қазақ әдебиетіне әкелген жазушы К. Тоқаевтың тілі мейілінше қарапайым болып келеді. Қаламгердің суреткерлік қабілетінің арқасында сол шығармаларындағы оқиғаларды көз алдыңа елестеткендей боласың. Детективті шығармаларды бар күш-жігерімен жазып шыққан жазушы кішінің де, үлкеннің де сүйіктісіне айналғаны баршаға аян. Жазушының шығармаларын оқығанда, олардағы зұлым тағдырлардың алапаты біздің санамызды алаңдатып, жанымызды алыстататын секілді. Өнер туындыларының үлкен көлеміне келетін болсақ, автор Кемел Тоқаев тек ұлы суретші ғана емес, сонымен бірге адам жанының тұңғиығында жасырылған зұлымдықтың көптеген құпияларын білетін терең ойшыл. Суретші үшін адамның ең үлкен байлығы оның жаны болса керек.

Шығармада адам қаны су боп аққан соғыс өмірінің шындығын көркемдікпен бейнелеу – әрине, жазушы Кемел Тоқаевтың беріректе, қаламгер болып әбден қалыптасқан кезде қолға алған әдеби шығармасы. Ол бұл шығармасын майданда өткерген өз өмірін өзек ете отырып, жастық кешу ғұмырының іздері көркем шежіреде қалуын ғана көздемей, соғыс туралы үстірт, жеңіл, әйтпесе оны тек совет әскерінің жеңісі – мереке ретінде бедерлеген жасанды шығармаларға наразылық ретінде де жазған болуы керек [39]. Туындыда автор ерлік елдік, азаматтық айқасты, қан майдандағы оқиғаларды келісті суреттеген.

Қаламгер өз туындысында өзін бір мезгілде екі жағдайда көрсетеді. 1) автор жазушы кейпіндегі суретшілік болса 2) автор кейіпкер болып көрінеді. Жазушы өмірбаяндық шығарманы жазуда, басынан өткен қиын кездердің қоғам және адам үшін пайдасы бар мәнді де мағыналы тұстарын алып бейнелейді. Ол мақсат қоя отырып, өздерінің басынан өткен оқиғаларды нысаны етіп, қаламдарын дұрыс фактіге қарай бейімдейді. Өмірді бастан аяқ баяндау, жазушының ұстанымында кездесе бермейді.

Қазақ әдебиетінің энциклопедиялық анықтамасында: Өмірбаяндық жанр – жазушы өз тұсындағы қоғам жайын өзі көрген – білгенімен ұштастыра, тарихи тұрғыдан баяндайтын, деректі көркем шығарма [40]. Онда автордың өмірбаяны ғана қамтылып қана қоймай ішкі жан дүниесі, ой-сезімі, арман- мүддесі, айналасындағы адамдармен қарым-қатынасы суреттеледі. Автор үнемі өзін жақсы жағынан көрсетумен шектеліп қалмай, кейде қателескен, қиындыққа тап келген сәттерін де бейнелейді. Жазушы Қ. Жұмаділов: «Өмірбаяндық романды шындықты айтудан қорықпайтындар ғана жаза алады. Өзінің өмірі таза емес адамдар өмірбаяндық шығарма жазудан қорқады. Оған дәті жетпейді де» ‒ дейді Ал, филология ғылымдарының докторы М. Оразбек: «Тарихи тақырыптағы шығарма әр уақытта жазушының өз ой-сезімі мен қиял фантазиясын, белгілі бір авторлық позициясын қажет ететіні ақиқат. Бірақ тарихи шындықтан ауытқымау, тарихи шындықты бұрмаламау да суреткердің көркем шығармадағы ең басты принциптерінің бірі болса керек» ‒ деп тұжырымдайды. [41]. Өмірбаяндық деректерге сүйеніп, көркем шығарма ретінде жазылғанымен, роман беттеріндегі өмір көріністерінің берілу тәсілдері кей тұстарда белгілі бір мөлшерде күнделік формасын еске түсіреді. Бастан кешкен оқиғаларды хронологиялық тұрғыдан жеткізу үшін бұл дұрыс. Айналадағы құбылыстардың барлығы да бас кейіпкердің көзімен беріліп, соның дүниетанымы арқылы суреттеліп отырады.

XX ғaсырдың бaс кезінде «Ұлтшылдық дегеніміз – ұлтын сүю» деген қaғидaны орнықтырғaн A. Бaйтұрсынов бaстaғaн ұлт қaмын ойлaушы К. Тоқаев қолынaн келгенше тотaлитaрлық жүйе тұншықтырып тaстaғaн aрмaн-мүддесін aшық aйтуғa тырысты. Қаламгердің жоғарыда аталған шығармаларында кейіпкер aвтор тaғдыры тұтaс бaлaлық шaқтaн немесе өмірінің нaқты бір кезеңі қоғaммен, тaрихи оқиғaлaрмен сaбaқтaстырылa бaяндaлaды.

Әрбір жaзушы, әсіресе ірі суреткер болғaн оқиғaны сол қaлпы құрғaқ қaйтaлaп берумен қaнaғaттaнып қaлa aлмaйды. Бұл оның ішкі суреткерлік сұрaнысынaн, шығaрмaшылық үлкен тегеурінді әлеуетінен туындaйды. Болғaн жaғдaйды ешқaндaй көркем aйшық қоспaстaн, сол қaлпы жaзa сaлу қaрaбaйыр деректілікке ұрындырып жіберетінін көркем түйсік иесі жaқсы aжырaтa aлaды. Сондықтaн белгілі бір болғaн оқиғaны суреттеу бaрысындa мемуaрлық ромaн aвторы ойды, оқиғaны қоюлaтуғa бейім ғaнa болып қоймaй, обрaздaрды, мінез-құлықтар мен көзқарастарды көркемдіктің өзегіне айналдырып әкететінін өзі де байқай бермеуі мүмкін.

Романды оқи отырып, майданның сұрапыл бейнесін көрсететін өжетті көріністер сол бір қанды оқиға болған кезеңдерге қарай алып барып отырады. Сондай-ақ, жазушы өзінің детективші қаламгер екенін де оқырманның есіне салып отырады. Осы тұсқа дәлел ретінде мына төмендегі үзіндіге назар аударайық: «*Мұхамед тағы өңмеңдеп келе жатқан Власовты көкірегінен итеріп жіберіп қолындағы мылтығын жұлып алды. – Мә, қараңыз! – деп затворын сарт еткізіп, қайырып тастады. – Ствол таза, оқ атылмаған. Ал мынау сержант Мейірмановтың винтовкасы. Дәрінің ізі де, иісі де бар. Сонда Власов сомолетті несімен атып, қиратып жүр*?» [38, б. 27], ‒ дейді. Осы кезде Мұхамедтің байқағыштық қасиеттері байқалалып отырады.

Шынайы соғыс тақырыбын терең ашқан шығармалар соғыстан кейін жарыққа шыға бастады. Сол соғыстың шындығын оқырманның жүрегіне жеткізе білген жазушылардың ішінде К. Тоқаев та болды. Оның шығармалары қарапайым тілмен жазылса да, ерекше екпінімен, өршіл рухымен баурайтын патриотизм идеясына толы еді. Жазушының өз туындыларындағы өмір мен соғыс шындығы оқиға өтіп жатқан уақыт пен кеңістікті үйлесімді сипатта нақты бейнелей отырып, образды ашуда қолданған диалог, монолог, пейзаж, портрет, деталь тәсілдері оның дара стилін дәлелдейді. Сондай-ақ, адамның бет пішіні мен түр-тұлғасын сипаттай отырып, оның жан-дүниесіндегі құбылыстарды көрсетеді. Мысалы, *«Бұрыңғыдай ширақ, жылтыр емес, бет-жүзі солғындап, қатпарланып қартайып кеткен сияқты», [38, б. 199], «Галкин қозғалақтап барып басын көтерді. Минаевқа бажырая қарады [38, б. 139]*. Қандай да бір тұлғаны сырт бейнесі арқылы бағалаумен ғана шектеліп қалмай, кейіпкердің шынайы болмысын қарым-қатынас арқылы диалогпен ашуға ұмтылады. Біз талдап отырған генерал тұлғасы да осы қырымен танылады. Романдағы Мұхамед бейнесі мейірімділік пен адамгершілікке тұнып тұрғандай. Шығарманың өн бойынан суреткердің сезімталдық қырларын да аңғаруға болады. Мұхамед тағдырына жазушының зор аяушылық танытуы, кейіпкердің ағасы Қасым өлгеннен кейін қатыгез ортаға деген бүлігінен түспейтін сезімін барынша танытуға күш салады.

Қаламгердің әр шығармасын оқыған кезде адам жанының жұмбағын басқа бір қырынан танып, қаламгердің дүниені тану құпиясын біле бересің.

К. Тоқаев реалист ‒ жазушы. Жазушы табиғатты суреттеуде шығарманың идеялық-тақырыптық құрылымына сәйкестендіріп, образ танымына бағындырып, оқырманды да романтикалық пафосқа еліктіруді көздейді. Шығармада баяндаушы-кейіпкердің басынан кешкен оқиғалары табиғаттың аясында айтылып отырады. Яғни табиғатты суреттеуде оқиғаның орны мен мекенін көрсету үшін ғана емес, жазушы көркемдік тәсілдің бағдарына да қызмет етеді. «*Қараша айының алғашқы түні, желді, ызғарлы суық болып тұр. Дала шырттай қараңғы емес, тозаңданған бозаң бар*» [38, б. 104] Осы бейне көрініс арқылы автор, келер оқиғаның кейіпкеріне мінездеме жасау арқылы оқырманды қызықтыра түседі. Шығармадағы Мұхамедтің досы Мейірмановқа «*Саған түсінкті болуы үшін әңгімені өзімнің туған жерімнен бастайын*» деген үзіндіде шығарма биографиялық сипатта қысқаша айтылып, оқиғаны өрістету бойынша біржолата әңгімелеушіге қаратылады. Әңгімелеуші әдісінің болуы шығармадағы лиризмнің бояуын қалыңдатады. Жазушы осы кезде нақты мәселеден аулақтай отырып, индивидуалды образ қалыптастыруды көздейді.

Жазушы Кемел Тоқаев соғыста болған достары туралы әңгімесін естелік етіп жазды. Естелігі Амантай Байтанаев құрастырған әскери жинақтардың бірінде басылып шықты. Онда достарының аты-жөндерін сол қалпында келтіргенімен, өзінің атын Алмас, фамилиясын Балтаев деп көрсеткен. Алмас – өзі таңдап алған ат болса, Балтай – Тоқайдың әкесі, Кемелдің атасы.

Жазушының өмірбаяндық шығармасының басты ерекшелігі ретінде мынаны атап көрсетуімізге болады. Бұл туындылар автордың өз өмірінен алынып жазылған. Сондықтан да автор кейіпкерінің өмірбаянын барлық сәттерін, кезеңдерін бейнелеуді мақсат тұтпайды. Сондай-ақ, автордың кейбір пайдаланған әдебиет қорларында біркелкілік сақталмаған. Мысалы, ол өзінің күнделігіне сүйене отырып, ретроспекция тәсілін қолданады және өмірлік шындық, әдеби ақиқат, деректілік қатаң сақталған. Байқап отырсақ, автордың жеке өміріне жазылған өмірбаяндық шығармалардың тек өзіне ғана тән жағдаяттары жан-жақты ескеріліп отырған.

*Жазушының «Көмескі із», «Солдат қабірінің басында»* шығармаларында батырлықғ тапқырлық, адалдық пен әділдіктің бары айтылады. Қаламгердің әр туындысы өмірде болған оқиғалар шынайы әрі мағыналы жазылғаны танылып тұрғандай. Жазушы М. Әкімжанов: «Маған әсіресе оның алыстан орағытпай, шұбырынды шешендікке салынбай, қазақтың қарапайым тілімен баяндайтын ұтқыр ойлары, өткір диалогтары ұнаған. Оқиғаларды ойдан шығаратын жасанды тартыс дегеніңіз Кемекеңде мүлдем кездеспейтіні есімде» – дейді [42]. Жазушының «Көмескі із» әңгімесі 1954 жылы желтоқсан айында жарыққа шықса керек.

К. Тоқаев шығармашылығында көптеген қазақ қаламгерлерінің табиғатында бола бермейтін, суреткерлік пен шеберліктен бөлек – идеялық, танымдық, қасиет бар. Әзірбайжан қоғам белсендісі Ганира Пашаеваның пікірінше, бұл шығармаларынан кейін майдан, соғыс, әскери шайқас көріністерінен бірте-бірте алыстап, қаламгер таза чекистер, барлаушылар, тәртіп сақшылары, ішкі істер органдары жауынгерлерінің қызметкерлерінің өмір тағдырына құрылған шығармаларында да суреткерлік шеберлігін шыңдай түссе керек [43].

Қаламгердің барлық туындылары нақтылы жағдаяттарды негізге ала отырып, ерекше екпінмен, ерекше сезіммен жазылғаны айқын көрініп тотырады. Кейіпкерлерін ойдан шығармайды, алыстан іздемейді, қасында болған, жанында жүрген адамдардың, тұлғалардың мінез-құлқын шығармаға арқау етеді, әрі осы арқылы туындыға өзек болар идеяны өмірден алады.

«Көмескі із» әңгімесінде тергеуші Родинов мықты екен. Дұрыс бағытта қимылдап, қазірдің өзінде де ең басты шаруасын бітірді.

Құпия соғыс картасын тапты. Бірақ алдында әлі жұмбақ көп. Картаны ұрлаған, кіші Малярды өлтірген кім? Әлде ағасы ойлап қалғандай, картаны ұрлаған Малярдың өзі ме? Сонда опасыз болып шыққаны ма? Жо-оқ асықпайық. Ең негізгісі екі тал шаш бар. Дәрігерлердің сараптама нәтижесі не айтады. Осының бәрінің ізіне түсірген – көмескі із» [39, б. 298]. Жазушы бұл тақырыпты да шеберлікпен жазып, терең игерген. Ол қаптаған кейіпкерлерінің рөлін ойнамай, солар болып, өмірдің сырын ұғынып, соларша қуанады. Осы тұста ағылшын жазушысы А.К. Дойлдың "Баскервилл иттері" туындысы мен Кемел Тоқаевтың "Көмескі із" әңгімесі салыстырылып, кейбір мотивтердің ұқсас тұстары байқалды (1-кесте).

Кесте 1 – А.К. Дойлдың "Баскервилл иттері" және К. Тоқаевтың "Көмескі із" шығармаларының мотивтері

|  |  |  |
| --- | --- | --- |
| Мотивтер | "Баскервилл ит" | "Көмескі із" |
| Қоғамда болып жат қан ірі қылмыстар. (Тарихи оқиғалар) | Оқиға XVIII ғасырда бейне ленген Баскервилл ұрысынан бастау алады. Романда да, "Мортимердің тергеуінде" де  оқиға жарылыспен басталады. | Екінші жүниежүзілік соғыс кезеңіндегі майдандағы  қылымыстардың әшкереленуі |
| Достық, адалдық | Доктор Уотсонның Шерлок Холмсқа деген адалдығы. | Екінші дүниежүзілік соғыс кезе ңіндегі, партизандардың орыстар- дың, украиндардың, қазақтардың  және басқа да халықтардың достығы туралы айтылады. |
| Тапқырлық пен батылдық | Степлтон мырза қарапайым және сабырлы болып көрін генімен, ол өз ойынын әртүрлі тәсілдермен жүзеге асырды. | Көмескі із әңгімесінде тергеуші Родиновтың тапқырлығы мен батылдығы көрініс табады. Жау агентін әшкерелеу кезінде кеңес тік чекистердің қырағылы туралы  айтылады. |

Аталған қос шығармада қоғамда болып жатқан ірі қылмыстар, тарихи оқиғалар, майдандағы қылмыстардың әшкереленуі, тергеушілердің тапқырлығы суреттеледі. Шығарма адам қиялынан гөрі шындық оқиғалар мен деректерге құрылған.

Жазушының шығармашылық зертханасының өзіндік ерекшелігі бар. Автор шығармашылығының тақырыбы, жанры өмірлік деректі көркем бейнеге айналдыру болды. Қаламгер сол уақыттағы жағдаяттарды оқиғалар көлемінде алып отырады да, өзіне қатысты мәліметтерді жан-жақты суреттеп көрсетеді.

Аталған шығармасындағы образдарды ұлттық мінезіне жетілдіріп, ұлтының ұлттық кескінін өзі арқылы көрсетеді.

Жазушының «Соңғы соққы» повесінің деректік негіздері жеткілікті. Қаламгер «Соңғы соққы» шығармасын да жазу үшін қаншама қиындықты басынан кешірді. Қаламы жүйрік жазушыға сол бір 20-шы жылдардағы Қазақстан чекистерінің істеген жұмыстарын көрсететін кітап жазсам екен деген ой келеді. Сол жылдары Жетісу облысы үшін аса бір ауыр кезең болған деседі. Атаман Анненков Семей, Аягөз, Үржар жерін басып, Қапалға бекініс жасайды. Бұған атаман Дутовтың әскері қосылады. Алайда, Қызыл Армияның шабуылына қарсы келе алмай, Анненковтар кері шегінеді. Олар жеңілгенмен Кеңес үкіметінің барлық жауларына дем беріп, қарапайым халықтың ортасына бүлік салып отырды. Сондай қиын кезеңде Ораз Жандосов сияқты коммунистердің басшылығымен Қазақстан чекистері акт жасайды. Сол шығармадағы оқиғаға байланысты деректерді құжаттарды табу автор үшін қиынға соғады. Сондай-ақ, ол кезеңде бұндай деректер ешкімнің қолына жайдан-жай берілмейтін. Берілген күннің өзінде нақты деректермен салыстырып, тексермесе пайдалануға болмайды. Жазушы бұған бірталай уақытын арнады, шаң басқан архивтерді ақтарды. Дегенмен де автор мойымай, еңбегінің жемісін көрді. «Соңғы соққы» кітабының жазылуына себепкер болған Шернияздан Елеукенов болған екен. Романның бір ерекшелігі – автор тарихи құжаттарды ұтымды қолданғанын байқаймыз.

Бір көңіл аударарлық нәрсе, заман ауысып кеткеніне қарамастан, Кемел романның әу бастағы көркемдік бағыты еш күмән туғызбайды. 1916 жылы қазақ халқы ұлт-азаттық туын көтерді. Кемел құбылнамасы – осы шындық. Дутов, ақ гвардияшылар Фурманов романында – езілген пролетар жауы. Қазақ жазушы шығармасында – қазаққа төнген қатер. Автор өзінің қай идеология жағында екенін жасырмайды. Қарсы жақтың көзқарасына да қиянат жасамайды [31, б. 203].

Әдебиет сыншысы Б. Сарбалаұлы: «Соңғы соққы» да – тарихи деректі болғанымен көлемді де, көркем шытырман сюжетті шығарма. Тіпті автор кеңес үкіметі үшін қиын-қыстау кезең 1920-1921 жылдардың 7-8 айындағы қым-қуыт оқиғасын, шекаралық Жаркент өңірінің қайнаған тыныс-тіршілігін ойып алып, көшіріп шыққандай көрінері бар. Бейне бір дайын тұрған сюжет: чекистердің батылдыққа толы өмірі, бас кейіпкер – Жаркент уездік милициясының бастығы, қаһарман – Қасымхан Чанышевтің ел үшін бас тігіп, ерлік жасаған көңілі. Романда танымал тұлғалар – О. Жандосов, Б. Шагабутдинов, М.В. Фрунзе, Дм. Фурмановтармен де тілдесеміз, барлаушылармен, көршілес Қытай адамдарымен, атаман Дутовпен де жүзедемеміз» [39, б. 282] – дейді. Қаламгердің бұл туындысында өкімет биліктен кеткеннен кейінгі қызылдар мен ақтардың арасындағы жағдайды бейнелейді. Елімізге жасырын кіріп кеткен тыңшылардың жауыздық әрекеттеріне қарсы күрестер жүргізуінде жазушының жазушылық шеберлігі, көрегендігі айқын сезіліп тұрады. Елі, халқы үшін аянбай тер еткен азаматтардың ерліктері баяндалады. Туынды толыққанды детектив жанрында

жазылмаса да, детективтің ұшқындарыны бары байқалады. Бірақ уақыт өткенннен кейін қаламгердің туындыларына Америка халықтары қызығушылық танытады, оның «Соңғы соққы» [44] романын сұратса керек. Ал, қазақ әдебиеттанушылары «Соңғы соққы» романын қазақ әдебиетіндегі керемет детективтік роман деп есептеді. Бұл шығармадан кейін қаламгер мұрағаттарға сүйеніп, шет елде чекист болған қазақ барлаушысы туралы роман жазуға кіріседі. Алайда, «Қазақ чекисі» деп аталатын роман жазылмай қалса керек. Себебі, жазуға рұқсат бермеген екен. Шығарма детективтің полициялық сарынында жазылғанын байқаған болатынбыз.

Роман екі бөлімнен және бірнеше тараулардан тұрады. Роман «Оқшау хабардан» басталады. Туындыда Жаркент уездік милиция бөлімінің басшысы Чанышев Қасымхан бастаған оперативтік топтың тапқырлығы мен детективтік қырлары баяндалады. Оқиғаның басталуында Ахмет Майлыбаевтың Садық байдың ықпалынан кетіп, шаңырақ көтергенін, Садықтың үйіне Әукен, Жарков, Шорман сынды ақтардың келіп түнеуін сипаттайды. Бөлім «Түнгі көлеңке» деп аталауының себебі осы. Жарков тау бөктерінде жасырынып жатқан ақтардың«Қыран ұясы» деп аталатын отрядына шұғыл хабар жеткізуі керек болған. Оқиғаның байланысында Жарков Подгорный селосына келіп, ақтардың сол мекендегі көмекшісімен хабарласады. Осы селода үйін жалға беретін жесір әйел Зоя Крутикова тұратын еді. Жарковтың құйтырқы әрекеттері, оның ақтармен яғни сыбайластарымен құпия түрде байланысуы, детективтің элементтеріне жатқызамыз.

Келесі бөлім «Ұтыс. Шытырдың тұзы» деп аталады. Шытырдың тұзы деген екі тыңшының кездесуінің белгісі болса керек. Яғни, бірін-бірі тану үшін құпия сөз ойлап тапқандары. Оқиғаның байланысында Жарков бастаған топ қызыл әскердің әкетіп бара жатқан азық-түлігіне шабуыл жасайды. Бұл бөлімде Ахметтің інісі Әнуар мен Надежданы алғаш рет танимыз. Алдыңғы бөлімдерде жас та болса әділдіктің жолында біраз көмек көрсететін болады. Әрі қарай Қасымхан Крутикованы тергеуге алады. Одан Усковскиймен болған жағдайды сұрайды. Чанышев Қасымханның Холмсқа тән ақыл-ойын, логикасының мықтылығын осы тергеу үстінде анық байқаймыз.

« *‒ Осы жолы барғанда Усковский не айтты? - не айтушы еді? Председатель шақырады, тез бар деді. ‒ Тағы не деді? ‒ Крутикова екі иығын бүлк еткізді. ‒ Басқа не айтпақ? Қасымхан күлімдей қарап: ‒ Адамның жауы – қызыл тілі. Аузыңа ие бол деген жоқ па? – деді. - Ғажап екен! Оны қайдан білдіңіз?*» [44, б. 64]. *Ал,* «Ауыр күндер» бөлімінде Ахметтің детектив кейіпкеріне тән байқағыштығы көзге түседі. Мысалы: «*Қолымызда мылтық жоқ болатын. Және уездік милициядан деп тұрған соң жұрттың алдында кергілесіп жатуды ыңғайлы көрдік. – Сонан соң бандалар екенін қайдан біле қойдыңдар? ‒ Олар Крутикованың үйінде көп арақ ішті. Боғауыз сөздер айтып, өлеңдетті. Ал милиция олай жасамайды. – Байқағыш екенсің. Мұндай қасиет маған ұанайды» [44, б. 91].* Байқағыштығына оқырмандар да сүйсіне қарайды. Кейіпкерлерінің осындай қасиеті детективті туындыларын ерекше, әсерлі етіп көрсетеді.

Оқиғаның дамуы «Қанды кек» бөлімінен бастау алады. Ахметтің аяулы

жары Шарбануды бандылардың тобы ата-енесінің көзінше аяусыз өлтіріп кетеді. Детективтің тағы бір қыры Эдгар По мен Кемел Тоқаев жазбаларында жан түршігерлік кісі өлімі орын алады. Оқиғаға Махмұдтың араласуынан роман шиеленісе түседі. Махмұдтың сырт тұлғасының өзі де ерекше тартымды: «*Есіктен жай басып кірген шашақ баулы ала қоржын көтерген, кең кеуделі, биік келген, әдемі қара қас, қара мұртты, үлкен қара көзді сұлу жігітті көргенде орнынан қалай ұшып түрегелгенін білмей қалды. Жігіттің киімі де өзгеше көрінді. Үстінде ұзын жібек шапан, аяғында қисық табан әміркен етік, белін жібек орамалмен бос байлай салған. Кеудесі, мойыны ашық, жалаңаш*» [44, б. 115]. Бұл тыңшымыздың бандылар арасына кірудегі жаңа бейнесі. Сырт тұлғасына қарап милиция қызметкері деп ешкім айта алмайды. «*Махмұдқа осы сәтте мынадай ой келді: Сигалов мылтық атуға дағдыланбаған. Пышақты оңай қару көреді. «Бауыздаймын» деген сөзді көбірек айтады. Жоғарыда қызыл керуенге шабуыл жасағанда Наримановты жаралап кеткенін айтқан ем, Махмұд соны жасаған осы Сигалов емес пе екен деген ойға келеді. Мұнысы дұрыс та болып шығады*» [44, б. 131]. Осы тұста Махмұдтың логикалық ойы мықты, детективке тән қасиетін бірден байқаймыз.

Профессор Ш. Елеукенов орыс кеңес жазушысы Дмитрий Фурмановтың Жетісу өңіріндегі Азамат соғысы кезеңін суреттейтін «Бүліншілік» романымен және Ш. Аймановтың «Атаманның ақыры» атты көркем фильмімен салыстырып, қазақ жазушысы туындысының ерекшеліктерін ашуға тырысады [31, б. 208]. Жазушы К. Сәттібайұлы: «Жазушы К. Тоқаев арада он бір жыл өткенде, яғни 1981 жылы «Жазушы» баспасынан 49000 данамен шыққан

«Соңғы соққы» романында атаман Дутовты атып өлтірген басқа адам екені туралы ақиқат Ресейдің федералдық қауіпсіздік қызметінің Орталық архивінен табылған» – деп жазған М. Қожамияровтың хатын пайдалана отырып, именбей ашық айтты» [25, б. 277]. Анығында, К. Тоқаев атаман Дутовты өлтірген Шадияров емес, Қожамияров болғанын бейнелеп көрсетеді.

Шығарманың бірінші бөлімінде Дутовшылардың «қыран ұясы» қалай талқандалғаны суреттеледі. Атаман Дутов шығармада жазықсыз жан болып көрінбеуі үшін туындының идеялық бағытын ширату мақсатында детективтік жанрдың әлеуметтік сипаты кеңейтілген. Қылмыскер халықты атып, берекесін қашырады. Осы келеңсіз сәттер романда ұлттық тақырыпты қозғауға мүмкіндік туғызады. Автор роман идеологиясын Ораз Жандосов бейнесі негізінде дамытады. Ораз Жандосов Жетісуда қан төгілгенін айтады. 1916 жылы Анненков пен Дутовтың қанды қылышына жазықсыз жандар ілікті. Олар халықты аямады, аяушылық сезімінен жұрдай. Адамның басын шауып, жүкті әйелдердің ішін жаруға дейін дейін барған. Атамандардың қылмысы шектен шықты. Бұл жерде романның бастапқыдағы көркемдік бағыты – шындық. Автор бұл жерде өзінің қай идеология жағында екенін жасырмайды.

Шығармада «Қаптағы қан», «Ұрланған өлік» тарауларындағы баяндауда *қазақ ауылындағы бұрын-соңды болмаған ерекше оқиға бейнеленеді. «Махмұд мылтық тарс атылғанда не болғанын біле алмай есеңгіреп қалған жайы бар еді. Алақанымен ақырын кеудесін, қолдарының қарын сипалады. Денесі сау. Оқ*

*тимеген. Үрке қоймаған сабырлы қалыппен басын шайқап мырс етт*і» [44, б. 174]. Бұл үзіндіде романның шым-шытырық мазмұнды шығарма екенін бір көрсетсе, тұтастай романды алғанда романның детектив жанрында жазылғанын бірден аңғаруға болады. Қаламгер туындыда кейіпкерлерінің келбетін ашып қана қоймай, ұлт арасына от салған қылмыскерлердің алдын алып, ерлікпен шешім табуын шебер жеткізеді. Туынды қазақ әдебиетіндегі ең алғашқы детективті роман деп айтуға болады. Романдағы облыстық уездік милиция бөліміне келіп жатқан хаттар оқырманды бірден баурап алады. Шығармада сюжетік желі ширақ, ұтымды құрылған. Шығармадағы саяси, қоғамдық мәселелер жан-жақты суреттеліп, заманның көркем шындығы айқын бейнеленген.

Жазушының шығармасын оқыған кезде, кез-келген тұлға - идеяға, ойға, танымға бойлап шығады. Қаламгерді білгісі келмегендер ой мен қиял ашаршылығына ұшырап, рухани байлықтың мол қазынасынан құр қалады.

Әдебиет – адамтануды ғана емес, адам болып қалуды үйрететін ұлы өнер. Міне, сондықтан да шын талант әдебиетке, адамдық бастаудың қайнарын лайлайтын қоғамның зұлымдығынан өмірді тазарту үшін келеді. Жүрегі оттай жанып, өмірдің зұлымдығымен күресе алмаған жазушы еш уақытта да адам жанының суреткері бола алмайды.

Ұлы тұлға Д. Қонаев ел басқарған уақытында атаман Дутовтың көзін жоюға қатысқан чекистердің ерлігі мен Орал қаласында ақ гвардияшыларға қарсы шайқасқан жергілікті халықтың күресін бейнелейтін фильмдер түсіріңдер деп тілек білдірген екен. Сөйтіп, бұл екі фильмнің де сюжетін өзі айтып берген. Ал Дінмұхамед Қонаев әйгілі актер, белгілі режиссер Шәкен Аймановқа идеясын айтып түсірткен бірінші фильм экранға шыққан бойда бағы жанып жүре берген. Бірақ фильмде Қасымхан Чанышев деген өмірде болған адамның есімі өзгертіліп, атаман Дутовты өлтірген Қасымхан Шадияров болып көрсетілді. Оның экрандағы тұлғасын сомдаған – атақты актер Асанәлі Әшімов [45]. Романдағы бас кейіпкерлердің барлығы да тарихта болған адамдар, халқымыздың жүрегінен орын алған ұлт қаһармандары да бар. Олардың көбінің аты дәл сол қалпында алынып, тарихи шындықтан өзгертілмей көрсетілген. Отаны үшін жаумен шайқасқан Қ. Қайсеновтің де, тағы басқа кейіпкерлердің де арманы мен мақсат мүдделері аталған шығармаларда жан-жақты ашылған. К. Тоқаев үлкеннің де, кішінің де сүйіктісіне айналғаны белгілі. Оның қай шығармасын алып қарасақ та, өн бойынан өрілген табиғи тазалық пен шынайы шындықты кездестіреміз. Жазған әңгімелері мен повестерінде адам жанын бірден баурап әкететін бір құпия бар.

Жазушының «Соңғы соққы», «Солдат соғысқа кетті», «Арнаулы тапсырма» атты шығармалары шынайы, фактіге құрылған уақиғаларды санада қайта жаңғыртып, ұмытпау үшін жасалған негізгі дерек көзі.

К. Тоқаевтың «Арнаулы тапсырма» [46] («Особое поручение») шығармасы халық қаһарманы, айбынды партизан Қасым Қайсеновтің ерлігі жөнінде.

Халқымыздың маңдайына біткен осынау батыр перзенті жөнінде тұңғыш рет шығарма жазғандардың бірі К. Тоқаев болды. Аталған шығарманы жазу үшін арнайы Украина еліне барып, жазушылармен кездесіп, пікір алмасады. Жазушының мақсаты – Украина жерлерінде соғысқан майдангер- жазушы, Украина партизандары туралы кітап жазу еді. Сол сапарында Қасым Қайсеновпен бірге біраз жерді аралап, тарихқа көз жүгіртеді. Қасым Қайсеновтің соғысқан жерлерін, фашистер басып алған елді мекендердегі халықтарды зорлық-зомбылықпен қамағанын, тұтқындардың азап шеккен лагерлер орындарын көріп қайтқан еді. Сол уақыта партизандармен көп тілдесіп, материалдар мен деректер жинап қайтады.

Дәлірек айтқанда, жазушының партизан Қасым Қайсеновпен бірге Украинаға барып, сол елдің партизандарымен танысқаны, олардың сырт пішіні, іс-әрекеті, жүріс-тұрысы, мінез-құлқы, олардың басынан өткен оқиғалардың барлығы жазылған. Тұжырымдары, диалогтары, әңгімелері барлығы жазылып, жинақталып жүйеге келтірілген.

Қаламгердің тарихи, деректі туынды жазуда өз ақиқаты бар. Бұл жерде ең алдымен жазушы сол адам жайында жазса, ол ең алдымен сол адам туралы жайын біліп, болған бағыт-бағдарын екшеп, сұрыптап, талдап жазады. Жазушының «Арнаулы тапсырманы» жазудағы көп уақиғаны жан-жақты ескеріп отырған. Сол себепті де бұл өмірлік деректің барлық ізімен жүріп отырмайды, әрі одан алшақ та кете алмайды. Өзі жазып отырған тарихи адам соның шеңберінде жүріп, алдына қойған мақсатты биік ұстап, бетке алған заңға қарай жүріп отырады. Сол үшін де жазушы тек өмірде өзінің көз алдынан өткен уқиғаларды жазады, алайда барлық сәтті шағып көрсетуді мақсат етпейді.

Жазушы дерекке құрылған бұл еңбектерін жазу арқылы, ерлік пен еңбекті, тарихты кеңінен қозғап отырады. Жазушы маңызды мәселелерге мән беріп, артық кем тұстарын саралап отырған. Қаламгердің шығармашылық шеберханасынан оның асыл қасиеттерін де байқаймыз. Адамгершілік пен адалдық, қарапайымдылық пен кішіпейілділік, достық, еңбексүйгіштік, тәлім-тәрбие мәселелері кеңінен көрініс табады.

Қаламгердің Украинаны азат етуге атсалысқан партизандық соғысты арқау еткен «Замандастар» [46, б. 3-380] (Журналистің жол дәптерінен) атты көлемді деректі повесі тіпті де үлкен күш, зор қуатпен жазылған ірі шығарма. Туынды «Жолда», «Алғашқы кездесу», «Қасиетті қала», «Жұмбақ қыз», «Ала киімді адамдар», «Алғашқы адым», «Біздің жетекшіміз», «Арнаулы тапсырма», «Кек алушылар», «Қар үстіндегі қан», «Ирина» операциясы», «Жағадағы жағалау», «Партизандар соқпағымен», «Сыр бойында», «Асудан асқанда», «Тоқты-ақа», «Болашақ туралы ойлар» деген бөлімдерден тұрады. Әр бөлімінің өз ерекшелігі бар, тұнып тұрған тарих. Повесть сол соғыстың ішінде болған дәрігер Алексей Васильевичтің әңгімелеуімен өрбиді. Киевті басып алған немістер жергілікті тұрғындарды, қолға түскен солдаттарды тұтқынға алады. Оларды әкеп қамаған лагерь нағыз «өлім үйі» еді. Себебі, ол үйге қамалғанның қайтып шығатыны болмайды. Тас үйде бір түнетіп

шығарғаннан кейін тұтқындарға ала киім кигізіп, айдап биік жардың басына апарады. Сол жерде тізіп қойып атады. Сөйтеді де үстеріне бензин құйып өртейді. Шала-жансар тыпырлап жатқандар денесіне от тигенде ыршып, секіріп әлденеше аунап түседі. Содан соң аз бүлкілдеп жатып, бүрісе бастайды, біртіндеп күлге айналады. Ең ауыры, соны ертеңгі атылатын тұтқындарға көрсетеді.

Кемел Тоқаев милиция мен контр барлау органдарының қызметіне арналған кітаптар жазды. Мысалы, «Соңғы соққы», «Солдат соғысқа кетті»,

«Көмескі із», «Түнде табылған оқ», «Таңбалы алтын» тағы да басқалары. Кемел Тоқаевтың «Арнаулы тапсырма» кітабы оның орынсыз қудалауына себеп болған. Осы жағдайда денсаулығының бұзылуына әсер еткен болуы мүмкін. Мұндай бір сәт тарихқа көз жүгірту керек [47].

Міне, осы «өлім үйіне кіріп, содан бірінші рет аман шыққан Проценко деген жауынгердің таң атып, өлім жақындағанын сезген кездегі күйін әңгімелеуі. Кейде жазушының мінезін тағдырынан, тағдырын шығармасынан, кейіпкерлерінен іздеп жатамыз. Бұл әдеби сынның бір түрі ретінде әлем әдебиетінде кең тараған тәсіл. Кемел шығармашылығы өз өмірімен бірге қайнасып жатқан тұтас дүние. Әсіресе, біз сөз етіп отырған романын солай деуге болады. Ол сырларын шығармаларына айтқан жазушы [18, б. 71]. Трагизмге толы тағдырының табы оның шығармаларынан білінбеуі мүмкін емес еді. Авторлық жүйені алып жүретін кейіпкерлердің қай- қайсысының да жүрегінде тарқамас мұң бар. Роман, повестеріндегі негізгі кейіпкерлер бойында барлық адамға тән қуаныш пен өкініш, өткеніне шегініп ойға батқан тұстарда сол мұң аңдағайлап алыстан көрінеді.

Менің білетінім – әкемнің көкірегінде сондай бір айықпас мұң жататын және ол ешқашан сарқылып біткен емес. Бұл бәлкім, арманда кеткен жалғыз бауырына деген сағынышы болар, мүмкін, бұл Уильям Теккерейдің сөзімен "мансапқұмарлық жәрмеңкесі" деп өзі жиі айтатын қазақ қоғамының менменшіл жәдігөйлігінен жаны жүдегеннен бе [17, б. 208]. Профессор Шерияздан Елеукенов қанды көйлек досы өлім аузында: мамам байғұс зарығып, мені босқа күтіп, екі көзі төрт болады-ау деп өзінен гөрі анасын қимайтын жерінде роман әңгімесінің тамағына тас тығылып қалғандай қалпын сезінесің. Кемекеңнің досы, отставкадағы полковник, «Тоқаевтың үш сыйлығы...» деген мақала жазған. Жазушы Қалмұқан Исабаевтан осы психологиялық көрініс жайында пікір айтуын сұрағанымда, былай деп еді: соғыста қатты жарақаттанып әл үстінде жатқан жас солдат үнемі «мама!» деп шешесін шақырып айқайға басып жатады. Ал, мосқалдаулары тұңғыш баласының атын атап қоштасады дейді. [31, б. 203]. Осы бір көп адамға ортақ тылсым психологияны жеткізуде роман әңгімешісінің тамағына тас тығылып қалғандай күй кешесің. К. Тоқаевтың «Арнаулы тапсырма» шығармасындағы мына үзіндіде: *«Осы неме, үйден шығару үшін әдейі арандатып тұрған жоқ па екен? Таң алдында атсаңдар әлі ерте емеспе? дегендей қараңғы қапаста отырса да аз уақыттық тірлікті қимай үркіп, шегіншектеп тұр.*

*Сырттағы кісі асықтырды: ‒ Тезірек қашыңдар! - Бәрі бір өлім емес пе? Нені күтіп тұрмыз?*! ‒ *деп артта тұрған біреу жұлқына, есіктен ытқып шығып, ала көлеңкеге сіңіп жоқ болды*» [46, б. 83]. Осы жолдарды оқып отырып, мұндай тылсым жағдайды жаның түршігіп кететіндей етіп жеткізу үшін автордың өзі де сол күйді бірнеше рет өз басынан өткізгені анық көрініп тұр.

К. Тоқаев шығармашылығындағы ең басты ерекшелік – қаламгер туындылары нақты деректерден тамыр тартып, нәр алып жатады. Жазушы шығармаларында цифрлар мен фактілерді аз қолданбайды. Оларды қолданғанда оның әрқайсысы орын-орнымен нақты бір ой-идеяға негізделіп тұрады.

Жазған шығармаларында адам жанын бірден баурап алып, бір құпия барын сездіреді. Соның кілтін тапқан адам ғана жазушымен достасып, шығармаларын аңсап, сусап, сан рет оқыса да араға уақыт салып қайта парақтап, иен тауда жападан-жалғыз ойды малта қып келе жатқан жолаушыдай елегізіп, елендеп, бір сезімге бой алдырады. К. Тоқаев адам мінезін, дәл тауып білетін, туған өлкесінің тағдыры мен шындығын этикалық деңгейде тұтас бейнелей алатын шын мәнісіндегі ерекше дарынды,талантты жазушы.

Қорыта келгенде, қаламгердің "Соңғы соққы", «Солдат соғысқа кетті "Арнаулы тапсырма" деген туындыларын оқығанда, қаламгердің тек адал, шындықты алдына мақсат еткенін бірден байқауға болады. Өмірінің қиын сәттерін бояп, екшеуден аулақ екенін, екіжүзділікті ұнатпайтынын да байқап отырасың. Шығармада жазушының стиль даралығы, көркемдік шешімі көрініп тұрады. Кешегі кеңес кезінде ұлттық әдеби шығармалар жазу қиынға соққаны баршасына мәлім. Романда, шығармаларда автордың кейіпкерлер көркем образын сомдауы, өмірдің өзінен алынған, нақты дерекке сүйеніп жазған жағдайларына байланысты туындайды. Қаламгер Кемел Тоқаев өз шығармаларын әр қырынан сөйлетті. Оның «Соңғы соққы», «Солдат соғысқа кетті», «Арнаулы тапсырма» романдары мен мен повестері – кеңестік кезеңдегі қазақ тарихи туындыларының қатарындағы өзінің тақырып ауқымдылығымен, танымды тарихилығымен, көркемдік мазмұнымен, кейіпкерлер сомдаудағы соны ізденісімен ерекшеленетін сүбелі шығармалар. Қаламгер кейіпкерлерді ойдан алып отырмайды, оларды өз болмысымен сипаттап береді.

**1.3 Қаламгер шығармаларындағы сюжеттік коллизия және кейіпкерлер әлемі**

Қaлaмгер өз кейіпкерлерінің бaсындaғы оқиғаларды, болған жайттарды, кұбылысты жұдырықтaй жүрегімен қaбылдaйды. Ол бір емес, бірнеше қaһaрмaнның бaсындaғы ауырлықты дa, aзaпты дa сол кейіпкерлерімен бірге бөліседі. Өмір, жaзушының пешенесіне жaзылғaн қилы тaғдыр қaлaмгерді жазушы етіп қaлыптaстырaтыны бізге мәлім. К. Тоқаев өз сaнaсындa пісіп, әбден толғaғы жеткен жaйттaрды өз кейіпкерлері aрқылы өзгеге жеткізуге тaлпынaды.

Қaндaй шығaрмa болсa дa ондaғы кейіпкердің келбеті қaншaлықты дәрежеде кескінделгені көп жaйтты aңғaртaды. Кейіпкер – шығaрмaдaғы бaсты тұлғa. Әдебиет – ұлттық болмыстың өре-деңгейінің көрсеткіші. Оның, оны жaсaушы aқын-жaзушының өз хaлқының перзенті екендігі, өз ел-жұртының өркениет биігінен көрінуіне aйрықшa ықылaс тaнытып, еңбек сіңіретіні анық.

Кейіпкер дегеніміз – көркем шығармада бейнеленетін уқиғаға қатысатын әдеби образ. Жалпы, әдебиетте адамның көркем тұлғасын жасағанда, жазушы оның кескінін, қимыл-қозғалысын, мінез-құлқын сол ортаның сипаттарымен қатар өзінің басына ғана қатысты ерекшеліктерді анық етіп суреттейді [48]. Әдебиеттегі образдың, кейіпкердің іс-қимылындағы, характеріндегі тағы басқа жекелік белгілер өзінің даралық қалпын сақтайды. Қоғамдағы жағдаяттарды жан-жақты білу кейіпкердің бейнесін суреттеу үшін қажет. Себебі, көркем саналатын бейненің типтік сипаты жоғары болған сайын, оның танымдылығы соғұрлым жоғары болады. Әдебиеттану ғылымында характер қасиетімен көрінетін кейiпкерлер ортақ ерекшеліктеріне ие бола алады. Олардың ерекшеліктері, айырмашылықтары, даралық қасиет-сипатынан байқалып отырады. «Кейiпкер» сөзінің мағынасы адам табиғатымен тікелей тығыз байланыста. Ол тек психологиялық сипаттарымен ғана шектелмейді, ортамен де, өмірбаянмен де, іс-қимылдарымен де тікелей байланыста болатыны баршаға аян. Көркем шығармада кейіпкерге қатысты мінез – қайталанбас тұлға болып танылады. Көп қырлы характер сипаты әр түрлі болмысы бар кейіпкерді сомдап шығаруға қызмет етеді. Сол себепті де кез-келген шығарманы оқыған кезде оқырман бірден кейіпкердің мінезіне, іс-әрекетіне назар аударады.

Әдебиет теоретиктері тарапынан көркем туындыдағы атқаратын роліне қарай кейіпкерлерді жоғары сатыдағы және екінші сатыдағы кейіпкер деп жіктейтін тұжырым қалыптасқан. Бұл тұжырым бойынша бiрiншi сатыдағы кейiпкер «қаhарман» деп аталады. Қаhарман – көркем шығарманың орталық (негізгі) кейiпкерi болып, оқиға барысында белсенділік танытып, оның дамуына себепкер болады. «Қаhарман» термині – батырлық пен адам күші жетпейтін қасиеттердің бастамасы болып табылатын коннотациялардың байланыс ұғымын өзімен бірге алып жүреді. Алайда бұл термин әдебиет теориясында кеңiнен қолданылатындықтан, оны кез келген кейiпкерге

қолдана оытырп, баяндау барысында орталық рөлдi орындайтындарға телиді. Екінші сатыдағы кейiпкер шығармада маңызды рөл ойнайды, алайда, оның қаhармандардан айырмашылығы – сюжеттiң даму барысында белсенді түрде көрінбейді және көп жағдайда қаламгер оны оқиғаны дамыту мақсатында өзге кейiпкерлермен салыстыру үшін қосымша енгізіп, көмекші құрал ретiнде қолданады [49].

Көркем прозаны қамтитын тақырыбы мен мәселесіне қарай бірнеше топқа жіктеуге болады. Мысалы, К. Тоқаев шығармалары идеялық-тақырыптық бірлігі жағынан бірнеше топқа жіктеп қарастырылды.

* Балаларға арналаған шығармалар;
* Детективті шығармалар;
* Ұлы Отан соғысы тақырыбына жазған шығармалар.

Әдеби көркем туындыда кейіпкер образын жасауда қаламгер оның сырт келбетін суреттеумен ғана шектелмеу керек, оған адамзат баласынша жан бітіріп, ол өмірдегі адамдардай өміршең тіл қатып, өмірге етене араласуы қажет.

Көркем дүние туралы сөз – ол, түптеп келгенде, адам тағдыры туралы сөз. Өйткені көркем туындының негізгі нысанасы – ең алдымен сол адамның өзі екені белгілі. Міне, осындай жүйелі пікір тұрғысынан келгенде К. Тоқаев шығармаларының оқырмандарды елең еткізер ерекшелігі – адам тағдырын тарихи коллизиялық жағдайдың ортасында көрсете отырып, аса бір қиын қырынан алып суреттегендігі, сол қиын тағдырларды көркемдік талап деңгейінде көрсете алғандығы болуы керек.

Коллизия дегеніміз – латынның «сollision» – қақтығыс деген сөзінен шыққан. Көркем шығармада кейіпкерлердің нақты әрекет үстінде көрінетін бір- біріне қарамақайшы өмірлік ұстанымдарының, көзқарас, мотивтердің қақтығысы [50].

Біз талдайын деп отырған К. Тоқаевтың «Қастандық», («Тасқын»), «Түнде атылған оқ», «Сарғабанда болған оқиға», «Көшкен үйдің қонысы қайда» атты детективті туындыларында құқық қорғау органдары, қауіпсіздік комитеті қызметкерлерінің өмірін арқау ете отырып, өмірдің түрлі салаларына бойлап, біршама өзекті мәселелерін шығарманың басты негізі етіп алады. Нақты айтатын болсақ, «Қастандық», "Түнде атылған оқ," «Сарғабанда болған оқиға» повестерінің негізгі идеясы – милиция ерліктерін насихаттау.

Қаламгердің шығармаларын оқи отырып, бір басында ондаған кейіпкердің образын жасау қабілеті оның ең ұтымды қасиеттерінің бірі болса керек. Өз ұлтының әдебиеті мен мәдениетіне, баспасөзіне еңбегі сіңген тұлға емес, өмірімен де үлгі боларлық тұлға.

Қаламгер кейінгі жылдарда өзі жастайынан майданда болып, одан кейін елімізге тыңшылардың жасырын келіп, лаңкестік, астыртын жұмыс істеген қылмыскерлердің істері туралы шынайы да көркем туынды жазып, туған әдебиетіміздің әдеби тұлғаларының легіне капитан Талғат, майор Кузменко, майор Бөгенбааев, Бақытжан, Нәсір, қылмыскер Петрушкин, Черноносов, Самсонов, Столетов образын әкелді. «*Қастандық» повесінің басталуы қызық.*

*Тапа-тал түсте, ел аман, жұрт тынышта Петрушкин деген біреу бәлен жыл отасқан кемпірін жоғалтып, қылмыстарды іздеу бөлімінің бастығына келгіштеп жүр. Келген сайын «Кемпірім көз алдымда ғайып болды» деп мұңаяды. Ауыр күрсініп, қалтыраған қолымен сақалын сипайды. Сонда Петрушкин кемпірінің өміріне қастандық жасаған кім? Осындай шытырман уақиғаны алға тартқан автор ендігі сәтте милиция қызметкерлерінің еңбегін бірінші кезекке қояды* [51]. Бұл «Қастандық» повесіндегі басты қылмыскер – Петрушкин. Ол кім? Ол 10-а СС зондеркомандасы 1942 жылы Қырымның бейбіт халқын қырып, сонан соң Мариупольде, соның артынша Ростов облысында болып, кейінірек Дондағы Ростов қаласында сан мыңдаған елді мекендерді өртеп жайпаған. Сол командада Штерн деген біреу қызмет атқарған, жүздеген адамдарды өз қолымен өлтірген. Қауіпсіздік органдарындағы мәлімет бойынша, анықтай келгенде, ол Петрушкин болып шығады. Ал Джон Дрейер осы Петрушкинді әдейі іздеп келген байланысшы еді. Петрушкин біздің өкіметімізге қарсы листовкалар таратуды (әрине, шет елден келген) көздеді. Кемпірі Матрена Онуфриевна листовкаларды қалаға таратуға жұмсайды. Ол бас тартып, жауыздық әрекеттен басын аулақ ұстауды талап еткенде, Петрушкин оған дәрі иіскетіп, басын балтамен шауып тастайды. Повеске осы жайт арқау болған [52]. Өзінің әйелін мансап үшін өлтірген жасы келген қылмыскер. Автор қылмыскердің бет-жүзіндегі, әсіресе қимыл-қозғалысындағы өзгерісті байқатып, оның ішкі бітімімен қатар сырт келбетін де ашуға тырысады. Қылмыскер Петрушкин өмірде көптеген актерлік рөлдерді ойнады. Ол өзін милициядан жасыру үшін сыртқы келбетін, дауысын, мінез-құлқын өзгертіп отырды [53]. Мысалы: «‒ *Нәсір қағаздан басын көтерді. ‒ Біз кеше орталық архивтен материал алдық. Біздің көп жыл бойы іздеп жүрген Штерніміз төрт мүшесі сау кісі деп ұғып жүрген едік. Ал ол кейін жарасын асқындырып, қолын алдырып тастаған әр бетіне пластикалық операция жасатқан. Сөйтіп кісі танымастай адам болып шыға келген.*» [54]. Тергеу барысында оның алдында қаншама жазықсыз адамдарды өлтіргені анықталады. Кәсіби қылмыскер десек те болады. Сондықтан әр түрлі кейіптегі қылмыскерді ұстау сол кездегі полиция үшін өте қиын болды. Кеңес үкіметі кезінде қылмыскерді ұстаудың бірнеше тәсілдері болды. Бірақ қазіргі дамыған қоғамда одан керемт тәсілдері бар. Себебі, қазір технологияның жақсы дамыған уақыты. Қылмыскердің әр ізін мобльдік телефонындағы әр түрлі қосымшалардың көмегімен тез абуға болады.

Қоғамның дамуымен бiрге, қылмыстың түрлері де өзгере түседі, әрі күрделенеді. Жаңа түрлерi пайда болатындығы баршаға мәлім. Сонымен қатар жаңа әдістері де болатыны шындық. Қылмыстық (криминиалистка) уақиғаның тарихына көз жүгіртсек, қандай қиын өткелдерден өткендiгiн аңғарамыз. Иденфикация, дактилоскопия, баллистика, токсикология секiлдi криминалистика тарауларының әрқайсысы өз алдына бiр-бiр күрделi сала екендiгiн, ғылымның соңғы iзденiстерiнiң жетiстiктерiн молынан пайдаланып отыратындығын сезiнген адамға детектив жанрының үлкен әдебиеттегі орнының ерекше екені айқын байқар еді. Мысалы, бiз ХIХ ғасырдағы Францияда қауiптi қылмыскерлердi есепке алудың бой өлшеу, аяқ киiм мөлшерiн тiркеу секiлдi



қарапайым тәсiлдерi қолданылғандығын ешкімге мәлім емес еді. Ал осы тәсiлдермен бүгiнгi күнi қандай қылмысты аша алар едік. Әрине ешқандай қылмысты аша алмаймыз. Бiр ғана алып қалада бойы 180 см келетiн, аяқ киiмi 42 размерлi қаншама қылмыскер бар. Өзiңiз қолға алып отырған қылмысты iстiң осылардың қайсысының қолынан болғандығын қалай анықтаймын десеңiз де шарасыздыққа ұрынарыңыз анық. Ал адам саусағының таңбасы секiлдi бұлтартпас айғақпен кiрiссеңiз дәл қылмыскердi табуыңыз анағұрлым жеңiлдейтiндiгi дәлелдеудi қажет етпейдi. Қазiр ғой қылмыс жасалған жерде қалған оқтың мылтықтың қандай түрiнен атылғандығын баллистикалық экспертиза әп-сәтте-ақ анықтап бере алады. Сырт қарағанда оп- оңай секiлдi. Мiне, детектив жазатын адамның криминалистиканың осындай жаңалық, ерекшелiктерiмен жан-жақты жақсы таныс болуы шарт. Ал, бұл детектившiден үлкен ғылыми дайындықты қажет етедi [53]. Повестегі қауіпсіздік комитетінің қызметкері Талғат тек фактімен ғана жұмыс істейтініне қарамастан, түйсігіне көбірек сенім артады. Маслованың кінәсіз екеніне көзі жетіп, ақтап алғысы келді. Жазушы шығармасында бір оперативтік топтың түрлі қылмысты әшкерелеу барысындағы әрекеттері суреттеледі. Осы тұста оның батылдық пен қырағылығы, жауапкершілігі де таныла түседі (2-кесте).

Кесте 2 – Теоретик Т. Кестхейн детектив жанрының ерекшеліктерін мынадай сызба арқылы көрсетеді: Мысалы: (К. Тоқаевтың «Қастандық» повесі бойныша)

|  |  |
| --- | --- |
| Детектив жанрының ерекшеліктері | Мысалы |
| Детектив – жұмбақ қылмысты ашу үшін  дәлелдер іздейді. | Петрушкиннің қылмысын дәлелдер  арқылы ашып көрсетеді. |
| Басты қаһарман – кәсіпқой детектив | Талғат Майлыбаев |
| Басты кейіпкер оқиғаны логикалық пайымдауы  арқылы тез шеше алады және психологияны жақсы біледі. | Талғат күдіктінің (Маслованың) үйін тінтуге барады. Алайда күдіктінің кінәсіз екенін бірден аңғарады. |
| Оқиға соңы сәтті аяқталады:қылмыскер ұсталып, жазаланады. | Қылмыскер қарт Петрушкин өмірде көптеген актерлік рөлдерді ойнады. Ол сыртқы келбетін, дауысын, мінез- құлқын өзгертіп отырды. Петрушкин – қауіпті қызметкер. Тергеу барысында  оның алдында қаншама жазықсыз адамдарды өлтіргені анықталады |

Көз алдымызда жүрген қылмыскер оқиғаның соңында анықталады. Басында қауіпсіздік комитетінің қызметкері Кузменко қылмыскерді тігінші Маслова деп баяндауына Талғат келіспегені үшін қызметінен уақытша шеттетіледі. Шығарма барысында Талғаттың қылмыскерді табу кезінде онымен қауіпсіздік қызметкерлері оның шешімімен көп келісе бермеді. Оған сенбеді, қате қортынды шығарып тұр деп ойлады. Алайда, Талғат оларға ренжімей жеке ізкесуші болып, бұл мәселені қолға алады. Ізкесуші Талғаттың дәлелдері бойынша Маслова қылмыскер болмай шығады. Оқиғаның соңында Талғат жұмысқа қайта алынып, дәлелдер тауып нағыз қылмыскерді табады.

Бұл жерде автор Майор Кузменконы керемет қаһарман етіп көрсетпейді. Қауіпсіздік комитетінің қызметкері болса да қате шешім қабылдайтын тұстары бар. Бұл жерде Талғат – логикалық ойы мықты детектив ретінде көрінеді. Майор Кузменко – жеке өміріне (отбасына) байланысты қате қорытындылар шығарғанына қарамастан қызметін адал атқарады. Ван Дайнның «детективтерді жазудың жиырма ережесінде» шығармада қауіпсіздік комитеті қызметкерлерінің жеке өмірі (махаббат хикаясы) туралы ақпарат берлімеуі керек дейді. Сонымен қатар теолог, ақын, эссеист және лингвист Роберт Нокс 1929 жылдары детективке қатысты былай дейді: «детектив түсініксіз, қате қорытынды шығармауы керек» [55]. Ал Талғат – батыр, батыл, ақылды, бірбеткей. Осылайша біз негізгі ізкесуші Талғатты тереңірек тани бастаймыз. Ары қарай оның ой ұшқырлығы мен қылмыс құпиясын ашудағы индуктивті, дедуктивті әдістері әр қырынан көріне бастайды. Оның мұндай әрекеті Шерлок Холмсқа да ұқсайды. Талғаттың Холмс секілді логикалық ойлауының алғашқы нышандарын осы «Қастандық» шығармасынан байқаймыз. Оның бойында тек толысқан ақыл-ой ғана емес, қиналған сәтте көмекке ұмтылатын мейірімділік пен ержүректіліктің де жоқ емес екенін аңғарғандаймыз [53]. Алайда, ізкесуші Талғатқа бұл қылмысты ашу үйреншікті жайт сияқты болып қалған. Анығында, бұл істің үлкен жауапкершілігі бар. Автор шегініс, ұтымды детальды керекті жерінде шебер пайдалана білген. Осы кезде орыс жазушысы Ф.М. Достоевскийдің пікірінше, оқиғаны, ешбір қақтығыс шиеленісті ойдан шығармау керек екен. Өмірдің өзінде не бар, соны алыңдар. Өмір біздің ойдан шығаратынымыздың бәріне бай. Күнделікті, өмірдің беретінін ешқандай ой-қиял бере алмайды, өмірді құрметтеу керек екенін айтады. (1-сурет).



Индукция (біріктіру, жеке фактілерден қорытынды шығару)

Дедукция (жалпы тұжырымнан жеке тұжырым жасау, нәтиже шығару)

Детектив Талғат Майлыбаев қылмыскердің ізіне түсіп, дәлелдер жинайды.

Детектив қылмыстың бетін ашады

Детектив Талғат Майлыбаев дәлелдер арқылы өзінің логикалық пайымдаулары көмегімен қылмыскерді ұстайды

Сурет 1 – Индукция мен дедуция әдісі

Ескерту – Детективтің іс-әрекеті

Бұл шығармада қылмыскер Петрушкиннің шетелдік сыбайласы елге турист болып келеді. Турист милиция органдарына «чемодан ұрланды» деп жоғалған мүліктің бағасын доллар есебінде қайтарғысы келген. Өзін милиция қызметкерлері кінәсыз жан деп білсін деген арам ойы болған. Ф.Энгельс: «Жауды суреттегенде оны жек көре отырып, жер-жебіріне жете жазу керек

деген ой айтады. Қауіпсіздік комитетінің қызметкері Кузменко оперативтік қызметкерлермен бірлесе, бұл адамның ізін бақылап жүрген. Алайда, детектив Талғаттың дәлелдері арқылы қылмыскерді қолға түсіреді. Сондай-ақ қылмыскердің сыбайластарының іштері тар, мансапқор, тек қана өз қара басын ойлайтын өзімшіл Байкиннің де құйтырқы әрекеттері байқалып отырады.Талғат Майлыбаев тек орындаушы ғана емес, кезі келгенде басшылықтың болжамдарын теріске шығарып, өз дәлелдерін алға тартып, өз принципінде тұратындығы оқырманды қызықтыра түседі.

Қазақ әдебиеті тарихында детектив жанры ерте дәуірден кейін де жалғасын тапқаны туралы жоғарыда айтқан болатынбыз. Мысалы, С. Сейфулиннің «Біздің тұрмыс» шығармасы, М. Иманжановтың «Көк белес» деген романында детективке қатысты элементтер, мәнді сипаттары бар. Бұл шығармалар детективті әрі шытырман оқиғалы шығармалар қатарына жатады. Сондай-ақ, К. Тоқаевтың «Қастандық» повесін Б. Бодаубайдың «Прокурордың ажалы» және М. Әуезовтің «Бүркітші» әңгімесімен салыстырған едік. Салыстыру барысында тергеушілердің ұқсас әрекеттері анықталды (3-4-кесте).

Кесте 3 – Б. Бодаубайдың «Прокурордың ажалы» және К. Тоқаевтың «Қастандық» повесі

|  |  |  |
| --- | --- | --- |
| Мотивтер | "Прокурордың ажалы" | "Қастандық" |
| Қоғамда болып жат қан ірі қылмыстар | Оқиға тергеуші Өміртайдың досының жоғалып кетуінен  басталады. | Оқиға қылмыскер Петрушкиннің жұбайының жоғалып кетуінен  басталады. |
| Достық, адалдық | Өміртайдың досы Кәрімге деген құрметі, достығы,  адалдығы суреттеледі. | Талғат пен Нәсірдің бір-біріне деген адалдығы, достығы  суреттеледі. |
| Тапқырлық пен батылдық | Өміртайдың досын іздеудегі логикалық ойының жүйрік, тапқыр, байқампаз екені аңғарылады. | Талғат пен Нәсірдің қаншама қылмысты жасаған қылмыскерді іздеудегі бігіріп жасаған әрекеттері, бір-біріне деген  адалдықтары байқалады. |

Кесте 4 – М. Әуезовтің «Бүркітші» әңгімесі мен К. Тоқаевтың «Қастандық» повесі

|  |  |  |
| --- | --- | --- |
| Шығарма | М. Әуезов «Бүркітші» | К. Тоқаев «Қастандық» |
| Тергеушілер | Бекбол | Талғат |
| Жеке қасиеттері | Салмақты, сабырлы, байқампаз | Салмақты, сабырлы,  байқампаз. |
| Тергеушінің доста  ры, көмекшілері | Жәнібек | Нәсір |
| Тергеушінің ұқсас әрекеттері | Жәнібекке шындықты дәлелдейді.  Мысалы, «- Кеше біздің аттарды осы арадан түс ауа қайтарып алмап па ек?- деп тұрып, - ал мынау тезекті қарашы, бұл кешегі түстегі емес, жас | Мысалы, «Қала оған таныс емес. Қонақ үйге қона алмайды. Түнеуді сұраған тосын кісінің тілегі күдік туғызады. Амалсыз ол |

|  |  |  |
| --- | --- | --- |
|  | тезек. Осы түн немесе осы таң шамасында түскен тезек!-деп тағы біраз ілгері жылжып барды да:  - Ал, шырақ, енді көр. Анда бір тезек болса, арты мұнда кеп түскен. Өзі шашыла түскен. Бұл шауып келе жатып тастаған тезек. Жайшылықта, жайылыстағы жылқы бүйтпейді, - деп өз ішіндегі бір байлауына бір беки бастаған сияқты». | Алматыға қайта қайтады. Қала сырлас. Онда таныстары бар. Ол үйлерде жасырыынп жүре алады.  - Өртенген өліктің бойы тым қысқа. – Петрушкиннің ерекше белгілері тым көп. Ашық жүре алмайды. Оны елсіз жақтан іздеген дұрыс». |
| Ескерту – Әдебиет негізінде құралған [50, б. 377; 52] | | |

Сондай-ақ, жазушы Кәрім Баялиевтің «ар жазасы» деп аталатын повесінде детективтің ұшқындары бар. Қайбадам селосының тұрғыны Ғалия Естаеваны ішінде жарылғыш заты бар посылкамен өлтірмекші болды деп күдікті саналған, Қоңыртау қаласының тұрғыны Берік Жұматаев қамауға алынады. Тергеу барысында Берік Жұматаевтың хаты табылады. Хатта былай жазылған: «*Ғалия! Менен аулақ жүр десең де, тағы да шыдай алмадым. Сені аэропорттың ресторанында анау алаяқтың жанынан қайта көргенде не болғанымда білмей есеңгіредім. Егер қолымда бомба болғанда сәл сол жерде тастап жіберер едім. Асхана есігін ашқан бойда беттеріңе қарауға жүзім шыдамай, шегініп шығып кеттім. Мүмкін сен мені көрмеген де шығарсың. Содан бері от- жалында жүргендеймін. Егер сол алаяқтың арбауына тағы ілінер болсаң, онда үшеуіміздің біреуіміз бұл дүниеден кетпей болмас» - деген хаты оны күдікке іліндірмей қоймас* [56, б. 26]. Бірақ, тәжірибелі тергеуші жан-жақты тергеудің, логикалық ойының мықтылығынан, дедуктивті ойлаудың арқасында оның әрекеттерін теріске шығарады. Сонымен қатар С. Бақбергеновтің «қан тозаң» романындағы басты кейіпкері – қауіпсіздік комитетінің қызметкері Мұқан Бертаев. Генерал Манап Төлеуовтің тапсырмасымен ол Тентек көшесіндегі үйден табылған қағаз, мыс, күміс, ақша, алтын, құпия карта, екі жүзі оғы бар маузердің кімдікі екенін анықтау үшін сол мекендегі шекарашы Андреймен, шопан Жарболмен Николаймен кездесіп ақпарат жинайды. Ташкент, Семей, Омбы, Орта Азия елдерінің архивтерін қарап, құжаттар жинап, деректерге талдау жасайды. Соңында Тентек көшесіндегі үйден табылған заттар Иван Майдел деген азаматтың заттары екені анықталады. Мұқан Бертаевтың бұл қасиетін байқаған генерал Манап Төлеуов оған риза болады. Бұл жерден байқайтынымыз детектив өзінің логикалық жүйріктігімен жұмыс орнында ерекше көзге түсіп, жетістікке жетеді. Детективті шығармаларда қылмыскерді логикалық пайымдаулар арқылы табу деген осы. Себебі, бұл жерде әдебиет психологиямен тығыз байланыста болады. Адамның сезгіштігі, түйсігі, ойлау ерекшелігі барлығы кейіпкердің бойынан табылу керек.

К. Тоқаевтың шығармаларын салыстыру барысында стильдік ерекшеліктері мен ортақ тұстарының бары анықталды, алайда айырмашылықтары да жоқ емес. Айырмашылықтары: Қ. Исабайдың бұл шығармасын психологиялық шығармаға да жатқызуға болады. Сондай-ақ, қос автордың романдарында тергеушілердің ұқсас тұстары байқалды (5-кесте).

Кесте 5 – Қ. Исабайдың «Жұмбақ үй» және К. Тоқаевтың «Солдат соғысқа кетті» шығармасы

|  |  |  |
| --- | --- | --- |
| Шығарма | «Жұмбақ үй» | «Солдат соғысқа кетті» |
| Кезеңдері | Екінші дүниежүзілік соғыс кезеңі | Екінші дүниежүзілік соғыс  кезеңі |
| Тергеушілер немесе  басты кейіпкерлер | Дәуренов Мекебай | Мұхамед |
| Жеке қасиеттері | Байқампаз | Байқампаз |
| Тергеушінің доста  ры, көмекшілері | жеті солдат | Мейірманов және жеті  солдат |
| Тергеушілердің ұқсас әрекеттері | Жұмбақ үйдің сырын білген Мекебайдың тапқырлығы осы тұста анықталады.  Мысалы. Егер зал іші жарық болса, кино көрінер ме еді? Сол сияқты бұ да. Айнала қараңғы болғандықтан ғана ай сәулесінің әсерінен көзге түседі. Түнде ай жарық болады ғой жолдастар, кеше госпитальдың комендаты екеуміз терезенің бұрыңғы шынысын алып, жай шыны салып байқадық. Ештеңе көрінген жоқ. Міне, жұмбақ үйдің сыры осы, жолдастар [57]. | Власовтың атқан сомалетін Мейірманов атқанын дәлелдейді. Мысалы, - Ствол таза, оқ атылмаған. Ал мынау сержант Мейірмановтың винтовкасы. Дәрінің ізі де, иісі де бар. Сонда Власов сомалетті, несімен атып қиратып жүр? [38, б. 27] |

Автордың қаламына тән тағы бір ерекшелік – интерьерді суреттеу арқылы оқиға болатын орынды дәл бейнелеп алу десек, бұл да жалпы детектив шығармалардың басты ерекшелігі болмақ.

Әдеби интерьердің атқаратын қызметтері бір-бірімен тығыз байланысты және бірбірін толықтырып тұрады. Шығарманың өн бойында ұшырасатын интерьер детальдары оқиғаның шырайын кіргізіп, әрі психологиялық ахуалды көрсетіп, әрі уақыт пен кеңістіктің тоғысындағы адам мен заттар әлемі арасындағы тамыры тереңге кеткен байланыстың дәлелі болуы мүмкін [58] Мысалы, *Жәміш машинаны жолдан шығарып, көк шалғынның ортасына қойды. Жерге брезент жайып, дастархан төседі. Кеспелдек шұжық, білем- білем құйрықтар, тұздалған көк қияр кесек-кесек туралып, дастарханда үйіліп жатыр. Жәміш машинаның қорабына көтеріліп, жәшіктен бір бөтелке коняьк әкеп қойып еді* [38, б. 235]. *Немесе, Ақ самаурын столға жаңа қойылған тәрізді. Буы бұрқырап тұр. Тамақ түр-түрімен қойылған. Алдарында жылтырауық ыдыстар көп. Өздері ұзақ көріспеген жандардай қызық әңгімеге кіріскен. Әйелдің сыңғырлаған күлкісі жиі естіледі* [54, б. 247]. Оқиға орын алатын орын, интеръер өзінің бар ұсақ-түйегімен беріледі. Қаламгер отбасындағы тұрмыстық жағдайларды әр қырынан суреттеп, әңгіме образдарының іс-қозғалысындағы белгілерге дейін қалдырмауы – шынайы суреттеу ерекшелігі болса керек. Яғни жазушы К. Тоқаев детективтік жанрдың

барлық ерекшелігін меңгерген шебер жазушы дейміз. Заттар мен оқиға өтетін орынның детектив үшін маңызы сол, ол тергеуші мен қылмыскердің бәсекелестік майданы іспетті. Қылмыскер заттар арқылы қылмысын жасырса, тергеуші әр деталь арқылы қылмысты барыншы тез ашуға тырысады. Осы орайда орыс әдебиеттанушысы, ғалым А. Чудаковтың: «Жеке жазушының шығармашылық поэтикасын айқындайтын көркемдік компоненттер – заттар әлемі, кейіпкер, оқиға» деп атауы тегін болмаса керек [59]. А. Чудаков атап кеткендей, көркем шығармадағы көркемдік құндылықтардың бірі – осы заттар әлемі екендігі дау тудырмайды. Бұл повестің сюжетіне де уақыт талабы арқау болған. Повесті оқу бaрысындa бaйқaйтынымыз, уaқыт әр түрлі дәрежеде көрініс тaбaды. Бaстaпқыдa уaқыт бaяу өтіп жaтaды. Шығaрмaның бaсында қылмыскер Петрушкин қылмысты іздеу бөлімінің бастығына келеді. Майор Кузменконың оның айтқандарының дұрыс-бұрысынa aнық көз жеткізгенінше біршaмa уaқыт өткен секілді көрінеді. Ол жерде aвтор сәл ғaнa лирикaлық шегініс жaсaп, оқиғaның қaлaй болғaнын, қылмыскердің өз кемпірін жылап еске алатынын түсіндіріп өтеді: *Шіркін, әйелдің еркелеткен назына не жетсін. Шаршап-шалдығып келгенде балаша қуанып, қарсы алушы еді. Кемтарлығымды елетпей, жұртқа бүтін ғып көрсететін* [54, б. 230]. Осындaй кідірістер aрқылы жaзушы уaқытты бaрыншa созa түседі. Мұндa сюжеттік уaқыт қылaң береді. Олaй дейтін себебіміз, повесть бірден, кейіпкерлердің диaлогынaн бaстaлып кетеді. Содaн кейін aвтор бізді бірте-бірте кейіпкерлердің жaғдaйымен, жaлпы оқиғaның бaрысымен түсіндіріп отырaды. Бұл орыс әдебиетіндегі зерттеушілердің пікірі бойыншa, «зaдержaннaя экспозиция» деп aтaлaды. Мәселен, кейбір шығaрмaлaрдa оқырмaн бaяндaу бaрысындaғы оқиғaғa қaжетті бaрлық деректермен тaныс болмaйды. Шешуші сәттерде сол түсініксіз жaғдaйлaрғa түсінік беріліп отырaды.

«Түнде атылған оқ» ‒ «Қастандық» повесінің жалғасы. Екі повесте де Талғаттың бейнесі беріледі. Аталған шығармада қоғамымызға жат, өмірімізге қастандық жасаушы алаяқ қылмыскерлердің бейнелері повестің ерекшелігін айқындай түскен. Жазушыға «Түнде атылған оқ» повесін жазуға сол кезде «Известия» газетінде жарияланған кішкене хабар себеп болған екен. Онда мемлекет қауіпсіздігі органдары қызметкерлерінің шетел разведкасы жіберген жансыздығы (шпионды) Қазақстан жерінде ұстағаны айтылған.

Қаламгер «Түнде атылған оқ» шығармасы үшін «Милиция қызметінің үздігі» төсбелгісімен марапатталған. Әкесі жайында Қасым-Жомарт Кемелұлының пікіріне сүйенсек, жазушының алғашқы кітабы жарық көрген үш жылдан кейін милиция қызметкерлерінің еңбегі туралы өте қызықты туындысын аяқтаған. Кітаптың атауы өте сәтті шықты – «Тасқын» ‒ көп мағынаны бір ғана сөзге сыйғызғандай дейді [17, б. 179] Жазушы барлық күш-жігерін өз шығармашылығына арнап, шығармалары арқылы қоғамға, адам өміріне үлес қосты деп айтуға болады. Әр шығармасы ұлттық өнеге аларлық дерек көзі. Оның «Түнде атылған оқ» атты романы 1955 жылы жарыққа шықты. Повестің қысқaшa фабуласы мынaдaй. Шығармада түн ішінде орманда жүрген Мырзаш есімді қартқа оқ атылады. Оны кім атқанын ізкесуші Талғат

Майлыбаев анықтайды. Ол қылмыскер – Черноносов болатын. Басты кейіпкер Талғат Майлыбаев – салмақты, ішкі сырларын сақтай білетін, логикалық ойы мықты, капитан, қауіпсіздік комитетінің қызметкері. Қылмыскер Черноносов – елге жасырын келген тыңшы, ірікпейді де, қымқырып, кысылуды да білмейді. Сондықтан да повесть оқырман жүрегінен орын алып, бірден жол табады, оқырманды өзіне баурап, оқуға қызығушылығын арттырып, ынтықтыра түседі. Тыңшы болып, мақсатын жүзеге асырмақшы болған қылмыскер әртүрлі жамылғы есіммен Мырзаштың әйелі Қалампырды Павелдің ұлымын деп алдап, үйіне кіріп алады. Зина деген жас қызбен Аркаша болып танысып, кейін оған қастандық жасайды. Глиновты бопсалап, аяғында Ашырапов болып саудагерлермен танысады. Черноносов барлау мектебінде Орта Азия мен Қазақстан жөнінде қазақ тілін де жетік білетін маман еді. Сондықтан да оны тыңшы етіп елге жібереді. Барлау мектебінің тыңшы жіберу себебі: Т. қаласының маңында бірнеше ұшақтарды бір снарядпен атып түсіретін қаруға сынақ жүргізіледі. Черноносовтың міндеті сол қаруды анықтап, нақты мәліметтер жіберу болатын. Оқиға желісі осылайша дами түседі. Жазушы өмірдің көріністерін суреттей отырып, құбылыстарды нақтыландыра, көркем шығарма тілін күрделі етпей, норманы сақтауға тырысады.

Оқиғаның шиеленісуінде Талғат өзінің актерлік шеберлігімен оқырманды таңқалдырады. Мас адамның, қарапайым такси жүргізушісінің рөлін керемет алып шығады. Автор қалың оқырманға Талғатпен қатар жаңа кейіпкер Бақытжан Әлтаевты да таныстырады. Оның ізкесу ісіндегі алғашқы қадамдарын көріп, куәгер болдық. Оқиғаның шарықтау шегінде Черноносов Ашырапов деген жалған есіммен Талғатпен, Бақытжанмен танысады. Милиция қызметкерлерімен қарым-қатынас орнатып, жіберген хаттарының кілтін тауып оқып, алдағы әрекеттерін біліп отырды. Оны қолға түсіру үшін сол мәліметтердің көмегі тиеді. Оқиғаның шешімінде де Черноносовты құрықтау операциясы жүзеге асырылады. Жас Бақытжан өз басын қатерге тігіп, қылмыскермен бірге тиісті жерге бару керек болатын, бірақ тыңшымыз жол бойы оған қару кезейді. Ақырында Талғат пен Бақытжанның жоспары жүзеге асып, Черноносовты Глинов үйінде тұтқындайды. Бұл тыңшылық детективке жақындау болып келеді. Өйткені, стильдік жағынан саяси детективке ұқсайды. Басты айырмашылығы: саяси детективте саяси адамдар маңызды болса, тыңшылық детективте аңду секілді тергеу жұмыстарына көңіл бөлінеді. Оқиға желісінде ерекше болмысымен танылған кейіпкерлер, ұтымды монолог мен диалогтар арқылы өз заманының шындығын анық бейнелеген. Жазушы әділеттілікті қалпына келтіру мақсатында ақиқатты анықтау жолында әр түрлі амал-тәсілдерді қолданған [13, б. 75]. Повестің негізгі сюжет желісі, міне осы. Оқиға жиырмаға жуық кейіпкер айналасында өрбиді, алайда, негізгі төрт-бес кейіпкер – Майор Бөгенбаев, капитан Талғат, Бақытжан, Нәсір қылмыскер Черноносовтың төңірегінде баяндалады. Осы кейіпкерлердің санасындағы тартыстар, өткені мен бүгіннің арасындағы шытырмандар – бәрі де қаһармандардың ішкі әлемін ашуға, жан-дүниесін тануға қызмет етіп тұр. Қаламгер қылмыскерлердің бейнесін шынайы суреттей отырып, қауіпсіздік

комитеті қызметкерлерінің ерен еңбегі туралы, олардың қылмыскерлерді іздеу әрекеті туралы өзіндік пікірін, көзқарасын білдіріп отырады. Повестегі басты образ және сәтті шыққан образ капитан Талғат Майлыбаев бейнесі. Басты кейіпкер – өзінің сүйікті ісін жетік меңгерген, қоғам, көпшілік қауым, халық алдындағы парызын сезіне де өз міндеті ретінде түсіне білген ізкесуші.

Бұл көркем туындының ерекшелігі – қазақ әдебиетіне ішкі монолог, ішкі диалог, авторлық баяндау мен кейіпкерлерді беруде ойларын сабақтастықта, көркемдік тәсілдерді ұтымды пайдаланған.

Бұл оқиға осылай басталды. *Түн. Дала шырттай қараңғы. Жауын себелеп тұр. Аспан төрінде найзағай жалт етіп, бұлтты тіліп, шатыр- шұтыр ете қалады. Мүлгіген орман үсті бір сәтке жарқырап ашылып, қайта түнереді*. [38, б. 224]. Осы сәтте Мырзаш есімді қартқа оқ атылады. Алайда суреткер кейіпкерінің осы бір түсініксіз жағдайын, халін тәпіштеп түсіндіріп жатпайды. *"Мырзаш қосаусыз мылтығын асып, босағада тұрған. Ол жан-жаққа көз тастап, құлақ түрді. Жауған жаңбыр сенектің төбесіне тырс- тырс тамады. Жат дыбыс жоқ. Әлден уақытта шақпақ тағы шықты. Өткір жарықтан құлдилап түскен адамның тұлғасы көрінді. «Бұл не? Адам ба өзі?»*

*- Мырзаш мойнын созып, анықтап қарап алмақ еді. Орманды мылқау қараңғылық басты»* [38, б. 224], *–* деп баяндайды да, осы бір шағын суреттеудің өзінен-ақ, кейіпкердің әлдебір ойға кетуі жайдан жай емес екені аңғартады. Суреткер оқырманды әрі қарай қызықтыра түседі.

Мінеки, К. Тоқаевтың «Түнде атылған оқ» повесі осылай шым-шытырық оқиғамен басталады да, оқырманның өзінің ішкі қойнауларына жетелей тартып әкетеді. Шығармадағы кейіпкерлер бірден беймәлім күйде оқырманмен таныса бастайды. Жaлпы жaзушының тағы бір шеберлігі – шығaрмaдa ешқaндaй өлдім- тaлдым, сүйдім-жaндым деген сөздер кездесе қоймaйды. Бақытжан мен Алтыншаш бейнесін алайық. Бақытжанның Алтыншаш атты сүйіктісі болады. Жазушы шығармадағы махаббат мәселесін көрсете бермейді. Өйткені, бұл детективтің жұмысына кері әсерін беруі мүмкін. Алтыншаш – ақылына көркі сай керемет қыз. Бақытжан сүйіктісін Талғаттан қызғанады, алайда, мемелекет алдындағы өз қызметін адал атқарады. Досқа адал, уәдеге берік азамат. Алтыншаш пен Бақытжанның бір-біріне деген сүйіспеншілігі, бір-бірлерімен хат алмасып тұратыны шығарманы көркемдей түседі. Бұларды эпистолярлық жанрдың кейіпкерлері дейміз. Себебі, көбіне хаттың тілінде сыпайыгершілік, құрмет, сенім аңғарылып отырады. Алтыншаштың сүйіспеншілік сезімдері авторлық баяндау үлесіне қалдырылып отырады. Орталық кейіпкердің қоршаған ортасына деген көзқарасынан туындайтын диалогтардан қаламгердің өз көзқарасы мен ұстанымы айқындалады. Содан барып автор мен кейіпкер тұлғасы тұтастанып, шығармаға субъективті сипат дариды. Оқиғаның шарықтау шегінде қылмыскердің кім екені анықталады. Ендігі мәселеде Черноносовты дәлелдер арқылы қолға түсіру болатын. Талғат пен Бақытжан ақиқатты анықтау жолында әртүрлі амал- тәсілдерді қолданған [13, б. 75].

Повестің сюжеті басталарда негізгі өзекке айнала қоймаса да бас кейіпкер капитан Талғат пен майор Бөгенбаевтың, олардың төңірегіндегі адамдар повестің сюжеттік желілерінен берік орын алған. Автор оларға айрықша көңіл бөліп, мінездеме бермесе де, олардың кім екені ықшам жолдардан-ақ байқалып тұр. Сюжеттің дәл осылайша өріс алуы повесть оқиғасына динамикалық қозғалыс енгізген. Сюжеттік желіге арқау болған осынау Черноносовты іздеу барысында Талғат өз сапарында қыруар адамдармен жолықты. Шығармадағы бүкіл оқиғаның мекені, яғни кеңістігі – «Алғабас», «Көлбастау» колхозы. Қылмыскер Черноносов жамылғы атпен «Алғабас» ауылына келіп, қарапайым халықты басынып, аңғал кемпір Қалампырдың аңқаулығын пайдалануы, арам ойының болуы уақыттың күрделене түсуі бірден байқалады. Сондықтан да болса керек, жазушы сюжетке динамикалық жеделдетуді енгізген. Әсіресе, тартыс элементтері бар жерде сюжет те өткірленіп, уақыттың өтуі де жеделдей түскен. Композицияны шебер үйлестіріп, ұтымды қиюластыруының нәтижесінде шығарманың көркемдік, эстетикалық деңгейі де қағидаға сай деңгейге көтерілген. Автордың сюжеттік-композициялық құрылымға уақыт ұғымын басты нысана етіп ұстағандығы аңғарылады. Сюжетте кешегі уақыт пен бүгінгі уақыт бар. Адамдар санасында да кешегі уақыттың және бүгінгі уақыттың табы бар. Повесть сюжетінде бір рет ғана кездесетін Қалампыр, Сатпақов да жеке- жеке тағдыр иесі бола тұрып, әрқайсысының уақытқа деген өз көзқарасы, өз толғамы бар. Сонымен бірге, олардың ақыл-санасындағы өзгерістер де сол уақыт ұғымымен тығыз байланысты. Кеше ғана қылмыскерге сеніп қалған Қалампырдың алдануы уақыттың әсерінен туындап тұр.

К. Тоқаевтың барлық шығармаларынан дерлік уақыттың талабы сезіледі. Асылы, біздің пікірімізше, уақыт атты категорияға терең оймен үңілу, белгілі бір ой түю қаламгердің дүниетаным деңгейімен тығыз байланысты. Өзі тікелей араласып, көп жайттардың куәсі болған, қоғамның кескін-келбетін жіті аңдаған К. Тоқаев санасындағы өзгерісті шығармаларынан анық байқауға болады.

Әдебиет сыншысы Сейфолла Оспанның айтуынша, Кемел Тоқаев өзінің білетін тақырыбын зерттеп жазған екен. Жазған кітаптары шытырман оқиғаларға құрылған, адам характерлерінің қақтығысын бейнелейтін шынайы көркем тілмен жазылған шығармалар екенін айтады. «Түнде атылған оқ», «Қастандық», «Сарғабанда болған оқиға», «Ұясынан безген құс» туындылары өз оқырмандарының көңілінен шыққан дүниелер деп баса айтады [60]. Талай оқырманның сүйіктісіне айналған шығарманың бірі – «Сарғабанда болған оқиға» шығармасы. Өзінің мазмұнымен, оқиғалар желісімен, талас-тартымдылығымен қызықтыра білетін бұл шығарма жазушының бес томдық жинағының төртінші кітабына енді. Шығарма – 9 тараудан тұрады.

Жазушы Әкім Тарази: «Сарғабанда болған оқиға» хикаясын оқыдым. Ұнаттым. Ұнатып қана қойғам жоқ, таңғалдым. Шытырман оқиғалы, шымыр шығарма екен. Шыжғырған май жұтқандай жүректі айнытатын трафареттен мезі болып жүрген кезім. Түлкінің тезегіндей жасанды көмбе көміп, ары бұлтаңдатып, бері бұлтаңдатып, оқырманды әбден шатастырып барып, адастырып барып, жұтаң жұмбағын авторсымақтың өзі шешіп беретін, жеті

жыңғылдың арасында ойнайтын жалған жасырынбақ емес екен. Қарапайым да көркем тілі жуас өзеннің ағысындай алысқа қарай, ой, парасат жағалауына қарай тарта береді екен [61]. Туындыда қылмыскердің жұмбақ іс-әрекеті сипатталады. Оқиғаның басталуында қылмыстың болғаны баяндалады. Шығармадағы сюжетті элементтер мыналар (2-сурет).



Кісі денесі

Қылмыс болған жер

Құпияны ашатын ізкесуші (детектив)

Сурет 2 – Сюжетті элементтер

Шығармада жолдасы соғысқа кеткен Сәндігүл деген әйелдің жақында ғана үйленген жалғыз ұлы Рахымның қой бағып жүріп қылмыскерлердің қолынан қаза табуы баяндалады. Бұл жерде де Талғатты кездестіреміз. Ол – тергеумен айналысатын ізкесуші ретінде танылады. Ізкесуші әр алуан адамдардың кейпін кие алады. Мысалы олар, сот қызметкері, милиция қызметкері, дос, туыс, жәбірленушінің туысы, танысы. Ауыр жағдайда ауруханаға жеткізген Рахым аздап көзін ашып, қасында тұрған қылмыскерді айтам дегенше өліп кетеді. Осы жағынан қарағанда бұны полициялық детективпен бірге, шектеулі детективке де жақын деуге болады. Шектеулі детектив дегеніміз – шектеулі адамдардың ішінде ғана болатын әрекет [53]. Талғат бастаған топ тек дәлелдер табуға шығады. Бұл жерде Талғат өзінің болжамдарын құрады, қылмыскерді ойша іздей бастайды. Аталған туындыда детектив детективтің элементтері көп кездеседі. Дегенмен де, детектив жанрының барлық талаптарына сәйкес келеді деп айтуға болады. Осындай шығарманың сюжеті аз кейіпкермен бір ортада ғана жүзеге асады. Сондықтан да қылмыс тек аз адамдар арасында жасалады. Ізкесуші ізкесу жұмыстарын қылмыс болған жерден қолына алып, қалған кейіпкерлер көмегімен іс әшкереленіп отырады. Мұндай детективтің ерекшелігі сюжет белгісіз анықталмаған қылмыскерді іздеуді керек деп санамайды. Шығармада қылмыскердің түр-тұлғасы белгілі, алайда, ізкесуші тек куәгерлеріден барынша мәлімет жинап, дәлелдер келтіреді. Оқиға барысында қылмыскердің жақсы таныс адам болып шығатыны оқырманға терең психологиялық жағдай тудырады. Оқиға барысында Талғатпен бірге Нұржан да жүрді. Талғаттың логикалық ойы мықты дамыған, қиын шытырман оқиғаларды, жұмбақты шеше алатын тәжірибелі азамат ретінде көрінеді. Көркем кейіпкер оқырманның көз алдында дамып отырады. Қаламгер шығарманы жазғанда өзін ұмытып, кейіпкер бейнесіне еніп, кейіпкері күлсе, бірге күліп, мұңайса, бірге мұңаяды. Басты қаһарманның басқалардан айырмашылығы, ол өз тұлғасын тек іс-әрекетімен ғана емес, ой-өрісі жағынан да сипаттайды және өз кейіпкерлерін психологиялық тұрғыдан өте дәл, өте дәлелді берумен де даралығын көрсете алған. Бұл жерде оқиғаның дамуындағы іс-әрекет ‒ қате болжам жасау. Рахымның нағашысы Рысбекке жала жабылады.

Кінәсіз адамнан күдіктену, қате қадамдар жасау секілді оқиғалар орын алады. Рахым көрсеткен топтың ішінде бұл да болған. Талғат Рысбекті өздеріне қызмет етуге шақырады. Ондағы мақсаты нағыз қылмыскерлер полиция қызметкерлерін қате жолмен кетті деп ойлап, емін-еркін әрекет етуін қалады. Мұнысы дұрыс та еді. Оқиғаның шиеленісуінде Талғатқа еріп Нұржан да дәлелді ойларын жеткізе алатынын көреміз. Оқиғаның соңында қылмыскердің кім екені анықталып, құпиялардың басы ашыла түседі. Цой мен Майсневтің бірге әрекет жасап, қылыс істегені, медсестра Аида Глухованы жала жапқандары, алтын ұрлағандары, Дарьяны уысына түсіріп өлтіргені, тағы басқа барлық қылмыстары ашыла бастайды. Расымен де, Талғат Майлыбаевтан бастап Кемелдің милиция қызметін арқау еткен шығармалары оқырман санасына тұрақталған кейіпкерлер сол қиын сәттерде өмір кешкен азамат десек болады. Қаланың бас дәрігері Цой да, соғыста өлген солдаттың құжатымен қашып жүрген Самсонов та ұсталып, жазаға тартылады. Бірақ бұл қарақшылардың біз ұрлаған алтынды қайда жасырдың деп қойшы Рахымның өкпесіне шеге сұғып, тырнағын жұлып, азаптап өлтіргені кісіні шошытпай қоймайды. Адам баласы осынша жауыз болар деп кім ойлаған. Әлде бұлардың тегі басқа ма? [53]. Бұл тұста көркем шығарманың жұмбақтығы, құпиялылығы оқырманды қызықтырып, таңқалдырып әкетеді. Дегенмен де, оқиғаның соңына дейін жұмбақ құпиялардың барлығы дәлелдер мен болжамдар арқылы оқырманға белгілі болады. Жазушының кез-келген шығармасын алсақ та оқырманға түсінікті тілмен, әрі жеңіл оқылады.

Осы тұста айта кететін жайт, А. Конан Дойлдың «Баскервилл иттері» шығармасы мен К. Тоқаевтың «Сарғабанда болған оқиға» повесін салыстырдық. 1901 жылы Конан Дойл Девонширде жас журналист Флетчер Робинсонның үйінде қонақта болады. Ол өз кезегінде сол жерде бұрын тұрған Кэбелдер отбасы жайында қызық аңыз айтып береді. 17 ғасырда Ричард Кэбел деген қатыгез, әпербақан мінезімен танымал болған кісі болыпты. Сонымен қатар, ол өте қызғаншақ болған деседі. Бір күні жұбайын қызғанып, түрлі қарғыстар айтып буындыра бастайды. Ашулы күйеуінің қолынан әрең құтылған леди Кэбел қаша жөнеледі. Сэр Ричард жұбайын тез қуып жетіп, оны аңшылыққа арналған пышақпен өлтіреді. Осы кезде үлкен, мейірімді төбет те келе қалады. Ол да сэр Ричардтың артынша жүгере жөнелген екен, сүйікті иесінің өлім құшқанын көріп, оның алқымына секіре жөнеледі. Өліп бара жатқан Кэбел де итке пышағын сұғып үлгерген екен. Сонымен, таңертең жергілікті тұрғандар олардың мәйіттерін ғана табады. Дойл мен Робинсон мінген пәуескенің көшірі Гарри Баскервилл деген кісі болады. Мына әңгімеден ерекше әсер алған жазушы егер бұны әңгіме етіп жаза қалып жатса, Гарриден оның тегін қолдануға рұқсат сұрайды. Ол еш қарсылық білдірмеген [62]. Ал мына деректе оқиғаны былайша баяндайды: «XX ғасырдың басында Шерлок Холмс туралы және «Баскервильдер иті» кітаптары жарыққа шыққаннан кейін әлемдегі ең жоғары қаламақы алатын жазушы болып саналған. Баскервильдер әулетінде ұрпақтан ұрпаққа жалғасып келе жатқан аңыз бойынша әулеттегі біраз адам көзі шоқтай жанып тұратын үлкен қара иттің құбыжық елесінен мерт

болған. Жұмбақ жағдайда көз жұмған Чарльз Баскервильдің қазасының себебін тексеруге келген детектив Шерлок Холмс пен дәрігер Уотсон біраз мәселенің бетін ашады. Чарльздің өлімі құбыжық елестің емес адамның қолымен жасалған қылмыс екені белгілі болады. Ендеше әулеттің соңғы мұрагері Генри Баскервильге де қауіп төніп тұрғаны анық [63]. Бұндай қитұрқы қылмысқа бару кімнің ойына келді екен? Қылмыскердің көздеген мақсаты не? Осы қылмыстың түйінін шешу үшін Шерлок Холмс әр түрлі тәсілдерді қолданған.

Конан Дойльдың туындыларына ұқсастығы соншалық «Баскервилей төбетіндегідей» адал төбет Көкмойнақ та бар. Есіңізде болса баскервилей төбеттің жазылу тарихына тоқталып өткен болатынмын. Көкмойнақ та иесін корғау үстінде қаза табады. Рахымға жабылып, пышақтап жатқанда, Көкмойнақ арсылдап жетіп келіп, азу тісін салып, жұлқына иесін арашалауға кіріскен. Иттің талағаны жанына батқаны сонша, қылмыскер мылтық дауысы естіліп қалады деген сақтықты ұмытып, жанын сақтау үшін дереу пистолетін суырып алып атады. Оқ Көкмойнақтың көзіне тиеді. Қорыққанда ит те өзіне пана іздейтіні белгілі. Ол ауылға қарай қашады. Жұрт оны сол кезде көрген. Қыңсылап ұли берген соң, балалар оны қуып жібереді. Ол қайтадан өріске жүгіріп кетеді [53]. Өзі жарала болса да, қашып кетпей, қайтадан иесіне қарай барып өлім құшқан иттің адалдығы сүйсіндіреді. Дүние жүзінің тарихында мұндай иттер бейнесі әдебиетке арқау болғаны белгілі. Оны көпшілік білетін Хатикодан да байқауға болады (6-кесте).

Кесте 6 – А.К. Дойлдың "Баскервилл иттері" және К. Тоқаевтың "Сарағабанда болған оқиға" повесінің мотивтері төмендегі кестеде берілген.

|  |  |  |
| --- | --- | --- |
| Мотивтер | "Баскервилл Ит" | "Сарғабанда болған оқиға" |
| Қоғамда болып жатқан ірі қылмыстар | Кибэл иттің иесін құтқарамын деп өліп кетуі | Көкмойнақ иттің Рахымды құтқарамын деп жаралануы,  өлуі. |
| Достық, адалдық | Доктор Уотсонның Шерлок Холмсқа деген адалдығы. | Тергеуші Талғат пен Нұржанның достығы |
| Тапқырлық пен батылдық | Степлтон мырза қарапайым және сабырлы болып көрінгенімен, ол өз ойынын  әртүрлі тәсілдермен жүзеге асырды. | Повесте Тергеуші Талғаттың тапқырлығы мен батылдығы, логикалық ойының мықтылығы суреттеледі. |
| Қылмыскерлердің жас  ерекшеліктері | Орта жастағы қылмыскер | Жасы келген Самсонов, оның  сыбайласы орта жастағы Цой |

Журналист Көсемәлі Сәттібайұлының айтуынша, *«Көшкен үйдің қонысы қайда*» шығармасы жағрапиялық тұрғыдан алтын арқау болған хикаятының өмірге келуіне жазушының Жамбыл қаласында басталған ең алғашқы еңбек жолының да әсер етуі мүмкін екенін айтады [64]. Өйткені, туындыны оқи отырып, шым-шытырық оқиғалардың Жамбыл қаласынан басталатынын бірден аңғарамыз. Автор бұл тұста халықтың тұрмыс-тіршілігін ой елегінен өткізіп, ұтымды қолдана білген деуге болады.

Мысалы, *– Сейілбек, мен бұлай ойламаған едім. Ең алдымен оның Шолақтауға барғанына таңданам. Әрине, ол бір мақсатты көздеген* [65] деген диалог пен *Саудагер Абуллаходжаевтың Шу станциясындағы жылпос әрекетін Жанғабылов кейін білді* [65, б. 197] деген сөйлем дәлел бола алады. Бұл диалогта Шолақтау дегені қазіргі Қаратау қаласы деп топшылайды. Жазушы әр көркем шығармасын жазған кезде кейіпкер бейнесіне еніп, кейіпкерімен бірге болады. Бұл повесте де қат-қабат оқиғалар мен ауыр, қанды қылмыстарды талмай, қамырдан қыл суырғандай білгірлікпен тарқатқан үлкен шеберліктің, қарымды қаламның нәтижесі екені көрінеді. Мұндағы сойқан сұмдықтың бәрі –

«Қобызшы шал» да, «Қара мысық» та болып жүрген бір адамның – аты шулы

«Қыли боранның» ісі екенін анықтап, бірнеше жылғы ізденіс, тану-талдау, күн- түн демей жүгірген іс-әрекет арқасында аса қатерлі қылмыскер құрықталды. Бір қарағанда момақан, бірақ талайлардың қанын мойнына жүктеген сұмырай Столетов [64, б. 342]. Жазушы кейіпкерінің мына сөзіне сенеріңді де, сенбесіңді де білмей дал боласың.

Жазушының «Көшкен үйдің қонысы қайда?» деп аталатын туындысы детективті шығармалар қатарына жатады. Мысалы, шығарма басындағы «*Соғыс лебі алыстағы бұл тыныш қалаға да жеткен тәрізді. Көшеде жүрушілер сирек, еркек аз» немесе. «Алыпсатарлар Ташкенттен тасыған жемістерін жаймаға салып, көкбазарды бір қыздырып кететіні бар» деген сөйлемдерді оқып отырып «Бұл қай қала болды екен?» деп ойлаған оқырман көп кешікпей «Жамбыл қаласына келгелі бері айдан асса да, Евдокия Кириловна осындай жабырқау мінезінен танбады*» [65, б. 198] деп келетін сөйлемде, сол тұстағы ел аузындағы қорқынышты әңгімеге айналып, ағайынды жазушылар Аркадий және Георгий Александрович Вайнерлердің «Қайырымдылық дәуірі» («Эра милосердия») хикаяты мен кинорежиссер, актер Станислав Говорухиннің әйгілі «Кездесу орнын өзгертуге болмайды» («Место встречи изменить нельзя») деп аталатын көп сериялы шытырман оқиғалы фильмінің сюжеттеріне арқау болған «Қара мысық» оқиғасының Мәскеуде ғана емес, бір кездегі Жамбыл қаласында да болғанын біліп, таңдана түседі [53]. Жалпы бұл шығармаларда бастан-аяқ кейіпкер сөзінен құралған. Бүкіл қимыл-әрекет, тартыс, тікелей кейіпкерлердің диалогы, шығарманың барлық идеясын аып тұр.

Аталған шығарманың өзінде бір ерекшелік бар. «Көшкен үйдің қонысы қайда?» деген атауының өзінде жұмбағы бар, сюжеті Жамбыл облысында өтетін шығармасында масайған адамның өң мен түс арасындағы талықсу сәтін шебер жеткізген. Оған төнген қауіпті де табиғатпен шендестіре «Осы сәтте қалқыған айдың қара таңбасына қыбырлап жан біткендей болды. Бара-бара ұлғайып барады. Міне, жақындап та қалды. Сөйткенде терезені кернеп, біреу аттап өтті. ... Жылымшы жас қанның иісі келді. Бұдан кейін ол еш нәрсені сезбеді. Бұл соңғы тыныс еді... Құбыжық көлеңке тастаған, толған ай, қанды кештің куәсі болудан тайсалғандай қоңыр бұлт арасына кіріп бара жатты», – деп жазады. Ауыл-үй арасында тіпті миға симайтын, үрейлі, қорқынышты әңгімелер, ауыздан аузыға таралып айтылатын рас.

Жазушы осындай фольклордық дәстүрге сай, «Қара мысық», «Қобызшы шал» туралы дақпырт әңгімелерді оқырманның мәтінге әуестігін арттыру үшін шығарма поэтикасына сәтті енгізеді. Тергеушілер болса мұндай аңыздарды таратушылар өз қылмысын жасырып, халық арасында үрей туғызу, шатастыру секілді белгілі бір мақсат-мүддені көздеп әрекет еткенін анықтайды [66]. Шығармасында қала атын шартты түрде Н. қаласы деудің орнына Жамбыл қаласы деп көрсетуі – жазушының осы жерде өткен сәттерін бағалайтын болар. Жоғарыдағы атап өткендей, әдебиет адам баласы өмір сүріп отырған қоғамының айнасы десек, сол кезеңде ел ішінде қылмыстық оқиғалардың көбеюі, халықтың тұрмыстық әлеуетінің нашарлауы кісі тонау, өлтіру фактілерінің жиілеуі нақты соғыстан кейінгі уақытта болғаны білеміз. Дамыған, үлкен қалаларда тонаушылардың үлкен топтары құрылып, олар халықты бір уақытта үрейде де ұстаған. Мәселен, екінші дүниежүзілік соғыс аяқталғаннан кейін 1946 жылдан 1949 жылға дейін Мәскеу қаласында «Қара мысық» деген бандалық қылмыстық топ қала халқын қорқынышта ұстаған. Кейін сол топ туралы халық арасында аңыздар мен әр түрлі оқиғалар әңгіме болып тараған.

Өресі биік жазушының көптеген туындылары ерекше леппен, ерекше сезіммен жазылғаны, көркем шығарманың әр белгісіне, әр сөзіне аса назар аударып, айырықша көзқараспен қарағаны бірден аңғарылып тұрады [13, б. 75]. «Көшкен үйдің қонысы қайда?» повесінде мансап үшін бірталай кісінің қанын мойнына көтерген Столетов те «Қастандық» повесіндегі Петрушкин секілді жасы келген (кәрі) адам. Ол – басты қылмыскердің (Қара мысықтың) сыбайласы. Екеуі бірігіп, Жамбыл қаласына келіп тоқтаған полковниктің әйелі мен қызын өлтіреді. Бұл шығарма Э.А. Поның «Мәйітхана көшесіндегі кісі өлтіру» туындысымен ұқсас тұстары бар. Дюпен мен оның досы «Сот газетінің» кешке шығатын санының «Құлақ естіп көрмеген қылмыс» мақаласынан жасы келіп қалған мадам Дэспане мен оның қызының хайуандықпен өлтірілгенін оқиды. Кісі өлімі бесінші қабатта болады, бір қызығы пәтердің есігі жабық, терезесі берік бекітілген. Қауіпсіздік қызметкерлері бір кездері Дюпенге қол ұшын берген Лебонды тұтқындағанда, ол осы тылсым оқиғаны тергеу жұмыстарына кірісуге бел байлайды. Десе де, қылмыскердің терезеден ғана қашып шығуы мүмкін екенін жобалап айтады. Мұнымен қауіпсіздік қызметкерлері келіспейді, олардың ойынша берік жабулы терезеден қашу мүмкін емес, оның үстіне пәтердің бесінші қабатта орналасқанын ескерсек, бұл ой ақылға қонымсыз секілді. Егер, Дюпен айтқан тұжырымға сүйенетін болсақ, терезеден түсу адамға тән емес ептілікті талап етті. Одан өзге қауіпсіздік қызметкерлері терезе ашылуы мүмкін деген ойды миларына да алғысы келмеді. Ал, Дюпен болса ұсақ мәліметтердің өзін ескеріп, қылмыскер аса күшті, сондықтан ол адам емес, маймыл деген ой түйеді. Сол маймылдың иесі кім болуы мүмкін? Ол алыс сапардан келген матрос болуы мүмкін. Міне, сол матрос Дюпеннің бөлмесіне кіріп келіп, жан түршігерлік оқиға қалай болғанын баяндап береді [53].

Дегенмен де, аталған шығарма Екінші дүниежүзілік соғыс кезінде Жамбыл қаласының тұрғындарының үрейін ұшырған болуы керек. Кейіпкерлерін шынайы еткен қаламгер тіршіліктің ортасында жүріп, қасында жүрген адамдардың мінез-құлқын шығармаға арқау етеді. Қаламгер қала тұрғындарының үрейін ұшырған «қара мысық» жайлы сыр ашпайды. Барлығын жұмбақ күйінде ұстап, оқиға желісін дамытып, ширата тереңірек суреттейді. А. Поның "Мәйітхана көшесіндегі кісі өлтіру" мен К. Тоқаевтың "Көшкен үйдің қонысы қайда" повесіне салыстырулар жүргізілді. (7-кесте).

Кесте 7 – Э.А. Поның "Мәйітхана көшесіндегі кісі өлтіру" және К. Тоқаевтың "Көшкен үйдің қонысы қайда" повесінің мотивтері

|  |  |  |
| --- | --- | --- |
| Мотивтер | "Мәйітхана көшесіндегі кісі  өлтіру" | "Көшкен үйдің қонысы қайда" |
| Қоғамдағы болып жатқан ірі қылмыстар | Жабық бөлмеде Дэспане мен оның қызының  хайуандықпен өлтірілген. | Жабық бөлмеде полковниктің қызы мен әйелін өлтіру |
| Достық, адалдық | Дюпеннің жұмысқа, өз ісіне досына деген адалдығы  байқалады. | Кузменконың қызметтес досы Сейілбекке деген адалдығы  байқалады. |
| Тапқырлық пен батылдық | Дюпеннің лекциялары мен логикалық жаттығулары | Кузменконың, қауіпсіздік  комитеті қызметкерлерінің адал еңбектері, тапқырлығы |
| Қылмыскердің жас  ерекшелігі | Орта жастағы қылмыскер | Жасы келген қылмыскер |

Қорыта келе, жазушы К. Тоқаев детектив жанрында жазылған «Түнде атылған оқ», «Солдат соғысқа кетті», «Қастандық», «Сарғабанда болған оқиға»,

«Көшкен үйдің қонысы қайда?» т.б шығармаларында өмірді зерттегені, тақырып мәніне терең ден қойып, оқыс оқиға, қылмысқа қатысты шытырман жағдаяттарды зейінді зерделегені танылады. Өмір оқиғасына терең үңіліп, шиеленіскен жұмбақ жағдайлар мәніне ден қойып, оны бірқатар көркемдік амал-тәсілдер негізінде анық та айқын суреттейді. Қылмыс пен жазаның арақатынасын ашып, күдіктінің әрекет-қимылын, кәсіп-дағдысын жіті бақылап, оңды шешім шығарады. Оны детективті әдебиет пен оның жанр талабына сай жүйелі дамытып, оқиға дамуына сәйкес байыпты баяндайды. Қоғам дамуы, өмір ағымы, уақыт рухы – детективті әдебиет табиғатымен үндестік табады.

*«Жазушы Кемел Тоқаев шығармашылығы және детектив жанрының эволюциясы» тарауы бойынша жасалған тұжырымдар:*

* Қазақ детективінің ерекшелігі, кешегі мен бүгінгі тарихы, даму бағыты сипатталып, қазақ әдебиеттанушы ғалым, сыншылардың пікірлерімен сараланып, жүйеленді;
* К*.* Тоқаевтың шығармашылық зертханасы, оның деректер мен мәліметтерді көркем шығармада қолдануы, қаламгердің өзіндік шеберлігі теориялық бөлімде ауқымды қарастырылды;
* Жазушы К. Тоқаевтың шығармашылығы туралы көптеген замандас, жазушы, сыншы ғалымдардың баспаөз беттерінде жазған пікірлері бір арнаға жинақталды;
* К. Тоқаев шығармалары – деректік негізге сүйеніп, көркем шығарма жазудың озық үлгісі. Жазушы өмірде болған оқиғаларды көркем дүниеге айналдырып, толыққанды шығарма ретінде ұсынудың шынайы шебері.
* К. Тоқаев туындыларындағы өмір шындығы мен оқиға өрісі, қылмыс пен жаза мәні, тергеуші мен қылмыскердің әрекеті мен қимылы, даралау және мінездеуге байланысты мәселелердің өзекті тұстары кең түрде сараланды;
* К. Тоқаев шығармаларындағы өмір шындығы мен көркемдік шешімнің мәні дәйектеліп, әлем және қазақ әдебиетіндегі жазушылардың шығармаларымен жан-жақты, салыстырмалы зерттеулер жасалды;
* Жазушы қазақ және басқа ұлт жауынгерлерінің отансүйгіштігін шынайы көргендіктен патриоттық тәрбиені жас ұрпаққа майдан даласын оқиғалар ретінде жеткізуді мақсат еткен.

# К. ТОҚАЕВ ПРОЗАСЫНЫҢ ҚҰРЫЛЫМДЫҚ-КӨРКЕМДІК КЕҢІСТІГІ

## Қаламгердің детективті туындыларындағы гуманистік ұстаным

Халықтың ортақ тұлғасы болған суреткердің адамдық болмысы – адамгершілік, адалдық, парасаттылық, білімділік, кісілік келбетінен анық байқалады. Имандылықтың, адамгершіліктің суреткер бойына орнығуына өнер ортасы, тарихи, саяси жағдайлар да жетекші қызмет атқарады.

Қаламгер халық адамы болған соң, ол өзін-өзі тәрбиелеп, санасын биіктетіп, кеңітіп ізгілікті ізденісте болады. Ұзақ уақытқа созылған ізденіс, оның тек шеберлігін ғана шыңдап қоймайды, сонымен қатар, оның азаматтық келбеті, қайраткерлік белсенділігі, отаншылдық, ұлтшылдық рухын қалыптастырады.

Жазушы К. Тоқаевтың көркемдік құбылнамасының адагершілік, адалдық пен әділдік, адамгершілік пен бауырмалдық сынды адами қасиеттерге бағдарлауының өзіндік сыры, себебі бар. Халқымызды апатқа ұшыратқан тарихи 1941-1945 жылғы Екінші дүниежүзілік соғыс жас Кемелді әкесі мен анасынан, қарындасынан айыруға мәжбүр етті. Ағасы Қасым екеуі балалар үйінде тәрбиеленді. 1942 жылы соғысқа аттанған ағасынан айырылған Кемелге оңай соқпады.

Қазақ халық әдебиетінде ар-ұят, адалдық, адамгершілік мәселесі қай заманда да болсын талқыланып келе жатқан көлемді тақырыптардың бірі. Жазушылар өз туындылары арқылы сол өмір сүрген заманның бейнесін нақты бір образдар арқылы бойына сыйғызып отырған. Шығармаларындағы кейіпкерлері арқылы сол кезеңнің азғын адамдарын, үстем тап өкілдерінің зұлымдықтарын әшкерелеген. 19 ғасырдағы орыстың гуманист-жазушылары Н.В. Гогольдің «Ревизор» (сол уақыттағы Ресейдің шенеуніктерін бейнелеген), «Өлі жандар» (Ресейдегі помещиктерді сынаған), М.Е. Салтыков-Щедриннің «Господа Головлевы» (дворяндардың рухани құлдырауын сынаған), «Губерниялық очерктер» (орыстың бюрократиясының сатиралық образын жасаған), сондай-ақ, Гончаровтың, Л.Н. Толстойдың, Ф.М. Достоевскийдің туындыларында да ащы шындықты айта отырып, қайтсек халқымызды бұл тығырықтан шығарамыз деген жанайқайлары болды. Өз дәуірлеріндегі буржуазиялық қоғамның жиіркенішті бет – бейнесін суреттей отырып, адамзат баласын азғындықтың, тоғышарлықтың құлы болудан сақтандыруға шақырып, гуманистік идеяны, адамгершілікті, әділеттілікті насихаттауға ұмтылды. Осы жерде сыншы С. Әшімбаевтың: «Ал, нағыз жазушы – ол ең алдымен, асқарлы ойдың адамы, шын мәніндегі азамат адам. Азаматтықтың қайнар көзі – адамгершілік екені де баршаға мәлім. Демек, азамат жазушы дегеніміз шынайы адамгершіліктің жаршысы емес пе? Ендеше жұмыр жер төсінде гуманизмнің салтанат құруы - әскердің, атом бомбасының күші емес, әлемнің әйгілі гуманист жазушыларының рухани күші деп білеміз» - деген пікірі осы гуманист-жазушыларға арнала қалғандай![67].

Қазақ әдебиетінде бұл тақырып Абайдың толық адамынан басталып, кейін қазақ прозасында өз жалғасын тапты. Мораль тақырыбына жазушы Мұхтар Мағауин, Ә. Кекілбаев, Тәкен Әлімқұлов, С. Мұратбеков, Шерхан Мұртаза, Оралхан Бөкей Бөкеев, Дулат Исабеков тағы басқа жазушыларымыз өз үлестерін қосты. Олар этикалық әдепке қатысты мәселелерді қозғап, өмірде кездесіп жататын гуманистік моральға қарсы әр алуан жағымсыз іс-әрекеттер мен мінез- пиғылдарын, сынға алып қалам тербеді. Осындай қаламгерлердің бірі – К. Тоқаев.

Сыншы Н. Ғабдуллиннің айтуынша, өмірде түзу жол жоқ. Өмір бұралаң жолдардан тұрады. Адамға сол жолда қаншама қиындықтар алдында тұрып, басынан ауыр сәттер өтеді. Бұл дегенміз адамның бойында қайраттылық пен адамгершілік бар деген сөз [68]. Жалпы, адамгершілік, ар – иман қасиетері К. Тоқаев шығармаларының негізгі ерекшелігі деп айтуға болады. Себебі, «Ұясынан безген құс» шығармасы соның айғағы.

Адамның сыртқы болмысы, кескін келбеті, ішкі жан дүниесінің ерекшеліктерін, мінез бітімін, қылықтары мен әдет-дағдыларын, ішкі сезімін сипаттауға көркем туындыда психологизм үлкен орын алады. Психологизм адамның ішкі дүниесін сипаттауға негізделеді. Адамның жан сырын, сыртқы болмыс бітімін аша білуде жазушыға психолог қабілетінің болуын талап етеді. [69].

К. Тоқаев ұзақ жылдар бойы осы жанрда қалам тербеп, шығармашлық мұрасын әр қырынан, әр қиырынан қамтыды. Майдан арасында мінезі қарама-қайшы жауынгерлердің барын, соғыстағы қарам-қайшы тағдырларды шығармасына арқау етті.

Қаламгердің «Солдат соғысқа кетті» шығармасы кейіпкерлерінен біз авторды көріп отырамыз. Туындыда қаламгер қаһарманның өмірін өз басынан өткеруші, солармен өмір кешіп, солармен күй кешеді. Мысалы мына үзіндіде: *‒ Үкімді өзім орындап, бір күйініш арманымды ала кетейін. Жолдастарымды, өзімді және командирді бұл лағынет іске шатпайын. Өтінем сенен. Бөлімшеге апара көрме! Мұхамед: ‒ Сен ондай ақымақ сөзіңді қой! – деп орынан атып тұрды. Қазір біз бөлімшеге барамыз. Ешбір алаңсыз, ешқандай оқиға болмағандай, әдеттегідей өзіңді еркін, бос ұстағын* [38, б. 48]. Бұл Мұхамедтің сөзі. Қаламгердің бұл шығармасындағы образдар мен оқиғалардан автордың стилі, білімі, гуманистік ой-бағдары байқалып отырады. Қаламгердің соғыс тақырыбындағы роман, повесть, әңгімелерінде басты кейіпкер болсын немесе майдандас жолдастары болсын өздерінің адами қасиеттерін ұрыс даласында, жау тылында, ұстамды көркем мінез-құлық, айшықты іс-әрекетімен айқын көрсетіп отырады. Өмірдің өзінен алынған оқиғалар көркемдікпен астасып, қоспасыз шынайы жазылғандықтан қарапайым халық тұрғысынан үлкен қызығушылық туғызды. Автор бейбіт күннің қадірін білу үшін сол сұрапыл соғыс кезіндегі зұлмат жылдардағы деректер арқылы, көркем шығармасы арқылы оқырман оқи отырып түсінеді, біледі. Қаншама қыршыннан қиылған жас балалардың, бейкүнә жандардың бейнесі көз алдымызға келеді. Осыдан бізге үлкен ойлар пайда болады. Отан алдындағы парызымыздың барын сезінеміз.

Себебі, авторлық идеяда барша адамға тән, алайда көп реттерде назардан тыс қалатын, ұмытыла беретін адамгершілік атты ұғымның негізгі норма- қағидалары бірінші кезекке шыққан. Қаламгердің адами болмысы, іс-әрекеті, сөйлеген сөзі, наным-сенімі, таным-түйсігі – бәрі-бәрі де адамгершілік атты ұлы ұғымның төңірегінен байқалған. Сол арқылы майдан даласындағы солдаттардың проблемалар биігіне көз салған, адам мен адамның қарым- қатынасының қыр-сырына терең үңіле білген. Мысалы мына үзіндіде *Мұхамед Лесковтың кекті ашуының мәнісін түсінеді. Немістердің озбырлығын, жан түршігерлік хайуандығын олардың өз альбомынан көргендігі бар. Лесковтың иығына алақанына сап: ‒ Бізге жақсы серік – шыдамдылық, сабырлық пен ұстамдылық* [38, б. 134], ‒ деді. Автор оқырманын сабырлыққа шақырады. Адамның сабырлы, қайырымды болуы оның жан әлеміндегі адамгершілік атты ұғымнан туындайды. Адамның бәрі қайырымды болса, адамның бәрі мейірімді болса, олардың өмірінде жиі-жиі көрініс беріп жататын рахымсыздық, кереғар қайшылық-тартыстар қалайша туындап жатады?

Жазушының гуманистік көзқарасы қоғамда болып жатқан келеңсіз мәселелерге, ұрлық, қарлық, қылмыскерлердің іс-әрекетін әшкерелей отырып, оларға қарсы күресті. Мысалы мына үзіндіде: ‒ М*енің сұрағым бітті, рахмет сізге. Талғаттың жылы сөзі дәмелендірді ме, Глухова өтініш айтты. – Мамам, әжеміз науқастанып, Жаркентке кеткен еді. Інім үйде жалғыз. Шайын жөндеп іше алмай жүр. Мамам келгенше мені босата тұрсаңыз қайтеді? Бұл іс тынбай, бәрібір қаладан кетпеймін. – Тергеуде үлкен айып тағылып отырған кісіні босатуға хақым жоқ. Кейде қоғамдық ұйымдардың сұрауы бойынша, іс анықталғанға дейін, уақытша шығаратын сәттер болып тұрады. Аудандық комсомол комитетімен бірге сізге кепілдікке жүруге уәде берейін. Бізді ұятқа қалдырмассыз деп ойлаймын*» [65, б. 90]. Осы тұста ізкесуші Талғат Майлыбаев медбике қыз Аиданы тергеуден босатып, қамауға алмайды. Өйткені, медбике қыздың жамандық, арам іс жасайтынына сенбеді, алайда дәлелдер жинауға тырысты. Осы тұста Талғаттың адамгершілік белгілері байқалады.

Адамгершілік атты ұғымның тек адамға ғана тән қасиеттер екенін сезіне отырып, жазушы ол проблеманы жалпыадамзаттық деңгейге көтеруге тырысқан. Адамдар бар жерде ғана адамгершілік бар.

Терең оймен астасқан адамгершілік идеялары авторлық баяндауда

«Солдат соғысқа кетті» романында былайша берілген: *Мұхамедке бұл топтағы адамдардың бәрі жұмбақ еді. Ешқайсысын танымайды. Бірақ бәріне аян үлкен мақсат әр қилы мінездегі адамдарды ынтымақтастырып, достастырып, біріктіріп тұрған секілді. Жолдастарының бірі қиындыққа ұшырап қалса айқайламай, дабырламай, үндемей кеп ақырын ықыласпен көмегін жасайды* [38, б. 196]. Немесе *Милиционер уақыт талғамайды, күн бе, түн бе, әрдайым поста болға тиіс. Жұрт бізді қорғаным деп біледі. Жұрттың тыныштығы – біздің тыныштығымыз*. Жазушы жақсылық пен жамандық, адалдық пен арамдық сияқты қарсы құбылыстарды өзінің эстетикалық, этикалық тұсынан әлеуметтік мәселелерін қозғайды.

Көркем туынды адамды тек қана жағымды қаһарманның іс үлгісімен тәрбиелеп, шабыттандырып, қанағаттандырып қана қоймайды. Сонымен қатар ол өзінің әлеуметтік, азаматтық пафосымен де, адамгершілік әуенінің биіктігімен де, әсемдікті әлпештеп, дәріптеуімен де, адам бойындағы асқақ сезімдерді ардақтап, оған мораль талаптарын қатаң түрде қоя білуімен де игі әсер етеді [31, б. 203]. Сол сияқты К. Тоқаев та өз шығармалары арқылы арқылы замандастарына адамгершілік, ар-ождан мәселесін қатаң түрде талап ете білді.

Туындыларында ауқымды мәселені көтерген - «Ұясынан безген құс» романында да К. Тоқаев адам бойындағы арлылық пен арсыздық, достық пен дұшпандықты, әділдік пен әділетсіздік секілді мәселелердің күн тәртібіне қоя білді. Жазушы Әкім Тарази: «Ұясынан безген құс» шығармасы туралы былай дейді: «Қазақы ұямыз ‒ таза, пәк ұя. Содан безсең ‒ азғындайсың» деген идеяны мұрат еткен құқық қызметкерлері қазақ ұлтының ар-ұятты, мал-жаннан биік қоятын мораліне сүйеніп өз міндеттерін орындайды [61, б. 224]. Жазушы сол кездегі әдебиетте айтылмайтын ұлт тақырыбына тоқталып, ағайынның ала болмауын кейіпкерлерінің әрекетімен баяндайды. Қазақтың бір-біріне әділетті қарым-қатынасы ел бірлігін, ынтымағын, ұлт ұясын қадірлеп-қастерлеуге бастайды деген көкейтесті ойын романдағы сюжеттермен ұтымды жеткізеді. Мұнда автор тек жалаң сюжетті ғана баяндамай, адамгершілік, ар-ождан мәселесін де көтереді.

Бұл романда ағайынның арасындағы татулықты, қызғаншақтық, маскүнемдік, көреалмаушылық, зинақорлық секілді адами қасиеттерді бейнелейді. Шегебай мен Ноянның жүрістерін әшкерелейтін қызметкерлерінің еңбегін боямасыз суреттейді. Қаламгердің бұл туындысы шытырман оқиғалы роман жанрында жазылған. Жазушы романда ағайынның татулығы, араздығының болмауы туралы ұлт мәселесін көтереді. Шегебай деген сауда қызметшісі әйелі мен анасына тойға бармайсыңдар деп бүлік салғанда анасы: *Балам, мынау білгеннің ісі емес, пейілі шикі, ақылы күйкі пенденің бишаралығы дер едім. Бауырыңды, жақын жұрағатыңды жат көріп, ортаңнан, жұртыңнан алыстап қайда барасың? Кімнен тірек таппақсың? Ұясынан безген оңбайды* [54, б. 82]. Туынды шытырман оқиғасынан ауытқымай, ойын тура жеткізеді. Қаламгер ұлтының көкейкесті мәселелерін көтере отырып, ел бірлігін, ұлт ұясын қастерлеуді көздейді. Әрине, адам бойына тәрбиені, әдептілікті, көрегендікті ата-анасы дарытады деп жатады. Бұл пікірмен келісуге болады. Алайда, уақыт өте келе, баланың жасы ұлғайған сайын оның алдында тұрған абалабақша, мектеп, жлғары оқу орны да өз ықпалын тигізеді.

Расында да, жазушылар «шындыққа әр көзбен қарап» оқырман күткен, көптің көкейінде жүрген өткір әлеуметтік-адамгершілік мәселелерді алға тартты. Аталмыш мәселелерді шешуде соны ізденістер көкжиегін кеңейтті. Зерттеу нысанына алынып отырған суреткердің адамгершілік-парасаттылық сияқты мәселелерді көтерген шығармаларынан байқалатын басты ерекшелік – адамның ішкі әлемін, рухани сырын айқын аңғарту. Осыдан бастау алып, жалғасын тауып жататын жаңалықтың бірі – жазушы қаламынан туған көптеген шығармаларға тән имандылық, парасаттыллық, адамгершілік.

Қан майданда жүріп те адамгершілік ұғымын бойтұмардай тағынып алып, өзегі талып аш жүріп те айналасына бір үзім нанын үзіп беріп, қамқорлық жасаудан танбайды. Шығарманы ішті ететін осындай адамгершілікке суарылған гуманистік ой! [16]. Филолог Е. Солтанаева: «Қазіргі батыстық полицейлер мен құтқарушылардың өміріне арналған фильмдерде кейіпкердің жұмыс бастылығы соншалық – тіпті отбасын да ұмытып кетіп, конфликт сол арадан туындап жатады. Осындай жайттар К.Тоқаевтың 1957-58 жылдары жазылған туындыларынан да көрініс табады. Детектив жанрының заңдылығына сай, әрине, зұлымдықты жақсылық, айуандықты адамдық, көргенсіздікті ар-намыс жеңіп отырады. Осындай адамгершілік заңдарын астарлы түрде насихат еткен К.Тоқаев шығармалары құнды әрі өміршең» ‒ дейді [66]. Шынымен де, қаламгер шығармаларындағы адамдар бойындағы мейірімділік пен имандылық қасиеттер шындықпен ұштасып, кейіпкер бейнесін толықтыра түседі. К. Тоқаевтың кейіпкерлерін екіге бөліп қарастыруға болады. Бірі – қатыгез адамдар, екіншісі – адал, табиғи тазалығымен ерекшеленеді. Бірі қылмыскерлердің – Петрушкин, Самсонов, Цой, Черноносовтың айлакер қулықтары, екінші ауыл өміріндегі қарапайым халықтың адамгершілік қасиеттері көрінеді. Ондағы әрбір кейіпкердің тағыдыры оқырмандарына ішкі-жан сезімдерін қозғап, ішкі әлеміне әсер ете білді.

К. Тоқаев қазақ әдебиетіндегі детектив жанрын дамытуымен қатар, балалар әдебиетіне де өз үлесін қосты. Жазушының әрбір туындысы, өмір шындығына негізделеді. Қаламгердің ең алғашқы «Жұлдызды жорық» деп аталатын әңгімелер жинағы шағын болса да, балалар әдебиетінде алатын орны зор. Себебі, оның әрбір әңгімесі бала тәрбиесі туралы іліммен орайлас болып келеді.

Жазушының «Жұлдызды жорық» жинағы әртүрлі тақырыпқа арналып, бірқатар тақырыпшаларға бөлінеді: «Қуаныш», «Нұрлы жол», «Ауыл қызы»,

«ар жақтан келген бала», «Күнделік». Оның әңгімелері, көбінесе олардың ұстаздары, ағалары, ата-аналары, мұғалімдерінің образын суреттеу төңірегінде орын алады. «Қуаныш», «Нұрлы жол, «Жұлдызды жорық» деп аталатын әңгімесі мектеп оқушыларының өмірінен алынып жазылған. Оның бірқатар ерекшеліктері барын аңғарамыз. Біріншіден, әңгіменің балалар үшін өте қызықты, тартымды болуы. Екіншіден, балалар мен ересектер бейнесінің жан- жақты, көркем суреттелуі. Үшіншіден, шығарма тілін бейнелі етудегі жазушы ізденісінің көрініс беруі. Шығарма сюжетінен аңғарылатындай, мұғалім Константин Григорьевич өз оқушыларына (Сережа мен Жаннатқа) бу двигателін жасаңдар деп тапсырма береді. Төмендегі үзіндіде екі оқушының еңбекқорлығы, білімге деген құштарлығы әбден байқалады: *«Жаннат Сережаның икемсіз көрінетін үлкен қолының ептілігіне бұл жолы да тамашалап қарап тұрды да, маховикті чертежға салыстырып, циркульмен өлшей бастады. Мәнсіз дұрыс сияқты. Дөңгелекті қайта кигізгенде, кішкене темірге тірелгенін енді байқ*ады*»* [65, б. 318]. К. Тоқаев бұл шығармасында байқағыш болудың адам өмірінде, оның дүниені тануда

қаншама маңызды екенін сөз етеді және балаларды зерделі, ізденімпаз болуға шақырады. Сонынмен қатар әдепсіздік көріністерін де адамға зиянды екендігін жақсы ашып көрсетеді. Жазушы бұл жерде өз кейіпкерлерін сипаттап тұр. *«Жанат енді байқады. Тапшы, шолақ пальто киген, кесек тұлғалы біреу сылбыр, жай басып келеді. Салалы қолдары жеңінен жарты қарыс шығып кеткен. Өзіне шақтап тіккен көк пальто өңі түспей қысқарып қалған тәрізді»* [65, б. 314]. Жазушы портретті жасау кезінде ол тек тұлғаның сыртқы бейнесін ғана емес, ішкі жан дүниесін де көрсетіп тұр.

Кемел Тоқаевтың тәрбие жөніндегі негізгі тақырыптарының бірі – талап ете білу. Талаптанбаса, адам баласы ешбір алға баспаған болар еді. Жазушы әр нәрсені де жігермен істеу керек екенін меңзей отырып, не нәрсеге болса да талаптану керек екенін баса айтады.

Жазушының балаларға арналған әңгімелерінің идеясы – Абай айтқандай

«Еңбек етсең ерінбей, тояды қарын тіленбей» деген қағидасы төңірегінде топтасқан. Мәселен, жаңағы «Қуаныш»» әңгімесінде Жаннатты тапқырлыққа, табандылыққа үйреткен өз еңбегі екендігі, сол себепті оның болашағы жарқын өмір сүру болатындығын көрсете келіп, дайын нәрсеге үйренген Жомартты барынша келемеждейді.

Автордың кейіпкерлері көбінесе, аңғарғыш, табиғатынан зерек, тапқыр, алғыр болып келеді. Оларды әр уақытта еңбекқор етіп көрсетеді. Жасөспірімдерді еңбек етуге, өмір сырын ұғына түсуге бағыттайды. Жаннаттың іс-әрекетін жазушы сүйсіне жазады. Жаннат пен Жомарт екеуінің әркеттерін, еңбекқорлығын салыстыра отырып, олардың адамдық қасиеттерін еңбекке қатысына қарай бағалайды. «*Әйтеуір Жомарт Жаннатқа сенімсіздікпен қарайтын. Қазір де ол Жаннатты мазақтағысы келгендей, аптығып келе қалыпты. Бітпеген, сыннан өтпеген бу двигателін облысқа қалай жібермек. Соны айтып кекеткісі келеді білем өзінің»* [60, б. 319]. Мына үзіндіде жазушы көреалмаушылық пен тәккапарлықты қарапайымдылыққа қарсы қойып суреттейді. Жазушының әр әңгімесіндегі адалдық сезімді, адамгершілікті, ақкөңілділік пен аңқаулықты, бір сөзбен айтқанда адам бойындағы асыл қасиеттерді бірден байқауға болады. Осындай кейіпкерлер оқырманның есінде мәңгі қалып қояды.

Тәрбиелі, ақылды, көрегенді адам ешқашан адам баласына қиянат жасамайтыны ол баршамызға аян, әрі ақиқат.

Қоғамдағы адамгершілік мәселесі – өнер атаулысының бәрімен қатар өмір сүріп келе жатқан мәңгілік мәселе. Қоғамның моральдық-этикалық ұстанымы соңғы жылдары мейлінше өткір қойылып, қай қоғамда болса да назардан тыс қалған емес. Оған дәлел қандай тұлға, қаһарман, кейіпкер болсын, тіпті қатардағы персонаждар, бәрі де өмірлік авансценаға шығып, әртүрлі дәрежедегі адамдар болмысынан хабар береді. Шығармада көркем бейнеге қатысты типтік, даралық ерекшеліктер емес, көркем шығармадағы кейіпкердің әрекетіндегі, мінез-құлқындағы сипат-белгілер өзінің нақтылық, даралық қалпын сақтай отырып, типтік мағына да бола отырып, қасындағы

адамдарға да қатысты ерекшелікті танытады. Қaй жaғынaн алсақ та, К. Тоқаев шығaрмaлaры aрқылы оқырмaнды адамгершілікке үгіттеп отырaтыны aйқын.

Ойымызды түйіндейтін болсақ, қаламгер адамдардың жасаған қиянатын өз басынан өткергендіктен ол әділдікке ұмтылды. Бойындағы өшпенділік сезім оны жігерлендірді, қаталдыққа үйретті. Әрине бұл қасиеттері шығармашылығына әсерін тигізгені анық. Алайда, жүрегінде мейірімі бар жазушы кейбір туындыларында қылмысты тексеру кезінде, жауыздық әрекеттер сипатталғанымен, оның шығармалары гуманизм идеясына толы болды.

## К. Тоқаев шығармаларындағы психологиялық функция

Әдебиет – ең алдымен адамтану ғылымы. Адамның психикасы, құпиясы мол табиғаты, саналы және бейсаналы әрекеттері философия, психология және әдебиеттану ғылымдарының аясында зерттеліп, психоналитикалық талдау тәсілін тудырды және адам мәселесін тереңдей зерттеуге жол ашты.

Әдебиеттанушы Г. Пірәлиева: «Көркем шығарма дәлдігі – адамның ішкі әлемін, құпия-қалтарыстарын нақты бейнелеуінде» деген пікір білдіреді [70]. Расында жазушы кейіпкерінің ішкі әлемін, мінез ерекшеліктерін, саналы, бейсаналы түрде жасаған әрекеттерін шынайы түрде, еш боямасыз жеткізгенде ғана оқырманын сендіре алады және оқырман аталған туындыдан эстетикалық ләззат алады.

Жазушы Ж. Аймауытов: «Жан мен тән дүниесіндегі әрбір құбылыста бір себеп болмақ. Жан дүниесіндегі себепті сананың арғы жағындағы мұнартқан санасыздық дүниеден іздеу керек» – дейді. [71]. Әдебиеттанушы Б. Майтанов болса, психологизм сөз өнерінің тектік белгісі, қаһарманның рухани әлемін, жан сырын жеткізудің амал-тәсілдерінің жиынтығы деген анықтаманы береді. [72]. Ал, Г. Гинзбург: «Әдеби психологизм әдетте кейіпкердің іс-әрекеті оның ойымен сәйкес келе бермейтіндігімен ерекшеленеді [73]. Г. Пірәлиева: «психологизм дегеніміз – кейіпкердің ойы мен іс-әркетінің кереғарлығы, сана қақтығысынан тұратын ерекше көркемдік жүйе» [70, б. 71] екендігін анықтаған.

Жазушы К. Тоқаев өзінің детектив жанрындағы шығармаларында заң қызметкерлері мен қылмыскерлердің бейнесінің психологиясын ашуда түрлі көркемдік тәсілдерді қолданады. Бұл да қаламгердің суреткерлігінің дәлелі болса керек. Олар әңгімелейді және суреттейді. Суреттеп, адамның көз алдына жанды бейнені елестетіп, жарқыратып алып келеді, сол арқылы адам санасына көркемдік нұрын шашады.

Зерттеу жұмысының негізгі нысаны ретіндегі суреткердің детективті туындылардан аңғарылатын басты нарсе – адамның рухани ішкі әлемін, сырын анық білу. Қаламгер туындыларындағы кейіпкердің ішкі әлемі, сезімі олардың сөйлеген сөздері арқылы байқалады. Осы тақырыпты тереңірек талдау

бaрысындa әрбір кейіпкерінің ішкі әлеміндегі психологиялық құбылыстaрғa терең бойлaп, aдaм болмысын қарастырған К. Тоқаевтың шығармаларын айтамыз.

Автор *«Қастандық» повесіндегі* өз әйелін мансап үшін аяусыз өлтірген қылмыскердің ішкі бітімімен қатар сырт келбетін (портретін) де ашуға тырысады. Мәселен, шығармада «*Петрушкиннің түсі бұзылып кетті. Қалтыраған жалғыз қолымен қалтасын сипалай берді. Шапшаң тұрып, жастықты жөндеген боп, астынан бір затты алып, қалтасына салды» және «Сары сақал күс басқан жалғыз қолымен тер сіңген кепкасын мыжғылап, булығып сөйлей алмай, көз жасын төгіп-төгіп жіберді*» [54, б. 228]. Бұл жерде «түсі бұзылып», «қалтыраған жалғыз қолымен», «күс басқан жалғыз қолымен», «булығып сөйлей алмай», «өңі құп-қу», «қалтырайтын» деген тіркестер қылмыскердің психологиялық күйін сыртқы эмоциясымен көрсетіп тұрғанын білдіреді. Кейіпкердің қимыл-әрекеті оның ішкі әлем-тапырық дүниесімен ұштасып, жалпы ол туралы оқырманының көзқарасын қалыптастырады. Адамның ішкі жан әлемін әйгілейтін сыртқы қимыл көріністері көбінде көз бен ажар арқылы айқындалады. Бұл жерде кейіпкердің «көз жасын төгіп-төгіп жіберуі» арқылы жазушы неден хабар береді? Қылмыскер өзі жасаған әрекеттерге өкінішін білдіреді ме? Әлде бұл сыртқы келбетін, дауысын, мінез-құлқын өзгертіп, күнделікті өмірде маска киіп жүретін қылмыскердің кезекті рөлі ме?! Сонымен қатар, оның «көз жасын төгіп-төгіп жіберді» дегеніне де оқырман ретінде күдікпен қарау, өтірік көз жасы екенін түсіну қиын емес, себебі автор оның қылмыскер екенін және оның алдауы, өтірік мүләйім болуы да мүмкін екенін алдыңғы суреттеулерде бейнелеп өтеді. Қылмыскердің бейнесі, мінезі оқырман санасында қалыптасады. Осы тұста Г. Честертонның мына пікірі еске оралады: «Детективтік әдебиеттегі қылмыскердің бет-әлпеті шынайы емес. Ол маска драмасы» – дейді. Психологиялық талдаудың озық үлгісін ұсынған швейцариялық ғалым К.Г. Юнгтің ұжымдық психологизмді жалпыадамдық сана астарынан, оның өзгертілмеген образды түрі – архетиптен іздегенін білеміз. К. Юнг анықтаған ұжымдық бейсаналықтың бір түрі – «персона» немесе «маска» архетипі. «Персона» архетипінің мәні – адамның қоғамдағы кескін-келбеті, қоршаған ортада танылатын бет-бейнесі, басқа адамдармен қарым-қатынаста өзін-өзі танытуы немесе көрсетуі. Қарапайым тілмен айтқанда адамның белгілі бір ортада танылу үшін киетін бет-пердесі немесе маскасы [74]. Демек, жазушы К. Тоқаев пасықтық атаулыны ішіне жиып, қулық сақтап, сырты жылтырап, ел көзіне жақсы көрініп, жүз құбылып жүретін қылмыскердің бейнесін беруде «маска» архетипін шебер қолданған.

Жалпы қазақ әдебиетінің кеңестік кезеңінде жазылған барлық шығармаларына тән белгі – жағымсыз жанның мансапқұмар, дүниеге үйір, қара басының қамын ойлаған болуы. Аталған шығармадағы жағымсыз бейнелердің де мінездері мен өздерін ұстауы жалпы елдің ұстанған бағытына қарсы болып қана қоймай, қылмыстық жолмен дүние табуды ойлаған арамза жандар болып келеді. Ал ізкесушілер мен заң қызметкерлері көбіне таза

адал жандар. Бірақ олардың ішінде де теріс бағытты ұстанғандары кездеседі. Оларды қылмыс үстінде ұстап, жазасын беру сияқты сюжеттік желі жалпы кеңестік жазушылардың қаламына тән болды. Дегенмен, біз зерттеу нысанына алған жазушы К. Тоқаевтың шығармаларында тек осы бағыт қана емес, адамдық пен биік идеал, патриоттық пен адалдық сияқты қасиеттер кейіпкерлер бойынан реалистік сипатта көрінгенін айта кету керек.

Қаламгердің «Түнде атылған оқ» повесі – «Қастандық» повесінің жалғасы. Жоғарыдағы тараушаларда атап өткеніміздей, шығармада милиция қызметкерлерінің ерліктері сөз етіледі. Шығармада Талғат пен Нәсірдің образдары тереңдей ашылады. Туындының басты идеясы – құқық қорғау комитеті қызметкерлерінің ерен еңбегін көрсету. Повестің басы бірден шарықтау шегінен, яғни қылмыстың болғанын баяндаудан басталады. Бірақ ол қылмыс қалай болды? Кім жасады? деген сұрақтар белгісіз күйінде біраз жерге дейін барады. Бұл әдіс жалпы әлемдік деңгейдегі детектив шығармаларға тән. Aвтор шығармадағы кейіпкерлерінің ішкі жaн дүниесін, мінез-құлқын үлкен психологиялық қaқтығыстaр үстінде aшуғa ден қояды.

Жазушының «...психологиялық талдауы адамның ішкі жан әлемін, адам организмінің биофизикалық күйінен бастап, ең жоғарғы интеллектіге дейінгі жайларды қамтиды. Қаламгер күрделі психологиялық құрылымдар түзілетін атомдарды, олардың арасындағы байланыстарды бір біріне кіріктіре, қоюластыра суреттейді. Ол бір психологиялық күйден екіншіге көшу процестерін қадағалайды [75]. Расымен де, көркем шығaрмaдa кейіпкердің әр алуан көзқaрaстaрын, дүниетанымын, көңіл-күйлерін, іс-қимылдарын терңінен тaлдaп, кеңінен бейнелеу психологизмнің көркемдік тaбиғaтын тaнытaды. Жоғaрыдa тaлдaп өткен «Соңғы соққы» шығармасын толығымен психологиялық шығaрмa деп aтaуғa болмайды, алайда арасында кездесетін аз ғана мотивтер кейбір көркемдік тәсілдер психологиялық тaлдaудың бір түрі болып тaбылaды. Сондай-ақ, мұнда түс көру сәтіндегі портретке мән беріледі. Сол арқылы кейіпкердің бейнесі сомдалып, тұлғалана түседі. Қазақ прозасында тосын кейіпкер, жаңа көркемдік тәсіл пайда болады. Мұнда да заттық әлем, заттық деталь көркем образ дәрежесіне дейін көтеріліп, үлкен көркемдік қызмет атқарады.

Қаламгер «Соңғы соққы» романында түс арқылы кейіпкердің кескін- келбетін, психологиялық портретін нақты бейнелеп көрсетеді. Романда «...*не бәлесі барын кім білсін, ылғи бір сарынды, бір-ақ түрлі түс көреді. Қазір де сол түс енген. Әнеукүні түнде керуен қасында өз қолымен бауыздаған қызыл әскер өлмепті. Кәдімгідей тірі екен! Көтерілген күнге бірге бірте-бірте өсіп, зорайып, алпамсадай алыпқа айналған. Әй-шай жоқ үйге алшаңдай басып келеді. «Өлтіре алмайсың. Өлген жоқпын. Міне, көр!» деп қолын созып Сигаловқа тақай түседі. Саусақтары салалы жуан. Кеңірдегіне тисе жаншып, езіп жіберетін түрі бар. Саусақ арасынан қатқан қан еденге тамған сәтінде кесекқызыл шоққа айналып атылып кетеді де күрек тістерін опырып түсіреді.*

*«Өлдім, құтқарыңдар!» деп айқайлап оянады* [44, б. 93-94]. Санасыздық бесігінде тербелген түс көру тәсілінің де өзіндік түп-тамыры, мифологиялық

структурасы бар. Біз түс көру тәсілінің талдау техникасына сүйенер болсақ, адамзаттың ақыл-есі есте сақтау қабілетінен құралады. Ой-сананың тарихы бейне бір тарих қойнауы секілді. Адамны өткен өмірі, осы шағы және келешегі арман-қиялдан құралады. Ал түс көбіне өткен өмірді еске алумен немесе оларды санада басқалай саралап сүзгіден өткізу арқылы айқындалады.

Реалдылық пен ирреалдылық араласып кеткен бұл сана мен сарын белгілі бір жағдайда, айталық экстремалды ситуацияда немесе психологиялық қиналысқа түсіп, жан күйзелген шақта адамның еркінен тыс көрініс беріп, сыртқа шығады, яғни қатты шошыған, яки қорыққан сәтте, жан түршігерлік нәрсеге кенеттен тап болғанда адам айқайлап, хайуанға тән дауыс шығаратыны секілді жәйттер – сол көне мифтік, фольклорлық сана мен дәстүр адам табиғатында баяғы, есте жоқ ескі заманнан бар екендігінің айғағы. Міне, осындай психологиялық жағдайларды жазушылар өз кейіпкерлерінің ішкі дүниесін толық ашуға, олардың бойындағы әр түрлі қасиеттер мен кемшіліктерді екі ұдай түрде көрсетуге, адам мен қоғам арасындағы қайшылықты терең бейнелеуге, сөйтіп өмірді, адам болмысын тануға пайдаланады.

К. Тоқаевтың туындыларында кең ойлау тәсілі кеңінен қолданылады. Өнер де де, әдебиетте де ойлаудың өз ерекшелігі бар. Бұл адамдар арасындағы әр түрлі қатынастардың негізі болып табылады, адамның санасы мен мінез-құлқындағы қуанышты бейнелейді, ал қайғы жанның үмітсіздігі болып табылады. Сондай-ақ, ойлау тәсілі қоршаған ортадағы қайшылықтарды сынау, адамның одан эмоционалды бөлінуін түсіндіру үшін де қолданылады. Ойлау сонымен қатар ішкі психологиялық сезімді жеткізудің таптырмас құралы болып табылады. Мысалы: *«Майор Кузменко арыз үстінде бір сәт ойға кетті. Әдетте, өз өмірін баласыз өткізген кәрі әйел күйікшіл, мұндар болмақ. Әрі кілт етпе кінәмшіл келеді. Әрине, жасы асып ақыл тоқтатқан Матрена Онуриеваның мұндай шайпау мінезі болмас. Әйткенмен оған тырнақтап жиған дүниесі, мүлкі, үйі бәрінен де қымбат болса керек еді. Ол қандай жағдай болмасын, үйін иесіз тастап кете алмайды. Тіпті, күйеуімен ажырасқысы келгеннің өзінде де тиесілі мүлкін сұрап, бір келуге тиіс. Ал ол бар дүниесінен безіп кеткен. Оның мұндай жағдайға баруының себебі қалай? Кузменко өз сұрағына өзі жауап іздеп көрді*» [54, б. 234]. *Немесе «Махмұд алдындағы табағын сырғытып қойды. Сол сәт шұғыл ойға кетті. Крутикованың үйі жол үстінде, көрнекті жерде тұр. Сигаловтың үйі де осы тұста болса керек. Қалың селоның ортасындағы Ивановтың тамын іздеп, бұларға тиіспегені қалай?»*[44,б.127]. Сурткерлердің өз әлемі мен өз ерекшеліктері, өз кеңістігі бар болса керек. Жазушының шығармасынада оқиғалар екі-үш тәулікті ғана қамтып, кейіпкерлерінің жан дүниесіне бойлай кіру монологтар арқылы беріледі. Шығармадағы ішкі көрініс шынайы ойлардан туындайды. Автордың мазасыздығы мен күйзелісі әр детальдардан байқалады. Бұл ерекшелікті тек жазушының шеберлігіне жатқызу жеткіліксіз, мұндай жұмбақ ойларды алып жүру және оларды оқырманның жүрегіне жеткізу қабілеті ‒бұл сирек кездесетін талант. Қаламгердің шығармаларында кездесетін түрлі жан толғаныстары қарапайымдылыққа емес, осы айтылған шындықпен түсіндіріледі.

Жазушының шығармаларында сипатталған оқиғаны эмоционалды бояумен қатар, ол кейіпкерлерінің жан дүниесінде болып жатқан түрлі толқулар мен ойларға араласады. Бір жағынан, жазушы кейіпкердің ішкі әлемін ашып, терең қазып алады. Екінші жағынан, ол өмірдің көлеңкелі жақтарын және қоғамдағы жағымсыз құбылыстарды елемеуге тырысады.

Қ. Тоқаев қазақ елінің ұлттық сипатын сақтайтын ауыл тұрғындарының таланты мен адамгершілік қасиеттеріне қатты алаңдайды. Жазушылардың шығармаларында олар әр қырынан танылады.

Жазушының мінезі қандай болса да, оны біржақты түсіндіру қиын, өйткені оның аңғал және қарапайым кейіпкерлерінен қарапайым адамға тән барлық жақсы және жаман қасиеттерді табуға болады. Бұл жазушы қаламының ерекшелігі: ол өз шығармаларында құр бос дидактиканы ұсынбайды, мұның бәрін оқырманмен бірге талқылайды. Кейіпкерлерінің, оқиғалардың әртүрлілігі және ешкімде жоқ бірегейлік кеңес дәуірінің қалыптасқан сюжеттерінен алда екенін бәрібір айтуымыз керек. Оның шығармаларының негізі – адам өлімі, адам өмірі, қылмыскерлердің әрекеттері, тыңшылық, қуаныш пен қайғы, жақсылық пен зұлымдық.

Шығармада басты кейіпкер оңаша қалып, өзімен-өзі қалып психологиялық күйзеліске ұшырайды. Қаһарман рухани тығырыққа тіреліп, өзінен күйіп кетеді. Тарихта шиеленіс емес, терең толқу, ойлау, кейіпкердің толқуы, ішкі ашуланшақтық басым. Олар арқылы психологиялық шиеленіс күшейеді, кейіпкердің ішкі толқуы болып, сыры ашылады. Әрі қарай кейіпкердің мінез-құлқы дами түседі. Мысалы: «*Полковник айтқандай, бұлар қой ұрлауға келген ұрылар емес. Солай болғанның өзінде олар мұндай зұлымдыққа бармас еді. Сонда олар кімдер? Әлде өзеннен балық аулауға келген балықшылар ма*?» [65, б. 57]. Жазушы өз кейіпкерінің характерін, көңіл-күйін оқырманға жеткізу үшін әртүрлі әдістерді пайдаланады. Жазушы шығармаларындағы әрбір деталь шығарманың көркемдік сипатын нығайтуға, кейіпкердің ойларын мәнерлі жеткізуге талпыныс жасайды. Танымал орыс жазушысы Л.Толстой: «Мысль только тогда движет жизнью, когда она добыта своим умом или хотя отвечает на вопрос, возникший уже в душе. Мысль же чужая, воспринятая умом и памятью, не влияет на жизнь и уживается с противнымией поступками» [76] – деген пікірді айтады.

Кейіпкердің мінез-құлқын, психологиялық бітімін aшудa монологтың рөлі әсіресе aйрықшa. Мұндa персонaждaрғa тікелей aвторлық мінездеме берілмейді. Жaзушы әр кейіпкерінің мінез ерекшеліктерін сыртқa көп шығaрa бермейтін ішкі толғaныстaры, ойлaры aрқылы беруге тырысaды. Сол aрқылы олaрдың обрaзы, тек өздеріне ғaнa тән психологиялық, мінез ерекшеліктері жaрқырaй aшылa түседі.

Жазушының «Сарғабанда болған оқиға» повесіндегі мына бір монолог оқырманға ерекше әсер етеді. «*Апа-ау, жалғызыңнан, Рахымыңнан айырылдың ғой! мен бейбақ сендерге қуаныш әкелмей, сұм ажал әкеппін ғой. Қос жетімнің не жазығы бар еді... деп дауыс салды*» [65, б. 19]. Автор кейiпкердiң iшкi жан әлеміне кіріп, ерекшеліктерін қасиеттерін iс-әрекетін үстiнде ашады. Ол сондай-ақ кейіпкерінің толқу сәттерін шебер сипаттайды. Жазушы көбінесе ақылды, жомарт, адал жазғандарын жүрегіне жақын көрді. Өйткені, бұл әңгімеде автордың кейіпкерлерінің жан дүниесін бейнелейтін көркемдік көріністердің барын аңғарғандай болдық.

Сонымен бірге оқиға барысында ізкесуші «Қастандық», «Түнде атылған оқ», «Сарғабанда болған оқиға» повесіндегі ізкесуші Талғат Майлыбаевтың және «Соңғы соққы» романындағы Махмұдтың, «Солдат соғысқа кетті» повесіндегі Мұхамедтің байқағыштық қасиеттері суреттеліп отырады. Жазушының барлық детективті шығармаларында ізкесушілердің басты қасиеті осы – байқағыштық, әр нәрсеге мән беруі болып отырады. Мысалы, «*Талғат кілт тоқтап, қолын көтеріп, Нұржанның кеудесіне алақанын төсеп*: *‒ Тапжылма, осылай тұр, – деді де өзі отыра қалып, кішкене шұңқырларды шимен сызып, белгілер жасай бастады. Енді Рахымды өлтірген қылмыскердің біреуі бізге белгілі. Оның бір аяғы жоқ, күшектей ағаш аяқпен жүреді» [65, б. 36 ].*«*Әншейінде кеудесін көтеріп, тайтандап жүретін менмен әйел, жасқаншақ, қорғаншақ боп қалған. Баяғыдай емес, келім-кетім кісілерге күдіктене, сескене қарайды. Мұның бәрі бекер емес екенін Талғат бірден аңғарды»* [54, б. 381*]. Немесе «Махмұдқа осы сәтте мынадай ой келді: Сигалов мылтық атуға дағдыланбаған. Пышақты оңай қару көреді. «Бауыздаймын» деген сөзді көбірек айтады*» [44, б. 131]. Кейіпкердің түйсігі жоғары дәрежеде дамыған, тек заттай дәлелдер жинап, содан қорытынды шығара алатынын автор оқырманға шебер жеткізе білген.

Жазушы туындысының ерекшеліктері – портреттің дәл иллюстрациясын, шығармадағы кейіпкердің келбетін анық береді. Бұған кейіпкердің жас ерекшелігі, дене бітімі, бет әлпеті, киім киюі, дене қимылы кіреді. Мысалы, «*Бұрышта бет-аузын қалың тікенек сақал-мұрт басқан, пилоткасын төбесіне жарбита киген біреу отыр. Түрінен кісі шошиды. Бір жақ көзі ағып түскен бе, бармақтай аппақ жұмыр нәрсе бар. Шекеден аққан қан бетін, омырауын, шайып кеткен. Шинельдің жағасы қара сірне. қан қатқан кірпігі әрең қимылдайды. Оң қолына гаранатасын қысып, ұстап алған»*. Сүйкімсіз адамның бейнесі «*қалың тікенек*», «*төбесіне жарбита киген*», «*көзі ағып түскен*», «*қан бетін, омырауын, шайып кеткен*» болса, үстіндегі киімі одан да сорақы «*жағасы қара сірне*» [38, б. 64]. болып жағымсыз бейнеленеді. Мұнда кейіпкердің бет-бейнесі көрінеді. Автор сонымен қатар кейіпкердің портретін беру арқылы психологиялық күйін толықтырады. Әрине, соғысты қаһарлы көзімен көрген жазушы майдан туралы жазғанда жан дүниесімен беріліп отырып жазады. Жазушы идеясын жеткізудегі туындыларда адамның сыртқы көрінісіне екінші кезектегі орын беріліп, бет-жүз құбылыстарына қатты

көңіл бөлінеді. Бүгінгі прозада кейіпкер психологиясын айтылар сөз, ой, қылық бедерлері бойынша зерттеу – жазушы творчествасындағы характерологиялық принциптердің төрінен табылады [77]. Ғалымның айтып отырған психологиялық портреті сыртқы келбетінен басталады. Сыртын көріп оның ішкі әлеміне үңіле түсуге болады. Суреткерді өмірге әкелген әрбір қаһарманы тірі адамдай оқырманмен сырласа алып, жанды бейнеге айналса ғана ол оқырман тарапынан қолдау таба алады. Ол үшін қаламгер кейіпкердің шығармадағы сөйлеуі, дене бітімі мен бет әлпетіндегі көңіл-күй мен көз жанарындағы ерекше дара қасиеттерді тауып қолданғанда ғана шығарманың кейіпкері жанды бейнеге айналып, заман өзгерсе де адам өзгермес тұлғаға айналады. Міне, осы қасиеттерді нақтылап айқын аңғарта алған қалам иесі ғана өзі суреттеп отырған көріністерді оқырманына шынайы жеткізіп береді.

Көркем шығарманың көркемдік жүйесі ең алдымен көркем мәтінді баяндау арқылы ұйымдастырылса, екіншіден кеңістік, психологиялық орта арқылы жасалады. Сондықтан әдеби туындыда артық тұрған зат, ерекше көзге түсетін бөгде сөз, қимыл-әрекет болуы мүмкін емес. Жазушы К. Тоқаевтың туындыларында да кейіпкерлер өзі өмір сүрген орта, кеңістік пен уақыт категориялары арқылы кескінделеді және кейіпкерді қоршаған материалдық және психологиялық орта, заттық әлем кейіпкерлердің характерін ашуға қызмет етеді.

Көркем шығармада баяндаушы немесе әңгімешінің өз ерекшелігі бар. Олардың ерекшелігі оқиғаны жеткізулерінен байқалып отырады. Автор оқиғаны бірінші, екінші, үшінші жақтан баяндауы мүмкін. Үшінші жақтан баяндайтын адам өзін бәрін білетін автор ретінде немесе жасырын әңгімеші ретінде көрсетуі отырады. Бірінші жақтағы баяншы тікелей автор да, нақты әңгімеші де, баяншы да болуы мүмкін. Енді бір жағдайда мәтіннің авторы өзінің нақты позициясын әр түрліұстанады. Яғни ол өзі арқылы, жасырын автор түрінде, аты аталмаған басқа кейіпкерлер атынан да беруі мүмкін.

К. Тоқаевтың шығармаларында әңгімеші өз ортасының оқиғасын ретімен, жалпы кейіпкерлерді қатыстыра отырып баяндайды. Әр оқиғаның өтуі әңгімешінің тікелей араласуымен, оның көзқарасымен өріліп отырады. Роман желісін жинақтап, алдағы баяндалатын оқиғаға немесе соңында аяқталған сюжетке түсініктеме беріп, түйіндеп отыру романның барлық бөлімдеріне тән. Мәселен «Қастандық» повесінде «*Әдетте, қылмысты анықтағанда айқын, даусыз фактіге сүйену керек екенін біле тұра, Кузменко бір сәт өзінің қиял- сезіміне ерік берді*» [54, б. 259]. Баяншы – оқырманға кейіпкердің әрекеттері туралы баяндап, оның өту уақытын белгілеп, кейіпкердің бейнесін, ортасын суреттеп, ішкі дүниесін ашады. Бұл кезде ол бәрінен тысқары тұрады. Туындыда оқиғаны баяндап отырған кейіпкер өтіп жатқан оқиғаны жеткізумен қатар, оған түсінік, қорытынды жасап отырады. Сондағы болып жақтан оқиғаны сырттай бақылап, баяндап тұрғандай болады. Мәселен, баяншы оқиғаның ортасында өзі де араласа жүріп, бір сәт сыртқары да қалып, оқиғаны алыстан бақылаушы да болады. «*Қаудырлақ көнетоз плащ киген, шүңірек көз, жирен сақал, арық адам қылмысты іздеу бөлімінің бастығына келді. Есікті ашып, босағанда бір сәт тұрды.*

*Қабырғаға тақау қойылған стол басында біреу шұқшиып қағаз жазып отыр. Бұл майор Кузьменко екенін жирен сақал айнымай таныды*» [54, б. 228]. Бұл жерде баяншы ретінде болған оқиғаға қатысушыны сипаттап, оның құбылмалы, екіжүзді мінезін әжуалай жеткізіп отыр. Баяндау тікелей мағынасында ақпаратты жеткізу қызметін атқарады. Бұл кезде берілетін ақпарат бейнелі, көркем түрде жетеді де, оған суреттеу, бейнелеу, портрет, пейзаж, хабарлау кіреді. Мәселен, «*Таң нұры жаңадан білінген мезгіл. Қала ұйқыдан оянбаған. Аспан ашық, шымқай көк емес, бұлыңғыр. Шығыс жиектен төңкеріліп, аспандап қызғылт сәуле көтеріліп келеді... Қошқыл қызылы барған сайын молая түседі*» [54, б. 262].

Жоғaрыдa aтaлғaн дүниелерді ескерер болсaқ, фaбулaлық уaқыт кез- келген шығaрмaдa кездесе береді. Өйткені белгілі бір оқиғaны оқырмaнғa қызықты әрі нaнымды етіп жеткізгісі келетін әрбір aвтор оны еркін қолдaнa aлaды. Мысалға алатын болсақ шығармада дa уaқыттың бұл түрі молынaн берілген: «...*Он жыл отасқан зайыбымнан көзбе-көз айырылдым» [54, б. 233],*

*«Осы әңгімеден кейін бір жеті өтті» [54, б. 242], «Осы күні қатын құбылмалы ғой» [54, б. 243], «Кузменконың бүгін, жексенбі күні жұмысқа келуінің себебі сол еді. [54, б. 244], «Арада екі күн өтті. Майор Кузменко Маслова жайындағы қолдағы бар материалдармен танысқаннан кейін оның өзімен бетпе-бет сөйлесуді мақұл көрді» [54, б. 252] және т.б*.

Міне, осы тұрғыда алар болсақ, К. Тоқаевтың «Қастандық» шығармасындағы оқиғa орын aлғaн уaқыт – көктем, жаз мезгілі. Жaлпы, кез- келген шығaрмaдa бaяндaлaтын жыл мезгілі сол шығaрмaның мінезінен оқырмaнғa aлдын-aлa нұсқaу беріп отырaды. Мәселен, біз айтып отырған жaз мезгілі жaдырaңқы көңіл-күй, бaлaлық шaқтың елесі іспеттес. Көктем мезгілі болсa, жaңa өмір мен жaңa бaстaулaрғa aрқaу болaтындaй. Aл, жоғaрыдa aтaлғaн «Сарғабанда болған оқиға» повесінде күз мезгілін суреттейді. Жaбырқaғaн жaндaр мен суынғaн көңілді, күз мезгіліндей жaлғыздықты суреттейді.

Қаламгерді уақыт туғызады, ал қаламгер өз творчествосында сол уақыттың жанды бейнесін жасайды, заман шындығын, өмір сырын уақыт тезімен өлшеп, оны көркем образға айналдырады. Уақыттың үш мезгілі (кеше, бүгін, ертең) де қаламгер еңбегіне өлшем бола алады, оның ойына ой қосады, түсінігін байытады, сезімін толықтырады. Осы үшеуінің бірлігін сақтай отырып, қаламгер жалпы уақыт атынан сөйлеуге өкілдік алады. Шындыққа, тарихи фактылар жүйесіне өз дәуірінің көзімен қарап, уақыттың заманға әсерін таниды. Бүгінгі өмір материалын кешегімен салыстыру оған ертеңгі болашақты барларлық мүмкіндік туғызады. Мезгілдің осы бірлігін, тұтастығын танығанда ғана қаламгер ойы толысады, көзқарасы жетіледі. Егер қаламгер тек көргенін тіркеуші ғана болса, ол өмірде аңдағанын тарих сабағымен жинақтап қорыта да алмайды, ілгері тіршілікке тіркеу ете де алмайды [78]. Нағыз жазушының өмірі, бір адамның тәжірибесімен шектелмейді. Жазушы көптеген адамдардың өмірімен танысады, олар көргеннен де көп нәрсені көре алады, олар сезінгеннен де көп нәрсені сезіне алады. Бұл автордың эмоциясы жалпы және жеке эмоционалды күйдің үйлесімі екенін білдіреді.

Ол өзінің жеке көңіл-күйін уақыт рухында жалғастырады. Біз қоғам мен даралықты осылай біріктірген кезде ғана жазушы азамат болады, өзінің жазуын, азаматтық ерекшелігін жасайды. «Қаламгердің шындықтың мазмұнын алып, өз сезімінің мазмұнына айналдыруы лирикалық субъективтіліктің басты шарты» - деген Гегель.

Қаламгердің туындыларында көркем уақыт ерекше мәнге ие. Көркем уақыт тек реалды және концептуалды ғана емес, перцептуалды уақыттыңд а өлшемдерін өз бойына жинақтайды.

Реалды немесе обьективтік уақыт адам санасынан тыс тоқтаусыз өтіп жатқан уақыт. Концептуалды уақыт шығармада суреттелген оқиға, іс-әркеттің өту уақыты. Бұл іс жүзінде реалды уақыттың адам санасындағы үлгісі, бірақ онымен әрдайым сәйкес келе бермейді. Себебі туындыда орын алған іс-әркеттің суреттелу уақыты ұзаққа созылуы немесе қысқаруы әбден мүмкін.

Ал перцептуалды уақыт-уақыттың субьективтік тұрғыдан қабылдануы. Ол адамның эмоционалдық, психологиялық жағдайына тығыз байланысты болып келеді. Яғни, перцептуалдық уақыт ұғымы адамның сезім-түйсіктерінің, психикалық сәттерінің өзгеріп отыруымен төркіндес. Мәселен, көркем шығармадағы уақытқа қатысты адамның көңіл-күйінің өзгеріп отыруы-осының айғағы. «Солдат соғысқа кетті» романындағы Мұхамедтің басынан өткен оқиғаларын суреттеуде концептуалды уақыт пен перцептуалды уақыт ерекше қарым-қатынасқа түседі. Шығармадағы концептуалды уақыттың белгілері айқын, осыған орай обьективті кеңестіктің географиялық сипаттамалары да нақтылығымен ерекшеленеді. Күнделік иесінің – осының барлығы обьективті кеңістік-уақыт ауқымында суреттелген:

Сюжеттің шарықтау шегі уақыттардың үлесінде ширығып келіп, шиеленіскен тұсы-күнделік иесінің жалғыз өзі «белгісіз кеңістікке» ұмтылуы. Ағасы Қасым өлгеннен кейін, соғысқа аттанған күнделік иесі психологиялық өзгеріске ұшырап, перцептуалды уақыт пен кеңістікте жалғаса береді. Осылайша, кейіпкердің ішкі әлемінде реалды уақыт пен кеңістік өз жалғасын табады. Повесте көркем уақыттың екі түрлі формасын байқауға болады. Біріншісі, күнделік иесінің қорқыныш пен үмітке, азапқа толы психологиялық жағдайын ескеруге болады. Яғни батыл болып соғысқа өз еркімен аттанып, осы аралықтағы кейіпкердің басынан өткендерін суреттейтін уақыт шексіз болғандықтан, автор уақытты қысқарта түседі. Бір ерекшелігі бұл аралықтағы кейіпкердің ішкі жан дүниесінде не болып жатқандығы ұзақ-сонар суреттелмей, нақты сөйлемдермен ғана беріледі: «*Майданға жүруге қатты дайындалып жатырмыз. Тезірек жетсек екен. Жаудан кек алсақ екен деген жалғыз тілек бар»* [38, б. 9].

«Солдат соғысқа кетті» романының бастапқы бөлігі автордың күнделігінен тұрады. Күнделік майдан даласындағы оқиғаларды және соған байланысты кейіпкерлердің ішкі сезім толқындарын баяндайы (алғашқы жазбасы 24 тамыз, 1942 жыл деп жазылған).

З. Ахметовтің «Әдебиеттану терминдер сөздігінде» күнделікке былайша анықтама береді: «күнделік – әр күнгі уақиғаны, жай-жағдайды тізіп отыратын

жазу дәптері» деген [79]. Яғни күнделікке болған уақиғаны тізіп жазып отырумен қоса, кейіпкердің көңіл-күйін, мінезін, жан сезімін неғұрлым терең, әсерлі көрсету үшін қолданылатын көркемдік тәсіл десек қателеспейміз.

Күнделік қаһарманның өзі туралы айтуының бір түрі. Бейтаныс кейіпкер секілді әсершіл, өзіндік ерекшелігі басым адамның авторлық мінездемесін жасаудың тәсілі болып табылады. Сондықтан күнделік формасын тек озық әдебиеттердің әсері деп емес, белгілі бір қаһарман психологиясын ашу жолындағы әдеби қажеттіліктен туған тәсіл деп қарастыра аламыз. Күнделік иесінің әр ісі, сөзі, қимыл-қозғалысы, көзқарасы, ішкі әлемінде өзінің тиісті бағасын алып жатады. Бұл арада ішкі әлемнің қожасы да, қатал қазысы да автордың өзі (күнделік иесі). Күнделік жанрының тағы бір ерекшелігі – ой пікір еркіндігі, сынау, баға беру әлемінде билеп-төстеушілік. К. Тоқаев ішкі монолог арқылы кейіпкердің өз логикасы мен дүниетанымын ашады.

Адамның рухани дүниесіне психологиялық талдау жасау әдісі ең алдымен жазушының танымына, адам мен орта арасындағы мүмкіндіктерге тікелей байланысты. Шығармадағы бас кейіпкердің жан-жақты көрінуін және характерді аша түсетін монолог. Күнделік тағы басқа тәсілдердің қолданылуы жазушының әу баста алдына қойған концептуалдық амалымен байланысты қарауымыз қажет.

К. Тоқаев повесіндегі кейіпкерлердің бәрі реалистік сипатта көрінеді. Шығарманы оқу барысында қауіпсіздік комитетінің қызметкерлерінің тыныс- тіршілігін біз айқын сезінеміз. Капитан Талғаттың, қылмыскерлердің әлемі шынайы бейнеленеді. Екі кейіпкер арасындағы яғни тергеуші мен қылмыскердің диалогы қарам-қайшылыққа ұласуы туындының өн бойынан шынайы суреттеледі: *Кузменко мен Талғат: «Екеуі ұзақ айтысып, бір түйінге келе алмады» [54, б. 25].* Суреткер кейде кейіпкерлерінің арасындағы жағдаяттарды табиғатпен байланыстыра, астастыра суретейді. Кейіпкердің болмысын табиғатпен байланыстыра суреттеу арқылы таныту К. Тоқаев шығармашылығының бір ерекшелігі болып табылады: «*Аспан төрі түйдек- түйдек жөңкіген қара бұлт. Жауын айығар емес. Бір қалыпты себелеп жауып тұрып, жел ескен кезде жер-дүниені селдетіп, тасырлап құйып кетеді», – деп, табиғат екеш табиғат та әзілдеп, ажуа қылғандай»* [44, б. 31]. Қоғам мен адам, адам мен табиғат арасындағы және адамның ішкі психологиялық, драмалық қақтығыстар туындыға сан алуан тартыстар туғызады. Сондықтан оқиғалар шиеленісіп, оқиғаның өрбуіне себепкер болады. Яғни бұлар кейіпкердің мінезі арқылы іс-әрекетін де танытатын құбылыстар болып табылады.

Қаламгердің табиғат көріністерін кейіпкер көңіл-күйімен жымдастыра бейнелеуі, табиғаттағы бояулардың сан алуан құбылуы, оған қызығарлық көзбен қарау, оны шығармада көркем жеткізу суреткердің шеберлігі ғана емес, сонымен қатар табиғат пен адам жаратылысының етене жақын егіздігін әрбір жазушы өз шығармаларында дәлелдеп келеді. Мәселен, «*Салқын үйде күні бойы қағазға үңіліп отырған Кузменко терезенің тиектерін ағытып, шалқайта ашты. Бөлмеге даланың ыстық лебі лап ете қалды. Кузменко енді*

*байқады: сидиған жалаңаш теректер жапырақ төгіп, жердің көгі едәуір көтеріліп қалған. Гүл өсімдіктері шоқпар басын күнге иіп, самал желмен бұлғақ қағады. Көктемнің мол шуағы төгіліп тұр*» [54, б. 242]. Табиғат көрінісінің дәл осылайша берілуінің сырын шығарманы оқу үстінде айқын түсінуге болады. Айталық, көктемнің бұдан сәл де болса өзгеше суретін бермеуінің автор ойының түйініне, алдына қойған идеясына сәйкес келмейтіндігінен деп білу керек, ал келтірілген үзінді, дәлірек айтқанда, әңгіменің увертюрасы осы әңгіменің мазмұнына толық сай шыққан. Шығарманың бүкіл өн бойында айтылатын мазмұнды қамтығанмен, әңгіменің бір бөлігінің хабаршысы болып тұр.

Көркем шығармалардағы, әсіресе, роман жанрындағы пейзаждық бейнелеулер автордың идеялық желілі ойларының көрінісі болып, адам жан дүниесінің сыртқы әсемдігін бейнелейді. Өмірдегі уақыт пен кеңістіктегі өмірлік шындықты адам тағдырларының шынайы берілуі және оқиғалардың деректілік фактілермен қамтылуы арқылы танытуда пейзаждық көріністер кейіпкерлердің жан дүниесіндегі және тұрмыстағы жағдайларымен сипатталады.

«Солдат соғысқа кетті» романында «*Түн шырттай қараңғы емес, сәл бозамықтау. Немістердің дыбыры басылды. Төңірек жым-жырт*» [38, б. 66]. көрінуі алдын ала болатын оқиғаға хабар беретіндей. *«Бұл күні таң бұлттанып атты. Күннің көзі көрінбейді. Аспан төрін қаптаған қара бұлт бара-бара қоюлана түсіп астан-кестен көшіп арты майда нөсерге айналды*» [38, б. 79]. деген пейзаждық суреттеу онан әрі өрбитін оқиғаның қуанышқа емес, қайғы- қасіретке айналатынына алдын-ала дайындап жатқандай әсер қалдырады. Немесе «Көшкен үйдің қонысы қайда» повесінде *«Аспан жиегі бұлтсыз. Жаңа бір әзірде бозарып, ақшыл тартып тұр еді» [65, б. 157].* Аспанның бұлтсыз кейіпте берілуі Кузмекноның өткен аптадағы оқиғасы оны әбден әбігер етіп, көңіл-күйін танытқандай.

К. Тоқаев табиғат суретiн беруде де өзiн үлкен суретшi ретiнде көрсетедi. Оның шығармаларынан тамаша табиғат суреттерiн кездестiремiз. Қаламгер туындыларында пейзаж оқиғаның болған орны мен мерзiмiн дәл көрсетiп қана қоймайды, сонымен бiрге ол әрқашан адамдар характерлерінің типтiк сипаттары мен олардың өзара қатынастарын мейлiнше мол ашуға қызмет етедi. Табиғат суретiн беру жазушы үшін дара мақсат емес, ол пейзажды өзінің авторлық идеясына сәйкестендiрiп, үнемі құбылтып, құлпырта отырып қолданады. Қаламгер табиғат суреттерiн көбiне геройлардың ой-сезiмдерi, солардың түсінулерi арқылы бередi.

К. Тоқаев табиғат көріністерін, айналада болып жататын объективтік, яғни адам санасынан, адам әрекетінен тысқары болып жататын көріністерді кейіпкердің жан дүниесімен, оның қам-қарекетімен, ой-санасымен тығыз байланысты бейнелейді. Қысқы боранның неше түрі, желсіз тынық сәттердегі аппақ қар, жылдың әр кезеңіндегі жаңбырдың түрлері, шілде мен үскірік аяз, ашық немесе бұлтты аспан – осылардың барлығы кейіпкерлердің қозғалысындағы, ой-толғаныстарындағы өзгерістермен сабақтастырыла,

жымдастырыла өріледі.

Мысалы: «*Қала түні жайлы жарық. Алатаудың өркештенген қарлы шыңдары ай астында алысқа тіккен шатыр секілді тізбектеліп, әдемі көрінеді» [38, б. 225] «Қар жапалақтап, жауып тұр. Түнде қарауытып, қалың көрінген үйлер мен бой созған теректер ұлпа қар жамылған» [65, б. 175].* Мұнда да жанды бейне бар. Түнгі аспанының сезімді көңілге ым қағуы, бәрі адам қылықтарынан, мінезінен, әрекеттерінен алдын-ала елес береді. Шығарманың композициясы мен архитектоникасы бұл айтылғандарды толығынан дәлелдейді. Осының бәрі бір-бірімен сабақтаса отырып, бас-аяғы бүтін, ширақ, ең бастысы – эмоционалдық әсері өте мол көркем дүние болып танылуына айта қаларлықтай септігін тигізген.

Сонымен жазушы прозасындағы табиғат көріністері – даланың қысы, желі, бораны, айлы түні, тау-тасы – жай ғана сурет, адамдар өмір сүретін орта емес, олар әңгімедегі кейіпкердің көңіл-күйімен, қайғысымен үндес келеді, кейде оның тағдырымен ажырамас бірлікте бейнеленеді. Поэтика тұрғысынан қарасақ, табиғат суреті көркемдік символ бола алады.

«Солдат соғысқа кетті» романында сұрапыл соғыстың көріністері әр түрлі көркемдік тәсілдері арқылы шебер баяндалған. Мысалы: «*Көкті тілген снарядтардың гуілі естілді. Әп-сәтте дүние астан-кестен болып кетті. Снарядтар үсті-үстіне ысқыра құлдилап жарылып жатыр. Қара жердің қыртысы қопарылып, ыстық осколкалармен аспанға атылады. Жер үсті қара түнек. Қатты соққыдан қара жер қақ айырылып кететіндей дір-дір қағад*ы» [38, б. 79]. Бұл жерде берілген пейзаж таза күйінде берілмей аралас сипатта бейнеленген. Алайда, «*Қара жердің қыртысы қопарылып, ыстық осколкалармен аспанға атылады. Жер үсті қара түнек..»* деген пейзаждық көріністің барын айтар едік. *Ал, «Снарядтар үсті-үстіне ысқыра құлдилап жарылып жатыр...»* [38, б. 79] деген пейзаждық суреттеу болмайды, олар интерьер заттар болып бірін-бірі толықтырып, соғыс майданын көз алдымызға елестетеді. Мына мысал үзіндіде: «*Қуанышта шек жоқ. Командирлер, солдаттар, жертөледен, жертөлеге жүгіріп, сүйінші сұрап жүр. Үштен- төрттен сап түзеген неміс тұтқындарының ұшы-қиыры жоқ. Әппақ қар басқан жазық даланың үстіне ирелеңдеген қара жыландай шұбатылады. Күн сондай ашық, шуақты, жылы боп тұр*» [38, б. 157]. Бұл жерде Сталинград шайқасының жеңіспен аяқталғанын қуанышын табиғат көрінісі арқылы баяндап тұр.

Автор шығармада образды ашу үшін, диалог тәсілін қолданады. Өйткені, диалог көркемдік бейнені орындау кезінде үлкен маңызға ие, өйткені ол сөйлеудің ерекшелігін, тек оның нақты формасын – ойларды, ниеттерді, адамның табиғи болмысын көрсетеді. Жазушы өзінің Қастандық», «Түнде атылған оқ», «Сарғабанда болған оқиға», «Ұясынан безген құс», «Көмескі із» шығармаларында монологтан қарағанда диалог тәсілдерін сәтті қолданған. Жазушы шығармаларында диалог түрінде қолданылатын қаһарман сөзі туындының сюжетін сюжеттік-композициялық тұрғыдан дамытуға қызмет еткені жан-жақты сараланған, енді ол кейіпкердің мінезін ашу тұрғысынан көркемдік тәсіл ретінде ұтымды қолданылады, оның көңіл-күйін білдіретін бейнені бейнелейді, жазушының идеясын, ұстанымын анықтайды, оны жүзеге асырады. Бұл аталған мәселелерді нақты мысалдарымен дәлелдейді. Автор оқиғаны диалог арқылы егжей-тегжейлі ашады. Ішкі және сыртқы диалог кезінде болған оқиғаның табиғаты ашылып, басты кейіпкердің жай-күйі түсінікті бола бастайды. Көркем әдебиет көркем сөз арқылы өмірдің қыр - сырын бейнелейтін өнер түрі болғандықтан, көркем шығармада диалогты кеңінен қолдану да табиғи құбылыс деген қорытынды жасауға болады. Кемел Тоқаев шығармаларында монолог пен диалогтар әр қаһарманның психологиясын тереңінен ашып, оның образын қалыптастырып, шығармаларындағы рөлін айқындайды. Шығарманың құрылымына, автордың мақсатына және жазушының стиліне байланысты қаһарман сөзінің қызметі мен қолданылуы әр түрлі болады. Сөз өнер туындысындағы қаһарман сөзінің рөлі мен мағынасы тұрғысынан бұл сөздің қолданылу аясы сөз өнердегі басқа көркемдік құралдардан ерекшеленеді.

Монолог бұл кейіпкер сөзінің тәуелсіз түрі десек болады. Ал, диалог болса, екі немесе одан да көп адамдар арасындағы өзара әрекеттесу құралы. Бұл көркем шығармадағы монолог пен диаогтың ерекшеліктері. Құрылымдық жағынан, ортақ төл сөз болып келетін кейіпкер сөзі туындыда монолог немесе диалог түрінде көрініс береді.

Академик З. Ахметовтің «Әдебиеттану терминдерінің сөздігінде» [79, б. 128] оған төмендегідей анықтама берілген.

Диалог – әдеби шығармада екі кейіпкердің немесе бірнеше адамның сөйлесуі, оларды сөйлету тәсілі. Диалог кейіпкерді жай бірінен кейін бірін сөйлете беру емес, ол сөйлесетін адамдардың қарым-қатынасының қалай шиеленісіп, қалай өзгеріп, өрістеп отыратынына сәйкес беріледі. Және бір кейіпкердің айтқан сөзі екінші кейіпкердің айтатын сөзіне түрткі болып, келесі сөйлеуші жауап қайыра сөйлейді. Әрбір мағынасы жағынан тиянақты диалог кейіпкердің мінез-құлқын тағы бір қырынан ашып көрсетіп, олардың қарым-қатынасының бұрынғы қалпынан өзгеріп, жаңа бірсатыға көтерілгенін танытады[79, б. 128]. Зерттеуші М. Бахтин айтқандай: «Шындықты іздеудің диалогтық әдісі дайын шындыққа ие болғысы келетін нақты монологизмге, сонымен қатар, қандайда да бір шындықты білеміз деп ойлаған адамдардың сенімділігіне де қарсы қойылады. Шындық жеке адам басында туындамайды және болмайды, ол шындықты іздеуші адамдар арасында олардың диалогтық сөйлесуі кезінде туындайды» [78, с. 3-38] деген анықтамасына мына бір үзіндіден келтірсек:

* *Кімсіз? Қайдан жүрсіз? – деген Бөгенбаевтың сұрағына:*
* *мен жұмысшы адаммын, - деді тайқы қатпар маңдайын сипалап.*
* *Қайда жұмыс істейсіз?*
* *Андағы қағазда бәрі айтылған.*
* *мен сізден сұрап тұрмын!*
* *Қай жаққа бара жатырсыз? Купов күрсінді* [38, б. 227].

Осы үзіндідегі диалогтар, жоғарыда келтірілген анықтамада айтылғандай, бір жағынан кейіпкердің мінезін ашуға қызмет етеді. Екінші жағынан, бұл диалогтар шығарманың тұжырымдамасына сәйкес келеді және сюжеттік коммуникацияның элементі ретінде қызмет етеді.

Б. Майтанов шығарма диалогтарындағы кейіпкердің психологиясын, болмысын, ішкі эмоциялық сезімін берудегі диалогтың рөліне кеңінен тоқталған. Көркемдік интерпретацияда өтетін өмір шындығының айқындығына кепілдердің бірі – кейіпкер сөздері. Қаһарманның тек өзіне тән, дара характері оның сөйлеу мәнерінен көрінеді. Бұл әрине, диалогтың эстетикалық мәнін анықтайды [72, б. 29].

Орыс тіл білімі ғылымдарының типологиясын жан-жақты зерттеген С. Имангалиева «Типология диалога» [80] атты кандидаттық зерттеу жұмысында көптеген диалог түрлерін атап көрсеткен. Диалог үлгілерін ғалым жинақтап үлкен үш топқа бөліп қарастырады:

а) ақпараттық диалог (информативный). Бұған: диалог – сұхбат, диалог – тергеу, хабарлама диалог және диалог – түсінісу жатады;

ә) прагматикалық диалог (прагматический). Бұл топқа: диалог – тартыс, диалог – дау жатады [80].

Диалог – қаһарман бейнесін ашудың, характер жасаудың, адам қоғамын жете түсініп, біліп, танудың көркемдік құралы. Осы мәселені қарастыруда бірінші ретке диалог терминінің табиғатын ашып, жазушының түрлі амал- тәсілдердің қолданылуында диалогтың орнын белгілеуді жөн көрдік.

Кемел Тоқаевтың өз шығармаларында диалог формасын сәтті пайдаланғанын және де образ ашуда, оның ішкі әлеміне үңілуде диалогты шебер қолданғаны туралы жоғарыда айттық. Адам өз әлемінде қарам-қарсы жағдайға түспейді. Ол сол ортада өмір сүріп еңбек етеді. Қаламгердің туындыларында монологтан гөрі диалогтық әдіс көптеп қолданылады және диалог көптеп кездесіп отырады. Мысалы қаламгердің «Түнде атылған оқ» шығармасында ізкесушінің күдіктілерді тергеу кезіндегі диалогін алып көрейік.

*«Майор Бөгенбаев сол күні облыс орталығына жүріп кетпек еді. Оқыс жаңалық кідіртті оны. Темір жол асханасының жанындағы шұңқырдан пистолет табылған. Аз уақыттан кейін лейтенант Алтаев телефон соқты:*

* *Жолдас мойор, перронда поезд күтіп тұрған жерінен Амир Якупов деген ұсталды. Ұсталған адам темір жол линиясындағы милиция бөлімінде отыр. не бұйырасыз?*

*Бөгенбаев қысқа жауап қатты:*

* *Қазір келем!*

*Якупов бөлме бұрышында, орындықта теріс қарап күжірейіп отыр. Ұстарамен алдырған шашы өсіп, үрпиген. Мұрнын тартып, бармағының басын тістелей берді [*38, б. 224].

Жалпы, кейіпкер сөзінің шығармада композициялық қызмет атқаруы– әлем әдебиетінде ежелден қолданып келе жатқан тәсіл*.* Арабтың әлемге әйгілі

«Мың бір түн» хикаясы, Боккаччоның «Декамероны» – бастан-аяқ диалог пен монологқа құрылған шығармалар. Жапон жазушысы Акутагава Рюноскэнің

«Қалың жыныс ішінде» әңгімесі бір оқиға туралы айтылған бірнеше адамның монологынан тұрады. Ал, Эрнест Хэмингуэйдің «Қош бол, қару!» романы мен басқа да бірқатар шығармаларында диалог арқылы күрделі композициялық құрылымдар түзіледі [81].

К. Тоқаевтың кейіпкерлер бейнесін ашуда, характерлер ерекшеліктерінің әр түрлі қырларын, бір-бірімен қарым-қатынасын диалог тәсілін қолдана танытудың нағыз шебері екені туралы ерекше айтылып келеді. Жазушы кейде повестегі оқиғаларды жалаң баяндаудан гөрі сол жағдайды кейіпкерлердің өздеріне баяндатуды жөн көреді. Сондықтан тіпті екі адамның сұхбаты шығармадағы оқиға желісін өрістетіп қана қоймай, тартыстардың шешіміне әкеледі. Қаһармандарының сөйлеу мақамынан мінез, көңіл-күйлері сезіледі. Осы орайда К. Тоқаев кейіпкер болмысына тән іс пен диалектикалық бірлігін сақтауға тырысады. Мысалы, қылмыскер болмысын алайық. Жазушы кейіпкер келбетін беруде портреттік мінездеме бермейді, ол диалог тәсілін қолданып, кейіпкерге баға беруді оқырманның өзіне ұсынады.

* *Түс мезгілінде Бақытжан ауданға жүріп кетті. Жолда келе жатқанда Черноносов:*
* *Жігітім, кісі өлтіргендер өлім жазасына кесілетінін білесің бе? – деді.*
* *мен ешкімді өлтіргенім жоқ.*
* *Таксидің шоферіне у бергеніңді өз көзіммен көрдім ғой. Бұл кісі өлтіру емес пе?*
* *Қызғаншақтықтан жасалған іс қой, Ғанеке.*
* *Бақытжан аяғының астында жатқан моторды айналдырып темірге қол салды. – Және дәріні өзіңіз бердіңіз.*
* *Жігітім, түзу отыр, ол темірмен мені ұрам дегенше, жайратып салам! ‒ деп педжактың астынан пистолеттің тұмсығын қылтитып көрсетті.*
* *Сен кімсің? Менде не жұмысың бар?*
* *Кім екенімді қалаға барған соң білесің [38, б. 225].*

Осы диалогта қылмыскердің өзінің қара басының қамын ойлайтын менмендігін, зұлым жан екенін көруге болады. Қылмыскердің детективпен әңгімелесуі қарама қарсы сипатта өрбиді. Бірі – екіжүзді, зұлым, екіншісі – қарапайым, адамгершілігі мол. Әрқашан әдептілікті талап ететін Бақытжан тұлғасы. Көркем туындының сюжетінің дамуы үзіндідегі диалогтың көмегімен анық байқалады. Оқырман ізкесуші мен қылмыскердің арасындағы қарым-қатынастың мән-жайын ұғынып, мәселенің неде болғанын ұғады. Жазушының әрбір шығармасына көз салғанда, өмір шындығына куә боласың.

Ғалым З. Қабдолов: «Адам сөйлесе, сөзінен-ақ оның кім екенін көруге болады» [82] дегені тап осы үзіндіге сәйкес айтылған пікір деуге болады.

Жазушының «Қастандық» повесінде: «*Кузменко үй ішін тінте қарағанмен Петрушкиннен басқа кісіні көре алмады. Стол үстіндегі рюмкаларды көрсетіп:*

* *Қонақ сыйлағансыз ба? Жұрттың бәрін даттап жатырсыз, жақтырмайтыныңыз бар, сыйлап қайтесіз? – деді. Петрушкин шүңірек көзін төмен түсіріп, күрсінді. Бүгін байғұс кемпірдің туған күні еді.*
* *Начальник жолдас, әнеукүнгі ұсталған қатынның ісі не болды?*

*Сазайын тартқан шығар?*

* *Кім туралы айтып тұрсыз?*
* *Әлгі біздің қатынның сумкасы табылған әйел ше?*
* *Ә, Маслованы айтасыз ба? Қашып кетті. Ұстатпай жүр*» [54, б. 236].

Осы диалог үлгісінен байқайтынымыз – қылмыскер Петрушкин бойындағы өтірік, жағымпаздану, екіжүзділік, қорқақтық, жағымсыз мінездің барынша көрініс табуы. Бұл повестен үзіндіні бекер алып отырған жоқпыз. Кейде кейіпкер характерін ашуда диалогтан кейінгі автор ремкарларының да рөлі зор болады. Талғат пен Кузменконың алғаш тілдесуі болғанына қарамастан, екі сұхбаттасушының да күрделі тұлға екені және әрқайсысының да характер ерекшеліктері айқын байқалады.

Көркем шығарма мазмұнында аталған кейіпкерлердің характерін таныту үшін автор қауіпсіздік қызметкері мен қылмыскердің қарым-қатынасын арқау етіп, көбіне диалог арқылы ашуға ұмтылады. Ол диалог автордың қулық, мансапқорлық сияқты қасиеттерді ашық танытуға көмектеседі.

Мын бір тағы мысал үзіндіде: «*Осылайша, Байкин сол түнгі тауда жарып шыққан жаңғырық құлағынан кетпей, түні бойы ұйықтай алмай шығатынын айтып ағынан жарылды. Оқиғаның шешімінде Байкин мен Жалакинді ертіп Тілектің денесін іздеді. «Тілектің денесін жағаға алып шыққанда, Банков бетін басып жылап жіберді.*

1. *Қандай қатыгез сорлы едік. Құрыдым ғой енді! Шелковников естірте қысқа жауап қатты.*
2. *Арақ түбі – азап !»* [65, б. 253.]. Бұл автордың қылмыскерге әрі азғындап бара жатқан қоғамға берген жауабы секілді.

Менің бұл пікірім Мәткерім Әкімжановтың: «Кемел Тоқаев – өзі өмір сүрген қоғамның қасіреті болған жат тірлікті шытырман оқиғаларға желі етіп, сабақ алар, салмақты мұра қалдырған дарын иесі еді. Оның қаламынан туған еңбектерінде отаншылдық рух, ұлттық патриотизм тайға таңба басқандай көрініп тұратын», [42, б. 252] ‒ деген пікірімен үндесетін секілді. .Жалпы, Кемел Тоқаев кейіпкерлерінің сөзі ауызекі тілге мүлдем жақын емес. Оның шығармалары көркем диалогқа құрылған. Қаламгердің шығармаларында суреттелетін сұрпал сұм тағдырдың бейнесін көз алдымызға әкелгенде санамызды бір сілкіп , жан-дүниемізді бір қозғап жіберетіндей күйде боламыз. К. Тоқаев тек қана суреткер ғана емес, адам жанының құпия сырларын білетін ұлы тұлға, әрі ойшыл деуге әбден болады.

Шығармада автор монолог тәсілі арқылы уақиғаны жан-жақты аша отырып, ішкі және сыртқы монологта болып жатқан оқиғаның сыр-сипаты беріліп, кейіпкердің психологиясы ашылады.

Көркемдік зерделеуден өтетін өмір шындығының сенімділігіне айқын кепілдердің бірі – кейіпкер сөздері. Қаһарманның тек өзіне хас дара характері оның сөйлеу мәнерінен көрінеді. Бұл әрине, диалогтың эстетикалық мәнін анықтайды. Монолог арқылы да мінездер ерекшелігі, ойлау сипаттары, образдың дүниетанымдық арналары өрнектеледі. Шығарма идеясының небір нәзік тұстары, кейде автор мақсатының басты дәні ішкі сөздер ағымымен бедерленеді. Ашық тілдесулердегі тәрізді үнсіз ойлауда да образдың даму логикасына сәйкес психологиялық дәлелдемені керек қылатын сюжеттік- композициялық бастаулар шешімі жатады [80].

Жазушы мәтін ішіндегі монологқа жүгініп, кейіпкердің психологиясын, ішкі жай-күйін және толғанысын терең ашуы – бұл көркем шығармада монологты қолданудың мақсаты болып табылады. Оқырман шығарма кейіпкерінің ішкі сезімдерін түсініп, кейіпкердің өзімен сөйлескен сәттерін оқығаннан кейін таң қалдырады.

Қазақ ғалымдарының ішінде монолог жайында Г. Пірәлиеваның «Ішкі монолог» деген еңбегі бар. Көркем прозадағы бейнелеу тәсілдерінің бірі – ішкі монолог (іштей ойлау, кейіпкердің іштен айтатын сөзі, өзін – өзі іштей саралау, ойлау ағымы) көрінісі жан-жақты қарастырылып, арнайы зерттеу нысанына айнала қоймады [82].

Қаламгердің әр шығармасында кем дегенде 4-5 монологты кездестіреміз. Монологтар туындыға нәр береді. Соның ішінде осы мақаланың зерттеу өзектілігі монологтар жиі ұшарасады деген мақсатпен К. Тоқаевтың осындай шығармалары талдауға алынды.

Қаламгердің «Сарғабанда болған оқиға» атты повесінде де монолог әдісі жақсы қолданылған. Көркем шығарма кейіпкерлерінің монологы арқылы жазушы көп жайтты анықтайды. Сонымен қатар, автор монологтары арқылы кейіпкердің психологиялық жай-күйін, ерекшелігін, мінездемесін қалыптастырады. Шығарманың өзі монологтан басталады. *«- Е, жаратқан. Жалғызымның жанын сақтай гөр! Дүние қызығын көрмей өткен сорлы пендеңді аясаңшы. Жиырма жыл бойы мәпелеп өсірген бақытым, үмітім емес пе еді. Менің көрген азабым аз ба? Жақсылығыңды мен бейбақтың басына үйе бер. Тек жалғызымның жанын қалдыр!* [65, б. 17]*. Бұл – баласы Рахымы жараланып, қан жұтып келе жатқан апасының зары. Бұл* үзіндіде қаһарманның өз басы ғана емес, өзі туралы айналасының пікіріне үрейлене қарайды. Мұндағы монологта қолданлыған эмоционалды-экспрессивті сөздер, лепті сөйлемдер шығарманың табиғатын нәрлендіре түседі.

«Солдат күделігінен» деп аталатын күделігіндегі үзіндіде «*Әскери училищенің курсанттары лейтенант атағын алу үшін емтихан алып тапсыруға әзірленіп жатқан. Көңіл көтеріңкі, ертең бәріміз сары ала киім киініп, жылтырауық түйме тағынып командир боп шығамыз. Сол емтихан*

*алдында ірі тактикалық жаттығу сабағы өтетінін батальон командирі айтқан. Кезекші түн ішінде жатқан курсанттарды «Подьем» деп оятқанда сол тактикалық сабақ шығар деп ұқтық»* [38, б. 6]. Және «*Бұрын саптан шығып, тәртіпсіздік жасағанда ұрысып, зекіп тастайтын. Бұл жолы өйтпеді. Тасырлап жүгіріп бара жатқан Мейірмановқа командир назар аудармады. Кеңшілік мол. Мейірманов шапшаң оралды. «Білдің бе? дегенде ол бірден жауап қатпады. Әлден соң барып, «Бізді соғысқа жіберейін деп жатыр! – деді. Өңі құп-қу болып кеткен*» [38, б. 7]. Осы тұста автор әр түрлі кейіппен сөйлейді, кейде өз аузынан немесе хат бойынша сөйлеп отырады. Егер көп есебінде сөйлеу – жазушы өзі қатыспай, бөгде түрде мәлімдеу. Қаламгер болған оқиғаны ақырындап жазып отырады. Мұнда қаламгер бұл оқиғаны білетіні туралы, ол туралы түсінік бермейді. Сөйлеу басты қаһарманның өз аузынан айтылады. Болған оқиғаны қаһарман тәпіштеп, өз аузынан сөйлей береді.

К. Тоқаев шығармаларындағы монолог пен диалог түрінде қолданылатын кейіпкер сөзі бірде шығарма оқиғасын өрбітуге қызмет етіп, сюжеттік- композициялық тұрғыдан, енді бірде кейіпкер характерін ашу, образ сомдау, кейіпкердің көңіл-күйін білдіру, автордың идеясын, позициясын анықтау т.б. тәрізді авторлық мақсатты жүзеге асыру тұрғысынан көркемдік тәсіл ретінде шеберлікпен пайдаланғанына көз жеткіздік. Біздің бұл пікірімізге К. Тоқаевтың шығармаларындағы өзіндік өрнекпен қолданылған кейіпкер сөзінің мысалдары дәлел бола алса керек.

Қортындылай келе, қаламгер шығармаларының ерекшеліктері қандай деген мәселеге келетін болсақ, ең алдымен мына жайтқа назар аударамыз. Ол – жазушы шығармаларында баяндалатын оқиғалармен бірге кейіпкерлердің болмыс-бітімі мен мінез-құлқы, кәсіп-дағдысы, тұрмыс-тіршілігі қоса ашылып отыруы. Бұдан басқа, жазушы еңбегіндегі өмірді тануы мен бағалауы, қоғамдық жағдайға, адами мұраттарға ден қою негізінде күнделікті қарым-қатынаста, тұрмыс-тіршілікте орын алатын келеңсіз көрініс, кереғар жайттардың себебі мен салдарына, қастандық пен сатқындық сырларына мән береді. Оның қоғамға, адамдар қарым-қатынасына, өмірдің даму үрдістеріне кері әсері барын да шығармашылық аясында кең түрде көрсетеді. Демек, детективті әдебиет, оның жазушы К. Тоқаевтың шығармашылық мұрасы арқылы кең өріс алуы – мәнді құбылыс, көркемдік өріс екені анық.

## Жазушы стилі және көркемдік амал-тәсілдер

Әдеби жанрдың қай түрі болмасын, жазылған туындыны бірегей ететін автордың стилі болып табылады. Автор өз шығармашылығы арқылы оқырманға ойын, идеясын жеткізе отырып, оларға эстетикалық, рухани тұрғыдан әсер етеді. Және бұл мақсатқа жетуде жазушының жазу мәнері, ой көркемдігі, шығарманың композициялық құрылымы, көркемдік бейнелеуіш сөздердің ұтымды қолданылуы тәрізді маңызды факторлар жетекші рөл атқарады. Ал,

оқиға желісінің бір уақытта қатаң логикалық түрде және шытырман өрбуін, шынайы өмір, фактілермен үйлесім және сабақтастықты талап ететін детектив жанрында көркем ой мен сөзді тоғыстыру қиынға соғады. Әрі жазушының табиғатында сөз өткірлігімен қатар қырағылық пен әуесқойлық, байқампаздық пен қисын, тіпті ізкесушілік пен тыңшылық қабілеттердің болуын талап етеді. Сонда ғана оқырманды үйіріп, арбап әкететін, шытырманның ішіне өзі кіргендей, әр кейіпкердің жан күйін, эмоцияларын, қимыл-қозғалысын, оқиға орын алып отырған уақыт, мезгіл, кеңістікті сезінетіндей, шиеленістің шешіміне жету үшін әр жолын тағатсыздана оқитын детектив дүниеге келеді.

Академик З. Қабдоловтың пікірінше, адам тағдыры – жазушы үшін шығарма арқауы ғана емес, өмірді танудың өзгеше тәсілі де: өмірде көрген тірі адамдар туралы, көбіне суреткердің сол адамдар өмір сүрген қоғам туралы көзқарасы қалыптасады, нәтижесінде сол қоғамдық шындықты көркем жинақтау мақсатынағы творчестволық әрекеті басталып кетеді. Демек, әдебиеттің предметі – адам дегенде, әңгіме дайын әдеби қаһарман жөнінде ғана емес, қаламгердің сол қаһарманды жасау үстіндегі барлық творчестволық әрекетінің ойы-қыры, қия-қалтарысы туралы болуға тиіс [82, б. 167].

Ал жазушы М. Мағауин өзінің ғұмырбаяндық хамсасында, қазақ тілі – асыл сүйегі, табиғи болмыс-бітісі, тума қасиеті тұрғысынан алғанда, әлемдегі ең бай, ең әсерлі, ең оралымды, мағынасы терең, қуаты зор, әуезі сұлу, түрлену, жетігу, даму мүмкіндігі шексіз, ғажайып сырлы тіл. Ұлы Абай қолына қауырсын қалам алған кезде, тұсындағы ең үлкен әдебиеттің ең ұлы өкілдерінің өзінен артық мүмкіндігі болды. «Алыстан сермеп, - Жүректен тербеп, - Шымырлап бойға жайылған, - Қиюадан шауып, -Қисынын тауып, - Тағыны жетіп қайырған, - Толғауы тоқсан қызыл тіл» деген сөз жалпы тіл атаулыға емес, ең алдымен қазақ тілінің қуат, құдіретіне байланысты [83].

Стиль – жазушының өзі, болмысы мен мінезі. Киелі мұрамыз-сөз өнерін еркін меңгерген қаламгер туындыларының өрнегі мен бояуы мейлінше қанық. Әдебиетке қатысты, тілге қатысты, грамматика мен логикаға қатысты көркемдік құбылыстарды бейнелейтін әдеби элементтерді, әдәс-тәсілдердің бәрін-бәрін ұшыратасың. Тілге аса жауапты қарайтын, әр сөзді өте жоғары талғаммен қолданатын кіді жазушының көне сөздерді қайта жаңғыртып тірілтудегі шеберлігіне тәнті боласың. К. Тоқаев шығармаларын зерделей, сүзіп оқыған әркім-ақ оның өзі жасаған, өзі тудырған сөздерді де анық аңғарар еді. Сөзді ойнату, сөзді нұрландыру, сөзді мінездету, сөзді суретке айналдыру оңай емес. Оған да белгілі мөлшерде дәлдік керек, өлшем, елеп-екшеу қажет. Тұрақты фраза, тәмсіл тіркес, мақал-мәтел, шырайлы штрих, сөз-сурет, пейзаж- полотно жасау – әдеби әдіс-тәсілдердің хас зергерлеріне ғана тән. Көркем шығармада халықтық тіл мол мұрасын пайдаланудың өзіндік қолтаңасы бар. Троп түрлері, метофора, эпитет, теңеу, аллегория, алогизм, антитеза, монолог, шендестіру, градация, ирония, тұспалдау, кейіптеу сияқты толып жатқан әдеби терминдердің мән-мағынасын, сыр-сипатын жарқыратып ашып көрсететін

жекелеген сөздерді, тұтас сөйлемдерді, ұзақ абзацтарды сүзіп, іріктеп шығудың өзі қыруар еңбекті қажет етеді.

Өкінішке орай, бар әлемге аса танымал, көпшілік сұранысқа ие детектив жанры қазақ әдебиетінде біраз кенже қалып келеді. Бірақ, жас буын жазушылар сабақ алатындай, детективке тән барлық элементтері сай негіз қаланған. Қазақ әдебиетіне толыққанды детектив деп атауға болатын туындылары және онымен қоса жанрды алып келген Кемел Тоқаевтың жеке дара стилі, тіс қаққан шеберлігі, тіл байлығы әр шығармасынан байқалады.

К. Тоқаевтың қазақ әдебиетінің детектив жанрын дамытумен қатар, қазақ тілінің бай қорына үлес қосты. Жазушы суреттеудің, баяндаудың, бейнелеудің, бірнеше түрін еркін пайдаланды. Жазушы шығармаларындағы тілінің дәлдігі, суреттеулерінің айқындығы – Кемел прозасының ерекше қасиетін байқатады.

Кез-келген шығарманың тілі – белгілі бір дәрежеде жазушының суреткерлік дәрежесін, стиль ерекшелігін көрсететін фактор деп білеміз. Көркемдік мазмұн, стильдік құрылым жазушылардың барлығында бірдей бол бермейді. Себебі, әрбір суреткердің өмірлік құбылыстарды көркемдік тұрғыдан тану деңгейі мен қабілеті, тіл құралдарын талдап қолдануы түрліше болып келеді. Әр жазушының өзіне тән тіл ерекшелігі, дара стилі болады.

Кесте 7 (А) - К. Тоқаев туындыларында қолданылған тұрақты тіркестер мен мақал –мәтелдер мысалдары. (Қысқартылып берілген түрі, толық нұсқасы астында)

|  |  |
| --- | --- |
| Тұрақты тіркестер | Мақал-мәтелдер |
| жегенім желім боп кетіп жатқан, күндердің сиқы мынау, қуанышым қойныма сыймады, табаныңнан тозып жабулы қазан жабуымен қалсын [84, б. 21]; | от алуға келген әйелдің отыз ауыз сөзі бар, мыңның түсін білгенше, бірдің атын біл дейді, ақылдасып пішкен тон келте болмайды, бұқаның өзі қартайса да, мұрны қартаймайды [84, б. 307] |

|  |  |
| --- | --- |
| Тұрақты тіркестер | |
| «Қастандық» повесі | сырын бүгу, кір жуытпау, көзі шарасынан шығу, киім көк, тамақ тоқ, бойын қуаныш кернеу, мойнына алу, бір құдай куә, қаза табу, ізін суыту, күдік көмейден кетпейді т.б. |
| «Сарғабанда болған оқиға» повесі | көзге түсу, ақылынан адасу, қара жамылу, аузынан түскендей, қол ұшын беру, миына кірмеу, қолы жеңіл, жанын қоймау, үміт үзу, жолын кесу, төрт көзі түгел, бетіне шіркеу түсіру, бағы байлану, жұмырына жұқ болмау, отпен ойнау т.б |
| «Түнде атылған оқ» повесі | ит тұмсығы батпау, көзі шарасынан шығу, түсі қашу, бой бермеу, ала көзбен ату, төбесі екі елі көкке жету, cу сепкендей басылу, аузында сөз тұрмау, жар құлағы жастыққа тимей жүгіріп жүру, көз тігу, ішімді жылан жалағандай, үстінен ауыр жүк түсу, қараса кісінің көзі тоймайды, екі сөйлемеу т.б. |

Тыңдаушысына ерекше әсер ете отырып, бірден көңіл аудартады. Бұл дегеніміз сөйлеу мәдениетінің ұлтқа тән өзіндік көрінісі болса керек. Бұл тіркестердің прозада атқаратын қызметі зор. Фразеологизмдер көркем шығарма тілінде тек тілдік көркемдеуіш құрал ғана емес, олардың көркем шығарма тілінде үнемі дайын тілдік тұлға түрінде ғана қолданылмай, қажетті тұстарда құрылымдық жағынан өзгеріске түсіп қолданылатын жағдайлары да жиі кездеседі.

Қаламгер шығармаларындағы кейіпкелердің іс-әрекеті мен көңіл-күйін, ішкі сезімін аса дәлдікпен суреттей отырып, уақыт пен кеңістікті оқырманына ерекше байқатады. Мысалы, *Кузьменко енді байқады: сидиған жалағаш теректер жапырақ төгіп, жердің көгі едәуір көтеріліп қалған.* Кейіпкерлерінің портретін, олардың жай-күйін анық етіп суреттейді. Мысалы: *Қоңқақ мұрын, дөңгелек қарын, маймақ аяқ, тапал кісі. Күрек тістері алтын. Отын жағып, түтінін түтетіп отырған таянышынан айырылу оңай ма оған. Өзі де милау боп кетті білем Танадай көкжал төбет..., ...табаны табақтай нағыз қасқыр төбет..., ...қылыштай азу тісін ақситады [84 б. 11].*

Детективті әдебиетте жоғарыда атап айтқандай көп кездесетін тәсілдер ол әрине монологтар мен диалогтар. Мысалы «Қастандық» повесіндегі мына үзіндіде қылмыскердің жай-күйін былай сипаттайды: *Ол өңменінен өткен салқын көзден жүзін тайдыра беріп, ауыр күрсінді.* Шығарманың басында қылмыскердің бейнесін атымен атамай, сырт келбетінің бейнесі арқылы байқатып тұр. Мысалы: *Сары сақал Кузьменконың назарын өзіне аудару үшін ақырын ғана жөтелді. Сары сақал* *күз басқан жалғыз қолымен тер сіңген кепкасын мыжғылап, булығып сөйлей алмай, көз жасын төгіп-төгіп жіберді.* Бұл мысалдарда кейіпкерлердің іс-әрекеті, қимыл-қозғалысы етістікті тұрақты тіркестермен баяндалып тұр. Ал, мына мысалда: *Кузменко асықпай отырып, Петрушкинді сөзге тартып, болған оқиғаны ұқпақ еді*. *Тәңір алғыр, өршеленіп, өшігіп тұр еді. Сізді таныды білем. Үні өше қалды, ‒ деді де қақпаға қарай иек тастады [84, б. 12].*

Сонымен қатар, детективке қатысты тұлғаның әр нәрсеге мән беруі яғни әр детальдарға назар аударып сыни ойлауы қаламгердің бойынан байқалып отырады. Мысалы, *Майор Кузьменко көктемнің жомарт шуағына ойлы жүзін тосып, жасаурап ашыған көзін уқалап, керіле дем алды*» [84, б. 18]. Бұл жерде кейіпкердің әрбір қозғалысы оқырманның көз алдында тұрғандай елестейді.

К. Тоқаевтың шығapмaлapындaғы бeйнeлі сөздepгe назар аударсақ, суpeткepдің идeясынaн туып, сөз apқылы бepілгeн нe біp oйдың көpінісін байқаймыз. Сөздepдің peңін кіpгізіп, aжapлaп, көpкeмдік жaсaп үйлeсімгe кeлтіpуінің өзі әр алуан тәсілдep apқылы бepілгeндігінің куәгepі бoлaсың. Әсіpeсe көpкeм шығapмaдa қoлдaнылaтын көpкeмдeгіш құpaлдың біpі, зaттың нe құбылыстың aйpықшa сипaтын, ерекшелігін, сaпaсын aнықтaйтын бeйнeлі сөз – эпитeтті пaйдaлaнудaғы шeбepлігі oқыpмaнның көңілін epіксіз бaуpaп әкeтeді. Эпитeтсіз тіпті aйтapыңды aнықтaу, суpeттeп oтыpғaн нәpсeңді нaқтылaу мүмкін eмeс eкeндігін төмeндeгі жoлдap apқылы мoйындaтaды. Мысалы, *Ол өңменінен өткен салқын көзден жүзін тайдыра беріп, ауыр күрсінді [84, б. 7] Бір сөйлемнен бірден өңменінен өту, жүзін тайдыру* фразеологизмдері мен *салқын көз* эпитетін байқауға болады*.*

Кесте 7 (Б) - К. Тоқаев шығармаларында қолданылған көркемдегіш құралдар

|  |  |
| --- | --- |
| Теңеу | Мағынасы |
| Судағы балықтай мылқау  Егіз қозыдай тете өстік  Күмістей таза | Көшпелі өмір салтымен өмір сүріп, төрт түлік мал тіршілікпен тірліктің ажырамас бөлігі болған қазақ халқы үшін *егіз қозыдай* деген теңеудің пайда болуы еш сұрақ тудырмайды деуге болады. Тілдегі қолданыстардың өмірге келуі оның тіршілік көздерімен байланыстылығы даусыз. Екеудің егіз қозыдай өсуі көз алдыңа тату-тәтті, бір-бірінен айырылмай, бірге ойнап, бірге күлген балалық шақтың көрінісін тудырады. Балықтай мылқау дегені, үндеместің ым деп бір дыбыс та шығармауын білдіретін, әсірелеуші әсерге ие теңеу. Күмістей таза, саф күлкі теңеуі де қазақ халқына жат нәрсе емес. |
| Эпитет | Мағынасы |
| *Ол өңменінен өткен салқын көзден жүзін тайдыра беріп, ауыр күрсінді* | *Бір сөйлемнен бірден өңменінен өту, жүзін тайдыру* фразеологизмдері мен *салқын көз* эпитетін байқауға болады*.* |

|  |  |
| --- | --- |
| Метафора | Мағынасы |
| *Кәрі бөрінің кассиршадан көңілі аулақ емес екенін сезетінмін. Сол арқылы білдім* | Тәжірибесі бар егде жастағы қылмыскерді *кәрі бөрі* деп атайды. |
| Ал мен сол қылмысымды жасырамын деп, жиырма жылдан астап азап шегіппін. Тән жарасының емес, жан жарасының азабын тарттым | Жара дегеніміз – шыққан жерін ауыртып, сыздататын, емді қажет ететін дүние. Сол себепті де жан жарасы туралы сөз ететін адам еріксіз аяушылық сезімін тудырады. |
| Ирония | Мағынасы |
| *Милиционер деген заң жолымен жүретін адамдар. Көк жағалылардың жайысізден гөрі бізге мәлім* | Бұл тұста милиционерді көк жағалылар деп мысқылдауынан қоғамның екіге бөлінгенін байқатады. |
| Аллитрерация | |
| Жалаң ой, жалған дәлелдермен ұштасса, ақиқат түбіне жетпейсіз.  Мен одағай оспақтан көрі бұлтармас дәлелді ұнатамын.  Мен жасқаншақтың жасық жасынан жиренемін.  Әр істің әрпін санап шықпай, қағазға қол қойылмайды | |
| Қазақшаланған орыс тілді сөздер | |
| жұмысшы поселкесі, пельмен, семья, майор, машина, пасха, кепка, гармонь, полковник, кресло, линия, стол, губерния, фамилия, село, ателье, шіркеудің попы, ателье, сумка, папирос, ресторан, бандиттер, рюмка, сигнал, кабинет, трубканы алды, участок, право, чемодан, прожектор, фонтан, поднос толы  шөлмектер, сигарета, шайка, конфет, пенсия, документ, автомат будкасы, кассирша, фотовитрина, китель, госпиталь, жулик, киоскі, бюллетень, шофер, шпана, райфо, училище, сервант, коллектив, клиент, блокнот, пиджак, портфель, листовка, препарат. | |

Сонымен қатар, кейіпкерлердің ашу үстіндегі эмоцияларын да білдіреді. *«Cен ит, аузыңды жап!»* [80, б. 99];  *Мына күшіктің жолдасы ма? Ұрының қайда екенін шапшаң тауып берсін. Ей, тұр деймін саған. Ит неменің бақыраюын қарашы, – деп, қарулы қол омырауынан бүріп ұстап тік көтерді*.

Әдeби тілгe үстeмe мaғынa бepіп, oның көpкінe көpік қoсaтын, сoл apқылы әдeби шығapмaның мaзмұнын құнapлaндыpып, пішінін aжapлaндыpaтын көpкeмдeу құpaлдapының біpі тeңeуді жазушы өз шығapмaлapындa шeбepлікпeн қoлдaнып зaттың, құбылыстың epeкшe бeлгілepін көpсeтпeй құбылыстapмeн сaлыстыpa бeйнeлeгeндігін бaйқaтaды.

Детективті әдебиетте оқиғалар сатқындық пен жауыздық, ұрлық-қарлық, дұшпандық, алдап-арбау эмоциялары болғандықтан жазушының шығармаларында экспрессивті теңеулер көптеп кездеседі. Мысалы, *Жә, жетеді, өзім айтам, – Тюнин Хакімге оқты көзімен қарады. Менің өз басым арызды қаламаймын, домалақ арызға сенбеймін. Ей, Рахым, мен сорақы іс жасаппын. Қызығыңды көре алмағандай болыппын. Бұл өкпем түзу ниетімнен шыққан еді [84, б. 165]. Бұл* эпитетік тіркестері әбден тұрақтанып кеткен, алғашқы екеуісі тіптен екі сыңар бір болып қана тиісті мағынаны бере алады. Домалақ арыз тіркесі әлі де қолданысқа ие болса, қара қағаз ұғымы ескіргенін атап өткен жөн.

Детективті әдебиетте келесі маңызды детальдардың бірі – уақыт пен қашықтық. Жазушы шығармаларының барлығында қазақы ұғымдағы уақыт пен қашықтықты өлшеу атауларын молынан кездестіреміз: *қас қараю, ымырт жабылу, табанда, табан астында, шаңқай түс, екі кештің арасында, ақшам алдында, тауық шақырған кезде, тапатал түс, көз көрім жер.* Мысалы, «Петрушкиннің әйелі екі *кештің арасында* ыңжыңсыз ғайып болып кеткен». «*Қас қарайып, ымырт жабылды*». Ал, *шаңқай түсте* бақандай бір адам жоқ болып кеткен [84, 9 б.]

Уақытпен қатар жазушы қарапайым тірлікте орын алатын жайттар мен кейіпкерлерді айнытпай көрсетеді. Диалогтардағы ауызекі сөйлеу тілі де оқырманды шынайы өмір жағдаяттарына алып келеді, ойдан құрылған ештеме жоқ секілді. Селоның кемпірі – кемпір, шалы – шал, жасы – жас күйінде көз алдыңа келеді. Жағымсыз кейіпкерлер, дөрекі сөздер мен қарғыстары да қаз қалпында беріледі: *Өзі тілді* неме *екен.* Тәңір алғыр, *өршеленіп, өшігіп тұр еді. Сізді таныды білем. Үні өше қалды, – деді де қақпаға қарай иек тастады. Бұл да сондай* сұмпайының *бірі. Кузьменко «Осы* антұрған *мені алдап тұрған жоқ па ?» – деп Петрушкинге тесіле қарады. Ал, өзіңізді жұрттан ала бөтен қуыс кеуде,* топастардың *қатарына қоссаңыз, ерік сіздікі. Әйткенмен, алаяқ* сұм *әйел көкейімнен кетпей қойды.* Ой, *көктей солғыр, жалмауыз.* Алжыған албасты неме, *сенен ешкім ақыл сұрап тұрған жоқ.* Түрің құрысын, сайқал неме, *сен біреудің басын жұтарсың*! [84, б. 242].

Ерекше атап өтетін тағы бір жайт, автордың кейбір сипаттаулары, сөз саптауы шарықтау шегінен асып түскендей, ойлар бірінен кейін бірі ерекше ұйқаспен астасып, эмоциялар шиеленісіп, ерекше тіркестер тіз қатарынан орналасып, оқыған адамның айызын қандырады. Мысалы: *Айлашыл неме, алар жемін алыстан көздеп, жымын білдірмейді. Тобы шымыр, жігін ашпайды. Бәрі қанды қол қасаптар. Бәлемнің сайқалдығын қарашы, құрдай жорғалайды. Мен мұның сиқыр жынын қағып тастайын!. Бастықтар алдында жалтақ, айтқанды екі еткізбейді. Өткір ұстарадай лыпып тұр. Басына іс түссе, бұғып кетер жасқаншақ. Бірдеме өзегімді өртеп күйдіріп бара жатқан секілді. Мұндайда кісінің сіркесі су көтермейді екен [84, б. 15].*

Сонымен қатар, жазушы шығармаларында көзге оттай басылатыны – кейіпкерлер арқылы берілетін гуманизммен ұласқан детективтік философия. Автор туындыларындағы милиция, майор, капитан, подполковниктер көбіне өз ісіне адал, білікті де білімді, ұшқыр ойлы жағымды кейіпкерлер.

Жазушы стилінің тағы бір ерекшелігі орыс тіліндегі сөздердің қолданылуы. Бірақ бұл таңғалдыратын жәйт емес, автордың өмір сүрген уақыты, сол замандағы саясиәлеуметтік, тілдік ахуал сол күйде еді. Және автор бұл жағдайды айнытпай жеткізеді: «*Жолдас начальник*, күйікке душар кісіден не хал сұрайсыз? Алдымен *жүз грамнан*, сонан соң екі жүзден құйдырдық «Келісімен ыдысаяқтарды жуып, *пельмен* пісірдім», «Галина Петровна Маслова да *семья* дәстүрін берік ұстады», «Қонақтың *документін* сұрап, зіркілдеді дегені бекер шығар, келінім. Милиционер деген заң жолымен жүретін адамдар» «Милиционердің дөрекілігін елемей итіне конфет тастады емес пе?» [84, б. 45].

Сонымен қатар, жазушы сол кезеңдегі орыс тіліне шорқақ село тұрғындарының да сөйлеу мәнерін көрсетеді: *«Қайдан білейін, шырағым...*Лөктірдің *өзінен сұрасаңшы»* [84, б. 169]. Лөктір дегеніміз – доктор.

Осы аталғандардың ішінен қылмыстық өмірге қатысты *шайка, шпана, бандиттер* сөздері: «Бұдан бір жыл бұрын Шамадиновтың *шайкасы* ұсталғанда

«қымбат мүлікті Соломон шаштараз арқылы өткізіп жүрміз» деп көрсеткен еді» «Қаланың уақ *шпаналары* Хакімді көрсе тымтырақай қашатын», «Оған ұзақ уақыт қолға түспей тобымен құтылып кетіп жүрген *бандиттерді* анықтау тапсырылғанды», «Өткен түні бір топ *бандиттер* сақтық кассасына түскен.

Күзетшіні өлтіріп, сейфтен өздерімен бірге алып кетіпті», «*Бандиттер* әлі қолға түскен жоқ. Қалғанын келген соң сөйлесерміз» [84, б. 138]. Бірақ бұл тілдік құбылысқа қарамастан, қай шығарманың болмасын өн бойынан байқалатыны – жазушының туған халқының дәстүріне, әдетғұрпына деген зор құрметі. Соғыстан кейінгі қиынқыстау замандағы қазақ халқының адамгершілік, мейірбандық пен қонақжайлылық қасиетін айнытпай паш етеді. Қазақтың қонақжайлығы, келген қонақты құдайындай күтетіндігі, ұлтына, түріне, дініне қарамай, құдайы қонаққа үнемі төрін беріп сыйлайтыны әр туындыдан айқын көрініп тұрады. Қазақтың ұлттық тағамдары, торсықтан құйылатын қымызы, қуырдағы, шайы мен бауырсағы барлығы шығармаларынан орын тапқан. Кейіпкерлерінің аузынан «*О не дегенің, балам. Сен қонақсың. Мейманды құрметтейтін әдетіміз бар. Құдайға шүкір, қазақтың малы қонақасыдан кеміп көрген емес. Атамыздан қалған сыйқұрметті бұзбайық*» [84, б. 285] деген қазақылық байқалып тұрады. Келген қонаққа деген зор құрмет, бірден мал сойып, кәдесін берер тұсын:

*«– Ағасы, малға әуре болмаңыз. Біз жаңа ғана тамақ ішіп шықтық. Ықыласыңызға ризамыз, – деп жалынып еді. Жабағының әйелі состия қарады:*

*– Мұнысы несі? Қой, жаман ырымды бастамаңдар. Қазақ кәдесін білмейтін қандай жансыңдар! Жабағы күлді»* деп, қонақты жөнжоралғыға сай күтпеуді тіпті жаман ырымға балайтынын да жазушы кейіпкерлері арқылы танытады. Құдайы қонаққа деген халық ілтипаты «*Бұл жерде де елжұрт бар. далаға келгендей болма. Үйге кір. Құдайы қонақтың жөні бөлек. Барымызға риза боласың*» деген тұстан байқалады. Жазушы қазақы гастрономияны да ерекше көрсетеді: «*Менің кемпірім, байғұс, сүйексіз тамақ жасамайтын. Қуырдақ қуырса да омыртқа, қабырға секілді бірдемелерді майдалап шауып, етке қоса салатын. Тісіміз сүйекке тиеме, тамақ ішкен құрлы болмайтынбыз*» [84, б. 6-7]. Қазақтың балдай тәттті қымызы жиі әңгіме етіледі: *«Қалампыр керегедегі торсықты шайқап, пісіп, тегешпен қымыз әкелді. Баппен күтіп ұстаған қымыз балдай тәтті. Қымызды қышқылтым сусын санап, дәмін жақсы ажырата білмей тұшырқанатын Нәсір тоқтамай екі кесесін қатарынан сімірді*». Кейіпкерлерінің көзқарасы арқылы автор қала баласына таңсық ұлттық материалдық мәдениет элементтерін де сүйіспеншілікпен жеткізе алған: *«– Мында кіріңіздер, – деді. Қонаққа арнап салған ба, бөлме тым үлкен. Еденге сырмақ төсеп тастапты. Талған мұндай әсем өрнекті көрген емес еді. Ақ киізге барқытты мүйіздеп ойып, сары жібек жіппен әдіптеген. Шам жарығымен жайнап көздің жауын алады. Үстіне жата қалып аунағың келеді»* [84, б. 150].

Көптеген халықтарға мекен болған қазақ даласындағы ұлттар арасындағы тату өмір де көрініс табады. Қазақ орысты қуырдағымен сыйласа, орыс қазақты борщ пен жартылығымен сыйлап жатады. «Сарбағанда болған оқиға» шығармасында қаладан келген жас қазақ жігітін Захар Антонович *«– Кемпір, бірдемең бар ма? Алып кел. Жас қонақ татсын. Алматы бірталай жер. Жол жүріп қарыны ашқан шығар. – Кемпір ыстық борщ пен жартылық әкеп қойғанда: – Мынау менің кәрі серігім Акулина Захаровна деген»* – деп күтіп алады.

Жазушы стилінің өзіне тән тағы бір ерекшелігін сөз ету үшін белгілі әдебиеттанушы Герольд Бельгердің «Казахское слово» еңбегіндегі қазақ тіліндегі қос сөздерге қатысты ойына назар аударсақ:

«Оқырманның назарын қазақ тілінің тағы бір ерекшелігіне аударғым келеді: бұл қос сөздер. Оларсыз ауызша да, жазбаша да сөйлеу мүмкін емес. Қос сөздер тілге ерекше әсер береді: олар оны безендіреді, жалпылайды, толықтырады, негізгі мағынаны ашады.

Оларды орыс тіліне адекватты аудару әрдайым мүмкін емес. Сонымен қатар, дуплет сөздерінің екінші, қосымша элементі көбінесе нақты мағынаға ие болмайды (немесе оны жоғалтады), тәуелсіз емес, бірақ негізгі мағынаны жалпылау, кеңейту сарынын береді: өте-мөте – очень-очень; дос-жаран – шамамен: друзья-товарищи; бала-шага – детки-домочадцы; ілік-шілік – шамамен: дела-делишки. Немесе дыбысқа еліктеуіш қос сөздер: сарт-сұрт, тарс- тұрс, быт-шыт, дүрс-дүрс, қорс-қорс, арс-арс және тағы басқалары.

Қазақ тілінде қос сөздердің алуан түрлілігі соншалық, оларға жеке зерттеу арнау керек шығар. Суретшінің тілі неғұрлым бай болса, соғұрлым қос сөздер көп және жиі кездеседі. Олардың көмегімен ең күрделі философиялық, дерексіз ұғымдар мен әртүрлі психологиялық нюанстарды білдіруге болады. Сондайақ, қазақ тіліндегі қос сөздерді семантикалық бояуы, әртүрлілігі, эмоционалды экспрессивтілігі бойынша орыс тілімен тіпті салыстыруға келмейді» деп қазақ тіліндегі қос сөздерге және олардың атқаратын қызметіне адал баға береді. Г. Бельгер суретшінің тілі неғұрлым бай болса, соғұрлым қос өздер көп және жиі қолданады деген болса, Кемел Тоқаев шығармаларында олар тұнып тұр: «Глафираның өз басы кемпірдің *зямзия* жоқ боп кеткенінен шошынады».«Қасап жасап жатқан цех жақтан *қанжынның* иісі келіп, мұрныңды жарады», «Сол сәт өңі қашып, *құпқу* боп кетті», «Жүрегім лүпілдеп, *ұшыпқонып* келе жатқанымда сырахананың алдынан қитар Глафира жолықты», «Кемпірімді *жалыныпжалпиып* үйге әрең әкелдім», «Кузьменко мейрам алдында Петрушкиннен екінші рет жауап алғанда, ол *жылапсықтай* қоймады», «Петрушкинаның осы уақытқа дейін *хабарошарсыз* кетуіне қарағанда ол тірі емес»,«Бәрін өзі істеген болып басқарма бастығына *құлашқұлаш* ақпар жазады», «Масловтың *үрімбұтағы* сондай жандар еді» [84, б. 20].

Аталған мысалдардан басқа жазушы шығармаларында кездесетін қос сөздер тізбегі төмендегідей: *алып-қосар, аз-кем, зым-зия, қан-жын, ұшып-қонып, жалынып-жалпиып, жылап-сықтау, хабар-ошар, жалма-жан, құлаш-құлаш, үрім-бұтақ, амал-айла, жылы-жұмсақ, кәсіп-тіршілік, апыл-құпыл, ерлі-зайыпты, әмпей-жәмпей, айқай-шу, келім-кетім, уайым-қайғы, жүріс-тұрыс, ақсақ-тоқсақ, қас-қабақ, қыз-келіншек, қиын- қыстау, әуре-сарсаң, жеңіл-желпі, арақ-шарап, азан-қазан, жақын-алысы, бұлан-талан, отын-су, жалғыз-жалқы, жеңіл-желпі, қимыл-тұрыс, айқұш-ұйқыш, шым-шытырық, үміт-қылық, қатын-бала, бау-бақша, мәз-мейрам, жүріс-тұрыс, бейіл-ынта, шаң-тозаң, көпе-көрінеу, ел-жұрт, қулық-сұмдығы, кәрі-жасы, үрім-бұтақ, cән-салтанат, қант-шай, тері-терсек,іші-бауыр, қазан-ошақ, сүрініп-қабынып, жын-сайтан, ойын-күлкі, билеп-төстеп, талан-тараж, сый-құрмет, қулық-сұмдық, қатын-қалаш, ыстық-суығы, соққы-поққы, тиын-тебен, айқыш-ұйқыш, қауын-қарбыз, қорбаң-қорбаң , жалтақ-жалтақ, ұрыс-жанжал.*

Сонымен, көркем сөздің пәндік мазмұнын ашуда Ахмет Байтұрсынұлы *«Көркем сөз – көңіл тілі, жалаң сөз – зейін тілі. Жалаң сөз зейін байлығына қарайтын нәрсе, көркем сөз қиял байлығына қарайтын нәрсе***»** [86, б. 15] – деп тұжырымдаған болса, жазушы Кемел Тоқаев шығармашылығында көңіл тілі мен зейін тілі табысып, астасып, ұйқасып, мәнерлі толқынға ұласқаны сөзсіз. Жазушының адамзаттық ұстанымы, жандүниесі, оқырманға жеткізгісі келген идеясы мен интенциясы ізкесушілік қатаң логика, ұшқыр ой, өткір сөзбен сабақтастықта көрініс тапқан. Ғалым А. Байтұрсынұлы сөз өнері адам санасының 3 түріне негізделеді дейді. Олар: 1.Ақылға 2. Қиялға 3. Көңілге – аңдау, ұғу, тану, ақылға салып ойлау, қиял ісі – меңзеу, яғни ойдағы нәрселерді белгілі нәрселердің тұрпатына, бейнесіне ұқсату, суреттеп ойлау; көңіл ісі – түю, талғау. [86].

Сондай-ақ, шығармада қарама-қарсы сөздегі сөздер кездеседі. Мысалға айтатын болсақ, ауыр-жеңіл, көтерілу-түсу алыс-жақын т.б. Қарама-қарсылық бір жақты болмай, екі жақты болады. *Жақсы-жаман* деген бұл бір қасиеттің екі шеті, оның орталық межесі – орташа. Бұларды антоним етіп тұрған қарама-қарсылық қатынасқа түсіріп тұрған салыстыру процесі емес, бағалау. Ал *өлі мен тірі* десек, ол бір заттың екі түрлі қалпы ғана. Онда орталық шек те, бағалау да жоқ, тек салыстыру ғана бар.

К. Тоқаев фразеологизмдерді асқан шеберлікпен, шығармашылықпен қолданады. Туындыларында бейнелі тұрақты тіркестерді көркемдікпен жеткізе отырып, соны тіркестер ұсынады.

Жазушы алғашында кейіпкерлердің тұлғалық ерекшелігін, тұлғасын өздеріне байланысты қасиеттерін сипаттауда фразеологиялық синонимдерді молынан шебер қолданып отырғаны да көркем шығармаларынан белгілі. Яғни онда қаламгер адамның әдептілігін, ақылдылығын т.б қасиеттерін сипаттауда фразеолошиялық синонимдерді жан-жақты қолданып отырған. Сөзіміздің дәлелі ретінде мысал келтіре өтейік: ит өлген жер, қой аузынан шөп алмас. Қаламгер өз шығармаларын көркем етіп шығаруға өз септігін тигізбей қоймайды. Мысал ретінде ұрлау, тонау сияқты қылмыскердің іс-әрекеттері ретінде амал-тәсілдерді көптеп пайдаланған. Мысалы, талан-таражға салу, іліп кету, қалтаға түсу т.б.

Қылмыскерлердің, алаяқтардың арасында жиі болып отыратын ұрыс, төбелес мәнде қолданылатын фразеологизмдер бар. Мысалы, әңкі-тәңкісін шығару, көзін шығару, басына әңгір-таяқ ойнату, қара аспанды төндіру жағадан алу т.б.

Және бұл мысалдармен келтірілген тұрақты тіркестер тек біразы ғана. Автордың шығармаларында кездесетіндері төмендегідей:

«Қастандық» шығармасы: *сырын бүгу, кір жуытпау, көзі шарасынан шығу, киім көк, тамақ тоқ, бойын қуаныш кернеу, мойнына алу, бір құдай куә, қаза табу, ізін суыту, күдік көмейден кетпейді, қалтасында көк тиын болмау, көкейінен кетпеу, ыза кернеу, басына көтеру, істің насырға шабуы, сөзін бөлмеу, еңсесін көтеру, құлақ ұшына дейін қызара тыңдау, жүрегіне дақ салу, сөз байласу, көз сүзу, жүрек жалғау, ала көзімен ату, көз қиығын тастау, төсек тарту, қабағын шыту, көзіне шөп салу, сөзін екі етпеу, құр алақан қалу, шаң жуытпау, қуыс үйден құр шықпау, көз жазбау, шыбын жанын аямау, тырнағы қатты бату, іші күю, екі жарты қосылып, бір бүтін болу, сөз салу, бес саусағындай білу, үш ұйықтаса ойына кірмеу, көзден таса қылмау, ағынан жарылу, отпен ойнау, дәмтұзы жарасу, ізін суыту, тіс жармау, терісіне сыймау;*

«Сарбағанда болған оқиға» шығармасы: *көзге түсу, ақылынан адасу, қара жамылу, аузынан түскендей, қол ұшын беру, миына кірмеу, қолы жеңіл, жанын қоймау, үміт үзу, көз қиығын тастау, еріккеннің ермегі, қолқа салу, аққарасын ажырату, қызғыштай қору, жолын кесу, төрт көзі түгел, бетіне шіркеу түсіру, бағы байлану, жұмырына жұқ болмау, отпен ойнау;*

«Түнде атылған оқ» шығармасы: *ит тұмсығы батпау, көзі шарасынан шығу, түсі қашу, бой бермеу, ала көзбен ату, төбесі екі елі көкке жету, cу сепкендей басылу, дәмтұзы таусылу, дүние салу, тілі мен жағына сүйену, қол қусырып қарап отыру, су қаны сүймеу, сөз байласу, сөз салу, жынын қағу, көз шырымын алу, іші удай ашу, аузында сөз тұрмау, жар құлағы жастыққа тимей жүгіріп жүру, көз тігу, ішімді жылан жалағандай, үстінен ауыр жүк түсу, қараса кісінің көзі тоймайды, екі сөйлемеу.*

Жазушы тұрақты тіркестермен қатар, мақалмәтелдерді де майын тамызып, кеңінен қолданады. Кейіпкерлер аузынан шығатын халық даналығы бірде олардың көрегендігін, шешендігін көрсетсе, бірде мысқыл, әзіл, келемеж, түңілу, мойынсыну тәрізді түрлі сарынды байқатады: Қазақта «от алуға келген әйелдің отыз ауыз сөзі бар» дейді [80, б. 29]; Жақсы сөз *–* жарым ырыс деген, Ауру қалса да әдет қалмайды, «Мыңның түсін білгенше, бірдің атын біл» дейді. Таныса отырайық. Құдайдың өзі де «Сақтанғанды сақтаймын», Ақылдасып пішкен тон келте болмайды дейді ғой, «Жақсының жаттығы жоқ» деген, Жалғандық түбі – жазым» деген, өкініштіақ, – деді Талғат, «Кемедегінің жаны бір» деген, «Түсі жылыдан түңілме» деген мақалымыз бар. Өзіңізді көріп, қуанып қалдым, «Бір күнгі танысқа қырық күн сәлем де», «Бұқаның өзі қартайса да, мұрны қартаймайды» деген осыау – Ашырапов селкілдеп күліп, кесесін көтере бергенде асханаға Талғат кірді «Қартайғанда әйелің өлмесін, орта жолда атың өлмесін» деген [84, б. 309].

Осындай ой мен сөздің көркемдігімен қатар, детективке тән тұлғаның әр нәрсеге мұқияттылығы, детальдерге мән беруі, логикалық, сыни ойлауы тәрізді қасиеттер де жазушының өн бойынан бірден көрінеді. Мысалы, «*Майор Кузьменко көктемнің жомарт шуағына ойлы жүзін тосып, жасаурап ашыған көзін уқалап, керіле дем алды*» [80, б. 18] деген жолдардан күнге қарап, оның шуағынан көзі ашыған адамның әрекеті, одан керілісі анық суреттелгені сонша, кейіпкердің қимылқозғалысын көз алдыңа алып келеді. Ал, шуақ жай шуақ емес, *көктемнің жомарт шуағы*, майордың *жүзі ойлы*, сол жүзін күнге *тосады*. Сипаттау көркемдігі мен шынайылығы тоғысқан тұс десе де болады.

Келесі, *«Кет жағың қарысқыр неме!» Петрушкин жерді теуіп қалғанда, үркек қаншық емшегі салаңдап, тақтай қуысына кіріп кетті*» [80, б. 14] деген тұстан жазушының адамның тұрмыс тіршілігіндегі, айналасындағы детальдерге қаншалықты мұқияттылығын байқаймыз. Кейіпкердің шаңқылдаған қаншық итке көрсеткен айбаты (*Кет жағың қарысқыр неме!*), әдеттегі адам баласының ит қатты үріп қоймағандағы шартсыз рефлексі (*жерді теуіп қалуы*), қаншық иттің сұлбасы (*емшегі салаңдап кіріп кетуі*) дәл сипатталған.

Жазушы шығармаларында метафора да жиі қолданысқа түседі. Екі құбылысты бірімен бірін салыстыруға, бірінің сипатын біріне алмастыруға негізделетін аталмыш троп өте жоғары эстетикалық әсерге ие. Және жазушы осы амалды аса қырағылықпен, мүлтіксіз шығармашылық пайдаға асырады. Мысалы, тіс қаққан, тәжірибесі бар, едәуір жастағы қылмыскерді *кәрі бөрі* деп атаса (*Кәрі бөрінің кассиршадан көңілі аулақ емес екенін сезетінмін. Сол арқылы білдім* басынан бәле арылмаған кейіпкердің жағдайын «...*соңынан қалмаған сор көлеңкесі*» деп сипаттайды. Қасында қыбырлаған баласы мен жыбырлаған жары жоқ кәрілікті «*Серіксіз, баласыз кәрі тірлік тиянағы жоқ тайғақ неме екен»* [84, б. 7] деп, егде тартқан кездегі жалғыздықты берекені қашыратын, тұрағы жоқ, абайламасаң кез келген уақытта аяқтан шалып түсіретін, оңдырмайтын тайғаққа теңейді.

Сонымен қатар, жазушы сол кезеңдегі орыс тіліне шорқақ село тұрғындарының да сөйлеу мәнерін көрсетеді: *«Қайдан білейін, шырағым...*Лөктірдің *өзінен сұрасаңшы»* [80, б. 169]. Лөктір дегеніміз – доктор. Аталған мысалдардан басқа автор шығармаларында төмендегі тарихи және әлі де қолданыста бар, бірақ қазір қазақшаланған орыс тілді сөздер кездеседі: *жұмысшы поселкесі, пельмен, семья, майор, машина, пасха, кепка, гармонь, полковник, кресло, линия, стол, губерния, фамилия, село, ателье, шіркеудің попы, ателье, сумка, папирос, ресторан, бандиттер, рюмка, сигнал, кабинет, трубканы алды, участок, право, чемодан, прожектор, фонтан, поднос толы шөлмектер, сигарета, шайка, конфет, пенсия, документ, автомат будкасы, кассирша, фотовитрина, китель, госпиталь, жулик, киоскі, бюллетень, шофер, шпана, райфо, училище, сервант, коллектив, клиент, блокнот, пиджак, портфель, листовка, препарат.*

Осындай ой мен сөздің көркемдігімен қатар, детективке тән тұлғаның әр нәрсеге мұқияттылығы, детальдерге мән беруі, логикалық, сыни ойлауы тәрізді қасиеттер де жазушының өн бойынан бірден көрінеді. Мысалы, «*Майор Кузьменко көктемнің жомарт шуағына ойлы жүзін тосып, жасаурап ашыған көзін уқалап, керіле дем алды*» [84, б. 18] деген жолдардан күнге қарап, оның шуағынан көзі ашыған адамның әрекеті, одан керілісі анық суреттелгені сонша, кейіпкердің қимылқозғалысын көз алдыңа алып келеді. Ал, шуақ жай шуақ емес, *көктемнің жомарт шуағы*, майордың *жүзі ойлы*, сол жүзін күнге *тосады*. Сипаттау көркемдігі мен шынайылығы тоғысқан тұс десе де болады.

Келесі, *«Кет жағың қарысқыр неме!» Петрушкин жерді теуіп қалғанда, үркек қаншық емшегі салаңдап, тақтай қуысына кіріп кетті*» деген тұстан жазушының адамның тұрмыс тіршілігіндегі, айналасындағы детальдерге қаншалықты мұқияттылығын байқаймыз. Кейіпкердің шаңқылдаған қаншық итке көрсеткен айбаты (*Кет жағың қарысқыр неме!*), әдеттегі адам баласының ит қатты үріп қоймағандағы шартсыз рефлексі (*жерді теуіп қалуы*), қаншық иттің сұлбасы (*емшегі салаңдап кіріп кетуі*) дәл сипатталған.

Ғалымның аталмыш тұжырымына сай пайымдайтын болсақ, К. Тоқаевтың детективтік шығармаларының танымдылық өрісі жоғары, суреттеп ойлау нәтижесінде туған сөздері оқтай, ой түюуі, пайымдаулары зерек.

*«К. Тоқаев прозасының құрылымдық-көркемдік кеңістігі» тарауы бойынша жасалған тұжырымдар:*

* Жазушы өз шығармаларында адамгершілікті, адалдықты, азаматтықты, ар-намысты, еліне деген сүйіспеншілікті дәріптеді. Қаламгер шығармаларындағы адамгершілік әлемін танытудағы автор шеберлігі пайымдалды;
* К. Тоқаев «Қастандық», («Тасқын»), «Түнде атылған оқ», «Сарғабанда болған оқиға», «Көшкен үйдің қонысы қайда» атты детективті туындыларында құқық қорғау органдары, қауіпсіздік комитеті қызметкерлерінің өмірін арқау ете отырып, түрлі (мысалы, кісі өлтіруші, ұрлықшы, қарақшы) қылмыскерлердің типтерін айқындайды. Заң орындарындағы интелегенция

өмірі бүгінгі замандастарымыз – халық қорғаны танылған милиция қызметкерлерінің ерліктерін насихаттай отырып, қоғамға зиянын тигізетін қылмыскерлердің іс-әрекеттерін әшкерелейді.

* Қаламгер шығармаларындағы адамның портреті, кейіпкердің мінез-құлқы, пейзаж, уақыт, детектив туындыларын жазу кезінде өзгеше баяндау, троптың түрлерін қолданылғаны анықталды.

# ДЕТЕКТИВТІ ӘДЕБИЕТТІ ОҚЫТУДЫҢ ПЕДАГОГИКАЛЫҚ- ПСИХОЛОГИЯЛЫҚ НЕГІЗДЕРІ МЕН ҒЫЛЫМИ-ӘДІСТЕМЕЛІК АСПЕКТІЛЕРІ

## Детективті әдебиеті оқытудың педагогикалық-психологиялық негіздері

ЖОО-да детективті әдебиетті оқыту жүйесін дайындау теориялық-әдеби ұғымдарды қалыптастыру мәселесінің бір бөлігі болып табылады. Оның шешімі қазақ әдебиетін оқыту әдістемесінің негізін қалаушылар А. Байтұрсынұлының, Ә. Қоңыратбаевтың, А. Көшімбаевтың, Қ. Бітібаеваның, Б. Әрінованың, Т. Жұмажанованың, Б. Смановтың, Б. Жұмақаеваның және т.б. еңбектеріне негізделеді. Олар өз еңбектерінде көркем әдебиетті ғылыми принциптерді ескере отырып оқыту қажеттілігін, әдебиетті меңгерту барысында оның көркемдік ерекшелігін ашуды, шығарманы формасы мен мазмұнының бірлігінде оқытуды атап көрсеткен болатын.

Детективті әдебиетті оқыту мәселелері белгілі орыс әдістемешілері М.А. Рыбникова, В.В. Голубков, Н.И. Кудряшев, В.Г. Маранцман, З.Я. Рез еңбектерінде жеке тараушалар түрінде көрініс тапты. Ал қазақ әдебиетін оқыту әдістемесінде бұл тақырып арнайы сөз болмады. Әдістемелік ғылым классиктерінің ғылыми-әдістемелік мұрасын ескере отырып, детективті әдебиетті оқыту студенттердің әдеби шығармаларды эстетикалық қабылдау деңгейін ескеруге де байланысты екендігін есте ұстаған жөн.

Детективті әдебиетті оқытудың тиімді әдістемесін әзірлеу педагогикалық- психологиялық негіздерге сүйенуді қажет етеді. Қазіргі педагогикада оқу процесінде құзыреттілікті қалыптастыру тұжырымдамасы ерекше орын алады. Құзыреттер жеке тұлғаға бағытталған білім беру парадигмасының құрамдас бөлігі ретінде түсіндіріледі. Қазіргі жоғары мектептің проблемалары мен міндеттері білім берудегі құрылымдық-мазмұндық өзгерістермен және өздерінің кәсіби қызметі шеңберінде күрделі кәсіби міндеттерді шешуге қабілетті жоғары білікті, құзыретті мамандарды қалыптастырумен байланысты.

Қазіргі детективті әдебиетті оқытудың педагогикалық-психологиялық аспектілері тұлғаны шығармашылықпен дамытудың мазмұнын айқындайды. Бұл екі жақты зерттеулер педагогика және психология ғылымдарының жетістіктері негізінде тұлғаның детективті әдебиетті оқу арқылы шығармашылық қабілеттерінің дамуы әдебиет оқытушысының кәсіби даярлығы тұрғысынан қарастырылады. Педегогика ғылымының зерттеулері негізінде детективті жанрды оқытудың педагогикалық шарттары айқындалады. Педагогикалық іс-әрекет жүйесінің даму қызметі белгілі бір педагогикалық шарттардың сақталуымен байланысты. Детективті әдебиетті тиімді оқытуға қажетті шарттардың негізіне жанрдың бағдарламада оқытылуы, берілетін білімнің көлемі, бірізділігі, жүйелілігі, сабақтастығы, білім алушының дербестік әрекеті және т.б. алынады. Сонымен детективті әдебиетті оқытудың

педагогикалық шарттары – кәсіби маман тұлғасының қалыптасуы мен дамуына ықпал ететін негізгі іс-әрекеттер, талаптар мен ережелер жиынтығы.

ЖОО-да детективті әдебиетті оқыту барысында А.В. Хуторскийдің құзырет пен құзыреттілік туралы идеяларын есте ұстаған жөн [87]. Студенттердің білім беру құзыреттілігі жүйесін қалыптастыру оларға құзыретті мамандар, атап айтқанда қазақ әдебиетінің мұғалімдері мен оқытушылары болуға мүмкіндік береді. Әдебиет мұғалімі әдеби шығарманың көркем әлемінің барлық деңгейлерін талдай білуі керек болғандықтан, сабақтарда студенттердің тиісті теориялық, тарихи және әдеби білімдері мен аналитикалық құзыреттері қалыптасады.

Филолог студенттердің негізгі әдеби және әдістемелік құзыреттерін атап өтейік:

* жазушының өмірбаяны мен шығармашылық жолын білу;
* көркем әдебиет поэтикасының категориялары туралы білу;
* әдеби шығарманы талдау әдістері, тәсілдері мен жолдары туралы білу;
* әдеби шығарманың проблемаларын тұжырымдай білу;
* әдеби шығарма идеясын тұжырымдай білу;
* әдеби шығарма авторының шығармашылық әдісін анықтай білу;
* әдеби шығарманың жанрлық табиғатын анықтай білу;
* шығармалардың негізгі көркемдік ерекшеліктерін (поэтикасын) сипаттай білу; [87].

Детективті әдебиетті оқытудың дидактикалық негізгі ұстанымдарын анықтауда жалпыпедагогикалық ұстанымдарды басшылыққа алу есепке алынды. Бірақ қазіргі қоғамдағы түбегейлі өзгерістер, ғылым мен білім саласындағы стратегиялар мен бағыттар білім беру жүйесінде жаңартулар жасауға негіз болды. Өйткені қазіргі қоғам жан-жақты дамыған, ақпараттық технологиялармен қаруланған, заман талабына сай бәсекеге қабілетті білімді маманды қажет етеді. Ақпараттандыру заманындағы білім мен ғылым саласындағы өзгерістер тез қарқынмен дамып келе жатыр. Заманның қажеттіліктеріне сай, оқытудың ұстанымдары мен принциптері де жаңартылуда. Сондықтан да, бүгінгі әлеуметтік қоғам дамуының жаңа ұстанымдары оқыту үдерісінен мәдени өзгерістерге сай болуды талап етуде.

Қазақ халқының ағартушысы Ы. Алтынсарин оқыту ұстанымдарын қазақ мектептеріндегі білім беру жүйесінің ерекшеліктеріне сай қолдану керектігін ерекше атап айтады. Әдіскер ғалым Б.Ө. Сманов көркем шығарманы талдау арқылы мәтінді меңгертудің негізгі ұстанымдары ретінде білім алушының іздену белсенділігі ұстанымын, оқу материалын қайталау, бекіту ұстанымын және жаңа білім жинақтау ұстанымын атайды [88].

Бұл ұстанымдардың мәні төмендегідей:

* білім алушының іздену белсенділігі ұстанымы. Студенттің өз бетімен іздену белсенділігін тақырыпқа сай проблемалық жағдаят туғызу арқылы арттыруға болады;
* оқу материалын қайталау, бекіту ұстанымы. Бұл ұстаным әдеби жаттығулар, сұрақ-тапсырмалар негізінде жүзеге асады;
* жаңа білім жинақтау ұстанымы. Студенттер интеграциялау процесі негізінде, яғни басқа пәндер негізінде алған білімін қолдана отырып, өз бетінше жаңа білім жинақтайды.

Шығарманың кейіпкерлер жүйесін тұтастықта – түр мен мазмұн бірлігінде қарастыруы қажет. Өйткені әдеби шығармалардың рухани- эстетикалық әсерін оның көркемдік құрылымын терең әрі жан-жақты зерттемей ашу мүмкін емес [88, с. 201-213].

Әдеби білім беруде оқытудың *жалп*ы дидактикалық ұстанымдарымен бірге, детективті әдебиетті оқытудың *жеке* дидактикалық ұстанымдары да төмендегідей түрде оқу процесінде басшылыққа алынуы тиіс:

* детективті әдебиетті патриоттық идея бағытында оқыту ұстанымы;
* детективті әдебиетті ұлт әдебиеті мен оның дамуының тәуелсіздік дәуірі бағытында оқыту ұстанымы;
* детективті әдебиетті қазақ халқының тарихы мен мәдени байланыстары туралы ақпараттарды бірлікте ұстана отырып оқыту ұстанымы;
* детективті әдебиетті ұлттық және жалпыадамзаттық адамгершілік- эстетикалық құндылықтар бағытында оқыту ұстанымы;
* детективті әдебиетті жазушы шығармашылығындағы дәстүрлілік пен жаңашылдықты меңгерту бағытында оқыту ұстанымы;
* детективті әдебиетті әдебиет тарихы мен теориясына байланысты білімді меңгерту бағытында оқыту ұстанымы;
* детективті әдебиетті жаңашыл педагогикалық технолгияларымен оқыту ұстанымы.

Детективті әдебиетті оқытудың дидактикалық ұстанымдары оқу-тәрбие жұмысының жүйелілігін көрсетеді және детективті жанрды оқыту ісінде табысқа жетудің қажетті шарттары болып табылады.

Білім беруді жаңғырту жағдайында жоғары оқу орындарының оқу процесінде оқу пәндерін құруға технологиялық тәсілдерді енгізуді жақтаушылардың идеялары ерекше өзектілікке ие болады. Педагогикалық технологиялар білім алушыларды танымдық процестің белсенді субъектілері ретінде қалыптастыру үшін қажетті жағдайлар жасайды. Қазіргі уақытта гуманитарлық пәндерді, оның ішінде әдебиетті оқыту саласына технологиялық принциптің енгізілуі басты назарға алынуда. С.П. Лавлинский филологиялық- педагогикалық тәсілге, сондай-ақ қазіргі әдебиет мұғалімі қызметінің пәндік- білім беру, коммуникативті-дидактикалық және психологиялық-педагогикалық салаларының бірлігіне негізделген әдеби білім беру технологиясын жасады [89]. С.П. Лавлинский әдебиет сабақтарын оқытушы мен білім алушылардың бірлескен мән-мағыналық қызметі форматында өткізуді ұсынады. ЖОО-да детективті әдебиетті оқыту сабақтарында оқытушы мен студенттердің күш- жігерін қарқынды мағыналық шығармашылыққа жұмсау керек. Егер К. Тоқаевтың детективті прозасының поэтикасын талдауға арналған сабақтарда тең диалогтық пікір алмасудың дамуы қамтамасыз етілсе, бұл оқытушы мен

студенттер арасындағы педагогикалық қарым-қатынастың шынымен жемісті екендігін көрсетеді.

Қазіргі кезде педагогика ғалымдары білім беру жүйесіндегі оқыту технологияларын бірнеше топқа жіктеп көрсетеді. Ғалымдар олардың қатарында П.Б. Эрдниевтің дидактикалық белгілерді шоғырландыру технологиясын, В.Ф. Шаталовтың тірек белгілер негізіндегі технологиясын, Л.В. Занковтың, Д.Б. Эльконин-В.В. Давыдовтың дамыта оқыту технологиясын, Г.К. Селевконың өзін-өзі дамыта оқыту технологиясын, М.М. Жанпейісованың модульдік технологиясын атайды. Аталған оқыту технологиялары білім алушының шыңдалуына, жеке тұлға ретінде қалыптасуына, дамуына әсер етеді. Соңғы уақытта әдістеме ғылымы тәжірибесіне білім берудің жаңа даму бағыттарын айқындайтын жаңа оқыту технологиялары енгізілді. Олар – М.В. Кларин, В.П. Беспалько, Н.Р. Талызиналардың бағдарламалы оқыту, Л.С. Выготскийдің дамыта оқыту, С.Н. Лысенконың оза оқыту, М. Жампейісованың, П.И. Третьяковтың модульдік оқыту, Ф.Ш. Оразбаеваның кешенді талдап оқыту технологиялары және т.б. Білім ордасындағы әр оқытушы оқу үдерісінде осы технологиялардың бірнешеуін таңдап әрі үйлестіріп қолдануы қажет. Жалпы әдебиетті оқыту оқу мен дамудың үйлесіміне негізделуі керек. Осы тұрғыда В.В. Давыдов «дамыту арқылы оқыту» терминін ұсынған болатын.

Сонымен қазіргі педагогика ғылымы тұлғаға бағытталған әр түрлі оқыту технологияларын қолданысқа енгізді. Оқу тәжірибесі ынтымақтастықта оқытудың (cooperative learning) тиімділігін көрсетуде. Бұл әдіс 4-5 адамнан тұратын топтарда жұмыс істеуді қамтиды. Ортақ міндеттермен жұмыс істей отырып, топ мүшелері жеке-жеке белгілі бір тақырыпты зерттеуге алады, оны егжей-тегжейлі зерттейді және осы білім аясын терең біліп шығады. Оқу топтарындағы пікір алмасулар нәтижелі және мазмұнды пікірталастарға ұласады.

ЖОО-да детективті әдебиетті оқытудың тиімді жүйесін дайындау кезінде, ең алдымен, психологиялық қызмет теориясының негізгі ережелері, ақыл-ой әрекеттерін кезең-кезеңмен қалыптастыру теориясы және т.б. теориялар ескерілді. Бұл теорияларды негіздеуші ғалымдар С.Л. Рубинштейн [90], А.Н. Леонтьев [91], В.В. Давыдов [92], П.Я. Гальперин [93], Д.Н. Узнадзе [94], Ж. Аймауытов [95], М. Жұмабаев [96], Т. Тәжібаев [97], М. Мұқанов [98], Қ. Жарықбаев [99], М. Алдамұратов [100] және т.б. білім алушының интеллектуалды қасиеттерінің, жоғары даму деңгейінің, эмоционалды-эстетикалық тәжірибе қасиеттерінің, барлық қоғамның даму үрдісінде болған жағдаяттарды игеру кезінде алуан түрлі іс-әрекеттің рөлін дұрыс атайды.

ЖОО-да оқытудың теориялық болсын, практикалық болсын осы процестерін психологиялық ғылым жетістіктері уақытында шешуге мүмкіндік береді. Сондықтан детективті әдебиетті оқытудың әдістемелік жүйесін дайындау психологияның жетістіктеріне сүйенуді қажет етеді. Студенттерді детективті әдебиетті талдауға үйрету процесі белгілі бір кезеңдер арқылы

жүзеге асырылуы керек екені анық. Бұл ретте П.Я. Гальпериннің ақыл-ой әрекеттерін кезең-кезеңмен қалыптастыру теориясын есте ұстаған жөн. П.Я. Гальперин ақыл-ой әрекеттерін қалыптастырудың 6 кезеңін анықтады. Бірінші кезең білім алушыларда оқу іс-әрекетінің мотивациялық негізін қалыптастыруды көздейді. Бұл кезеңде субъектінің алдағы іс-әрекеттің мақсаттары мен міндеттеріне қатынасы қалыптасады. Екінші кезеңде іс-әрекеттің ықтимал негізінің схемасын жасау керек. Ол үшін ақыл-ой әрекеттерін орындау үшін қажет бағдарлар мен нұсқаулар жүйелері анықталады. Үшінші кезеңде іс-әрекетті материалданған түрде қалыптастыру жүзеге асырылады. Бұл кезеңде субъект әрекет модельдеріне сүйене отырып, қажетті әрекеттерді жасайды. Төртінші кезеңде ақыл-ой әрекеті сөйлеуде көрінеді, оның негізінде жаңа әрекет қалыптасады. Бесінші кезеңде сөйлеудің дыбыстық жағы біртіндеп жоғалады. Бұл кезеңде «ішінен сыртқы сөйлеуде» іс-әрекеттің қалыптасуы байқалады. Соңғы алтыншы кезеңде сыртқы процесс санадан «кетеді». Сондықтан білім алушылардың санасында тек түпкілікті нәтиже – іс-әрекеттің пәндік мазмұны қалады [93, с. 3-40].

Ақыл-ой әрекеттерін қалыптастырудың бұл алгоритмі ЖОО-дағы қазақ әдебиеті сабақтарында детективті әдебиетті талдау процесінде қолданылуы керек. Студенттердің аналитикалық дағдыларын біртіндеп, кезең-кезеңімен қалыптастыру олардың филологиялық және әдістемелік құзыреттерін сәтті дамытуы үшін қажет.

Детектив жанрымен танысудың бірінші кезеңінде студенттердің алдағы іс-қимылдың мақсаттары мен міндеттеріне деген көзқарасы қалыптастырылады. Детективті проза поэтикасын талдауға студенттердің көзқарасын қалыптастыру олардың алдағы аналитикалық жұмыстың мақсатын, міндеттері мен мазмұнын нақты түсінуі үшін қажет. Өйткені детективті әдебиетті ЖОО-нда оқытуда басты назарда болатын нәрсе – көркем шығарманы оқып-үйренудің ғылыми-әдістемелік жүйесін тұтастықта қарастыру. Студенттер өздерін белгілі бір кезеңдерге бөлінетін үлкен жұмыс күтіп тұрғанын түсінуі керек.

Мысалы, детектив жанры туралы алғаш рет мағлұмат берілгенде, оның дамуы мен қалыптасуы жайлы әдебиеттану ғылымындағы соңғы жаңалықтар бойынша толық ақпарат берілуі тиіс. Білім алушыларға қазақ әдебиетіндегі детективтік шығармалардың бастау бұлағы әлем әдебиетінде Э.А. Подан («Мәйітхана көшесіндегі кісі өлтіру»), А.К. Дойлдан, қазақ әдебиетінде фольклорлық шығармалардан бастау алғандығын («ер Төстік», «Аяз би» ертегілерінде басталғандығын), С. Сейфуллиннің «Бандыны қуған Хамит» шығармасымен жалғасқанын, кейін бұл әдеби үрдістің К. Тоқаев шығармаларында көрініс тапқандығын айту қажет. Сол кезде ғана білім алушының білімі тек тақырып деңгейінде қалып қоймай, толыққанды білім болады. Яғни, детектив жанры бойынша шешімін таппаған өзекті мәселелер туралы терең мағлұмат беру арқылы білім алушылардың қызығушылығын арттыруға болады.

Екінші кезеңде мұғалім студенттерге аналитикалық әрекеттің ықтимал негізінің сызбасын ұсынады. Ол үшін детективті проза поэтикасын талдау процесінде ақыл-ой әрекеттерін орындау үшін қажетті бағдарлар мен нұсқаулар тізбегі белгіленеді.

Студенттердің детективті прозаның поэтикасын талдау қабілетін қалыптастырудың үшінші кезеңінде оқытушы студенттерге детективті шығармаларды талдау алгоритмін немесе жоспарын ұсынады. Бұл кезеңде студенттер детективті шығармаларды оқытушы ұсынған алгоритм немесе жоспар үлгілеріне сүйене отырып талдайды.

Төртінші кезеңде студенттердің талдау дағдысы әбден қалыптасқандықтан, олар оқытушы ұсынған талдау алгоритмі схемасын пайдаланбай-ақ әдеби шығарманы талдай береді. Аналитикалық әрекеттің болжалды негізінің мазмұны студенттердің монологтық сөйлеуінен көрінеді. Оның негізінде интерактивті оқу жағдайындағы жаңа әрекет қалыптасады.

Бесінші кезеңде детективті проза поэтикасын игеру процесінде студенттердің сөйлеу әрекетінің дыбыстық жағы біртіндеп жойылады да,

«іштей» сөйлеу әрекетінің қалыптасуы байқалады. Студенттер өздерінің санасында бекітілген әрекеттің болжалды модельдерін терең игереді.

Ақыл-ой әрекеттерін қалыптастырудың алтыншы, соңғы кезеңінде сыртқы процесс студенттердің санасынан «кетеді». Олардың санасында әрекеттің қалыптасуының соңғы нәтижесі – әрекеттің объективті мазмұны немесе болашақ аналиткалық әрекеттің негізі болатын семантикалық каркас ғана қалады.

Детективті әдебиет поэтикасын талдау жүйесін әзірлеу үшін көрнекті психолог С.Л. Рубинштейннің «жеке тұлға белгілі бір ұстанымды басшылыққа алады» деген идеясына сүйенген В.В. Сериков тұжырымдамасының негізгі ережелеріне жүгінейік. В.В. Сериков оқытушыларға студенттер үшін әртүрлі тұлғалық бағдарланған жағдайларды(оқу, танымдық, тәрбиелік) белсенді түрде және біртіндеп туғызуды ұсынады. Бұл жағдайлар білім алушыдан өзінің тұлғалық қабілеттерін көрсетуді талап етеді. Ол проблеманы өзі тауып, өзі шешудің жолдарын ұсынуы, қайшылықты анықтап, шешуі, өз шешімін іздеп, негіздей білуі керек. В.В. Сериков өз технологиясын іске асыру үшін үш негізгі шартқа сүйенуді ұсынады: а) оқу мақсаты; ә) диалог; б) педагогикалық жағдайға қатысушылардың ойын түріндегі, рөлдік өзара әрекеті [101]. Мәселен, К. Тоқаевтың детективті шығармаларында кеңестік кезеңдегі өмірлік шындық бейнеленген. Оқытушының негізгі педагогикалық міндеті – студенттерге осы шындықты көруге және біздің қоғам өмірінің қазіргі ерекшеліктерімен салыстыруға көмектесу.

Детективті шығарманы оқу тұлғаның психологиялық қиял, елес, түйсік тәрізді ерекше қабілеттерінің жан-жақты дамуы негізінде шығармашылықпен игеріледі. Психология ғылымында елестету, елес түсінігіне ерекше мән беріледі. Аталмыш түсініктерге Ж. Аймауытұлы, М. Жұмабаев өз еңбектерінде сипаттама берген болатын.

Қазіргі таңда білім беру процесінде антропологиялық тұрғыдан оқыту жүйесі қалыптасқан. Антропологиялық тұрғыдан оқыту дегеніміз – бұл адам туралы ғылымдарды негізге алып, білімді жүйелі түрде оқытып меңгерту. Танымдық әрекет арқылы білім алушының қоршаған ортаға, әлемге, көркем әдебиетке, көркем өнерге деген пайымдаулары, өз тұжырымдары қалыптасады. Антропоөзектілік ұстанымды басшылыққа алған оқытушы студенттердің бойындағы қызығушылықты және олардың белсенділігін арттыруды алдына мақсат етіп қояды. Сол себепті, детектив жанрын әдебиеттің тарихымен, теориясымен байланыстыра оқытуда аталған ұстанымның рөлі маңызды болмақ. Осыған байланысты студенттерге мынадай танымдық тапсырмаларды беруге болады:

1. Төменде берілген детектив жанрын жазудың 20 әдісін анықтаған қай ғалымның тұжырымы нақты әрі шынайы? не себепті? Дәлелдеңіз.

А. В.С.Ван Даин. Ә. Эдгар Аллан По.

1. «Детектив жанры» туралы эссе жазыңыз.

Осындай аталған тапсырмалар білім алушылардың қызығушылығын тудырады. Студенттердің теориялық білімін тәжірибе түрінде тиімді қолдануға және олардың танымдық деңгейін көтеруге көмектеседі.

Детективті шығармаларды оқытуда білім алушының елестете оқу дағдысын қалыптастыру жұмыстары көбірек орындалуы керек. Ондай жұмыстардың қатарына білім алушының елестету арқылы танып білгенін образдық түрде әңгімелеуге ықпал ететін сұрақтар мен тапсырмаларды жатқызамыз. Мысалы детективті шығарма бойынша төмендегідей тапсырмалар беруге болады:

1. Кейіпкердің монологы бойынша оның кескін-келбетін, түрін көз алдарыңа елестетіңдер?
2. Кейіпкер монологынан оның қандай мінезі көрінеді?
3. Детективті шығарманың белгілі бір оқиғасынан қандай ұлттық құндылықты байқауға болады?
4. Кейіпкер монологын оқыған кезде қандай сезімде болдың?
5. Өзіңді кейіпкер рөлінде елестетіп, басқа кейіпкермен диалогты орындап шық.
6. Детективті шығармада кездескен мақал-мәтелдерден қандай ой түйдің?

Детективті шығарма поэтикасын диалог форматында талдау да нәтижеге қол жеткізеді. Өйткені оқытушы мен студенттің ойын түріндегі өзара іс- қимылы мен диалогтары негізінде сенім ахуалы қалыптасады. Детективті әдебиет мазмұны бойынша жүргізілетін осындай жұмыс түрлері шығарма мазмұнын толық түсінуге, жазушы ұсынған идеяны табуға жол ашады және болашақ әдебиетші маманды әдеби талдау жұмыстарын жүргізу жолдары мен әдіс-тәсілдеріне машықтандырады.

Білім алушы детективті шығармадағы кейіпкер психологиясының нәзік иірімдерін, кейіпкерлер арасындағы күрделі-қарым-қатынастың, өмір сүру заңдылығының шешімін психология ғылымын терең білген сайын ұғына

бастайды. Көркем шығарманы оқу, ондағы автор ұсынған идея мен ой өзегін тану арқылы оқырман бойында психологиялық қабілеттер, мінез-құлық нормалары қалыптасады.

Білім алушылардың көркем шығарманы қабылдауы әр түрлі болады. Себебі барлық психологиялық құбылыс та, образ да субъективті болып табылады. Психолог ғалымдар шәкірттердің көркем дүниені қабылдауын үш деңгейде қарастырады: сенсорлы-перцептивті, елестету (көрініс беру) және вербалды-логикалық. Тұлғаның әдеби ұғымдарды тану қабілеттері қабылдаудан, елестетуден және терең ойлай алу мүмкіндіктерінен дамиды. Мысалы, әдебиеттануда детектив – сюжет құрудың ерекше түрі, шытырман оқиғалы әдебиеттің негізгі белгілері бар тәуелсіз жанр ретінде танылады. Детективті сюжет «жақсылық» пен «зұлымдық» қақтығысына негізделген және оның инвариантты схемасы «детектив» – «қылмыскер» – «жәбірленуші» инвариантты кейіпкерлер жүйесінде жүзеге асырылады және «қылмыс»,

«тергеу» және «шешімнің» инвариантты сюжеттік компоненттерін қамтиды. Интеллектуалды жұмбақтың болуы детективті шытырман оқиғалы әдебиеттің басқа жанрларынан ерекшелендіреді. Осы интеллектуалды жұмбақты шешуде білім алушылардың көркем шығарманы қабылдауының сенсорлы-перцептивті, елестету (көрініс беру) және вербалды-логикалық деңгейлерінің жұмысы көрініс береді. Сенсорлы-перцептивті қабылдауда білім алушының ішкі әлемі мен сыртқы болмыстың байланысы қамтамасыз етіледі.

Елестету (көрініс беру) деңгейінде объектінің өз-өзімен даралану мүмкіндігі туады. Кез келген образ-кейіпкерді шығарманың барлық кейіпкерлер жүйесімен тығыз байланыста қарастырған жөн. Өйткені елестету(көрініс беру) деңгейі бойынша көркем шығармалардағы бір дәуірге тән көркемдік тәсілдер мен образдар тұтасып келіп, белгілі бір фонды құрап, тұтастықта қабылданады. Жеке кейіпкердің моральдық бейнесі, мінез-құлқы оның басқа кейіпкерлермен қарым-қатынасына, олармен бірлескен іс- қимылына немесе оған қарсы жасаған амал-әрекеттеріне байланысты байқалады. Аталған деңгейде қабылдау қарапайым көшірме сияқты емес, белгілі бір тұтастықтағы синтездік-аналитикалық ойлау қызметі ретінде қарастырылады. Елестету (көрініс беру) деңгейі әдеби-теориялық ұғымдарды қалыптастыру процесіндегі маңызды кезең болып саналады. Бұл кезең – теориялық ойлаудан логикалық ойға, нақты әрекетке жетелейтін кезең.

Үшінші, тілдік-танымдық немесе вербалды-логикалық деңгейде құбылыстардың бір-бірімен қатысымы мен елеулі байланысы бейнеленеді. Бұл – ұғымдар мен белгілі жүйелерді қолдану деңгейі. Шығарма талдауда әдеби кейіпкердің тұлғасын қарастыру оның өзі өмір сүрген қоғаммен тығыз байланыста жүргізілгені дұрыс. Өйткені кейіпкер бейнесінің мазмұны көбінесе оның өз қоғамына деген қарым-қатынасы арқылы айқындалады. Әдеби туындыны оқып-үйренуде кейіпкер жайлы(оның портреті, іс-әрекеті, ішкі психологиялық ерекшеліктері) әңгіме жүргізгенде, автордың өз ойына, авторлық көзқарасына назар аударған дұрыс. Көркем шығарманы талдағанда – оның идеялық бағытын ашуға айрықша көңіл бөлінуі қажет, себебі онсыз

кейіпкерлер бейнесі шығарма соңына дейін түсініксіз күйде қалады, әрі толық мәнді бола алмайды.

Детективті әдебиетті оқыту барысында оқытушы тұлғалық ұстанымдарға сәйкес білім алушының жеке тұлғасы мен табиғи болмысындағы жеке қабілетін шыңдай білуі керек. Жеке тұлғаға бағдарланған оқыту оқытушыдан мындай іс- әрекетті талап етеді:

1. білім алушының мінез-құлқы мен жеке ерекшеліктерімен жақсы таныс болуы керек;
2. білім алушының ойлау ерекшелігі, ұстанымы, қызығушылығы туралы толық ақпаратының болуы керек;
3. білім алушының дербес әрекетін, көшбасшылығын дамытып, қызығушылығын арттырып, бағыт-бағдар беруі керек.

Қорытындылай келгенде, жоғары мектепте детектив жанрын педагогикалық және психологиялық ұстанымдар, шарттар мен қағидалар негізінде оқытудың тиімділігі дәлелденді. Детективті әдебиетті оқытудың тиімді әдістемесін әзірлеу педагогикалық-психологиялық негіздерге сүйенуді қажет етеді. ЖОО-да детективтік әдебиетті талдаудың әдістемелік жүйесін әзірлеу П.Я. Галпериннің ақыл-ой әрекеттерін кезең-кезеңімен қалыптастыру теориясының, В.В.Сериковтың тұлғаға бағытталған оқыту тұжырымдамасының ережелеріне негізделген. Оқу процесінде детективті әдебиетті оқытудың жеке дидактикалық ұстанымдары басшылыққа алынуы тиіс. Детективті әдебиетті оқытудың дидактикалық ұстанымдары оқу-тәрбие жұмысының жүйелілігін көрсетеді және детективті жанрды оқыту ісінде табысқа жетудің қажетті шарттары болып табылады.

## ЖОО-дағы детективті әдебиетті талдаудың ғылыми-әдістемелік аспектілері

ЖОО-дағы детективті әдебиетті талдаудың ғылыми-әдістемелік аспектілерін сөз қылмас бұрын көркем шығарманы филологиялық талдау жайына тоқталмақпыз. Әдеби шығарманы филологиялық талдаудың негізін көрнекті лингвистердің (А.А. Потебня, Г.О. Винокур, В.В. Виноградов, Б.А. Ларин, Л.П. Якубинский) және үнемі форма мәселелеріне жүгінген, көркем шығарманың мазмұны мен формасының өзара тәуелділігін көп қырлы түрде зерттеу қажеттілігіне мән берген әдебиеттанушылар мен философтардың (М.М. Бахтин, В.М. Жирмунский, Ю.Н. Тынянов, А.П. Скафтымов және т.б.) еңбектері қалыптастырды. Мәтіннің филологиялық талдауы лингвистикалық, стилистикалық және әдебиеттанушылық талдауды қамтиды. Филолог мәтіннің әр түрлі аспектілерін лингвистикалық талдау, стилистикалық және әдебиеттанушылық талдау процесінде күрделі көп қырлы құбылыс ретінде қарастырады. Бұл талдаулар бір-бірін толықтырады, мәтіннің мазмұндық

жоспары мен оның тасасындағы автордың жеке басы туралы түсінікті кеңейтеді және тереңдетеді.

Л.В. Щербаның пікірінше, мәтінді лингвистикалық талдаудың мақсаты – шығарманың идеялық және онымен байланысты эмоционалды мазмұнын білдіретін құралдарды көрсету болып табылады. Стилистикалық талдаудың мақсаты – мәтінді стиль жасаудың лингвистикалық және экстралингвистикалық факторлары тұрғысынан стилистикалық қолданыс пен жеке авторлық стильдің көрінісі ретінде қарастыру. Көркем мәтінді филологиялық талдаудың үшінші сатысын әдебиеттанушылық талдау құрайды. Әдебиеттанушылық талдау объектісі көркем шығарманың мазмұны болып табылады.

Әдебиеттану тұрғысынан мәтін әдеби процестің белгілі бір табиғи дамуын көрсететін дәуірдің әдеби және мәдени-тарихи контексінде қалыптасатын өнер туындысы ретінде қарастырылады. Әдеби талдау саласына жазушының дүниетанымын, оның шығармашылық тұлғасын қалыптастыру процесін, оның белгілі бір әдеби бағытқа жататындығын, мәтіннің жанрлық және композициялық ерекшеліктерін, бейнелер жүйесін, шығарманың тақырыбы мен мәселелерін, негізгі пафос пен көркемдік-эстетикалық ерекшеліктерін ашатын мәтіндік ақпарат пен мәтіндік емес ақпарат кіреді.

Әдебиеттанушы шығарманың жасалу тарихын және автордың әдеби тағдырын, оның дүниетанымы мен шығармашылық ұстанымын білу, әдеби процесс туралы, әсіресе көркем әдебиеттің дамуындағы тиісті кезең туралы түсінік бере алу құзыретіне ие болу керек. Бұл – мәтіннің эстетикалық мағынасын дәлірек және тереңірек түсіндіруге мүмкіндік беретін маңызды мәтіннен тыс фондық ақпарат. Әдебиеттанушылық талдау міндеттеріне әдеби шығарманың көркемдік мазмұнын зерттеу кіреді.

Студенттердің мәтінді филологиялық талдау сабақтарындағы жұмысы шығармашылық, зерттеу қызметі ретінде құрылуы керек. Кез келген ғылыми талдау бүтіннің элементтерге ыдырауын, демек, тұтас дүниенің бөлшектенуін болжайды. Талдау объектісі мәтіннің үзіндісі немесе көркем тұтастықтың бір аспектісі де болуы мүмкін(мысалы, көркемдік уақыт, кеңістік), бірақ оларды басқа жүйелік қатынастармен байланыста тұтас көркем дүниенің құрылымдық элементтері ретінде қарастыру керек.

Мәтінді әдебиеттанушылық талдау схемасының параметрлері:

1. Шығарманың жазылу уақыты мен жағдайы.
2. Шығарманың жазушы шығармашылығындағы орны.
3. Әдеби түр(эпос, лирика, драма).
4. Шығарманың жанры.
5. Шығарманың негізгі проблематикасы.
6. Тақырып.
7. Композиция.
8. Шығарманың негізгі пафосы және эмоционалды тональдылығы.
9. Образдар жүйесі.
10. Идея.
11. Көркемдік ерекшеліктері (троптар, фигуралар, әдістер) [102].

Шығарманың жазылу уақытын көрсеткен кезде қоғамдағы әлеуметтік- тарихи оқиғаларға қысқаша сипаттама берудің маңызы бар. Шығарманың жазушы шығармашылығындағы орнын талдауда оның өмірбаянына, сондай-ақ автордың шығармашылық ізденістері мен оның эстетикалық ұстанымы туралы ақпаратқа сүйену керек. Шығарманың әдеби тегі туралы ақпарат мәтіннің идеялық-көркемдік ерекшелігін түсінуде үлкен маңызға ие. Әдеби талдау процесінде шығарманың жанрлық ерекшелігін анықтау қажет. Өйткені талдау процесінде жанр мәтінді қалыптастырудың маңызды құралы болып табылады және тілдік құралдарды іріктеу мен ұйымдастыруды, сондай-ақ қоршаған әлемді көркем түрде бейнелеудің аспектісі мен ауқымын анықтайды.

Әдеби шығармадағы өмірлік және әлеуметтік күрделі де маңызды мәселелерді, шешуді қажет ететін міндеттерді қою, оны анықтау көркем шығармада көрсетілген оқиғаларды, эпизодтарды, жағдайларды жалпылаудың нәтижесі болып табылады. Проблеманы таңдауда автордың даралығы, жазушының дүниетанымы, оның көзқарасы айқын көрінеді. Әдеби шығарма тақырыбы оның пролематикасымен байланысты. Тақырып философиялық, әлеуметтік, этикалық және басқа да идеологиялық проблемаларды шешуге қызмет етеді. Мәтін тақырыбы шығарманың көркемдік әлеміне жататын фактілер мен оқиғаларға байланысты бағаланады. Композицияға немесе көркем шығарманың құрылысына, оның бөліктерінің орналасуына және олардың өзара байланысына келетін болсақ, бұл әдеби талдаудың маңызды элементі болып табылады, өйткені ол белгілі бір эстетикалық мағынаны білдіре алады және көркем мәтіннің прагматикасын анқтай алады. Композицияны талдау шығарманың жалпы құрылымын ұйымдастыратын принципті анықтауға мүмкіндік береді.

Әдебиеттану әдістемесінің талдаудың маңызды элементі – пафосты анықтау. В.Г. Белинский пафосты жазушының шығармалары мен шығармашылығы ерекшеліктерімен байланыстырады. Шығарманың пафосы көбінесе автордың әдебиеттегі белгілі бір бағытқа жататындығымен анықталады. Шығарманың образдық құрылымы – идеяны білдірудің бір түрі. Оқырманның санасында көрініс тапқан мәтіннің объективті логикалық деңгейіне қатысты көркем әлемнің шындықтары нақты ұғымдар (образдар) мен түсініктер қалыптастырады. Шығарма идеясын анықтау оқырман санасының күрделі аналитикалық жинақтау жұмысының нәтижесі болып табылады. Кейде идеяны автор шығарманың басында немесе соңында сентенция түрінде көрсетеді. Идеяны көбінесе көркем мәтіннің бүкіл құрылымы көрсетеді. Бұл құрылымда әр түрлі элементтер мен олардың өзара байланысының сипаты аса маңызды. Идея бір нәрсенің мазмұнын анықтайтын негізгі ой, идея ретінде түсіндіріледі. Шығарманың көркемдік ерекшеліктеріне автордың эстетикалық мақсатта қолданған бейнелі экспрессивті құралдары(троптар мен фигуралар, стилистикалық әдістер) жатады. Олардың түрлері, саны ғана емес, сонымен қатар жеке авторлық түсінік пен оның ұйымдастырылу ерекшелігі, сондай-ақ эстетикалық функциялары да маңызды.

Қазіргі жоғары оқу орнының оқыту тәжірибесінде вариативтілік пен элективтілік қағидаттары бекітілді. Білім беру саласында болып жатқан реформалар болашақ мамандарды тұлға ретінде қалыптастыруға бағытталуда. Жоғары білім беру жүйесінде оқыту үдерісін ұлттық құндылықтарға бағыттау қазақ әдебиетін оқытудың оқу-тәрбиелік міндетін айқындауға негіз болып отыр. Бұл қазақ әдебиеті оқытушыларына белгілі бір ақынның немесе жазушының шығармашылығын зерттеуге арналған курстарды бағдарламаға енгізуге мүмкіндік береді. Осы тұрғыдан алғанда, жазушы К. Тоқаевтың шығармашылығын монографиялық тақырыптар форматында оқытуға мүмкіндік бар. Жазушы шығармашылығын монографиялық оқыту мүмкіндігі К. Тоқаевтың детективті прозасының поэтикасы мен проблематикасын талдаудың тиімді әдістемелік жолдары мен тәсілдерін іздеуге жетелейді.

Проза поэтикасын талдау күрделі мәселе. Оның амалы шығамадағы көркем мәтінді қабылдап, эстетикалық талғам мен ойлауды дамыту, сонымен қатар, әдеби талдаудың бірнеше түрлерін оқыту мәселесімен тығыз байланысты. Әдеби шығарманы талдау мәтіннің көркемдік формасы мен мазмұнының бірлігін ескеретін белгілі бір ережелер бойынша жүзеге асырылады. Сонымен қатар талдауға үйрету процесінде шығарманың көркемдік әлемінің негізгі деңгейлерін талдаудың белгілі бір реттілігін ұстану керек.

Детективті проза поэтикасын талдау жұмыстары семинар және СООЖ сабақтарында кезеңмен жүргізіледі. Детективті шығарма поэтикасын талдау туынды авторының өмірі мен шығармашылығының негізгі кезеңдерін сипаттайтын кіріспе сабақтан басталады. Әрі қарай мәтін талдау уақытында көркем шығармамен, оның тақырыптық ерекшелігімен, құрылысымен танысу болады. Негізгі оқу кезеңінде әдеби шығарманы оқытудың бұл уақыты жауапты болып саналады, сондай-ақ, оқытушының айтуымен мәтінге талдау жасалады. Детективті шығарма поэтикасын талдау жұмысы семинар сабағында аяқталады. Қорытынды семинар сабақтардың мақсаты – алдыңғы жұмысты қорытындалау ғана емес, сонымен бірге көркем туынды авторының шығармашылығына одан әрі қызығушылықты арттыру мақсатында зерттелген әдеби шығармаға жаңа көзқарас туғызу. Көркем мәтінді филологиялық талдау сабақтары мәтінге мәдени құбылыс ретінде назар аударуға, оны қарастырудың лингвистикалық және әдеби аспектілерін біріктіруге, мәтінді күрделі көп қырлы құбылыс ретінде қабылдауға арналған.

Детективті шығарма поэтикасын талдау белгілі бір ретпен ғана емес, сонымен қатар белгілі бір әдістердің көмегімен де жүзеге асырылады. Көркем шығарманы талдаудың нәтижелілігі оқыту түрлері мен әдіс-тәсілдерін тиімді ұйымдастыруға тікелей байланысты болады. Әдістемелік ғылымда әдебиетті оқыту әдістерінің түрлі классификациялары бар. В.В. Голубков әдебиетті оқыту әдістерін дәріс әдісі, әдеби әңгіме әдісі, өзіндік жұмыс әдісі деп қарастырады [103]. Ә. Қоңыратбаев әдістерді төртке жіктеп көрсетеді. Олар: түсіндірмелі оқу, баяндау, әңгіме, эксперимент, көрнекілік әдістері [104]. Қ. Бітібаева әдістерді проблемалық әдіс, түсіндірмелі-репродуктивтік әдіс, көрнекілік әдіс,

зерттеу әдісі деп қарастырады [105]. Әдістеме бағытында еңбек еткендер көркем мәтінді тиянақты талдау үшін аталған әдістерді әрдайым қолдануды қажет деп санайды.

Әдеби шығарманы жанрлық-тектік ерекшеліктерін ескере отырып талдау жолдарын анықтау аса маңызды. Әдістемеші ғалым Б.Ө. Сманов көркем шығарманы талдаудың академиялық (көркемдік-әдебиеттанушылық) және мектептік талдау түрлерін атап көрсетеді [88, б. 23].

Мектеп тәжірибесінде шығармаға талдау жасаудың үш түрлі әдістемелік жолы пайдаланылып келеді:

* тұтастай (немесе автор ізімен) талдау;
* образдар бойынша талдау (кейіпкер, жан-жануар, табиғат т.б. бейнелері);
* проблемалық-тақырыптық талдау.

Әдебиеттанушылық талдаудың мақсаты – көркем мәтіннің мазмұнын дәуірдің мәдени-тарихи контексіндегі өнер туындысы ретінде анықтау. Әдебиеттанушы мәтіннің белгілі бір әдеби бағытқа жататындығына, жанрлық ерекшелігіне, композициясына, образдық жүйесіне, шығарманың тақырыбы мен проблемасына, оның негізгі пафосы мен көркемдік ерекшелігіне қызығушылық танытады. Сонымен қатар жазушының дүниетанымы, эстетикалық кредосы, мәтін құрудың мәдени-тарихи кезеңі мен жағдайлары тәрізді мәтіннен тыс фон зертеледі. Әдебиеттанушы талдау шығарманың жазылу кезеңі мен процесін, оның қаламгер шығармашылығындағы проблемасын, көркем шығарманың тегі мен жанрын, негізгі мәселелерін, образдылық құрылымын, тақырып пен композицияларын анықтауды және көркемдік ерекшеліктерді зерттеуді қамтиды.

Әдеби шығарманы тұтастай (немесе автор ізімен) талдау көркем мәтіннің негізгі эпизодтарын талдауға негізделген. Образ негізінде талдау – бұл әдеби кейіпкерлерді талдау, яғни олардың сипаты мен шығармадағы рөлін анықтау. Проблемалық-тақырыптық талдау әдісі әдеби шығарманың идеялық мазмұнын түсінуге көмектеседі. Әдеби шығарманың күрделі және көп деңгейлі көркем әлемі оқытушыдан жоғарыда аталған талдау жолдарын синтездеуді талап етеді. Бұл жағдайда талдаудың бір түрі басым болады. Әдеби шығарма талдаудың бұл классификациясы ұзақ уақыт бойы сынақтан өтті. Алайда, филолог студенттердің өнердің эстетикалық жағын қабылдау қабілетін ескере отырып, әдеби шығарманың көркемдік формасын талдауды жеке талдау әдісі ретінде бөліп көрсету заңды болмақ. Бұл біздің зерттеу тақырыбымызды ашу үшін қажет. Зерттеу тақырыбының маңызды міндеті – К. Тоқаевтың детективті прозасының поэтикасын талдаудың әдебиеттанушылық және әдістемелік негіздерін анықтау, сипаттау және егжей-тегжейлі негіздеу.

Эпикалық шығармаларды талдаудың әртүрлі әдістемелік тәсілдері де бар. Эпикалық шығармаларды талдауда әдеби шығарманы эмоциональды-образды түсінудің көптеген әдістемелік әдіс-тәсілдердің ауызша айту, мәнерлеп оқу, жатқа айту, сурет салу, психологиялық зерттеулер, стилистикалық эксперимент деген түрлері қолданылады.

Түсініктеме бере отырып оқу, талдау жасай отырып мазмұндау, негізгі эпизодты, көріністі талдау, пейзаж, портрет, интерьер функцияларын анықтау, мәтін құрамының ерекшеліктерін анықтау тәрізді әдістемелік тәсілдерді де қолдануға болады.

Мектептегі және университеттегі әдебиетті оқытуда әртүрлі салыстыру тәсілдері қолданылады. Салыстырудың жеке түрі – әдеби кейіпкерді оның прототипімен салыстыру. Бұл әдістемелік тәсіл жазушының өмірлік материалды қандай мақсатта түсінгенін анықтауға мүмкіндік береді. Әдеби шығарманың әр түрлі басылымдарын салыстыру көркем мәтін құру процесіндегі авторлық ойдың даму логикасын анықтайды. Жазушы К. Тоқаевтың шығармасын оның басқа да шығармаларымен салыстырудың әдістемелік негізгі тәсілі жазушының дүниетанымын ашу үшін қолданылады.

Қ. Исабай, Б. Бодаубай, С. Бақбергенов, З. Төлеуов, К. Тоқаев сынды жазушылардың детективті шығармалары мәтіндерін (пейзаж, портрет, интерьер) салыстыру қаламгерлердің шығармашылық әдісі мен стилі ерекшеліктерін түсінуге мүмкіндік береді.

Жазушы К. Тоқаевтың детективті шығармаларын талдау әдеби көркем туындының сюжеттік-композициялық құрылымын, ерекшелігін, көркем тілін, субъектіні ұйымдастыру стилін, авторлық эмоционалдылықтың түрін, жанрлық-стильдік белгілері тәрізді шығармалардың көркемдік формасын талдауды талап етеді. Эпикалық шығармалардың жалпы сипаттамаларын талдау баяндау формасының кең ауқымы, сипаттамалық сызық, адам өмірінің егжей-тегжейлі тарихы, қоғамдық мораль бейнесі және бейнеленген кейіпкерлер сияқты аспектілерді ескереді. Сонымен қатар, эпикалық шығармаларды талдау әдеби кейіпкерлердің бейнелеу жүйесін, проблематиканы, сюжетті, композицияны, идеялық мазмұнды, поэтиканың айқын элементтерін және т. б. қамтиды. Талдаудың әртүрлі формалары кеңінен қолданылады. Детективті әдебиетті талдаудың негізгі әдістемелік міндеті – оқылған шығарманың әсерінің тұтастығын қалпына келтіру. Зерттеуіміздің тақырыбын ашу үшін ЖОО-да әдебиетті оқыту әдістемесіне арналған еңбектерді ескеру қажет.

Университетте әдебиетті оқытудың ерекшеліктері әдіскер ғалымдар А.Ф. Галимуллинаның [106], О.М. Бураноктың [107], А.М. Каторованың [108] және т.б. еңбектерінде қарастырылды. Осы және басқа еңбектерде студенттермен жұмыс істеудің әртүрлі интерактивті формалары ұсынылады. Жоғары мектеп әдіскерлері студенттердің әдебиеттанушылық және әдістемелік құзыреттіліктерін қалыптастыру студенттердің дербес, өз бетімен жұмыс істей білу қағидатына негізделуі керек деген пікірді бірауыздан қолдайды. Сонымен қатар студенттердің сыни ойлау қабілетін дамыту қазақ әдебиеті сабақтарында белсенді және дәйекті түрде жүзеге асырылуы керек. Жоғары оқу орнының әдістемелік ғылымы қазақ әдебиетін оқытудың әдістемелік формалары мен тәсілдерінің бай арсеналын жинақтады.

А.Ф. Галимуллина филолог студенттердің білімі мен дағдыларын қалыптастыру процесінде дәріс-әңгіме, дәріс-пікірталас, мультимедиялық презентация мен электрондық білім беру ресурстарын пайдалана отырып өткізілетін дәріс, семинар, практикалық сабақ, шағын конференция, өзіндік жұмыс, әңгімелесу, шағын топтардағы жұмыс, проблемалық жағдайларды шешу (кейс-технология), «миға шабуыл» әдісі, синквейн құрастыру, әдебиеттанушылық және сыни еңбектерге конспект жасау, әдеби шығармаларға филологиялық талдау жасау, мультимедиялық презентациялармен жобалар құру, сауалнама, тестілеу, рөлдік ойындар (драматизация ойындары), аудиториядан тыс жұмыс(мұражайларға, көрмелерге бару, сырттай экскурсия жасау) және т.б. тәрізді формалар мен әдістемелік тәсілдерді қолдануды ұсынады [106, с. 162]. Жоғары оқу орындарында өтікізілетін бұл сабақтардың түрлері оқытушылардың жалпы ізденістерінің нәтижесі болып табылады.

ЖОО-дағы детективті әдебиет тақырыптарына білім алушылардың назарын өздік жұмыстар арқылы аудартуға болады. Білім алушыға өздік жұмысы ретінде ғалымдардың детектив жанры туралы ой-пікірлерінен кластер дайындау тапсырмасы беріледі. Сонымен қатар, ғалымдардың детектив жанры туралы жазған пікірлерін саралап, концептуалдық кесте сызып, дәлелдеуге болады. Осы жүйе арқылы білім алушылардың дереккөздермен жұмыс жасау қабілеттері артып, өзіндік көзқарастары қалыптасады (8-кесте).

Кесте 8 – Концептуалдық кесте үлгісі

|  |  |
| --- | --- |
| Детектив жанры туралы ғалымдардың пікірі | Өз пікірім |
| Честертон Г.К. «детективтік роман роман емес, роман | Детектив жанрының маңызды |
| моделіне негізделген болуы керек. Детективтік роман – | құрылымдық элементі – істің |
| бұл маска драмасы. Ол шынайы өмір сүрмейді. Біз | шынайылығында. |
| романды соңына дейін оқымайынша, оның |  |
| философиясы, психологиясы, адамгершілігі мен діні |  |
| туралы айтуымыз мүмкін емес» - дейді |  |
| Ескерту – Әдебиет негізінде құралған [109] | |

ЖОО-дағы әдебиет оқытушысының міндеті – таңдалған сабақ аясында К. Тоқаевтың детективті прозасының поэтикасын талдауда шеберлік көрсету. Бұл жазушының әдеби шығармаларын талдаудың жаңа әдістері бойынша шығармашылық ізденістерді жоққа шығармайды. Әдебиетті оқытуда білім алушының танымын дамыту үшін, өзіндік пікір қалыптастыру үшін көркем мәтінмен жұмыс барысында түрлі кестелерді, сызбаларды, карталарды қолдануға болады. Білім алушыларға детектив жанры туралы ақпарат бере отырып, тірек сызбаларды, кесетелерді, технологиялық картаны пайдалану олардың ой қорытуына, өзіндік пікір қалыптастыруына мүмкіндік береді (9- кесте).

Кесте 9 – К. Тоқаевтың «Қастандық» атты детективті повесінің желісі бойынша технологиялық карта үлгісі (А. Әлімовтің үлгісі бойынша).

|  |  |  |
| --- | --- | --- |
| Технологиялық кезеңдер | Оқытушының әрекеттері | Білім алушының әрекеттері |
| Индукция – әр студент тің талқыланатын мәсе леге деген көзқарасын анықтау | Берілген үзінділер бойынша жа зушының портретін салыңыздар | Ұлы жазушының портретін салады.  Туындаған ойларын, ассоциацияларын жазады, сұрақтар құрастырады. |
| Өзін-өзі конструкциялау | Жазушы туралы бар білгендеріңізді жазыңыздар | Білім алушылар пән бойынша К. Тоқаев туралы алған барлық ақпараттарын,  өз білгендерін жазады. |
| Әлеуметтік конструкция | Жұптық жұмысты ұйымдас тырады:   * жазғандарыңызбен алма сыңыздар; * қандай нәтиже шыққанына назар аударыңыздар; * өз білетіндеріңізбен жұбы ңызбен бөлісіңіздер. | Тапсырманың талабы бойынша жұптасып жұмыс істейді. |
| Әлеуметтендіру | * төрт адамдық топқа бө лініп, алынған нәтижелер мен бөлісіңіздер; * қосымша пікір білдіріңіз дер | Топ құрамында жұмыс істейді. Пікірлерді талдайды. |
| Жариялау | Топтық жұмыс нәтижелерін жариялауды ұйымдасты рады. Қажетті түсініктерді береді | Топтық жұмыс нәтижелерін жариялау. Бір-біріне сұрақтар қояды. |

Педагогика саласында технологиялық картаны білімді меңгеру үшін жиі пайдаланады. Әдіскерлер технологиялық карта жайында мынадай анықтама береді: «Технологиялық карта оқу материалын жүйелеу мен жоспарлау, оқушы зейінін бастапқы тақырыпқа аударатын амал ретінде қолданылады» [110]. Төменде «Сарғабанда болған оқиға» повесінің тарауларын салыстыруға арналған 10-кестеде берілген.

Кесте 10 – К. Тоқаевтың «Сарғабанда болған оқиға» повесінің тарауларын салыстыруға арналған кесте

|  |  |  |  |  |  |
| --- | --- | --- | --- | --- | --- |
|  | Сюж | Талғат бейнесі | Детктив Талғаттың сөз саптауындағы  көзқара сындағы  ерекшеліктер | Детектив Талғаттың бейнесіне басшысын ың берген  жауабы | Детективтің бейнесіне  оқырманның берер бағасы |
|  | еттік | (портреті, мінез- |
| Тараулары | ерек | құлқы, іс- |
|  | шелі | әрекеттері т.б.), |
|  | ктері | оның суреттелуі |
| Бірінші тарау |  |  |  |  |  |
| Екінші тарау |  |  |  |  |  |
| Үшінші тарау |  |  |  |  |  |

|  |  |  |  |  |  |
| --- | --- | --- | --- | --- | --- |
| Төртінші тарау |  |  |  |  |  |

Білім алушы әр тараудың атауын көрсетіп, детектив Талғат Майлыбаевтың көркем бейнесін, іс-әркеттерін жан-жақты талдап, өз ой-пікірін білдіреді. Осындай жұмыстарды орындау білім алушының материалды, тақырыпты қаншалықты дәрежеде меңгергенін байқатады және өз беттерімен жұмыс жасау дағдысын қалыптастырады.

Бүгінгі таңда қазіргі әдебиеттану ғылымын дамыту жолындағы ең маңызды аспект көркем мәтінді зерттеу болып табылады. М.М. Бахтиннің айтуынша, мәтін жоқ жерде зерттеу мен ойлаудың объектісі де жоқ [111]. Көркем шығарманы ЖОО-нда талдауда да аса маңызды орын алатын мәселелердің бірі – ақын-жазушы шығармашылығындағы тілдік, стильдік ерекшеліктерді қарастыру жұмысы. К.Тоқаевтың детективті шығармаларының тілдік, стильдік ерекшеліктері бойынша көркем мәтінді талдау 11-кестесін ұсынамыз.

Кесте 11 – Көркем мәтінді жүйелі, нақты түрде талдауға арналған кесте үлгісі

|  |  |  |  |  |
| --- | --- | --- | --- | --- |
| Тарау | Мәтінді оқу | Талдау | Теория элементі | Жазба жұмыс  түрі |
| Екінші тарау | Автордың берілген үзіндідегі суреттеу, бейнелеу тәсілін түсініп оқу, сипаттама беру | Автордың кейіпкердің кескін-келбетін берудегі  даралық  тәсілдерін табу | Көркем  шығармадағы үзінділерге талдау жасау. | Үзіндінің  негізінде қазіргі қазақ жастарына тән машықтар туралы шағын  эссе жазу. |
| Алтыншы тарау | Үзіндінің негізінде К. Тоқаевтың  «Түнде атылған оқ» повесінің жоспарын құру | Әр оқырманның повестке берген пікірін талдау | Үзіндіде кездесетін сценарий, очерктеріне,  анықтама беру | «Төрт сөйлем тәсілін қолданып, үзінді туралы өз ойын жазбаша  дайындау |

Қазақ әдебиетінің детектив жанры тақырыбына арналған практикалық және студенттердің өздік жұмысы сабақтарында студенттерге түрлі тапсырмалар беріледі. Білім алушы әрдайым өзінің қаблеті мен іскерлігіне, қалыптасқан дағдысы мен білігіне қарай тапсырмаларды таңдап алуы және оны жүйелі орындауы керек.

1. К. Тоқаевтың шығармасының желісі бойынша «К. Тоқаев шығармаларының көркемдік ерекшеліктері» тақырыбында ғылыми мақала немесе эссе дайындау.
2. К. Тоқаевтың өмірі мен шығармашылығы жайында хронологиялық кесте әзірлеу.
3. К. Тоқаев шығармаларындағы кейіпкерлерге кластер жасау.

Мысалы, К. Тоқаевтың «Қастандық» повесіндегі детективтің (тергеушінің) ойын ары қарай жалғастырыңыз.

«-*Жәй, әншейін, майор жолдас. Қызмет алдында көз жүгіртіп шығайын деп едім, - деп көзілдірігін алып, төс қалтасына салды.*...» [54, б. 225].

Оқытушы білім алушыға оқу тапсырмаларын орындауға қатысты ақыл-кеңес беруге міндетті.

Студенттер әдеби шығарманың жалпы ойы, оның идеясы, әдетте, ашық жатпайтынын, «ашық мәтінмен білдірілмейтінін, оны көркем құрылымның барлық элементінің өзара әрекеттесуінен оқып білуі керек екенін» ескеруі керек. Егер бұл эпикалық баяндау болса, онда көбінесе негізгі идеялық салмақ материалдың сюжеттік-фабулалық ұйымдастырылуына түседі. Кейіпкерлердің іс-әрекеттері, оқиғалардың өзгеруі оқырманды баяндалған жайттар бойынша белгілі бір тұжырымдарға жетелейді [112]. Мәтінді дұрыс және терең талдау өнері ұзақ тәжірибе негізінде жүзеге асады. Ол студенттің жалпы және эстетикалық мәдениетін, оның көркемдік талғамын, әдеби эрудициясын, филологиялық түйсігін байытумен бірге жетілдіріледі.

Түрлі білім беру технологияларын пайдалану арқылы студенттердің белсенділігі мен ынтасын арттырып отыру керек. Бұл дегеніміз – білім алушылар үшін нәтижеге жетудің ең қолайлы жолдарының бірі. Себебі, оқытудың интербелсенді әдістерін қолдану пәнге, сабаққа деген қызығушылықты оятады, белсенділікті арттырады. Мәселен, жазушыларды салыстыру тұрғысындағы тапсырма студенттердің практикалық сабақтағы белсенділігін және сабаққа деген ынтасын арттырады (12-кесте).

Кесте 12 – Салыстырмалы кесте

|  |  |
| --- | --- |
| К. Тоқаев | С. Бақбергенов |
| жазушы | жазушы |
| журналист | публицист |
| драматург | аудармашы |
| Жазушылар одағының мүшесі | ҚР халық жазушысы |
| Майдангер | - |

К. Тоқаевтың «Қастандық» шығармасындағы көркем образдарды талдау барысында білім алушыларға қылмыскер Петрушкиннің бейнесін талдауға қатысты шығармадан үзінді берілді. Петрушкин бейнесін талдау үшін

«Пирамида құру» тәсілі қолданылды, рөлдік ойындар арқылы көрініс көрсетілді. Көп жағдайда «жеке-жұп-топ-ұжым» схемасы арқылы жүзеге асады. Білім алушыларға мынадай үзінді берілді:

Петрушкин бейнесіне берілген бейнелер келтірілді. «*Қаудырлақ көнетоз плащ киген, шүңірек көз, жирен сақал, арық адам қылмысты іздеу бөлімінің бастығына келді. Есікті ашып, босағада бір сәт тұрды. Қабырғаға тақау қойылған стол басында біреу шұқшиып қағаз жазып отыр. Бұл майор Кузьменко екенін жирен сақал айнымай таныды*» [54, б. 228].

1. Студенттер біерілген үзіндімен танысқаннан кейін жеке пікірлерін, өзіндік ой-пікірлерін қағазға түсірді.
2. Жұптармен өзара бірлесіп, өздерінің жеке пікірлері жайлы серіктестерімен бөлісті.
3. Барлық топтар бірлесіп,өз ойларын ортаға салып талқылап қортындылады.
4. Студенттер ортақ ойларын айтып, маңыздыларын маркермен плакатка жазып отырды. Ең соңында білім алушылар Петрушкин бейнесіне кластер құрып, бейнені әр қырынан тану керек деген қорытындыға келді.

Қазіргі технологияның дамыған заманында жобалау технологиясы әлемдегі оқу үдерісінде алда келе жатыр. Ол студенттерге тек білім беріп қана қоймай, өздігінен жұмыс істей алуына, шығармашылықпен айналысуына септігін тигізеді. Жобалау технологиясы бойынша зерттеу жүргізген А.А. Сатбекова жобалау әдісі арқылы оқыту жүйесінде студенттің өз бе-тімен жұмыс жасау қабілеті жетіледі, ұштала түседі. Қазіргі бі-лім берудің басты талабы – студентті өз бетімен білімін толық-тыруға, ізденуге үйрету екенін атап айтады. Бұдан оқу үрдісін тек қана жобалай оқыту технологиясына құруға болмай ма деген сұрақтың болуы да заңды. Жобалау әдісі – дидактикалық міндеттерді шешудің амалы. Ол мәселені, бір жағынан, даму үстінде қарастырса, екін-ші жағынан, оның нақты шешімінің іске асуын қарастырады. Басқа әдістерден айырмашылығы да осында [113]. Білім алушылар өз зерттеу жұмысында жоба тақырыбының мақсат-міндетін анықтап алуы керек. Бұл талаптар бойынша білім алушының ғылыми ізденімпаздық қасиетін арттырады, шығармашылыққа баулиды. Жоба жұмысының мынадай түрлерін атауға болады: ғылыми- зерттеушілік, ақпараттық, шығармашылық, ойын түріндегі жоба т.б.

Зерттеу жұмысын жазу барысында біз білім алушылармен жоба жұмысын орындадық. «Қазақ детективінің ізашары Кемел Тоқаев» тақырыбы таңдалғаннан кейін алдымызға SMART мақсат қойылды. Оқу бағдарламасының үлгісі Н. Рахманованың [114] және А.М. Картаеваның [115] кітабынан алынды.

Студенттердің тақырып бойынша қызығушылығын ояту, кәсіби біліктілігін қалыптастыру, шығармашылыққа баулу, өз білімдерін жетілдіру, қоғамдық ортада өз-өздерін көрсете білуге бейімдеу – жобалау технологиясын қолданудағы негізгі мақсаттар болып табылады. Өйткені, жобалау технологиясы бойынша жасалған жұмыс тек жаңа білімді алып қана қоймай, сонымен қатар алдағы өзекті мәселелерді шешеді. Т. Жұмажанова өз еңбегінде:


«Жобалау оқыту үрдісінде оқушының дара ерекшелігі, қабілетін анықтауда, психологиялық диагностика, сауалнама, әңгіме, шағын сыр толғау жазғызу т.б. жұмыс түрлері орындалады. Оқушының өз бетінше әрекеті, проблеманы көре білу, оны шешу, ақпаратты талдау, талқылау, жүйелеу, топтау іске қосылады. Өз пікірлерін еркін ұсына отырып, дәлелдеуге тырысады, ең алдымен оқушылар зерттеуді неден бастайтындықтарын анықтаулары қажет. Нақты мақсат белгіленеді» дейді [116].

Жоба жұмысының мынадай кезеңдері бар:


1. Дайындық кезеңі (жоба тақырыбы анықталды, студенттер үш топқа бөлінді, жобаның мақсаты құрылып, айқындалды).
2. Жоспарлау (жоба тақырыбы бойынша ақпарат жинау және талдаудың жолдары көрсетілді, әрбір топ мүшесіне тапсыралар берілді).
3. Зерттеу жұмысы (ақпарат жиналып, нәтижелер талданды, білім алушылардан сұхбат алынып, сауалнама толтырылды).
4. Нәтижені талқылау (алынған ақпараттар талданып, шешім шығарылды, топтар жобаларын қорғап шықты).
5. Бағалау (үш топ бойынша қорғалған жобалары бағаланды).

Оқытушы қазіргі оқыту үдерісі бойынша нәтижеге жетуі үшін алдына Smart мақсатын қояды. Оқытушы осы мақсатты қою арқылы тақырыптың мазмұнын белгілейді, күтілетін нәтижені болжайды, ал білім алушы болжамдалған нәтижені өмірде қолдана отырып, ақпарат алады. Сондықтан да өз зерттеулерімізді жасау барысында білім алушылармен орындаған жобаны Smart мақсатқа құруды жөн көрдік.



Практикалық сабақ барысында білім алушыларға «К. Тоқаев шығармаларының жанрлық ерекшеліктері» атты тағы бір ғылыми жоба тақырыбы берілді. Зерттеу жұмсын яғни ғылыми жобаға қатысты жұмыстар басталмас бұрын алдымызға мақсат қойдық. Сол себепті төмендегідей сабақ жоспары жасалды және ғылыми жобаның мақсаты айқындалды (7-сурет).



*М-уәжділік*



*S-мазмұндық*



*А-Əрекеттік*

*Т-мерзімдік*

*R-реалистік*

Сурет 7 – «К. Тоқаев шығармаларының жанрлық ерекшеліктері» ғылыми жоба бойынша Smart мақсат кестесі

Алдыға қойылған мақсатымыз айқындалғаннан кейін «Ой қозғау» тәсілі арқылы тақырып бойынша білім алушылардың білімдері анықталды, олардың ой-тұжырымдарына қарай үш топқа бөлінеді. Он күн берілді, сол күнге дейін білім алушыларға қажетті ақпараттар жинау, өзара сұхбаттар алу арқылы дереккөз жинау жұмыстары тапсырылды. Мысалы, детектив жанры туралы және К. Тоқаевтың «Сарғабанда болған оқиға» шығармасы бойынша білім алушылардан эвристика сұхбатын өткізу үшін төмендегідей сұрақтар берілді:

1. Қазақ әдебиеті пәні бойынша осыған дейін оқыған шығармалардан бүгінгі оқып отырған шығарманың қандай айырмашылығын байқадыңдар?
2. Детектив, тергеуші, ізкесуші, қылмыскер, жәбірленуші, күдікті деген ұғымдарды қалай түсіндіңдер?
3. Ізкесуші деген кім?
4. «Сарғабанда болған оқиға» шығармасының кейіпкерлерін атап айтыңдар.
5. Повестің оқиға желісі қандай кейіпкерлердің арасында өрбиді? Шығармада барлық оқиғаның негізгі желісі кімнің төңірегіне топтастырылған?
6. Шығармадағы қылмыскер кім? Ізкесуші қандай батыл қадамдарға барды?
7. Тоғайдың ішінде кім Рахымды жарақаттап кетті?
8. Рахымның ауруханаға түсуін анасы қалай қабылдады?
9. Қылмыскердің сыбайлсы Цойдың әрекеттері қанадй?
10. Ізкесуші Талғат Майлыбев тергеуді қалай бастады?
11. Ізкесушінің нағыз қылмыскерді тауып, тұтқындауы процестері қалай жүрді?
12. Қылмыскер қандай құйтырқы әрекеттер жасайды?
13. Қылмыскер кіммен сыбайлас болады?
14. Жазушының қоршаған ортаға деген көзқарасын автор қалай баяндайды?
15. Автор шығармадағы кейіпкерлерінің мінезін қалай көрсетеді?

Эвристикалық сұрақтар арқылы білім алушылардың шығарма мәтінін тұтастай меңгеруіне көп септігін тигізді. Соның нәтижесінде жинақталған мағлұмат, ақпараттары топ ішінде талданды.

Ғылыми жоба жұмысын жасау барысында аңғарғанымыз, оқытушы зерттеушілік ғылыми жобада нақты мақсат қоюшы, кеңесші, білім алушының жетістігін құптаушы, бағыт-бағдар беруші болса, ал білім алушы нақты мақсатқа өз іс-әрекетімен жетуші белсенді субъект, шығармашылық жұмыстың иесі, шығармашылық тұлға болып көрінді.

Қорытындылайтын болсақ, ЖОО-дағы детективті әдебиетті талдаудың ғылыми-әдістемелік аспектілері көркем мәтінді талдаудың әдебиеттанушылық және әдістемелік негіздерін анықтау, сипаттау негізінде анықталды. Студенттердің әдебиеттанушылық және әдістемелік құзыреттерін сәтті қалыптастыру дидактикалық эвристика әдістерін қолданған жағдайда мүмкін болады. Детективтік әдебиетті оқытуға арналған курс сабақтарында студенттердің бойында қалыптасатын негізгі әдебиеттанушылық және әдістемелік құзыреттіліктер анықталды (жазушының өмірбаяны мен шығармашылық жолын білу; шығарманың мәселелерін тұжырымдай білу; оның идеясын тұжырымдай білу; жазушының шығармашылық әдісін анықтай білу; шығарманың жанрын анықтай білу; шығармалар поэтикасының негізгі белгілерін сипаттай білу; мектептегі эпикалық шығарма талдау тәсілдерін қолдана білу). Практикалық сабақтар барысында студенттерді танымдық процестің субъектілері ретінде қалыптастыру үшін қажетті жағдайлар жасайтын оқу диалогы, топтық жұмыс, рөлдік және интеллектуалды ойын технологиялары тәрізді жұмыс түрлерін қолдану керек. Детективтік әдебиетті талдау шығармалардың жанрлық-тектік ерекшелігін ескеруді, көркемдік форма мен мазмұнның бірлігі қағидатын сақтауды талап етеді.

## ЖОО-да детектив жанрын оқытудың эксперименттік нәтижелері

Зерттеу жұмысы барысында ғылыми-әдістемелік жұмыстың оң нәтижесін көру үшін міндетті түрде эксперимент жұмыстары жүргізілді. Экперимент дегеніміз – үлкен талаптарға құрылған, белгісіз нәрселердің түйінін шешуге бағытталған жұмыс. Яғни айналамыздағы әлемді зерттеудің жүйелі құралы болып табылатын ғылыми әдіс. Эксперимент термині білім беру жүйесінде

«ізденіс», «тәжірибе» деген ұғымды білдіреді.

Эксперименттік жұмыстар болжамдарды тексеру, білім беру жүйесіндегі технологиялардың тиімділігін анықтау мақсатында жүргізіледі. Әдіскер ғалымдар өз еңбектерінде эксперименттің көптеген түрін қолдана білген. Солардың ішінде ізденімдік, қалыптастырушы, қорытынды, диагностикалық, анықтау, бақылау, оқыту, болжау т.б. түрлерін пайдаланғанын аңғардық. Сондықтан да, жоғары мектепте детектив жанрын оқытудың әдіснамалық негіздерін анықтау мақсатында эксперимент жұмыстары жүргізілді. Эксперименттің мақсаты мен міндеттеріне байланысты мәселелер дәйектелді. Эксперимент базасы ретінде Л.Н. Гумилев атындағы Еуразия ұлттық университеті таңдалып алынды.

Жоғары оқу орнында детектив жанрын оқыту эксперименті үш кезең бойынша жүргізілді:

* анықтау эксперименті;
* оқыту эксперименті;
* қорытынды эксперимент.

Ол төмендегідей жұмыстар бойынша орындалды

Жоғары мектепте детектив жанрын оқытуда жүзеге асырылған эксперимент түрлеріне мыналар жатады: Анықтау, оқыту, қорытынды. Анықтау → сауалнама → білім алушының экспериментке дейінгі жайын анықтау тапсырмалары → білім деңгейін тексеру тестері. Оқыту → білім беру технологиялары→ кешенді жұмыс түрлері. Қорытынды → эксперимент нәтижесінің тиімділігін тексеретін тапсырмалар → интербелсенді әдіс-тәсілдер

→ білім жетістіктерін тексеру. Анықтау экспериментінің бірінші сатысында тақырыпқа сай еңбектерді талдау бойынша зерттеудің басты бағыттары айқындалды. Жоғары оқу орнында детектив жанрының оқыту мәселесі, білім алушының детектив жанры жайлы білім, білік, дағдыларын анықтау мақсатында әр алуан жұмыстар жүргізілді. Атап айтар болсақ, анықтау сатысында мынадай жұмыс түрлері іске асырылды:

1. пән оқытушыларының сабағына қатысып, талдаулар жүргізді;
2. білім алушыларға Кемел Тоқаевтың шығармаларына қатысты алдын- ала сауалнамалар таратылып, жауаптар алынды;
3. бақылау және эксперименттік топтар анықталды;
4. оқыту эксперименттеріне дейінгі студенттердің білім деңгейі анықталды (тест алынды).

Анықтау эксперименті барысында білім алушылардың детектив туралы және К. Тоқаевқа қатысты оқыту экспериментіне дейінгі білімдері тексерілді. Л.Н. Гумилев атындағы Еуразия ұлттық университетінің филология факультеті

«5В011700 - қазақ тілі мен әдебиеті» мамандығында оқитын 3 курс студенттерімен сауалнама жүргізілді, студент білімінің экспериментке дейінгі жайын анықтау мақсатында тапсырмалар алынды және тест арқылы білімдері

айқындалды. Экпериментке Л.Н. Гумилев атындағы Еуразия ұлттық университетінен барлығы 100-ге жуық студент қатысты.

Біріншіден, білім алушылардан сауалнамалар алынды (13-кесте).

Кесте 13 – Студенттердің детектив жанрына және жазушы Кемел Тоқаевқа қатысты білім деңгейін анықтауға арналған сауалнама қорытындысы

|  |  |  |
| --- | --- | --- |
| Кемел Тоқаев және оның  шығармашылығы | Жауап нұсқалары | Пайыздық  көрсеткіш, % |
| Кемел Тоқаев туралы қанша лықты дәрежеде білесіз? | Өте жақсы | 50 |
| Орташа | 50 |
| Мүлдем білмеймін | - |
| Қазақ әдебиетінде детектив жанрында жазылған қандай шығармаларды білесіз? | Білемін | 70 |
| Білмеймін | 30 |
| Мүлдем білмеймін |  |
| Кемел Тоқаев жайында не білгіңіз келеді? | Шығармаларына қатысты сын пікірлер | 7 |
| Шығармалары жайлы мәлімет | 65 |
| Жеке өмірі туралы | 28 |
| «Қазақ әдебиетінің детектив жанры» пәнін оқу сізге не үшін қажет деп ойлайсыз? | Кәсіби мамандығым үшін | 75 |
| Білімімді толықтыру үшін | 25 |
| Қажет емес | - |
| Детектив жанрында шығар малар жазған жазушыларды айта аласыз ба? | Иә | 41 |
| Бір-екеуін ғана білемін | 54 |
| Білмеймін | 3 |

Екіншіден, білім алушының экспериментке дейінгі білімін анықтау үшін жазушы Кемел Тоқаевқа байланысты ауызша сұрақтар қойылды.

1. Кемел Тоқаевтың балаларға арналған ең алғашқы жинағы қалай аталады? («Жұлдызды жорық»).
2. К. Тоқаев университетте оқи жүріп қандай газеттерде жұмыс істеді? («Лениншіл жас» газеті).
3. К. Тоқаевтың «Түнде атылған оқ» шығармасындағы Черноносов кім болып табылады? («Қылмыскердің сыбайласы»).
4. К. Тоқаевтың «Көшкен үйдің қонысы қайда?» шығармасының қай жазушының қай шығармасымен ұқсастығы бар? («Э.А. Поның «Қара мысық» оқиғасы).
5. «Солдат соғысқа кетті» романының авторы? («Кемел Тоқаев»).

Үшіншіден, студенттердің білім деңгейі тест тапсырмалары арқылы тексерілді.

1. Комендант» шығармасының авторы? А. Тоқаев К.

В. Исабай Қ.+ С. Бодаубай Б. Д. Төлеуов З.

Е. Бақбергенов С.

1. «Ұясынан безген құс» кімнің шығармасы?

А. Бақбергенов С.

В. Исабай Қ.

С. Бодаубай Б. Д. Төлеуов З. Е. Тоқаев К.+.

1. К. Тоқаевтың «Түнде атылған оқ» повесіндегі ізкесуші кім? А. Черноносов.

В. Петрушкин. С. Маисеев.

Д. Талғат+.

Е. Мейірманов.

1. К. Тоқаевтың «Түнде атылған оқ» повесіндегі ізкесуші кім? А. Черноносов.

В. Петрушкин. С. Маисеев.

Д. Талғат+.

Е. Мейірманов.

1. «Соңғы соққы» романы қай жылы жарыққа шықты? а) 1980;

в)1981+; с) 1983;

д) 1985;

е) 1986.

1. «Қарт тергеушінің әңгімелері» еңбегінің авторы? А. Тоқаев К.

В. Исабай Қ.

С. Бодаубай Б.+ Д. Төлеуов З.

Е. Бақбергенов С.

Анықтау кезеңі білім алушылардың детектив жанры және К. Тоқаевтың шығармалары бойынша осы кезге дейін алған білімдерінің деңгейін анықтауға толық мүмкіндік берді.

Сараптау қорытындылары білім алушылардың кейбір тақырыптарды әлі де толық білмейтіндіктерін, жетік меңгермегендігін көрсетті. Ауызша тапсырмалар арқылы талап етілген жұмыстарда білім алушылардың өз ойын толық жеткізе алатындықтары анықталды.

Анықтау эксперимент нәтижелері бойынша білім алушылардың теориялық және практикалық дағдыларының көрсеткіші мынадай болды:

* өте жақсы – 35%;
* жақсы – 50%;
* орташа – 15%.

Ең бастапқы уақытта оқыту экспериментінің детектив жанрын инновациялық технологиялар арқылы оқытуға мүмкіндік беретін бағыттар анықталды. Сондықтан да білім беру технологиялары мен әдістемелік еңбектер талданды. Детектив жанрын инновациялық технологиялар арқылы оқытуда жоғары нәтижеге жетуге көмектесетін әдістер іріктеліп алынды. Білім алушының шығармашылық қабілетін шыңдау, танымын кеңейту бағытындағы жұмыстар жасалып, сынақтан өткізілді. Эксперимент және бақылау топтары жұмыстарының нәтижелерін салыстыру үшін жазбаша, ауызша, бақылау жұмыстары жүргізіліп, студенттердің білік, дағдылары талданып, тесерілді.

Көркем мәтінге сәйкес орындалатын өздік жұмыстарының деңгейі және түрлері анықталды. Мысалы, «Қастандық» шығармасы бойынша мынадай тапсырмалар берілді: «Еркін жазу» тәсілін қолданып, берілген үзінді туралы өз ойын жазу, жазған ойын топ ішінде талқылау.

«*Петрушкин жан-жағына ұрлана қарап, жапсырылған қағаздың біреуін жұлып алды. Онда төрт кісілік әсем, жарық бөлме өткізілетіндігі, үй иесіне студент болғаны қолайлы екені жазылған. Қағазды алғаннан кейін көп аялдамай, кенеп қабын колтығына қысып, көк базарға бет алды. «Динамо» магазинінің алдында кідірді. Магазин іші жөнделіп жатқандықтан қызу сауда сыртта, лавка үстінде болатын. Екі аңшы қосауыз мылтықтың ұңғысына үңіліп, шаппасын, шүріппесін ұстап көріп, сынасып таласып жатқанда, Петрушкин олардың қасына келді. Қарамен қапталған құс мылтыққа қолын созып:Бері әкелші, көрейін! – деп киліге кетті. Әрі-бері аударып, ұңғысын сығалады. – Шіркіннің бұрандасында мін жоқ екен. Жарқырап тұр*» [50. б. 300].

Бақылау топтарындағы атқарылған жұмыстар дәстүрлі ұстанымдарға негізделіп, оқытудың дәстүрлі әдіс-тәсілдері де пайдаланылды. Ал экперименттік топтарда интербелсенді әдістемеге құрылды. Инновациялық технологияларды қолдану арқылы жақсы нәтижеге жетті. Білім алушылар осы технологиялар арқылы өз ойын еркін айтуға бейімделіп, өзіндік талдау жасауға дағдыланды.

Зерттеу жұмысының экспериментке дейінгіж әне кейінгі деңгейлері: Экспериментке дейін:

* жоғары – 55%;
* орташа –25%;
* төмен –20%.

Экперименттен кейін:

* жоғары – 65%;
* орташа – 30%;
* төмен – 5%.

Зерттеу барысында жүргізілген бақылаулардың қортындысы бақылау тобы мен мен эксперимент сыныптардың арасындағы айырманы бірден көрсетті. Эксперимент нәтижелері детектив жанрын оқытуда жаңа технологиялық әдістерді пайдалану өте тиімді екенін көрсетті.

Қорытынды эксперимент білім алушылардың жетістіктері тағы да тест тапсырмалары арқылы тексерілді. Олардың білімін тексеруде таңдамалы, толықтыру, ашық, анықтау, балама тест түрлері пайдаланылды.

Қорытынды экспериментте нәтижелер бірізденділіп, жинақталды, қорытынды жасалды. Эксперимент барысында топ студенттері мен бақылау топ студенттерінің қазақ детективінің тарихы, жазушы К. Тоқаев туралы алған білімдері мен білігіне сандық және сапалық талдау жасалды. Білім алушылардың білімі мен білігін тексеретін тапсырмалар, интербелсенді әдіс- тәсілдер және білім жетістіктерін тексеру тестері, жоба арқылы жүзеге асырылды.

*Эксперимент нәтижесінің тиімділігін тексеретін тапсырмалар:*

Көркем мәтінді талдау кезінде кейіпкерлерге мінездеме берудің де маңызы зор. Білім алушылар кейіпкердің сипатын атап, соған мәтіннен дәлелдер келтірді.

1. *тапсырма.*

Жазушы К. Тоқаевтың «Қастандық» повесіндегі ізкесуші Талғат Майлыбаевқа мінезедеме беріңіз. «Талғат Майлыбаев логикалық ойы терең дамыған, тәжірибесі бар, небір шытырман оқиғаларды, жұмбақты шеше алатын тәжірибелі азамат ретінде көрінеді. Көркем кейіпкер көз алдымызда дамып отырады». Кейіпкерге берілетін мінездеме үлгісін студенттер өз қалауларына байланысты жасады (9, 10-суреттер).

тапқыр

адамгершілігі мол

байқағыш-

тық қасиеті

бар

логикалық ойы мықты

*ізкесуші*

*Ізкесуші Талғат Майлыбаев*

Сурет 9 – Тергеуші мен қылмыскердің жеке қасиеттері

Мысалы, «Сарғабанда болған оқиға» шығрмасында қылмыскер қандай

адам?

*қылмыскер*

мейірімсіз

актер (маскалы)

қызуқанды

дүниеқоңыз

**Самсонов**

Сурет 10 – Тергуші мен қылмыскердің жеке қасиеттері

«*Қызыл күрең сақалы бар, еңгезердей толық кісі. Бірақ ебедейсіз семіз деп айтуға келмейді. Денесі шымыр, тұтас, сом тұлға секілді. мен оған тіпті назар аудармас едім. Ондай адамдар кездесіп жүр ғой. Ал мынау протез аяқпен, әрі баспалдақпен жүруге мүлде дағдыланбаған. Соғыстың біткеніне талай жылдар өтті. Мүгедектердің протезге үйренгені сонша, кейде аяғы жоқтығын аңғармай қаласың. Әуелде ол қолдан жасалған күпшек ағаш аяқпен жүрген бе деп ойладым*» [60, б. 112]. Осы үзінді арқылы студент оқытушыға шығармадан үзінді келтірді.

1. *тапсырма.*

«Сарғабанда болған оқиға» повесінің қысқаша мазмұнын, идеясын баяндаған соң, мына төмендегі сұрақтарға жеке-жеке талдау жұмыстарын жүргізіңіз:

1. Кісі өлтіру оқиғасы қалай баяндалады?
2. Шығармада қылмыскердің әрекеті қалай берілген?
3. Қылмыскер Рахымды не үшін өлтірді?
4. Ізкесуші Талғат қылмыскерді табу үшін қандай дәлелдер жинайды?
5. Қылмыскердің сыбайластарының әрекеттері қалай суреттеледі?

Сондай-ақ, студенттердің детективке деген қызығушылын ояту үшін мынадай әдістер қолданылды.

*Графикалық кестелерді қолдану.* Студенттер тақтаға қылмыс болған бірнеше оқиғаға қатысты суреттерді, күдіктілердің суреттерін, олардың тұрған жері жайлы кестелерді, қайда барғаны туралы уақыт кестелерін іліп қоюы керек. Көркем шығарма арқылы олар кейіпкерлердің кім екенін, олардың бір- бірімен байланысын және оқиғадағы рөлін анықтай алады және негізгі ойларын қорытындылай алады.

1. *Болжау.* Студенттер оқиғаның соңын болжау арқылы мәтінді қаншалықты түсінгендігін көрсетеді.

Жоғарыда атылған тапсырмалар бақылау тобындағы білім алушылардың теориялық материалдарды меңгермегендігін, шығарманы толық оқымағадығын көрсетті. Келесі эксперимент тобының көркем шығарманы талдау барысында өз ойларын нақты жеткізді, шығармадағы оқиғалардың даму процесін, оның тоқтаусыз өрбуін, нақты талдаулар арқылы дәлелдей алды.

Нәтижесінде эксперимент тобының төмендегідей қасиеттері байқалды.

1. әдеби ой-толғауларға белсенді қатыса алуы;
2. ой-тұжырымдарын нақты, дәлелді жеткізе білуі;
3. мәтіндегі теориялық мәселелерге талдау жасай алуы;
4. берілген дереккөздерден өздеріне керекті материалды таңдай алуы;
5. сұрақтарға жүйелі жауап беруі; т.б.

Нәтижесінде екі топтың көрсеткіші мынадай нәтижені көрсетті:

Бақылау тобы – орташа – 25%. Эксперимент тобы – өте жақсы – 65%

Қортынды экспериментте білім алушылардың жетістіктері тест түрінде тексерілді.

Білім алушылардың білімін тексеруде таңдамалы, толықтыру, ашық, анықтау, балама тест түрінде пайдалынылды.

*Таңдамалы тесті.*

«Жұлдызды жорық» еңбегінің авторы? А. С. Бақбергенов.

В. К. Тоқаев+. С. Н. Ақыш.

Д. З. Төлеу. Е. Қ. Исабай.

«Солдат соғысқа кетті» романындағы Мұхамедтің қазақ досы кім?

А. Петрушкин. В. Махмұд.

С. Мейірманов+. Д. Талғат.

«Сарғабанда болған оқиға» повесіндегі Рахымды өлтірген қылмыскер? А. Самсонов+.

В. Петрушкин. С. Қара мысық. Д. Цой.

Е. Власов.

*Толықтыру тесті.* Мына үзіндіні толықтырыңыз. Әкемнің шығармашылығы туралы ойлағанда оның не себепті детектив жанрын таңдағанына жауап іздеймін. Бала кезде бұл мәселеге мән бермеуш едім... (14- кесте).

Кесте 14 – Балама тесті

|  |  |  |
| --- | --- | --- |
| Тапсырма | Жауап | |
| Талғат Майлыбаев логикалық ойы терең дамыған, тәжірибесі бар, небір шытырман оқиғаларды, жұмбақты шеше алатын  тәжірибелі азамат ретінде көрінеді. | Иә | Жоқ |
| Қызыл күрең сақалы бар, еңгезердей толық кісі. Бірақ ебедейсіз семіз деп айтуға келмейді. Денесі шымыр, тұтас, сом тұлға  секілді. |  |  |

Білім алушылардан тапсырманы тест түрінде түрлендіріп берілуі олардың тақырыпқа деген қызығушылығы арта түсті. Нәтиже көрсеткіші төмендегідей:

Бақылау тобы – орташа – 30%, Эксперимент тобы -өте жақсы – 70%.

Қортындылайтын болсақ, зерттеу жұмысында пайдаланылған инновациялық технологиялар білім алушылардың білімі мен дағдысын, қабілеті мен біліктітілігін жетілдіруде үлкен рөл атқарқандығы анықталды.

Детектив жанрын дәстүрлі білім мен білім берудің жаңа технологиялар арқылы оқыту – жоғары нәтижеге негізделген көрсеткіш. Сабақ өту барысында жаңа инновациялық технологияларды пайдалану мұғалімнен үлкен еңбекті қажет етеді.

Зерттеу жұмысында детектив жанрын ЖОО-да оқыту үшін ұсынылған ғылыми-әдістемелік жүйе негізгі екі бағытта жүргізілді. Біріншісі: білім беру технологиялары, екіншісі кешенді жұмыстар. Білім беру технологиялары ұжымдық және жобалау технологиялары арқылы жүргізілді. Бұл технологиялар білім алушының өз білімін жетілдіруге, өздігінен білім алуына септігін тигізеді. Кешенді жұмыстар яғни жоспар құру, картотека арқылы және шығармашылық тапсырмалар негізіндегі эссе, реферат, ғылыми жобалар т.б арқылы орындалды.

*«Детективті әдебиетті оқытудың педагогикалық-психологиялық негіздері мен ғылыми-әдістемелік аспектілері» тарауы бойынша жасалған тұжырымдар*:

**-** Жоғары мектепте детектив жанрын педагогикалық және психологиялық ұстанымдар, шарттар мен қағидалар негізінде оқытудың тиімділігі ғылыми

тұрғыдан дәлелденді. Детективті әдебиетті оқытудың тиімді әдістемесін әзірлеу педагогикалық-психологиялық негіздерге сүйенуді қажет етеді.

* Оқу процесінде детективті әдебиетті оқытудың жеке дидактикалық ұстанымдары басшылыққа алынуы тиіс. Детективті әдебиетті оқытудың дидактикалық ұстанымдары оқу-тәрбие жұмысының жүйелілігін көрсетеді және детективті жанрды оқыту ісінде табысқа жетудің қажетті шарттары болып табылады.
* ЖОО-дағы детективті әдебиетті талдаудың ғылыми-әдістемелік аспектілері көркем мәтінді талдаудың әдебиеттанушылық және әдістемелік негіздерін анықтау, сипаттау негізінде анықталды. Студенттердің әдебиеттанушылық және әдістемелік құзыреттерін сәтті қалыптастыру дидактикалық эвристика әдістерін қолданған жағдайда мүмкін болады. Детективтік әдебиетті оқытуға арналған курс сабақтарында студенттердің бойында қалыптасатын негізгі әдебиеттанушылық және әдістемелік құзыреттіліктер анықталды(жазушының өмірбаяны мен шығармашылық жолын білу; шығарманың мәселелерін тұжырымдай білу; оның идеясын тұжырымдай білу; жазушының шығармашылық әдісін анықтай білу; шығарманың жанрын анықтай білу; шығармалар поэтикасының негізгі белгілерін сипаттай білу; мектептегі эпикалық шығарма талдау тәсілдерін қолдана білу). Практикалық сабақтар барысында студенттерді танымдық процестің субъектілері ретінде қалыптастыру үшін қажетті жағдайлар жасайтын оқу диалогы, топтық жұмыс, рөлдік және интеллектуалды ойын технологиялары тәрізді жұмыс түрлерін қолдану керек. Детективтік әдебиетті талдау шығармалардың жанрлық-тектік ерекшелігін ескеруді, көркемдік форма мен мазмұнның бірлігі қағидатын сақтауды талап етеді.
* Оқытудың инновациялық ұстанымы мұғалімнің инновациялық және интерактивті әдістемелерді сабақ барысында ұтымды қолдануға септігін тигізеді. Детектив жанрын меңгертуде оқытудың жаңа технологияларды араластырып қолдану қажет. Детектив жанрын оқытуда дамыта оқыту, сыни тұрғыдан ойлау, проблемалық оқыту т.б технологияларды пайдалануға болады. Мұның өзі, сайып келгенде детективті әдебиет мәнін терең түсініп, ондағы ақиқат жайттар мен жалғандық арасын, адамдар қарым-қатнасын, қылмыс пен жазаның сыр-сипаттарын жан-жақты танып, бағалауға мол мүмкіндіктер береді. Ендеше, детективті әдебиет пен тақырыптық ерекшеліктерін, жанр жүйесі мен көркемдік кеңістігін, өмір оқиғасы мен өткір сюжет мәнін, жасырын әрекет құпия жайттардың сыр-сипаттарын ақиқат аясында көрсетіп, қылмыс пен жазаның ара салмағын байыпты ашу – басты мұраттардың бірі. Детективті әдебиеттің құндылық қыры, сапалық маңызы да осында.

# ҚОРЫТЫНДЫ

Қазақ детективті әдебиеттің табиғаты мен тарихынан, даму үрдістерінен өзіндік бағыты, тақырыптық ерекшеліктері, көркемдік-эстетикалық құндылықтары, мәтіндік құрылымдық сипаттары бары байқалады. Осы бағытта қалам тербеген жазушы К. Тоқаевтың шығармаларындағы шытырман оқиғаға қатысты жайттар мен қылмысты ашудың мың сан әрекеттері, өткір сюжет пен құпия құбылыстардың мәні, ақиқат пен жалғандықтың арасы, адамдар қарым- қатынасы, бәрі-баршасы жанр талабына сай өріс алады.

Қазақ әдебиетінде детектив жанры кеш дамыды десек қателеспейміз. Осыдан келіп, қазақ әдебиетінде осы күнге дейін детектив жазатын авторлар неге жоқтың қасы? деген сауалды қойғымыз келеді. Әрине, оған бірталай себептері бар. Жоғарыда жазып өткеніміздей, сол себептердің бірі: шығармалардың басым бөлігінде шытырман оқиға алдыңғы қатарға шығып кетіп, кейіпкер образының солғын суреттелуі, әлеуметтік-моральдық тартыстардың аздығы, идеялық-эстетикалық астарлардың жоқтығы, мәтін тілінің қасаңдығы, шынайы бейнелі суреттердің кездесе бермейтіндігі. Бір сөзбен айтқанда, негізгі көркемдік факторларының әлсіздігі деп жазып жатқан сыншылар бар. Әсіресе Кеңес үкіметі кезінде әр сөзіңді аңдып отыратын идеологиялық қақпан кедергісін жасамай қоймады. Осы кезеңде детектив жанрын биікке көтерген К. Тоқаев қатаң идеологиялық сынақтардан қалай өтті? Әрине, басынан небір қиын кезеңдерді өткерді. Қазақ әдебиетінде детектив жанрында қалам тартқан жазушылар жоқ емес бар. Алайда, К. Тоқаев осы бағыттағы жанрды жүйелендіріп, бір ізге түсірді. Қаламгердің детектив жанрын шығармашылықпен игеруі, өмірлік материалдарды көркемдікпен пайдалануы – үлкен ізденістерінің бірі болды.

Қаламгер ең алдымен балаларға арналған шығармаларын едәуір байытып, бала талғамын, оның жас ерекшелігі мен қабылдау қабілетін ескере отырып, тартымды көркем шығармалар жазды. Батылдығының, жігерлілігінің арқасында қазақ әдебиетіндегі детектив жанрын биік шыңға көтерді. Батыс әдебиетінің соңында кетпей, өз шығармашылығын ұлттық көркемдік дәстүрмен де тығыз байланыстырды.

Майдангер жазушы К. Тоқаев қазақ халқының басынан өткерген ауыр күндерді, Екінші дүниежүзілік соғысты, ақтар мен қызылдардың қақтығыстарын, ондағы жауынгерлердің ерлік істерін өз танымы мен пайымы бойынша баяндады. Майданның ауыр күндерін бастан кешіп, елге оралды. Жоғары білім алып, қолына қалам алды. Оның «Жұлдызды жорық», «Солдат соғысқа кетті», «Қастандық», «Түнде атылған оқ», «Соңғы соққы», «Ұясынан безген құс», «Сарғабанда болған оқиға», «Көшкен үйдің қонысы қайда», «Көмескі із», «Солдат қабірінің басында» т.б туындыларды жарыққа шығарды. Осы арқылы қазақ әдебиетіндегі детективті туындылар тақырыптық ерекшелігі мен идеялық ұстанымы, жанр жүйесі, көркемдік арналары, тілдік-стильдік сипаттары тұрғысынан қарастырылды.

ұстанымы, жанр жүйесі мен көркемдік арналары, тілдік-стильдік сипаттары тұрғысынан қарастырылды.

Жалпы, детективті романдардың фабуласы әрқилы болып келеді. Себебі, қылмыстың себептері, ізкесуші мен қылмыскердің мінез-құлқы, оқиға орны, тергеу тәсілдері барлығы – авторға байланысты. Ал, сюжет болса фабуланың айнадағы бейнесі секілді. Бастысы, ең қажетті сюжеттік элементтерге мыналар жатады: кісі денесі, оны тапқан жер және міндетті түрде құпияны ашатын ізкесуші. Детективтің сюжеттік-композициялық құрылысындағы басты ерекшелік – оқырманның жан-дүниесіне әсер ету, толқыныс тудыру.

К. Тоқаевтың шығармашылық мұрасы, оның деректер мен мәліметтерді көркем шығармада қолдануы, оның өзіндік шеберлігі әр қырынан қарастырылды. Жазушы өмірде болған оқиғаларды көркем дүниеге айналдыра білді және қазақ және басқа ұлт жауынгерлерінің отансүйгіштігін шынайы көргендіктен патриоттық тәрбиені жас ұрпаққа майдан даласын оқиғалар ретінде жеткізуді мақсат ете білді.

Жазушының "Солдат соғысқа кетті", "Соңғы соққы", "Арнаулы тапсырма" деген шығармаларын оқығанда, жазушының шыңдықты танытуды бірден-бір мақсат еткенін аңғарамыз. Өз өмірін шынайы бейнелей отырып, қиындығы мен қызығы қатар жүрген жазушының өз ісіне адал, мақсатына берік екендігі шығармашылық еңбегінен анық көрінеді. Шығармада жазушының стиль даралығы, көркемдік шешімі анық байқалады. Кешегі кеңестік империяның саясатының астында ұлттық әдеби шығармалар жазу, жазушы қауымға қиынға соқты. Өмірінде болған, басынан өткерген жағдайларды туындыларында пайдалана білудің өзі оның шеберлігін танытады.

К. Тоқаевтың «Соңғы соққы», «Солдат соғысқа кетті», «Арнаулы тапсырма» романдары мен мен повестері – кеңестік кезеңдегі қазақ тарихи туындыларының қатарындағы өзінің тақырып ауқымдылығымен, танымды тарихилығымен, көркемдік мазмұнымен, кейіпкерлер сомдаудағы соны ізденісімен ерекшеленетін сүбелі шығармалар. Өз шығармаларындағы кейіпкерлерді ойдан шығарып отырған жоқ, оларды өзі кездестірген қалпымен, өз түсінігін сонау жылдардағы болмысымен сипаттап береді. Яғни, өмірлік деректердің өткен шақтағы қалпымен ұстанып отыр, бұл жерде тек деректер ғана емес, өткенге деген көркемдік болжамдар да үлкен мәнге ие. Бұл жерде жазушының өз шығармасынан, өмірінде болған оқиғаларынан үлкен ой қорытып, суреткершілік құралдарды ұтымды қолдану арқылы шығарманың деректілік, тарихилығын, көркемдік танымын кеңейтуге барынша еңбек еткені байқалады.

К. Тоқаевтың «Түнде атылған оқ», «Солдат соғысқа кетті», «Қастандық»,

«Сарғабанда болған оқиға», «Көшкен үйдің қонысы қайда?» т.б шығармаларында өмірді зерттегені, тақырып мәніне терең ден қойып, оқыс

оқиға, қылмысқа қатысты шытырман жағдаяттарды зейінді зерделегені танылады. Қаламгер адамдардың жасаған қиянатын өз басынан өткергендіктен ол әділдікке ұмтылды. Бойындағы өшпенділік сезім оны жігерлендірді, қаталдыққа үйретті. Әрине бұл қасиеттері шығармашылығына әсерін тигізгені анық. Алайда, жүрегінде мейірімі бар жазушы кейбір туындыларында қылмысты тексеру кезінде, тергеу кезінде жауыздық әрекеттер сипатталғанымен, оның шығармалары гуманизм идеясына толы еді.

Жазушы туындыларының өзіндік сипаттары қандай деген мәселеге келетін болсақ, ең алдымен мына жайтқа назар аударамыз. Ол – жазушы шығармаларында баяндалатын оқиғалармен бірге кейіпкерлердің болмыс-бітімі мен мінез-құлқы, кәсіп-дағдысы, тұрмыс-тіршілігі қоса ашылып отыруы. Бұдан басқа, жазушы еңбегіндегі өмірді тануы мен бағалауы, қоғамдық жағдайға, адами мұраттарға ден қою негізінде күнделікті қарым-қатынаста, тұрмыс- тіршілікте орын алатын келеңсіз көрініс, кереғар жайттардың себебі мен салдарына, қастандық пен сатқындық сырларына мән береді. Оның қоғамға, адамдар қарым-қатынасына, өмірдің даму үрдістеріне кері әсері барын да шығармашылық аясында кең түрде көрсетеді. Демек, детективті әдебиет, оның жазушы К. Тоқаевтың шығармашылық мұрасы арқылы кең өріс алуы – мәнді құбылыс, көркемдік өріс екені анық.

К. Тоқаевтың детективті туындыларында құқық қорғау органдары, қауіпсіздік комитеті қызметкерлерінің өмірін арқау ете отырып, түрлі (мысалы, кісі өлтіруші, ұрлықшы, қарақшы) қылмыскерлердің типтерін шығармалары арқылы байқатады. Заң орындарындағы интелегенция өмірі бүгінгі замандастарымыз – халық қорғаны танылған милиция қызметкерлерінің ерліктерін насихаттай отырып, қоғамға жат алаяқтардың қылықтарын әшкерелейді. Қаламгер шығармаларындағы адамның портреті, ішкі сана ағымы, мінез-құлық, пейзаж, географиялық орта, уақыт арқылы көрінеді. Яғни кейіпкердің қоғамдағы қалыптасқан нормаға қайшы әрекеті кезіндегі психологиялық тәсілдері пайдаланылды.

Қазiргi кездегі білім беру бағдарламасындағы пәндi оқытуда басты мәселелерді назарда ұстайтын үлкен мәселелер бар. Сол басты мәселенің бірі ретінде қарайтын болсақ, осы секілді әр алуан жанрдағы шығармаларды соның ішінде кейіннен қолға алынып зерттелуге ден қойған детективті жанрдағы шығармаларды оқыту, талдау негізінде аудиториямен ғана шектелмеу керек.. Аудиториядан тыс жұмыстармен де айналысу керек. Мысалы, тәртіп сақшыларының, сот қызметкерлерінің, милиция мамандарының, ізкесушінің жұмысымен танысу, оның жұмыс барысындағы қиындықтары мен ерекшеліктерін байқау білім алушылардың шығармадағы кейіпкерлер жүйесін, адамдар әлемін танудың бірден-бір жолы болмақ.

Студенттердің әдебиеттанушылық және әдістемелік құзыреттерін сәтті қалыптастыру дидактикалық эвристика әдістерін қолданған жағдайда мүмкін

болады. Детектив жанрын оқытуда дамыта оқыту, сыни тұрғыдан ойлау, проблемалық оқыту т.б технологияларды пайдалану арқылы детективті әдебиет мәнін терең түсініп, ондағы ақиқат жайттар мен жалғандық арасын, адамдар қарым-қатнасын, қылмыс пен жазаның сыр-сипаттарын жан-жақты тануға

мүмкіндік туғызады. Жоғары мектепте детектив жанрын педагогикалық және психологиялық ұстанымдар, шарттар мен қағидалар негізінде оқытуды тиімділігі дәлелденді. Детективті әдебиетті оқытудың тиімді әдістемесін әзірлеу педагогикалық-психологиялық негіздерге сүйенуді керек етеді.

Сондай-ақ, «Жазушы Кемел Тоқаев және қазақ әдебиетінің детектив жанрын ЖОО-да оқыту» атты зерттеу тақырыбының қазақ әдебиеттануында алғаш рет диссертациялық көлемде талдануы детективті әдебиеттің басқа жанрлармен типологиялық ұқсастығы мен айырмашылығын ашып көрсетуге мүмкіндік туғызады.

# ПАЙДАЛАНЫЛҒАН ӘДЕБИЕТТЕР ТІЗІМІ

1. Адамов А. Мой любимый жанр – детектив. – Москва. Советский пистель, 1980. – 312 с.
2. Әбдіғазиұлы Б. Қазақ әдебиеті: энциклоп. анықтам. – Алматы, 1974. –

573 б.

1. Тәшенов Т. Қазақ детективі қашан жанданады // <https://abai.kz/post/832>.

19.12.2020.

1. Абдраим А. Қазақ детективінің дегбірі қашып тұр ма? // <https://qazaqadebieti.kz/5030/aza-detektivini-degbiri-ashyp-t-r-ma>. 29.08.2021.
2. Жұмагелдин Ж. Сайлауова Г. Қазіргі қазақ прозасындағы детектив жанры және Кемел Тоқаев шығармашылығы // Актуальные научные исследования в современном мире. – 2019. – №5(25). – Б. 46-51.
3. Ыбыраймұлы Ә. Сыны жоқ әдебиет – есексіз қайықпен тең // [https://adebiportal.kz/kz/news/view/adilbek-ybyraiymuly-syny-zoq.](https://adebiportal.kz/kz/news/view/adilbek-ybyraiymuly-syny-zoq) 15.01.2021.
4. Бейілхан Е. Ұлт әдебиетіне соны жанр сыйлаған қаламгер // [https://adebiportal.kz/kz/news/view/ult-adebietine-sony-zanr-syilagan.](https://adebiportal.kz/kz/news/view/ult-adebietine-sony-zanr-syilagan) 20.02.2021.
5. Кеңшілікұлы. Қазақ детективін қашан оқимыз // Егемен Қазақстан. – 2021, сәуір – 28.
6. Tracing the History of the Detective Genre in a Literature: A Qualitative Study Based on Interviews with Literary Critics. <https://www.ijscl.net/article_705012.html> 26.05.2023
7. *Вулис А*. В *мире приключений: поэтика жанра*. – Москва: Советский писатель, 1986. – 344 с.
8. Молдағали Б. Шаих Ш. Жантаева Ж. Шытырман оқиғалы шығармалар ерекшелігі // <https://massaget.kz/blogs/28952/>. 20.02.2022.
9. Жарылғапов Ж.Ж. Қазақ прозасы: ағымдар мен әдістер: монография. – Қарағанды, 2009. – 284 б.
10. Жунусова А. Жазушы Кемел Тоқаев шығармашылығы және ұлттық детектив жанры // ҚарМУ хабаршысы. – 2021. – №2(102). – Б. 75-80.
11. Байтанасова Қ. Эмиграциялық әдебиетіндегі идеялық-көркемдік сабақтастық: монография. – Астана, 2013. – 351 б.
12. Қазақ детективінің атасы ‒ Кемел Тоқаев. [https://aikyn.kz/256541/k-](https://aikyn.kz/256541/k-azak--detektivinin--atasy---kemel-tok-aev%2015) [azak--detektivinin--atasy---kemel-tok-aev 15](https://aikyn.kz/256541/k-azak--detektivinin--atasy---kemel-tok-aev%2015). 21.12.2021.
13. Жанрын тапқан жазушы. [https://aikyn.kz/256562/zhanryn-tapk-an-](https://aikyn.kz/256562/zhanryn-tapk-an-zhazushy) [zhazush](https://aikyn.kz/256562/zhanryn-tapk-an-zhazushy)y 02.05.2023
14. Тоқаев Қ.Ж. Слово об отце. Әке туралы ой-толғау. – Алматы: «Жібек жолы» баспа үйі, 2018. – 260 б.
15. Нұрғалым Ұ. Тағдыр мен майдан // Кіт.: Кемел Тоқаевтың өмірі мен шығармашылығы туралы әдеби зерттеу. – Астана: «Ғылым» баспасы, 2018. – 160 б.
16. Исабай Қ. Тоқаевтың үш сыйлығы немесе Дутов ұясының қалай талқандалғаны жөніндегі хикаят // Кіт.: Өнегелі өмір. – Алматы: Қазақ университеті. – 2018. – Б. 188-194
17. Әлжанов Х. Кемеліне келген Кемел еді // Кіт.: Өнегелі өмір. – Алматы: Қазақ университеті. – 2018. – Б. 194-199.
18. Қирабаев С. Сырбаз // Кіт.: Өнегелі өмір. – Алматы: Қазақ университеті. – 2018. – Б. 200-203.
19. Төлегенова Г. Аға ақылы ұмытылмайды екен // Кіт.: Өнегелі өмірл. – Алматы: Қазақ университеті, 2018. – Б. 130-133.
20. Қайсенов Қ. Кемел шағында еді // Кіт.: Өнегелі өмір. – Алматы: Қазақ университеті, 2018. – Б. 168-171.
21. Нұршайықов Ә. Дос қолтаңбасы Кіт.: Өнегелі өмір. – Алматы: Қазақ университеті, 2018. – Б. 172-187.
22. Ниязбек Р. Дететкив жанрының атасы // Кіт.: Өнегелі өмір. – Алматы: Қазақ университеті. – 2018. – Б. 272-282.
23. Әріпұлы Д. Қадірменді Кемекең // Өнегелі өмір. – Алматы: Қазақ университеті. – 2018. – Б. 233-240.
24. Дәдебаев Ж. Өмір шындығы және көркемдік шешім. – Алматы: Ғылым, 1991. – 208 б.
25. Исмакова А.С. Казахская художественная проза. Поэтика. Жанр. Стиль. – Алматы: Гылым, 1998. – 394 с.
26. Тебегенов Т.С. Халық ақындары шығармаларындағы әдебиет пен фольклор дәстүрі. – Алматы: Білім, 2001. – 332 б.
27. Радциг С. И. История древнегреческой литературы. – Изд. 5-е. – Москва: Высш. школа, 1982. – 487 с.
28. Елеукенов Ш. Аты да, таланты да Кемел // Кіт.: Өнегелі өмір. – Алматы: Қазақ университеті. – 2018. – Б. 203-2011.
29. Дәуренбеков Ж. Қаламгер қазынасы // [https://egemen.kz/article.](https://egemen.kz/article) 21.03.2021.
30. Серғазы Л. Тарихи трагедия: дәстүр және сабақтастық. ‒ Астана: Л.Н. Гумилев атындағы ЕҰУ, 2007. ‒ 139 б.
31. Жунусова А. Әдебиеттегі детектив жанры және Кемел Тоқаев шығармашылығы // Л.Н. Гумилев атындағы ЕҰУ хабаршысы. – 2022. –

№3(140). – Б. 200-208.

1. Тұрысбек Р. Авторлық ұстаным және соғыс шындығы // Қазақ әдебиеті. – 2021. – №19(3757). – Б. 6-7.
2. Merkulova M.G. Retrospection: Shakespeare’s model of retrospection in Hamlet // <http://www.worldshake.ru/ru/Encyclopaedia/3770.html>. 10.07.2021.
3. Әдебиеттану терминдерінің сөздігі / құраст. З. Ахметов, Т. Шаңбаев. Алматы: «Ана тілі» баспасы, 1998. – 384 б**.**
4. Тоқаев К. Шығармалары. – Алматы: Ана тілі, 2017. – Т. 1. – 383 б.
5. Сарбалаұлы Б. Адалдықты аманаттап... // Кіт.: Өнегелі

өмір. – Алматы: Қазақ университеті. – 2018. – Б. 282-308.

1. Қазақ әдебиеті: энциклопедиялық анықтамалық / Б. Әбдіғазиұлы. – Алматы: Аруна, 2005. ‒ 576 б.
2. Оразбек М. Автор және шығармашылық процесс. – Алматы: Атамұра, 2006. – 488 б.
3. Әкімжанов М. Жақсылығын жар салмаған жан // Кіт.: Өнегелі өмір. – Алматы: Қазақ университеті. – 2018. – Б. 247-252.
4. Пашаева Г. Детектив жанрын қазақ әдебиетіне әкелген жазушы. // Қазақ детектив жанрының дарабозы: халық. ғыл.-тәжір. конф. матер. – Алматы, 2023. – 161 б.
5. Тоқаев К. Шығармалары. – Алматы: Ана тілі, 2018. – Т. 2. – 383 б.
6. Кемел Тоқаев – дара тұлға // Р. Ниязбек. Қазақ детективінің атасы – Кемел Тоқаев. – Алматы: Қазақ университеті, 2022. – 172 б.
7. Тоқаев К. Шығармалары. – Алматы: Ана тілі, 2018. – Т. 5. – 383 б.
8. Тоқаев және Қонаев // [https://adyrna.kz/post/153307. 03.09.2023](https://adyrna.kz/post/153307.%2003.09.2023).
9. Қазақстан: ұлттық энциклопедия / ред. Ә. Нысанбаев. – Алматы: Қазақ энциклопедиясы, 2002. – Т. 4. – 720 б.
10. Аймұхамбет Ж.Ә., Ахметқалиева А.С. Көркем әдебиеттегі кейіпкер және ұлттық-мәдени танымдағы персоносфера жүйесі // ЕҰУ-нің хабаршы журналы. – 2013. – №1(92). – Б. 10-13.
11. Каримова Г.С. Қазіргі қазақ драматургиясы және оны оқыту әдістемесі. (82112122-2): 6D011700: докторлық дис. – Алматы, 2016 – 184 б.
12. Сәрсекеев Қ. Жұлдыздар алыстаған сайын айқын көрінеді // Кіт.: Өнегелі өмір. – Алматы: Қазақ университеті. – 2018. – Б. 255-265.
13. Сәрсекеев. Қ. Текті кісі. К. Тоқаев шығармалары. – Алматы, 2018 жыл. 983 б.
14. Дауытбеков Н. Детективтің жанр ретінде қалыптасуына батыс классиктерінің рөлі // <https://stud.kz/referat/show/78185>. 16.12.2020.
15. Тоқаев К. Шығармалары. – Алматы: Ана тілі, 2018. – Т. 3. – 383 б.
16. Ван Дайн С.С. Двадцать правил для написания детективных романов

// https://manulkyan.livejournal.com/2893.html. 25.12.2020.

1. Шотаев М. Детектив жанры және Қан тозаң» романы // Яссауи университетінің хабаршысы. – 2002. – №1. – Б. 23-26.
2. Исабай Қ. Жұмбақ үй. <http://e-kitap.kz/book/2131>
3. Оспаналы М.Е. Қазіргі қазақ әңгімесіндегі әдеби интерьердің қызметі

// Керуен. – 2021. – Т. 73, №4. – С. 314-324.

1. Чудаков А. Слово – вещь – мир. – Москва, 1992. – 320 с.
2. Әліп Ә. Күнгейде күн кешкен кемеңгер. Қазақ үні // <https://qazaquni.kz/adebiet/108324-kungeyde-kun-keshken-kemengger>. 25.02.2022.

// Керуен. – 2021. – Т. 73, №4. – С. 314-324.

1. Тарази Ә. Еркектің құрғақ көз жасы // Кіт.: Өнегелі өмір. – Алматы: Қазақ университеті. – 2018. – Б. 224-232.
2. Тугушева М. Под знаком четырех. о судьбе произведений Эдгара По, А. К. Дойла, Агаты Кристи, Жоржа Сименона. – Москва: Книга, 1991. – 290 с.
3. Әлемдегі ең үздік детективтік туынды // https://www.foliantbooks. com/blogs/blog/httpswwwfoliantbookscomproductbaskervilder-iti. 22.02.2023.
4. Сәттібайұлы К. Жауынгер, жазушы Кемел Тоқаев қаламының қарымы Жамбыл өңірі тарихында // Кіт.: Өнегелі өмір. – Алматы: Қазақ университеті, 2018. – Б. 329-343
5. Тоқаев К. Шығармалары: – Алматы.: Ана тілі., 2018. – Т. 4. – 383 б.
6. Солтанаева Е. Кемел Тоқаев шығармаларындағы шындық пен шеберлік // <https://sdg-portal.kaznu.kz/kz/3/news/one/81968/>. 10.09.2023.
7. Әшімбаев С. Шындыққа сүйіспеншілік. – Алматы: Жазушы, 1993. – 52 б.
8. Ғабдуллин Н. Замандас келбеті. – Алматы: Жазушы, 1972. – 144 б.
9. Тарақов Ә., Сейденова С. Кейіпкер портретінің бейнеленуі және аудармада берілуі // [https://articlekz.com/kk/article/23547. 02.09.2023](https://articlekz.com/kk/article/23547.%2002.09.2023).
10. Пірәлиева Г. Қазіргі қазақ прозасындағы психологизм мәселелері: (Түс көру, бейвербалды ишараттар, заттық әлем): монография. – Алматы: Алаш, 2003. – 328 б.
11. Аймауытов Ж. Бес томдық шығаралар жинағы. – Алматы: Ғылым, 1998. – Т. 4. – 448 б.
12. Майтанов Б. Қаһарманның рухани әлемі: зерттеулер. – Алматы: Жазушы, 1987. – 86 б.
13. Гинзбург Л. О психологической прозе. – Л.: Художественная литература, 1997. – 443 с.
14. Абай шығармаларындағы архетип мәселесі/ ред. А.Е. Ментебаева. – Нұр-Сұлтан: Арда+7, 2021. – 175 б.
15. Бисенғалиев З. ХХ ғасыр басындағы қазақ романы. – Алматы: Өлке, 1997 – 268 б.
16. Толстой Л. // <https://tolstoy.ru/creativity/quotations/>. 02.09.2023
17. Асылбекұлы С. Қазіргі қазақ повестеріндегі заман шындығы (1970- 89): 10.01.02: филол. ғыл. канд – Алматы, 1997 – 159 б.
18. Бaхтин М. Вопросы литерaтуры и эстетики: исследования разных лет. – Москва: Искусство, 1975. – 504 с.
19. Ахметов З. Әдебиеттану терминдерінің сөздігі. – Алматы: Ана тілі, 1996. – 240 б.
20. Иманғалиева С. Диалог типологиясы: қазақ және орыс тілдеріндегі материалда // [http://www.rusnauka.com/1\_NIO\_2013/Philologia/7\_. 10.08.2020.](http://www.rusnauka.com/1_NIO_2013/Philologia/7_.%2010.08.2020)
21. Валиханов Ш.А. Кейіпкер сөзі // ҚазҰУ Хабаршысы. – 2013. –

№4(144). – Б. 101-107

1. Классикалық зерттеулер: көп томдық / құраст. Қ. Жұмалиев, З. Қабдолов, З. Ахметов. – Алматы: Әдебиет әлемі, 2013. – Т. 15. – 412 б.
2. Мағауин М. Мен: Роман-эссе. – Алматы, 1998. – 590 б.
3. Тоқаев К. Түнде атылған оқ: повестер. – Астана: Елорда, 2007. – 368 б.
4. Бельгер Г.К. Казахское слово. **–** Астана: Елорда, 2001. **–** 128 с.
5. Байтұрсынұлы А. Әдебиет танытқыш: - 5 т. – Алматы: Алаш, 2003. - Т. 1. **–** 408 б.
6. Хуторский А.В. Технология проектирования ключевых и предметных компетенций // https://textarchive.ru/c-2320537.html. 12.12.2019.
7. Сманов Б.Ө. Мектепте көркем шығарманы талдаудың ғылыми- әдістемелік негіздері: 13.00.02: пед. ғыл. док. дис. – Алматы, 2010. – 272 б.
8. Лавлинский С.П. Технология литературного образования. Коммуникативно-деятельностный подход: учеб. пос. – Москва: Прогресс-Традиция, 2003. – 384 с
9. Рубинштейн С.Л. Основы общей психологии: в 2 т. – Москва: Педагогика, 1989. – Т. 2. – 322 с.
10. Леонтьев А.Н. Избранные психологические произведения: в 2 т. – Москва.: Педагогика, 1983. – Т. 1. – 392 с.
11. Давыдов В.В. Проблемы развивающего обучения. – Москва: Педагогика, 1986. – 240 с.
12. Гальперин П.Я. Методы обучения и умственное развитие ребенка. – Москва: Изд-во Моск.ун-та, 1985. – 45 с.
13. Узнадзе Д.Н. Общая психология. – СПБ.: Питер, 2004. – 413 с.
14. Аймауытов Ж. Бес томдық шығармалар жинағы. – Алматы: Ғылым, 1998. – Т. 4. – 460 б
15. Жұмабаев М. Педагогика. – Алматы: Ана тілі, 1992. – 160 б.
16. Тәжібаев Т. Жалпы психология: оқу құр. – Алматы: Қазақ университеті, 1993. – 240 б.
17. Мұқанов М. Жас және педагогикалық психология. – Алматы, 1981. – 248 б.
18. Жарықбаев Қ. Психология негіздері. – Алматы, 2005. – 415 б.
19. Алдамұратов Ә. Жалпы психология. – Алматы: Білім, 1996. – 224 б.
20. Сериков В.В. Личностный подход в образовании: Концепция и технология: монография. – Волгоград Перемена, 1994. – 152 с.
21. Болотнова Н.С. Филологический анализ текста. – Изд. 4-е. – Москва: Наука, 2009. – 520 с
22. Голубков В.В. Методика преподавания литературы. –Москва: Госучпедгиз, 1962. – 494 с.
23. Жұмақаева Б.Д. Қазақ әдебиетін оқыту әдістемесі: оқул. – Алматы:
24. Бітібаева Қ. Әдебиетті оқыту әдістемесі. – Алматы: Рауан, 1997 -288 б.
25. Галимуллина А.Ф. Формирование представлений о литературных

традициях Древней Руси и ХVІІІ века у студентов педагогических вузов: монография. – Казань: Редакционно-издательский центр, 2012. – 368 с.

1. Буранок О.М. Методика изучения русской литературы ХVІІІ века в вузе: учеб. пос. – Москва: Изд-во Самар. гос. пед. ун-та, 1997. – 223 с.
2. Каторова А.М. Теоретико-литературное образование студентов- филологов национальных отделений вузов: на материале республики Мордовия. – Саранск: Изд-во Мордовского ун-та, 2004. – 300 с.
3. Честертон Г.К. В защиту детективной литературы // Как сделать детектив: сб. / пер. с анг., франц., нем., исп. – Москва: Радуга, 1990. – С. 16-24.
4. Әлімов А. Интербелсенді әдістемені ЖОО-да қолдану мәселелері. – Алматы, 2013. – 448 б.
5. Бахтин М.М. Язык в художественной литературе // Собр. соч.: в 7 т. – Москва, 1997. – Т. 5. – 306 с.
6. Жаркова В.И., Конвисарова Л.А. Практикум по филологическому анализу художественного текста: учеб.-метод. пос. – Костанай: КГПИ, 2016. – 94 с.
7. Сатбекова А. Қазақ тілін оқыту әдістемесі және жобалау технологиясы: оқу құр. – Алматы,. 2013. – 210 б.
8. Рахманова Н. Әуезовтану дәрістері. – Алматы: «Кітап» баспасы. 2010. – 354 б.
9. Картаева А.М. Абайтану және Әуезовтану дәрістері: оқул. – Өскемен, 2015. – 290 б.
10. Жұмажанова Т. Әдебиетті оқыту әдістемесі. – Алматы: Білім, 2009. –

288 б.